
PROLOG 

Ținuturile dintre munţii Abisiniei și munţii de pe coasta Atlanticului, dintre Atlasul 
nord-african și Sudanul roditor, formează astăzi o ţară a uscăciunii și a tristeții - 
Sahara. Aproape zece milioane de kilometri pătraţi se încing în timpul zilei sub arșşiţa 
cumplită a soarelui. Noaptea, în schimb, termometrul coboară uneori sub zero grade. 

Diferenţele de temperatură fac să crape stincile. Adesea le auzi pîrîind, de parcă 
ar fi scormonite de explozii lăuntrice. Stîncile sfă- rimate se prefac în pietre, pietrele 
în nisip, iar vînturile poartă cu ele nisipurile, îngrămădindu-le în dune uriașe, care 
formează adevărate mări de pulbere mişcătoare. 

Podișurile dezvelite, neocrotite de nici o plantație, de nici un fel de vegetaţie, 
roase și șlefuite de vinturi, capătă adesea înfățișări bizare. 

La intervale de ani și, uneori, de zeci de ani, cad, într-o regiune sau alta, ploi 
neregulate, violente, dușmănoase și ele. Marile cantităţi de apă prăvălite din cer dau 
naștere unor adevărate fluvii și lacuri, a căror viață durează cîteva ore sau citeva 
zile. Ploile rod și ele, ca un jalău uriaș, stîncile și podișurile goale ale pămîntului 
saharian. 

Viaţa nu înfloreşte decit pe coastele munţilor mărginași și în insulele de verdeață 
ale oazelor. Nume de oaze ca Sinah, Kuîra, Tua, adesea cîntate de poeţi, în care 
sute de mii de palmieri își înalță spre cer semețele lor buchete verzi, sînt rostite cu 
dragoste și evlavie de către cei care cutreieră deșerturile neprimitoare. 

Oazele cîntate de poeţi, oazele care apar ca groaznice amăgiri în vedeniile 
călătorilor condamnaţi la moarte după terminarea proviziilor de apă, își trag viaţa din 
apele venite pe sub pământ, de la sute de kilometri depărtare. 

Dar „petele de verdeață" ale deșertului nu ocupă decit a cinci-zecea parte din 
suprafaţa Saharei ! Marea regiune de deșert se părăginește treptat tot mai mult. An 
de an, soarele se ridică peste un pămînt mai măcinat, mai trist, mai sterp. 


Vînturile - obișnuiţii cărăuși ai ploilor - sânt în Sahara cărăuși ai secetei. 


Musonii sudului nu pot ajunge peste întinderile sahariene. Sînt opriți de masele 
de aer împinse de vînturile care bat dinspre Marea Mediterană. Alte vînturi se 
întîlnesc cu muntii de la marginile de nord și de vest ale deșertului. Acolo sînt 
văduvite de umezeala pe care o duc cu ele și ploile se abat numai asupra 
poviîrnișurilor exterioare ale muntilor. Vaporii de apă care rămân nu se mai pot 
preface în nori în atmosfera toridă a podișurilor sahariene. Cînd se stirnesc în 
deșert, mai ales iarna, curenți slabi de aer, uscăciunea lor accentuează și mai mult 
uscăciunea regiunii. 

Mediterana și soarele sînt principalii dușmani ai Saharei. 

Și tot un dușman al Saharei e curentul rece de pe coasta Atlanticului. Răcind 
apele, el împiedică evaporarea apei marine, și astfel vînturile care bat spre uscat sînt 
sărace în vapori de apă. 

Pe pămîntul pustiu al Saharei trăiesc doar cîteva sute de mii de oameni, oameni 
dîrji și aspri ca ţara lor. 

Leii și leoparzii, de care sînt pline romanele de aventuri, nu trăiesc în pustie, 
unde nu ar avea cu ce să se hrănească. Ei caută pădurile munţilor umbriţi. Lupii și 
șacalii umplu cu urletul lor lugubru nopţile așezărilor de la marginea marelui deșert 
saharian. 

Doar elegantul dromader al deșertului, animal înfrățit cu pustiul, ajută călătorii să 
străbată întinderile nesfirșite de nisip. 

în ţinuturile uscate, oamenii se întîlnesc rareori cu fiare sîn- geroase. Cruntă este 
însă primejdia năpraznicelor vinturi ale deșertului. Cînd se dezlănţuie cu toată furia, 
ridică valuri imense de nisip și acoperă totul cu o pulbere strălucitoare și fină. în 
învelișul acesta fierbinte și necruţător au fost nu o dată înmormintate întregi cara- 
vane, cu cămile cu tot. 

Visul de a preface podișurile lucii, mlaștinile sărate şi mările de nisip ale ținutului 
pustiu într-o gigantică oază, care să se întindă de la țărmurile Mării Roșii și pînă la 
coastele Atlanticului, e vechi de sute de ani. Pentru acest vis a trudit și o savantă a 
țării noastre, Ştefania Mărăcineanu. 

Arătînd studenţilor pe o hartă de perete urmele albiei secate a străvechiului fluviu 
Igargar, ea avea obiceiul să spună : 

- Daţi-mi mijlocul de a trece peste coastele munţilor vaporii de apă care se ridică 


din Atlantic și Mediterana, și vă prefac Sahara într-o oază nesfirşită. Oaza Tua, cu 


milioanele ei de palmieri, se va întinde pînă la Atlasul Tripolitaniei și Adrarul 
Marocului, pînă în munţii Abisiniei în răsărit și ai Guineei în apus. Dati-mi mijlocul de 
a reglementa regimul ploilor în Sahara și v-o prefac într-o grădină a viitorului ! 

Visul reînvierii Saharei a stăpînit minţile multor oameni neînfricaţi. în primele 
decenii ale acestui veac, cei care-și propuneau să dea o soluţie problemei 
transformării Saharei erau adesea batjocoriţi și aveau de înfruntat nepăsarea, 
neşștiința și interesele meschine ale exploatatorilor, care se ridicau atit de des în 
calea marilor îndrăzneli. 

Printre oamenii care declaraseră război pustiului; era și Ştefania Mărăcineanu, o 
făptură plăpîndă și măruntă, cu părul roșcat. Ea își închinase toată viaţa științei, într- 
o vreme cînd, în ţara ei, pasiunea unei femei pentru știință era privită ca o sminteală. 

Stăpiînită de ideea că ploaia artificială poate fi obţinută prin io- nizarea atmosferei, 
sub acţiunea radiaţiilor unei substanţe radioactive, Ştefania Mărăcineanu n-a 
pregetat să călătorească din ţara ei pînă în localitatea Tugur, așezată la 1000 de 
kilometri sud de Alger. Acolo a făcut experienţe de provocare artificială a ploii, cu 
ajutorul unor săruri de uraniu, procurate cu mare greutate. 

Cercetătoarea își propunea să dovedească lumii neîncrezătoare, pe o cale 
proprie, un mare adevăr, care, pe vremea aceea, abia fusese descoperit: 
radioactivitatea artificială. Acesta era motivul care o făcea să expună timp de citeva 
ore farfurioare cu săruri radioactive în bătaia razelor soarelui. 

Experiențele învăţatei erau încercările unei adevărate eroine. Căci erou este cel 
care încearcă să treacă peste hotarele timpului său, cu mijloacele timpului său. 

Pe Ştefania Mărăcineanu o ironizau ziariștii, pseudosavanțţii, umoriștii vremii. Ea 
rămînea însă dirză în mijlocul sarcasmului și nepăsării celor din jur, căci era nn om 
al viitorului. 

Cu aceeași stăruință ca a savantei romînce, dar în condiţii incomparabil mai 
prielnice pentru cercetări științifice, lucrau în laboratoarele din Paris, Moscova și 
Berlin, din Leningrad și Budapesta, din toate marile capitale ale Europei, fizicieni, 
meteorologi, chimișşti, agronomi. 

Încetul cu încetul se adunau da'te noi despre constituția materiei și despre 
transformările ei, care revoluționau tot ce fusese cunoscut mai înainte. Pe la mijlocul 
veacului, oamenii au ajuns la înțelegerea forței pe care ştiinţa a cucerit-o, forță 


capabilă să schimbe fața pă- mîntului : energia nucleară. 


Astăzi lupta pentru prefacerea naturii în folosul societăţii nu mai este o utopie, un 
vis îndepărtat. Omenirea stăpînește acum mijloace cu care ar putea îndrăzni să 
pornească la prefacerea Saharei și a celorlalte pustiuri. 

Fertilizarea Saharei ar însemna cucerirea unui continent. Ar fi una dintre cele mai 
glorioase bătălii ale umanităţii, o bătălie în care toate popoarele ar fi învingătoare. 


Cu gindul la această victorie este scrisă povestea care urmează. 


Partea | 


Întoarcerea la viaţă 


Capitolul 1 
BOLNAVUL SE TREZEȘTE 

Cît timp trecuse oare de cînd se iviseră primele licăriri ale cunoștinței ? 

Ceasuri? Zile? Săptămiîni? 

N-ar fi putut-o spune. 

îşi simţea corpul întins, nemișcat, pe patul moale. îl învăluia tot timpul o muzică 
molcomă, venită dintr-o direcţie nedefinită, o muzică care voia să fie liniștitoare. 
Uneori avea impresia că în preajma lui se aud glasurile unor oameni - un zumzet 
uniform, care îl supăra. Nu reușea să deslușească cuvintele, nu era în stare să se 
concentreze, pentru a le sesiza înţelesul. întîmplările din jurul lui abia-l atingeau, 
dar nu-l pătrundeau. se simţea izolat de mediul exterior, de parcă ar fi fost pus sub 
un clopot de sticlă. 

Citeodată cineva se apropia de el și îl ridica în capul oaselor. Apoi simţea un fel 
de căldură care-i pătrundea în trup. Ce senzaţie stranie ! O plantă în care urcă seva. 

Trupul era al lui și nu era al lui. 

Uneori, cînd veneau lîngă el, cînd îl atingeau, îl întorceau, îl pipăiau cu diferite 
instrumente, avea senzaţia că cel care suferea toate acestea nu era el. Alteori, însă, 
simţea că există, că trăieşte. Îl săgeta, de pildă, o durere ascuţită, și această durere, 
care-i dădea conștiința existenţei lui fizice, îi producea un fel de bucurie. 

Ar fi vrut să facă ceva ; să se ridice din pat sau măcar să-și retragă miinile, atunci 
cînd brățări reci ca niște cătușe i le cuprindeau. Dar nu-și putea mișca nici măcar un 
deget. Se simţea lipsit de vlagă, neputincios, epuizat, o păpușă în mîna unor forțe 


necunoscute. 


Oboseala cobora asupră-i, grea ca plumbul... 

Somnul îl împresură din nou și-l cuceri definitiv. 

Trăi un vis ciudat. Căzuse în pinza unui păianjen uriaș. Cu cît se zbătea mai 
mult, cu atit firele plasei îl cuprindeau mai deplin, paralizîndu-i orice mișcare. Inutil să 
se zbată. Se sufoca sub greutatea trupului lipicios. 

Se trezi brusc. 

în urechi - muzica unui menuet. 

Acum avea parte de o nouă senzaţie : lumina. Pleoapele îi erau vag 
întredeschise. Pătrunzînd printre ele, raze orbitoare îi izbeau ochii, care începură să- 
„| doară. Vru să-i închidă, dar nu izbuti. 

Simţea revâărsarea luminii ca valurile unui fluid arzător. 

După ce se obişnui cu lumina, lumea din jurul lui începu să se contureze treptat, 
printre zăbrelele genelor. 

Era într-o cameră rotundă, nu prea mare. Din plafonul de forma unei cupole 
izvora o lumină albă, ca aceea a zilei. Ferestre nu se zăreau. Pereţii erau zugrăviți 
cu motive variate: peisaje, crengi înmugurite, flori, dansatori și dansatoare pline de 
grație. 

în stînga patului în care se găsea întrezărea un aparat ciudat. Culcat pe spate 
cum era, nu-l putea deosebi prea bine. îi vedea însă cele cîteva cadrane mari. De la 
aparat porneau niște tuburi, avînd la terminaţii instrumente de forme neobișnuite. 

- Un fel de caracatiță mecanică, gîndi bolnavul. 

Deasupra patului, puţin spre dreapta, era braţul albastru al unui alt aparat, care 
se termina cu un glob argintiu. în jurul sferei sclipitoare plutea parcă un nor ușor, 
care creștea și se micșora la intervale scurte, de parcă ar fi pulsat. Era aievea sau 
vis ? întrebarea aceasta începu să devină o obsesie. 

Privirea bolnavului rămase mult timp pironită asupra obiectului ciudat. Cu cît îl 
cerceta mai mult, cu atit i se făcea mai somn. Simţea nevoia să-și destindă mușchii 
feţei într-un căscat izbăvitor, dar mușchii refuzau cu îndărătnicie să-l asculte. 

Menuetul era tot mai mult acoperit de un murmur interior, care creștea și învăluia 
totul, amorţindu-i din nou simţurile. 

Era aproape adormit, cînd văzu cum ușa camerei lunecă în perete, lăsînd să 
pătrundă înăuntru doi oameni. Ar fi vrut să-i privească îndelung, să-i observe, să 


înțeleagă cine erau și ce voiau de la el, dar privirile îi erau atrase mereu spre globul 


care sclipea înconjurat de aburi. Reuși să remarce că unul dintre ei consultă 
cadranele aparatelor și că începe să vorbească. 

La început nu înţelese nimic. Pe urmă i se păru că deosebește unele cuvinte. 
Proveneau din diferite limbi, pe care le cunoștea. înainte de a se cufunda iar într-un 
somn adânc, prinse citeva crimpeie, care i se întipăriră în minte: 

- Activitatea organelor se intensifică... metabolismul crește... aproape normal... 
elecironogramele... interesant... nu va trece mult și își va reveni... trebuie să 
accelerăm tratamentul general și local împotriva atrofierii mușchilor... 

Era vorba despre el, dar nu-și putea da seama la ce se refereau. Memoria îi era 
întunecată, gîndurile se învălmășeau într-un iureș neîntrerupt. 

Deodată i* se păru că cineva îl ridică în picioare și îl aruncă, cu capul înainte, 
într-o prăpastie fără fund. Vru să strige, dar nu izbuti nici măcar să geamă. 

Și din nou pătrunse în lumea agitată a viselor. 

Cădea dintr-un coșmar într-altul, uneori trezindu-se pentru cîteva minute, pentru 
a adormi din nou. Ba visa că se luptă cu o scorpie imensă, ba că se scufundă în 
miîlul unei mlaștini, ba că e îngropat de viu în nisip... Apoi avu impresia că se dă jos 


din pat, după o boală îndelungată, dar că picioarele moi nu-l ascultă... 


Capitolul 2 
NĂVALA AMINTIRILOR 

Cînd se trezi pentru a treia oară, muzica și lumina nu-l mai impresionară. îl durea 
însă neputinţa de a face vreo mișcare. N-ar fi dorit nimic mai mult decit să poată 
deschide larg ochii, pentru a cuprinde lucrurile care îl înconjurau. Ce ideal curios! 
Altădată nici nu s-ar fi gîndit că o făptură poate ajunge să năzuiască la așa ceva. 

Se simţea mai lucid, mai sigur de sine, 

Privirea îi căzu pe globul înconjurat de norișorul cenușiu, dar îl părăsi repede, 
pentru a evita o nouă stare de somnolenţă. 

Acum odaia i se părea mai interesantă, demnă de a fi cercetată centimetru cu 
centimetru. Plafonul din care izvora lumina era brăzdat de dungi albăstrii. 

La dreapta patului - se trezise de astă dată cu capul întors într-acolo - era 
îngropat în perete un obiect curios, de forma unei plăci opace, ovale. Pe ea apăreau 
și dispăreau din cînd în cînd numere și semne de diferite culori. Un joc discret de 


lumini și nuanţe, care îl distră multă vreme. 


De la această tabelă de semne luminoase, unde se întîmpla mereu ceva, privirile 
îi alunecară spre motivele imobile ale zugrăvelii sau, mai exact, ale picturilor care 
ornamentau pereţii. Le mai privise de multe ori, dar aveau atita mişcare și eleganţă, 
încît începu din nou să le treacă în revistă. 

O imagine înfățișa marea dezlănţuită, izbind într-un mal stîncos. 

O alta - un grup de dansatori din Tirol, în mijlocul unui peisaj proaspăt de munte. 

Ceva mai la dreapta... acolo... 

De necrezut ! 

Simţi cum un fior îi străbate tot trupul, scuturîndu-l din creştet pînă-n tălpi. 

O simplă impresie, desigur, căci nimic nu se clintise în trupul lui paralizat. Era 
covirşit de ceea ce văzuse, deși imaginea în sine nu cuprindea nimic extraordinar: 
silueta elegantă a unui palmier, oglindită în luciul lacului unei oaze, îi trecuse și mai 
înainte prin faţa privirilor, dar acum stirnea un vîrtej de imagini. 

Amintiri... 

Palmierul... casa... 

Respira parcă mai repede și agitația care îl cuprinsese creștea mereu. Avea 
impresia că se află într-un automobil în plină viteză, care se apropie cu mare 
repeziciune de o cotitură, dincolo de care avea să se deschidă o priveliște cu totul 
nouă. 

Duduitul motorului... Palmierul oglindit de undele lacului, devenite mișcătoare... 
Verdele intens al vegetației oazei... Nisipurile de la marginea oazei, vînturate de 
vînt... Palmierul care se îndoaie, apoi se frînge... Vehiculul la cotitură... Zvicnetul 
timplelor și respirația sacadată... Un tremur intens, tot mai intens și apoi ceva ca o 
ruptură... 

Torentul amintirilor, pe care imaginea palmierului îl dezlănţuise, se porni 
nestăvilit, asemenea unei avalanșe. Scenele trecutului, pînă acum izgonite din 
conștiință, se îmbulzeau, se suprapuneau și se în- ghiţeau unele pe altele. Şi din 
acest haos de imagini se înfiripă desfășurarea unor întîmplări, ale căror contururi 
deveneau, treptat, de o precizie uimitoare. 

Mai... 1992. 

Ziua n-o mai știa, dar luna și anul nu puteau fi uitate. Era sesiunea de primăvară 


a examenului de absolvire. 


Mai 1992. Unde fuseseră scrise aceste cuvinte ? A, da! Le vedea și acum pe 
cerul lacului de nataţie din Ciulniţa. O văzuse pe Roxana în mai. O îndrăgise în mai 
pe proaspăta absolventă a facultăţii de geologie, venită la Ciulniţa la consfătuirea 
cercetătorilor și tehnicienilor voluntari, care aveau să plece în Sahara. În mai 
hotăriseră să rămînă prieteni pentru totdeauna, indiferent de împrejurări, indiferent 
de înfățișarea pe care o vor căpăta în cursul vieţii și să nu se stingherească unul pe 
altul în calea spre înfăptuiri. Înscriseseră această hotărîre într-un „contract" scris în 
două exemplare, „fără alt martor decit conștiința noastră". în mai ascultaseră pe 
băncile parcului zvonul mugurilor care plesnesc și tot atunci făuriseră visul aventurii 
lor comune în Sahara. Vor pleca să lupte, să construiască societatea internaţională a 
Saharianei! 

Barca plutea necondusă pe lac și ei urmăreau cu capetele apropiate, cu braţul 
întins spre boltă, conturul literelor roșii de pe cer „Consfătuirea pionierilor saharieni - 
mai 1992". 

Îi veni apoi în minte drumul în avion spre Tuanin, capitala Confederaţiei libere 
internaţionale a Africii, constituită cu ani în urmă. Pluteau în stratosferă și inimile lor 
băteau la fel, stîrnite de aceeași emotie. 

își amintea desfășurarea Congresului în Palatul științei, o clădire nouă, ale cărei 
linii arhitecturale avîntate spre cer o apropiau de o catedrală gotică. 

în sala de dezbateri se întâlneau cercetători și tehnicieni din toate colțurile lumii. 
Şi-n amestecul acela de porturi, de culori, de limbi, totul părea sărbătoresc și tînăr. 

La tribună urcau, rînd pe rînd, delegaţi ai tuturor institutelor de modificare a 
climei. Primul vorbise un savant marocan. Se referise la istoria biologică și 
climatologică a Saharei. Analizase mijloacele sugerate de-a lungul veacurilor pentru 
a aduce viaţa în co- claurii pustii ai deșertului. Expunerea era pasionantă. Gesturile 
largi, învăluitoare ale marocanului, îmbrăţișau pe delegaţi. Concluziile lui erau un 
îndemn la luptă, o chemare la eroism. 

în loja grupului delegaților romîni, cei doi îndrăgostiţi urmăreau atenţi cuvintele și 
anunţurile. 

Delegatul mexican propunea un proiect complex de transformare experimentală 
a pustiului kalaharian. Era o soluţie îndrăzneață, care cerea coordonarea imediată a 
eforturilor învăţațţilor și tehnicienilor din toate continentele. La soluţia atacării 


imediate a pustiului ka- laharian se alăturară o serie de delegaţi, propunînd mijloace 


suplimentare şi arătând în ce măsură poate contribui ţara care i-a trimis la 
asigurarea forţelor și mijloacelor necesare. 

Bolnavul își aminti de momentul în care se anunţase de la masa secretariatului : 

- Are cuvîntul profesorul Gromov din Kiev. 

- Se pregătește Grigore Tăun... 

Grigore tresări, tresări cu adevărat. Acum, pentru întiia oară, îi revenise în minte 
propriul său nume. 

„„„Era unul dintre delegaţii cei mai tineri. Avea 25 de ani. Toată lumea cunoștea 
însă lucrările sale despre influența seismelor asupra microclimatului 

După cuviîntarea lui Gromov, presărată cu glume, așa cum le făcea și de la 
catedră - Grigore ascultase în cursul studenţiei sale lecţiile lui Gromov, cu care 
colaborase apoi la cercetarea seismelor din regiunea munţilor Vrancei - urmă el. 
Roxana îi strinsese mâna. îl privise fără un cuvînt, cu ochii aceia mari, albaștri, ireal 
de albaștri, cu buzele arcuite a sărutare. 

Nu-şi amintea ce-a spus atunci. îi strînseseră mîna după aceea Gromov, 
marocanul, prieteni vechi și noi. 

Congresul hotărise organizarea unor expediţii de orientare și studii în deșerturile 
saharian și kalaharian, unde autorii diferitelor proiecte aveau să culeagă informații 
suplimentare asupra structurii terenurilor și să confrunte soluţiile propuse cu 
condiţiile locale. 

Pe una din marile platforme-elicoptere, putând transporta cîte trei sute de 
persoane, zburau lin deasupra deșertului. participanţii la congres, Aterizaseră la 
Centrul de cercetări sahariene. De acolo porniseră în grup cu automobilele cu șenile 
printre dune. 

Cîteva săptămîni la rînd, locuiseră în corturi și case prefabricate, în mijlocul 
nisipurilor, efectuînd zeci și zeci de experienţe. 

își amintea totul din ce în ce mai limpede. 

Odaia în care se afla dispăruse aproape cu totul. îi apăreau în faţă oamenii pe 
care-i cunoscuse în acele zile - negri și albi, mexicani și malaezi, ruși și englezi, 
romîni și unguri. împreună asistau la lucrările experimentale, împreună dezbăteau 


semnificaţiile lor și tot împreună visau la prefacerea giganticului pustiu. 


În salopeta de culoarea nisipului, cu buclele blonde pudrate de pulberea 
sticloasă, cu obrajii bronzaţi, cu buzunarele pline de tot felul de aparate mici, așa și-o 
amintea pe Roxana. 

Ai fi putut crede că după munca înfăptuită în blocurile și corturile din deșert, nimic 
nu-i mai putea despărți pe cercetători. Totuși punctele de vedere se mențineau 
diferite și erau susținute cu dârzenie. 

Unii susțineau că experienţele efectuate în Sahara, ca și datele dobindite cu 
prilejul transformării radicale a deșertului asiatic Kara- Kum, precum și a regiunilor 
semisecetoase, nu erau îndestulătoare pentru a se trage concluzii. Ei voiau să se 
aștepte rezultatele cercetărilor începute în pustiul Gobi, peninsula Arabiei și 
Australia. Alţii susțineau că nu s-au acumulat suficiente cunoștințe despre starea 
moleculară specială a apei din atmosferă și despre efectul ciclonilor. Ei cereau să se 
mai facă experienţe de creare a ciclonilor prin mari explozii aeriene şi cercetări 
asupra apei în stare gazoasă, supusă radiațiilor cosmice... 

Noi și noi imagini se desfășurau, ca într-un film, în faţa lui. 

Tăun simţi deodată în git un gilgiit ciudat, care se răspîndea în tot trupul. Îi venea 
să ridă. Să ridă... 

Acum, pentru întiia oară, își amintea de faptul că oamenii rid. Şi-și dădu seama 
că risul nu este numai o contracție a mușchilor zi- goinatici, o contracție a feţei, cum 
se spunea aitădată, ci un fenomen la care participă tot corpul și tot psihicul omului. 
El trăia acum o experienţă care confirma acest adevăr despre ris. 

„„„Lui Tăun îi venea să ridă la amintirea unui episod al congresului. 

Cineva propusese să se taie blocuri de gheaţă din Antarctica, lungi de cîteva sute 
de kilometri şi largi de cîteva zeci de kilometri fiecare. Acestea ar fi urmat să fie apoi 
transportate cu viteză maximă, sub strat izolant, alcătuindu-se cu ele ziduri 
apărătoare faţă "de vînturile din Mediterană și surse de apă suplimentare. La 
această propunere, unul dintre savanții romîni participanţi la ședință, observase că 
ea seamănă cu încercarea eroului popular rom'n Păcală de a aduce soarele cu 
bolobocul într-un bordei fără fereastră. 

Şedinţele de lucru ale congresului se încheiaseră prin adoptarea, cu o mare 


majoritate, a două hotăriri : 


Să se treacă imediat la fixarea dunelor, acoperirea lor cu vegetaţie și întreţinerea 
vegetației cu ajutorul ploii, obținută prin sinteza vaporilor de apă, în deșertul 
Kalahari, ţinut pustiu din sudul Africii; 

Să se pornească de îndată la aplicarea complexului de acţiuni stabilit pentru 
producerea și reglementarea ploilor și transformarea climei din deșertul libian, 
regiunea cea mai secetoasă și mai uscată a Saharei, așezată la apus de Egipt. 

îi suna în urechi textul rezoluţiei adoptate, de parcă l-ar fi citit atunci președintele 
ședinței... 

Toate acestea nu puteau fi halucinaţii. Era realitatea vie a ceea ce trăise cîndva 
cu o mare intensitate. 

Asistând ca un simplu spectator la aceste întîrnplări uimitoare, Tăun se simțea 
ostenit, de parcă ar fi trecut pentru a doua oară prin ele. | se părea că aude în cap 
bătaia amplificată și dureroasă a unei artere. Dacă se va rupe ceva, acolo, în cutia 
craniană? Nu putea însă opri șiruirea neîntreruptă a amintirilor. 

Îşi amintea cum se alcătuiseră cele două grupuri de cercetare. Primi, din care 
făcea și ei parte, format din 200 de cercetători și 20.000 tehnicieni și muncitori, avea 
să lucreze timp de trei ani în pustiul Kalaharian. Al doilea, avînd în frunte vreo 520 
de cercetători, urma să pornească bătălia în deșertul libian. După trecerea celor trei 
ani, grupa din Kalahari trebuia să se alăture centrului de operaţii din Libia, lăsînd 
pentru continuarea lucrărilor și supravegherea operaţiilor de transformare un număr 
de vreo 100 de lucrători ştiinţifici și 10.000 de tehnicieni și muncitori. 

Așa începuse bătălia împotriva marelui deșert african. 

Conducerea operaţilor pe întregul continent fu încredințată unei comisii alcătuite 
din opt reprezentanţi ai celor mai vestite universităţi din toate continentele. 

Populaţia întregii lumi era ţinută la curent cu fiecare etapă a lucrărilor, căci 
desfășurarea acțiunii, în toate amănuntele ei, era televizată. 

O grupă de studiu era însărcinată cu primirea și examinarea propunerilor 
suplimentare ale cetățenilor federaţiei. 

Grigore retrăia freamătul care cuprinsese toată Africa. Omenirea întreagă 
participa la această lucrare fără precedent, aprovizionînd grupurile de operatori cu 
cele mai noi modele de elicoavioane, cu substanţe de fixare a dunelor, cu seminţe 
de plante rezistente, cu substanţe de accelerare a creşterii vegetalelor, cu substanţe 


radioactive pentru ionizarea atmosferei, cu suflante atomice, cu explozivi nucleari de 


atmosferă pentru producerea ciclonilor artificiali, cu transformatori electrici pentru 
tensiune foarte înaltă, cu costume de protecţie antiradioactive. 

Avioanele lunecau cu viteze de mii de kilometri pe oră prin aerul kalaharian și 
libian. Lui Grigore i se părea că aude și acum zgomotul ascuţit, ca o fluierătură, pe 
care îl produceau. în numai cîteva luni, o fișie experimentală, lungă de 100 kilometri 
și lată de 50 kilometri, la sud de tropicul Capricornului, fusese curățată de nisipul 
superficial, impregnată cu strat fixator și plantată cu cvartale de pini și acacii. în 
interiorul cvartalelor se iviseră primele culturi. 

Alimentarea cu apă a zonei experimentale se făcea pe cale artificială. Din sonde 
subterane ţișneau curenţi de hidrogen încărcațţi cu pulberi catalitice, care determinau 
arderea hidrogenului cu oxigenul din aer, la temperatura mediului înconjurător. Astfel 
se sintetiza apa. Apa în stare de vapori făcea să crească umiditatea relativă a 
atmosferei. Izotopi radioactivi sintetici, foarte nestabili,* erau lăsaţi să ionizeze 
atmosfera prin radiaţiile lor. Pentru răcirea straturilor de condensare se foloseau 
„exploziile reci", care determinau destinderi puternice. 

Milioane de oameni din toate colțurile lumii vizitau regiunea experimentală a 
deșertului înverzit. Experiențele de adaptare a animalelor și plantelor din diferitele 
regiuni ale globului dădeau rezultate tot mai bune. 

Și totuși... 

Tăun călătorea cu gîndul alături de Roxana prin orașele experimentale din 
Kalahari. Şi retrăia sentimentul acela de deznădejde, care cuprinsese la un moment 
dat pe pionierii deșertului înviat. 

Cît de aproape erau întimplările de atunci ! 

să se fi terminat epidemia aceea îngrozitoare a descurajării, despre care mulţi 
presupuneau că era provocată de radiațiile utilizate ? Ei doi se ţineau tari, dar mulți 
alții șovâiau. Pentru ce? Pentru cine? Aceste întrebări reveneau din ce în ce mai des 
în discuţiile lor aprinse. Oare nu existau suficiente regiuni ale pămîntului unde n-ar fi 
fost nevoie de atitea forțe și mijloace, de atitea sacrificii ?... 

Citeva zeci de cazuri de îmbolnăviri fără cauze aparente, și numărul celor care 
șovăiau crescu și mai mult. 

Apoi mai erau rapoartele acelea economice nesuferite... 


S-au cheltuit : 


un milion ore de muncă omenească medie pe săptămînă pentru ploaia cu 
catalizatori. 

2,5 milioane ore de muncă pentru lupta împotriva vîntului secetos de nord. 

30 milioane ore de muncă... 

Aceste cifre deveniseră de-a dreptul sicîitoare. 

Pentru cine ? Pentru ce ? 

Moartea grecului Manolis, a cărui voioșie, exuberanţă și dragoste de viaţă îl 
făcuse iubit în toate cele șaptesprezece tabere din Kalahari, dădea apă la moară 
celor care se simțeau obosiţi. 

Tăun și Roxana nu cunoșteau îndoiala. Ei știau prea bine pentru cine, pentru ce. 
Se simțeau părtași' activi la măreaţa luptă cu natura, căreia urma să i se smulgă un 
teren pe care avea să crească o societate internaţională în toate sensurile, o 
societate în care fiecare naţiune avea să aducă tot ce avea ea mai bun. 

Tăun și Roxana visau să aibă copii "saharieni, să-i crească aici, pe locurile 
înviate de braţele și minţile lor. 

- O să fie băiat și o să-l cheme Sahar, spunea Roxana. 

- O să fie fată și o s-o cheme... tot Roxana, era răspunsul lui. 

- Băiat! 

- Bafată! 

Epidemia deznădejdii nu-i atingea. Le întărea dragostea, prietenia cu Gromov, 
încrederea în viitor. Din fericire mai erau încă mulţi ca eî. 

Unii se întorceau însă în ţările lor. Au plecat și din grupul de romîni patru oameni. 
După plecarea lor, grupul deveni mai omogen... 

Fără să ştie de ce, Tăun simţea o nevoie arzătoare de a opri desfășurarea ideilor 
și imaginilor. îi era nespus de teamă de ceea ce avea să urmeze. își încordă toate 
forţele pentru a se întoarce cu gîndul în odaia în care se afla, pentru a evada din 
lanţul acestor întîmplări, dar fără să izbutească. 

Era dus, ca pe o pantă puternic înclinată, spre ceea ce simţea în străfunduri că 
era ultimul act al trecutului său. 

...O expediţie de cercetări în partea neînverzită încă a deșertului Kaiahari. 


Mașina din capul coloanei se izbește de un proiectil atomic neexplodat. 


S-a presupus mai tirziu că acesta căzuse întîmplător acolo în 1985, cînd 
fuseseră trimise spre distrugere o serie de bombe atomice vechi, fabricate pe 
vremea pregătirilor de război. îngropată în nisip 
12 
și avînd mecanismul de iniţiere defect, bomba nu explodase pînă în momentul 
atingerii cu vehiculul expediției. 

Tăun simţea că se închirceşte. Vedea strălucirea orbitoare a „ciupercii", furtuna 
de nisip stârnită, norii de pulbere cenușie întunecând soarele, mașinile sfărimate și 
trupurile care se zvârcoleau în noaptea aceea artificială. Şi la capătul tuturor 
imaginilor, la capătul tuturor intimplărilor, el, rănit, tirîndu-se pe nisipul fierbinte și 
strigînd : 

- Roxana, Roxana, Roxana... 

Cum creștea deznădejdea aceea! Cum creștea spaima aceea! îi găsise trupul 
răstignit de o grilă metalică. Cu capul plecat, ca într-un gest de sfiiciune. Retrăia 
acum golul care se căscase atunci în jurul lui. 

Şi apoi, nimic. Topirea. Intrarea în moarte. 

Internat la spitalul din Tombuctu, starea lui se agravase treptat. Efectul radiaţiilor 
îi slăbise tot mai mult organismul și, pe deasupra, suferea de dureri de cap 
îngrozitoare. După citeva săptămîni, îi pieri orice poftă de mîncare. Suporta cu greu 
chiar alimentaţia lichidă. 

Majoritatea medicilor îl socoteau pierdut. Unul singur, doctorul Ali Haram, 
propusese o soluţie îndrăzneață : un tratament bazat pe o stare letargică provocată. 

îi stăruiau în minte cuvintele lui : 

- Trebuie să împiedicăm cu orice preţ să progreseze boala. Un somn adânc, 
letargic, care va trebui poate prelungit ani de zile, e singura scăpare. în acest timp, 
vom acţiona cu toată energia asupra organismului în repaus, vom face intervenţiile 
operatorii necesare, vom aplica noul tratament de neutralizare a radioactivităţii cu 
emițători de antiprotoni și pozitroni, şi poate că îl vom vindeca. Salvarea unei vieţi 
merită toate eforturile noastre. Din punct de vedere științific, vom face o experiență 
de o importanţă covirşitoare... 

Doctorul Ali Haram dispăru, dispăru și spitalul, ca într-o sală de cinematograf 


cînd se face brusc lumină. 


Privirile-i căzură din nou asupra globului argintiu. Aburul care îl înconjura de 
obicei nu mai era acolo și bolnavul își zări chipul ca într-o oglindă. 

Cît timp trecuse de la toate aceste întîmplări ? Căci acum nu se mai îndoia că le 
trăise aievea. 

| se părea că e neschimbat. Aceeași față ovală, același păr castaniu, aceiași ochi 
căprui, aceleași buze precis conturate, nici o zbârcitură - în sfîrșit, același chip de om 
tînăr. 

- Probabil că nu a fost nevoie decit de cîteva luni pentru tratament, își zise el. 

încercă să-și pună în funcţiune mușchii, să facă o mișcare cît de mică. Dar nici 
măcar pleoapele nu voiau să-l asculte și continua să privească lumea din jur prin 
crăpătura îngustă dintre ele. 

Prin uşă pătrunseră în încăpere trei oameni îmbrăcaţi în halate albe. Unul dintre 
ei, un bărbat mic de statură, dar cu mișcări vioaie, se apropie de aparatul din faţa 
patului și învîrti comutatorul. Pe cadrane acele indicatoare începură să joace, în timp 
ce pe ecrane pulsau neîntrerupt curbele. Se apropie de el și îl privi cu ochi mici, de 
cîrtiță. Apoi se duse spre ceilalţi și începu să vorbească repede : 

- Da, da, îşi revine. Se apropie ziua cînd va ajunge să vadă și să audă. Să ne 
pregătim pentru procesul complex al readaptării la viaţa de toate zilele! 

Vor îi necesare serioase precautii, exerciţii fizice speciale la anumite ore, un 
regim alimentar sever, odihnă multă, mai tîrziu plimbări supravegheate. înainte de 
toate, o viaţă foarte regulată. Organismul îi este acum restabilit, de asta sînt sigur, 
dar vom avea mult de furcă pentru a face ca acest om să se comporte ca o ființă 
normală - cum sînt eu sau cmn sînteţi voi. Nu uitaţi că n-a gindit. n-a vorbit, n-a mers 
-aruncă o privire rapidă spre bolnav - de citeva decenii, iar felul nostru de a fi îi este 
cu totul străin. 

Tăun nu mai asculta. 

înţelesese cumva greșit spusele acestui omuleţ scund și grăbit ? Decenii ? 
Cîteva decenii ? Cu neputinţă ! 

își văzuse doar chipul oglindit în globul argintiu. își amintea de accidentul lui ca 
de ceva recent, petrecut cu citeva săptămîni sau cel mult cîteva luni în urmă. 

Și totuși. N-ar fi fost exclus să fie așa ! 

Dintr-o dată îi veniră în minte discuţiile purtate de medici după accident. își 


amintea argumentele doctorului Ali Haram. Invocase cazurile citate de marele 


fiziolog Pavlov în comunicarea de la Sor- bona din 1925 : somnul de 5 ani, relatat de 
Pierre Janet, și somnul hipnotic de 20 ani al unui bolnav din Petersburg. Marele 
fiziolog rus le considera ca o dovadă a refacerii celulelor nervoase prin somn 
îndelungat. 

„Cît timp celula corticală nu este încă profund lezată, starea de inhibiţie, de somn, 
o poate readuce la normal". Acestea fuseseră cuvintele lui Ali Haram. 

- îşi amintea de o frază stranie, rostită de unul din medici : „Acţiunea noastră va fi 
un fel de îmbălsămare, ca acelea utilizate în intervenţiile chirurgicale îndelungi ; vom 
menţine poate organismul zeci de ani, da, zeci de ani, în stare de vitalitate minimală. 
încetul cu încetul vom regenera sistemul nervos". 

„Zeci de ani" ! „Zeci de ani" ! Aceste cuvinte începură să-l obsedeze... 

Un alt glas, uniform și autoritar, îi atrase acum atenţia. Cel care vorbea era un om 
înalt și uscat, care părea să aibă vreo 40 de ani. Din ceea ce pricepu, îi rămaseră în 
minte cîteva idei pe care acesta le enunţa apăsat, în propoziţii scurte. Era limpede 
că nici acesta nu-și dădea seama că bolnavul aude, că înţelege tot ce se petrece în 
jurul lui. 

- Hotărît ! Ai dreptate. Fără o atentă supraveghere, nu-l punem pe picioare. 
Putem compromite tot ce am realizat. Riscăm să avem peste o săptămînă sau două 
un bolnav psihic, un nevropat. Părerea mea este să fie tratat ca un copil, care poate 
să-și facă oricînd un rău. 

- N-ar fi bine nici să exagerăm, prietene coordonator, răsună acum vocea caldă 
a celui de al treilea om în halat alb. Exagerarea poate duce, pe calea opusă, spre 
același efect. 

Bolnavul îl privi printre gene. Nu i-ar fi dat, după înfățișare, mai mult de 30 de ani. 
Dar aprecierea ii fu dezminţită imediat. Glasul coordonatorului răsună din nou, ironic 
și în același timp sever. 

- Nu s-ar spune, doctore François, că lucrezi de mai bine de 25 de ani în clinica 
noastră. Nu-i vorba de exagerări, ci de măsuri la fel de necesare ca tratamentul 
antiatrofic care i se aplică în timpul somnului. Dumneata privești medicina cu ochii 
unui romantic. 

Cîtva timp domni liniștea. Tăun simţea dureros nevoia să intervină, să spună 
ceva. | se părea naiv și ridicul planul medicilor de a-l dădăci. Niciodată nu-i plăcuse 


să aibă de-a face cu doctorii. De data aceasta aveau de gind să i se bage și în 


suflet. Dar ce-și închipuiau ei ? Ar fi vrut să le strige în faţă acestor... acestor... ca- 
raghioși, că ceea ce puneau la cale nu se potrivea cu el. Să-și facă ei meseria şi să-i 
dezmorţească mușchii, că de rest se va îngriji el. 

Cuvintele „bolnav psihic", „nevropat" o dată auzite, își făcuseră loc în mintea lui 
Tăun, Le sucea pe toate feţele. Nu mai era atent la cele ce se petreceau - 
„nevropat", „bolnav psihic"... Ar fi vrut să vorbească, să strige, dar cuvintele, 


strigătele, nu treceau dincolo de pragul intenţiei. 


Capitolul 3 

NAUFRAGIAȚII COSMICI 

Discuţia continua. Atenţia lui Grigore fu atrasă de un nou schimb de cuvinte. 

- Au spus că doresc să-l vadă ? întrebă omul pe care ceilalţi îl numeau 
coordonator. 

Doctorul François încuviinţă. 

- Fie. N-am nimic împotrivă. Plimbări prea lungi nu le putem deocamdată 
permite, iar tratamentul care li se aplică nu e tocmai plăcut - trebuie s-o 
recunoaștem. Dacă îi interesează, poate că va fi un lucru bun. 

- Chiar după ce se va trezi bolnavul nostru, doctore Beram, remarcă omul 
scund, care vorbise primul, contactul cu grupul naufragiaţilor cosmici va fi folositor. în 
fond, nu trebuie să uităm că avem de-a face cu cazuri destul de apropiate : 
esteAvorba despre un proces îndelungat de adaptare. Sanatoriul nostru trebuie să 
realizeze condiţiile unui astfel de proces. în acest scop trebuie să creăm posibilitatea 
celor mai diverse legături între oameni. Şi în orice caz trebuie evitată singurătatea. 
Nu-i așa ? 

Deasupra ușii se aprinse un mic bec albastru. Concomitent, răsună un semnal 
sonor. 

Medicul care părea cel mai tînăr ieși din încăpere și se întoarse îndată. 

- Ei sînt. Au venit. 

- Să intre ! spuse coordonatorul. Eu va trebui să mă duc. Mă cheamă camera 
234. 

După plecarea lui Beram, Grigore zări pătrunzînd în odaie, unul după altul, cinci 


oameni. Printre aceştia, trei femei. Erau cu toţii înalţi și bine făcuţi, dar în mersul și 


gesturile lor cele mai simple era vizibilă o mare nesiguranţă. Pașii li se poticneau 
mereu, mișcă 

rile pe care le făceau aveau ceva dezordonat, iar privirile le rătăceau nelinișştite de la 
un obiect la altul. 

Un bărbat care șchiopăta ușor părea să fie conducătorul lor. Le vorbea mereu 
celorlalți pe un ton ferm, într-o limbă pe care Grigore n-o înţelegea, dar a cărei 
sonoritate îi era familiară... într-adevăr, vorbea ungurește. 

Se părea că era singurul care cunoștea și o altă limbă, căci coordonatorul îi 
dădea anumite explicaţii, pe care el le transmitea celorlalți. 

Deodată Grigore văzu cum se desprinde din grup o femeie. Venea către el. Nu-i 
vedea deocamdată chipul. Dar ea se aplecă asupra lui. Şi inima lui începu să bată 
violent. Pentru o clipă, el îi zări chipul. Albastrul de myosotis al ochilor Roxanei, 
arcuirea buzelor Roxanei. Numai părul era altfel, cu totul altfel. Buclele roșii - ce roșu 
ciudat ! - îi dădeau o înfățișare stranie. O simţea aplecată deasupra chipului lui, 
privindu-l. Aproape că-i mîngiia fruntea cu părul. 

- llușka!'llușka ! se auzi în încăpere din mai multe locuri. 

Fata își întoarse o clipă capul și Grigore îi văzu acum scoica urechii. 

Întorcînd capul către Grigore, continuă să-l cerceteze. La un moment dat, i se 
păru că întîlnește sclipirea unei priviri printre gene. Ea prinse cu o mișcare febrilă 
mîna bolnavului și îi pipăi pulsul. De la mîna fetei pornea acea căldură ametitor de 
plăcută, care pătrunde pînă în ultima fibră a fiinţei lui. Și llonei i se păru că simte o 
zvicnire musculară. 

Fără să se miște din loc, ea strigă cu glasul tremurat * 

- Franois, François, vino, vino numaidecit. 

Fata explică ceva prin semne, arătînd spre Grigore. Medicul îi răspunse la fel. 
Era vădit că recurgeau la aceasta, fiindcă nu-și pricepeau reciproc limba. Apoi, de la 
unul la celălalt începură să fie lansați termeni medicali pe care bolnavul nu-i 
înțelegea. 

François părea viu interesat. Indică Iliușkăi cadranele și ecranele osciicscopice 
ale aparatului medical principal și începu să-i demonstreze ceva. Tînăra fată îl 
contrazicea, dînd energic din cap. Medicul o privi un timp gînditor și pe urmă 


manevră butoanele aparatului. Pe chipul lui apăru o expresie de vie surprindere. 


Deodată îl zăriră pe omul cel șchiop, pe care tînăra fată îl numea Şandor. 
Revenise în odaie, după o scurtă lipsă, și îi privea, surprins de agitația lor. 

Se duseră spre el și discuţia continuă lîngă ușă. Vorbeau însă atit de încet, încît 
Grigore nu mai putu desluși nimic. Puțin mai tirziu, vizitatorii părăsiră odaia, 
împreună cu medicul. 

Nu trecuseră decit cîteva minute și doctorul François reveni în încăpere 
împreună cu medicul scund și vioi. Am îndoi păreau foarte agitati. 

- Ascultă, doctore Naser, așa cum mă cheamă François, îţi spun că această fată 
are deplină dreptate. Bolnavul aude, vede, simte absolut totul. Avem de-a face în 
acest moment cu o paralizie motrice. Nimic mai mult. lar primele semne ale 
motricității au apărut și ele, după cum au confirmat-o aparatele... 

- Hm! Vasăzică aude? Ei, dacă-i așa, sîntem cam indiscreţi! observă el ironic și 
continuă, fără să aștepte un răspuns. Dar reflexele? De ce nu reacţionează nici la 
lumină, nici la ceilalţi agenţi fizici? Nici măcar la înțepare? 

Doctorul François îl întrerupse. 

- Reactivitate practic nulă, sensibilitate aproape normală - acesta este 
diagnosticul meu. 

Naser zâmbi neîncrezător și întrebă : 

- Te-ai mai întîînit cu un asemenea caz? 

Răspunsul veni tot sub forma unei întrebări. 

- Ca medic, ai mai avut oare de-a face cu un bolnav care să fi dormit aproape 60 
de ani ? Tocmai în asta constă dificultatea cazului. Dar fata are dreptate, ţi-o spun ! 

Naser făcu un semn de dezaprobare. 

- Nu sînt de acord cu ipoteza dumitale, Cred că de astă dată dreptatea e cu 
Beram. Ești un romantic, un iremediabil romantic. Argumentele prin care te-ai 
străduit să dovedești că s-a trezit, sînt neverosimile, nefondate. Numai codanei cu 
părul de aramă, medicul improvizat al naufragiaţilor cosmici, i-a putut trece așa ceva 
prin cap... și numai pe dumneata te-a putut impresiona și convinge. 

François înfruntă zîmbetul celuilalt fără să clipească. 

Se opriră în fața aparatului. 

Doctorul François răsucea comutatoarele, apăsa cu înfrigurare pe butoane și 
explica, în timp ce interlocutorul său își arăta prin gesturi și mimică dezaprobarea. 


Limbajul lor era acum atât de încărcat de termeni ştiinţifici necunoscuţi, încît Grigore 


renunţă la orice tentativă de a pricepe ceva. Se simţea de altfel din nou obosit și ar fi 
vrut să doarmă. 

- Îţi repet, o iluzie, nimic altceva decit o iluzie! îl mai auzi la un moment dat 
spunînd pe doctorul Naser. Acest om continuă să doarmă adânc. După părerea 
mea, unele reflexe vor apare chiar înainte de deșteptarea propriu-zisă. 

Medicii erau acum în apropierea ușii. Grigore auzi un ultim crîmpei de 
conversaţie. 

- O să vezi ce ne va povesti la trezire ! Ce-o să mai rîd atunci de convingerile 
dumitale. lar în ce o privește pe llona Erdely, care mi-a sugerat ideea, pot să-ţi spun 
doar atit : n-o dau pentru mulţi medici prea siguri de ei. Degeaba zîmbești. N-are 
studii și experienţă clinică ca noi, dar are o sensibilitate care nouă ne lipsește 
adesea. Poate că - cine ştie - ne este tocită, datorită excesivei folosiri a aparatelor. 

- Poftim ! Asta-i bună ! Ai început să propovăduiești întoarcerea la instinct și 
intuiție. Dacă mai continui așa, o să ajungi la ho- meopatie, o să ajungi să regreți 
timpul cînd cancerul, sifilisul, poliomielita și alte boli erau realități ale societăţii 
omenești. 

- Dacă astea-s argumente, Naser... 

Ușa care dispăruse în perete, pentru a-i lăsa să treacă, se închisese la loc, 
curmînd vorba medicilor. 

Rămas singur mult timp, bolnavul nu reuși să se lase cuprins de somn, deși 
acum dorea să doarmă. De mult nu zărise atiția oameni laolaltă, nu auzise atâtea 
glasuri. îl impresionaseră, îl obosiseră, îl copleșiseră. 

Cînd atipi, în sfîrșit, visurile îl purtară mai întâi pe culmile înzăpezite ale 
Ceahlăului. Cu schiurile în spate, urca din greu pe o cărare abruptă. Se împiedica 
mereu, ostenit peste măsură. Frumusețea priveliștii carpatine îi făcea însă să uite 
uneori de eforturile pe care le depunea. 

Deodată se stîrni însă un viscol puternic. Zăpada îi mușca obrazul, însângerîndu- 
l. își puse schiurile și o porni la vale, înfruntînd furtuna... 

Furtuna... Nu mai era furtună de zăpadă, ci de nisip. lar el se găsea într-un 
autocamion deschis, care străbătea cu mare viteză pustiul Kalahari. Nu mai 
deslușea figurile negrilor care-i populau visul. Dar auzea melodia aceea ritmică, 


insinuantă, vioaie, cuceritoare, care-l chema spre corturile lor. O auzea, da, auzea 


versurile cîntate de constructorii negri, repetată de constructorii albi, de toţi pionierii 
saharieni. 


Visul îi purtă iar printre oamenii cu care lucrase în 1992. 


Capitolul 4 

IZBĂVIREA 

Trecuse o săptămînă. 

Grigore trăia senzații noi. Furnicături intense îi parcurgeau tot trupul. Aduceau cu 
acelea pe care le ai cînd îţi dezmorţești picioarele, după ce le-ai ţinut mai mult timp 
imobile, într-o poziţie incomodă. 

Uneori avea chiar impresia că a reușit să-și miște capul ; se convingea însă 
curînd că fusese o simplă iluzie. 

Faţa îi ardea și nu se miră deloc cînd auzi pe unul dintre medici spunând că, 
treptat, îi reveneau în obraz culorile sau că pe frunte se iviseră primele broboane de 
sudoare. O agitaţie interioară, de o intensitate aproape dureroasă, îi răscolea toată 
fiinţa. 

în această stare fizică, imaginile ultimelor zile i se perindau prin minte cu o viteză 
de neînchipuit. 

își amintea cât de surprins rămăsese aflînd că doctorul Naser, acest omuleţ mic 
și plin de viaţă, avea 122 de ani și că doctorul François, căruia îi dădea după 
înfățișare mai puţin de 30 de ani, avea 62. iar el, Grigore Tăun, era un om de 85 de 
ani, un moșneag tînăr la chip ! 

Ştia acum că se găsea într-un sanatoriu situat într-o ţară mai mare decit întreaga 
Europă, căreia i se spunea „Sahariana", în amintirea deșertului de altă dată. Aici se 
vorbea o limbă zonală, formată din contopirea mai multor limbi naţionale, pe 
scheletul limbii franceze. Şi Grigore înţelesese acum de ce pricepea unele cuvinte, 
iar altele nu. 

Și apoi auzise discuţia aceea stranie dintre două femei necunoscute, care 
intraseră cu citeva zile mai înainte în odaia sa. Un crîmpei din ea, care îl interesa în 
mod deosebit, i se întipărise adânc în minte. 

- Pentruceoră e stabilită azi ploaia? 


- Pentru trei și jumătate. 


- Nu știu de ce se introduce atât de târziu orariul meteorologic de vară, cu două 
ploi. Ne prăjim ca pe vremea deșertului ! Trebuie să cerem fără întirziere să se 
organizeze o consultare publică în această privinţă ! 

Aceste cuvinte îl tulburaseră și continuau să-l preocupe. 

Și peste toate impresiile ce se îngrămădeau cu fiecare clipă de veghe și de 
somn, stăruiau privirile celor doi ochi de myosotis. 

Ilona Erdely trecea zilnic prin camera lui. Gesturile și mișcările ei erau acum mai 
puţin nesigure, iar cînd merge - trupul i se mlădia în unduiri pline de graţie. Luase 
probabil intense lecţii ale limbii zonale care se vorbea aici și nu mai avea nevoie de 
semne ca să se înțeleagă cu medicii spitalului. 

Pentru Grigore, Ilona deveni cel mai important punct al lumii către care abia își 
ridica ochii înceţoșaţi. învățase să-i cunoască pașii, rîsul ; învățase să-i ghicească 
prezența și se trezea din toropeală la apropierea ei. 

îi plăcea mai cu seamă s-o audă înfruntîndu-i pe medici, ironi- zînd 
meticulozitatea lui Naser sau anunţind cu glas de școlăriţă : 

- Atenţie, vine statuia ambulantă. 

Statuia ambulantă era Beram, coordonatorul. 

„„„Acum fata e din nou în preajma patului său. Lîngă ea se mai află doctorii 
François şi Naser. 

Ilona se apropie de patul lui. De astă dată se așază pe un scaun lîngă pat și bate 
cu buricul degetelor pieptul gol al bolnavului. Pe Grigore îl străbate un val de căldură 
care pornește din degetele ei și pune în mişcare rapidă inima. Sîngele se revarsă în 
artere și tîm- plele îi bat să se spargă. 

Tot ce se petrece în el vestește, ca o simfonie beethoweniană, în preajma 
finalului, deznodămîntul. 

Sub buricul degetelor, Ilona simte zvicnirea mușchilor. Ea apasă, ca să se 
convingă. Lunecă cu mâna spre gitul bolnavului. Nu-i nici o iluzie. Zvicnesc mușchii. 
Și, ca și cum s-ar teme să nu-l tulbure, șoptește încet, mîngiietor : 

- Se trezeşte ! 

Şi deodată pleoapele întredeschise se desfac cu totul și ochii lui se deschid în 
sfîrșit larg, cu tot irisul căprui descoperit. 


Orbit de lumină, Grigore clipește de cîteva ori. 


în încăpere domnește o liniște atât de deplină, încît răsuflarea celor patru oameni 
se aude distinct. Nimeni nu face nici o mișcare. 

Abia peste cîteva clipe, doctorul François se întoarce către aparat și cercetează 
indicativele de stare a bolnavului. Dar și privirile lui se întorc către Tăun. 

Ochii lui Grigore se rotesc în orbite. Căutătura lor rătăcește printre obiecte și se 
oprește într-un târziu asupra celor trei oameni. 

- încearcă să vorbești ! îl îndeamnă doctorul Naser, care, ne- bănuind că 
bolnavul înțelege destul de bine limba sahariană, a învăţat anume aceste trei cuvinte 
romiînești. 

Grigore ar voi să rostească un singur cuvint : „trăiesc", ar voi să-și asculte 
propriul glas. Dar limba i se împleticește și din gură iese doar un sunet nearticulat. 
Face noi eforturi, pînă ce simte cum capul începe să-i zbiîrniie şi să-l doară. 
Rezultatele sînt însă atât de departe de intenţie, încit feţele medicilor trădează o 
înfiorare. 

Ilona îi priveşte parcă altfel. În ochii ei strălucește un fel de siguranță, amestecată cu 
o dorinţă fierbinte. Mâna fetei a cuprins-o acum pe a lui. Şi crește în el, ca un torent, 
viaţa, nădejdea, siguranţa. 

- Tră-tră-iesc! izbucnește el în sfîrșit. 

Au tresărit cu toţii, de parcă i-a străbătut simultan un curent electric. În urechile 
lor, cuvîntul rostit de Grigore răsună ca vestirea unei mari victorii. 

- De atitea zile văd și aud totul, dar nu mă pot mișca - nu pot vorbi ! Trăiesc, 
trăiesc... Mă înţelegeţi ? 

Gituiţi de emoție, medicii au rămas ca paralizaţi în atitudinea în care i-au prins 
primele cuvinte. Mâna llonei strînge mai puternic pe aceea a bolnavului, care acum 
izbutește să facă prima mișcare, întorcându-și capul spre ea. 

Ochii îlonei se umezesc. în ultimele zile înmugurise o prietenie puternică și caldă 
în camera aceasta, în care renăștea la viață nouă un om de pe plaiurile dunărene. 

- Ilona ! mai șoptește Grigore. 

Eforturile depuse l-au epuizat. Cîteva clipe mai tirziu, fără de veste, somnul îl 


cuprinde din nou, de astă dată un somn izbăvitor, somnul întoarcerii la viaţă. 


Capitolul 5 
POVESTEA ILONEI 


Pe terasa ovală de marmoră a sanatoriului, care înainta departe în parc, cei doi 
convalescențţi respirau cu nesaţ aerul răcoros al amurgului saharian. A doua ploaie 
zilnică se oprise de vreo jumătate de oră. Amestecul de arome - tei și portocali, 
bananieri şi arbori de ananas, meri și cocotieri - umplea văzduhul. 

Grigore Tăun, așezat într-un jet, sorbea încet laptele de cocos și o privea pe 
llona. Asculta istorisirile despre oamenii din sanatoriu, despre întimplările zilei. Din o 
sută de cuvinte folosite de Ilona, Tăun făcuse socoteala că înțelege cel puţin șaizeci. 

Alătura imaginea Roxanei de figura reală a llonei. încetul cu încetul se ștergeau 
diferenţele, trăsăturile se contopeau în chipul cel nou. Numai părul, cu strălucirea lui 
arămie, era cu totul, cu totul deosebit. 

- Laceteuiţi, Grigore? 

- Păite privesc... 

- Da, dar parcă priveşti dincolo de mine. 

Grigore zîmbea încurcat. Ar fi vrut să-i povestească, să-i vorbească de trecutul 
său, de dragostea lui abia începută, abia gustată. Dar totul i se părea ridicol. Vîrsta 
lui crea un fel de obligaţie la sobrietate, la cuminţenie. în orice caz, nu putea vorbi 
despre dragostea lui. 

- Te privesc proiectată pe trecutul meu, spuse în sfîrșit, Grigore. 

- Şi-mi stă bine în rama asta ? întrebă şăgalnic Ilona. 

- Te prinde de minune. 

- Atunci descrie-mi cadrul acesta, povestește-mi despre trecutul tău. Sau nu, nu 
! Doctorul Naser a interzis în mod categoric să te obosesc. „Nici un efort de atenţie 


"S 


peste 3 minute", îl îngînă ea pe „doctorul Barlam", imitînd glasul și accentul lui 
prețios. Privi iscoditor și conspirativ în jur. 

Roșul mâniei urcă în obrajii lui Grigore. Ilona se sperie văzînd cum reapar pe 
figura lui cutele aspre din primele zile, zilele de încordare, cu chinuitoarele și 
penibilele recăderi în starea letargică. Se apropie de el şi-i prinse mîna în mîna ei, 
gest pe care-l repeta acum ori de cîte ori voia să-l liniștească. Grigore tăcu. 

- Ce e, Grigore, cu ce te-am supărat? 

- Nu pot trăi în perimetrul ordonat de Nasser, Ilona. Sînt gata să le mulţumesc 
acestor oameni pentru bunăvoință - mă rog - pentru stăruinţele lor. îi admir pentru 


unele realizări, de care am auzit. Dar nu le pot îngădui să-mi comande fiecare gest. 


- Dar ești nedrept, dragul meu. Eşti nedrept. Tot ceea ce fac e pentru liniștea și 
sănătatea noastră. 

- Se poate, llona. Dar eu nu iubesc liniștea. La urma urmei, nici nu cred că 
sănătatea o cîştigi într-o atmosferă de vată. Şi apoi oamenii aceștia siguri de ei, 
calmi, cu mișcări regulate, mă scot din sărite. 

llona se sculă de pe scaun și, în picioare lângă Grigore, îi mîngiie părul castaniu. 
Un zâmbet ivit în colțul gurii lui Tăun destinse treptat trăsăturile încordate ale feței 
lui. 

- Vorbește-mi despre grupul vostru, spuse Tăun. Ai amînat de o sută de ori 
povestea asta. 

Ilona nu mai încercă să ocolească răspunsul, ca în alte dăți. Se ghemui în fotoliu. 
Privi o clipă în gol și începu grăbită parcă : 

- Voi fi scurtă. în fond, ar fi destul să-ţi spun un singur lucru. Noi, grupul acesta 
pe care-l numesc cei din sanatoriu al „naufragiaţilor cosmici", sîntem urmașii unor 
astronauți rătăciţi. Da, sîntem primii oameni care s-au născut pe un alt corp ceresc 
decit planeta Pămîntul... 

îți amintești desigur de racheta cosmică „Tisa-3", care a părăsit la 5 februarie 
1982 globul terestru. 

Grigore își prinse fruntea între degete, încercând să-și adune gîndurile. 

- Sigur că da... „Tisa-3"... Să fi avut pe atunci cincisprezece ani. în școala unde 
învăţam, toți elevii urmăreau cu pasiune instalarea sateliților artificiali ai globului 
terestru, ca și zborurile interplanetare. Racheta de care-mi vorbeşti a avut, dacă nu 
mă înșel, un echipaj de șaptesprezece oameni. îşi propusese un zbor pînă în apro- 
pierea planetei Saturn, aterizarea jpe un satelit al acestui corp ceresc și studiul 
amănunțit a structurii meteorice a faimosului inel. 

- Bravo. Să nu te mai prind că te plângi de pierderea memoriei. Și mai departe ii 
minte ce s-a întimplat ? 

=-- Cum aș putea uita ? continuă Grigore. Cred că n-a fost nimeni pe lume care 
să nu fi urmărit odiseea acelei expediţii cosmice. 

Se scurseseră vreo cîteva luni de la plecarea corăbiei astrale a oamenilor de 
știință maghiari. Pe Dehnos, unul dintre sateliții planetei Marie, organizat pe atunci 


ca gară cosmică, nava a făcut o scurtă escală și a plecat mai departe. Cîteva 


săptămîni mai tirziu, legătura radiofonică a Pămîntului cu racheta s-a întrerupt. Și de 
atunci - nici un semn de viaţă. 

îmi amintesc că numeroase expediţii de salvare au pornit în căutarea 
cosmonauţilor, fără să afle nimic despre soarta lor... Dar ce-i asta, Ilona ? Era vorba 
ca tu să povestești și văd că rolurile s-au inversat. 

Ilona surâse. Pe obrazul ei se fugăreau umbrele amintirilor. începu să vorbească 
și mai repede, de parcă ar fi îndeplinit o îndatorire neplăcută, de care voia să scape. 

- Tata, care era medicul expediției, mi-a povestit adesea, cum s-a produs 
accidentul. Racheta s-a ciocnit cu un grup de corpuri meteorice. Motorul a fost 
distrus, iar cabina de radioteleviziune deteriorată. Radiotelegrafistul a pierit, iar alți 
doi membri ai echipajului s-au ales cu leziuni serioase. Dacă diferitele 
compartimente ale navei nu ar fi fost separate prin pereţi etanși, nimeni n-ar fi scăpat 
cu viață. 

Toate încercările de a se repara motorul au dat greș, iar din micile motoare de 
rezervă, doar unul mai funcţiona. Puterea lui era însă redusă. 

Racheta și-a continuat zborul în virtutea inerţiei. Când a ajuns în apropierea 
unuia dintre sateliții mici ai lui Jupiter, motorul de rezervă a putut fi folosit pentru 
aterizare. 

Pe micul corp ceresc fără atmosferă și fără viață, unde un om nu cîntărea decit 
două-3 kilograme, cosmonauţii și-au amenajat un adăpost într-o stîncă, unde au 
descărcat instalaţiile rămase întregi și proviziile. încercările de a construi un nou 
motor sau de a reface aparatul de radioemisie au eșuat. Din fericire, aparatura 
pentru producerea sintetică a alimentelor, ca și cea pentru fabricarea apei și aerului, 
au scăpat intacte. Ca „materie primă" au fost, bineînţeles, folosite rocile de pe satelit. 

Ilona se opri puţin, obosită de efortul pe care-l făcea povestind această stranie 
aventură. 

Apoi continuă. 

- Nuvreau să intru acum în toate amănuntele vieţii de pe satelit. Robinsonii 
cosmici au crezut că vor rămîne acolo doar câteva luni, apoi s-au temut că va fi 
vorba de cîțiva ani, iar pînă la urmă ciudata escală a durat mai bine de jumătate de 


veac. 


Cite nu au indurat în acest timp ? Adesea au avut de înfruntat dificultăți care 
păreau de nerezolvat! Până la urmă au învins însă toate greutăţile neobișnuitei lor 
existente. 

Cincizeci de ani erau o perioadă îndelungată, mai ales că la plecarea 
cosmonavei „Tisa-3" nu erau cunoscute toate măsurile pentru asigurarea longevității, 
descoperite şi aplicate ulterior pe Pămînt. 

Ultimul dintre savantii plecaţi de pe Terra a murit acum trei ani... 

Nouă, copiilor lor, care nici nu cunoscusem vreo altă viață, satelitul jupiterian nu 
ni s-a părut un exil atît de trist. Supravegheam funcţionarea aparatelor, îngrijeam cu 
dragoste vegetaţia serei cosmice, făceam sport, citeam și reciteam microcărțile 
bibliotecii, ba unii dintre noi încercau să se și specializeze în diferite domenii. Eu, de 
pildă, m-am ocupat cu pasiune de medicină, ajutată de tatăl meu. 

Dar ceea ce n-a reușit generaţia veche, a izbutit cea nouă. într-adevăr, fratele 
meu, Şandor, care acumulase toate cunoștințele teh- nice ale astronauţilor, a fost 
acela care a construit aparatul de emisie, anunţindu-vă pe voi, pământenii, de 
existenţa noastră. 

Trebuie să-ţi spun că prima lună după sosirea pe Pămînt a fost îngrozitoare. 

În condiţiile unei forțe gravitaționale de vreo 20 de ori mai mare decît cea cu care 
eram obișnuiți pe satelit, ne simţeam literalmente striviţi de sol. Abia după o 
săptămînă am reușit să stăm în picioare. Cu toţii sufeream de tulburări circulatorii, 
printre care adevărate crize de hipertensiune arterială paroxistică. Şi toate acestea, 
deși în camera rotitoare a rachetei care ne adusese pe Pămînt fusesem antrenați 
pentru greutatea pe care aveam să o căpătăm pe această planetă. 

A trebuit să învăţăm din nou să mergem, ba chiar să facem cele mai simple 
mișcări. La început, mușchii picioarelor ne erau atit de slabi. încît puteam umbla 
numai cu proteze speciale de susţinere. 

Ne-am obișnuit, de asemenea, greu cu prezenţa unor grupuri mai mari de 
oameni. De cîte ori se adunau în jurul nostru 20-30 de persoane, intram intr-o 
adevărată panică. 

Brusc, llona se întrerupse. 

Prin ușa verandei se făcuse auzită vocea doctorului Naser. 


- Eora8 și 10. Vă caut de un sfert de oră. 


- Venim, venim, răspunse Grigore plictisit. Cîtă vreme va mai dura acest regim 
de cazarmă, doctore? 

- încă două-3 luni de tratament și pe urmă vă veţi lua zborul, răspunse cel 
întrebat, 

Braţ la braţ, cei doi pacienţi o porniră agale de-a lungul terasei. Deodată Grigore 
se opri, șopti ceva la urechea fetei și, după ce învinse protestele ei, o luară amindoi 
spre scara terasei care cobora în parc. Coborîră grăbiţi treptele acesteia, Grigore 
sprijinind-o pe llona, care mergea încă greu, și o apucară pe o alee laterală. Se 
așezară pe un petic de iarbă, înconjurat de un gard viu din tufe înalte de rozacee. 

- Să ne caute ! spuse Grigore, în timp ce Ilona, strîngîndu-și genunchii în palme, 
îl privea dintr-o parte, înveselită, cu ciuful roșcovan căzut peste frunte. Poate că în 
felul acesta se vor convinge că nu se întîmplă nimic grav dacă mîncăm într-o zi ceva 
mai tirziu. 

În grădiniţa în care se așezaseră, Ilona află despre prima viaţă a lui Grigore, 
despre mama lui, învăţătoare, care-i insuflase pasiunea pentru știință, povestindu-i 
viaţa oamenilor care au creat drumurile omenirii spre lumină, despre Ştefania 
Mărăcineanu, despre eroii de la care a moștenit el hotărîrea de a lupta pentru 
victoria convingerilor științifice. 

Grigore îi vorbise despre dimineaţa însorită din toamna anului 1980, cînd 
profesorul de geografie Vasile Toader, un bătrîn înalt, cu trăsături blînde, ţinuse 
lecţia aceea de neuitat despre Sahara. își amintea și acum cuvintele cu care 
începuse : 

- Viitorul Africii e legat de soarta Saharei. S-ar putea ca pustiul să continue să 
înainteze şi nisipurile lui să cuprindă întreg continentul S-ar putea... dar nu cred că 
va fi așa. Pînă la urmă, oamenii vor învinge deșertul... 

Atunci se hotărise el, în mare taină, să lupte pentru prefacerea pustiului, să 
devină unul dintre miile de pionieri ai luptei și victoriei împotriva deșertului... 

Și tot în grădină află Ilona despre Roxana, despre dragostea netrăită a lui 
Grigore. 

Acolo s-a înjghebat puternica alianţă, alianţa Grigore-llona, împotriva lanțurilor 
inutile și pentru cucerirea vieţii noi. 

A doua zi dimineaţa, pe la ora zece, llona Erdely răsfoia în biblioteca sanatoriului 


Enciclopedia medicală a veacului XXI. Doctorul François se oprise în faţa ei. 


Când privirile li se întllniră, izbucniră amindoi în același timp în ris. 

- Aţi dezertat ieri de la masa de seară, observă dojenitor medicul. O adevărată 
răsmeriţă, hai ? 

Sigură de complicitatea lui François, Ilona spuse : 

- Ce vrei, orice ai spune, viaţa e nesuferită cu program fix. Uneori încercăm să 
ne dăm iluzia că o sfidăm... Spune-mi drept, s-au supărat rău ? 

Doctorul nu ştia ce să răspundă. Colectivul medical al sanatoriului hotărîse 
tratamentul, așa cum acesta se aplica. N-ar fi vrut să arate bolnavilor că părerea lui 
era alta. Dar în același timp, nu-i venea deloc ușor să-și ascundă gîndurile. 

într-un tîrziu, spuse în doi peri: 

- Sigur, îţi închipui... 

Ilona nu-l slăbi din ochi : 

- Şi dumneata ? 

întrebarea fusese aruncată fără înconjur, pretinzînd prin francheţea ei un răspuns 
net. 

Doctorul François ezită o clipă, apoi zise, zimbind : 

- Serile sânt frumoase în parcul nostru. Nu cred că i-ar putea strica cuiva, chiar 
pe stomacul gol... Şi acum, spune-mi, ai mai întîlnit vreo expresie necunoscută ? 
Merge ? Dacă ai să continui așa, o să te văd curînd doctoriţă în toată regula. 

- Nu mai râde de mine, François ! 

- Nu râd, Ilona, dar cu sensibilitatea ta și cu aparatele veacului nostru, sânt 
convins că ne-o vei lua înainte. 

- La drept vorbind, nici n-am de gînd să v-o iau înainte. Nu-mi place să fug. Şi 
acum, lămurește-mă, mai bine, că m-ain încurcat cu antihormonii ăștia. 

După puţină vreme, erau adânciţi într-o discuţie aprinsă de endocrinologie. 
Izolaseră fonic compartimentul lor, pentru a nu deranja pe ceilalţi lectori ai bibliotecii. 
Semnalul sonor care anunţa servirea mesei îi surprinse pe amindoi, ca un musafir 


sosit înainte de vreme. 


Capitolul 6 
O STAȚIE DE TELEVIZIUNE Cu O ÎNTREBUINȚARE CIUDATĂ 


La ora 11, scurt timp după oprirea ploii, Ilona Erdely se întorsese cu grupul 
naufragiaţilor cosmici dintr-o plimbare prin împrejurimi. Vizitaseră o uzină de sinteză 
a zahărului din bioxid de carbon și apă. 

Era nerăbdătoare să-i povestească lui Grigore despre cercetătorii și tehnicienii pe 
care îi întiînise acolo, despre instalaţia de captare a energiei solare, despre secţia de 
producere a zaharurilor optic active și despre microorganismele sintetice folosite ca 
roboţi minusculi pentru prelucrarea materiei prime. Porni grăbită în căutarea lui prin 
marele parc unde acesta obișnuia să-și petreacă dimineţile. 

Rătăcea de mai bine de o oră pe alei, cînd ajunse la marginea lacului. 

Un obiect care sclipea puternic îi atrase aici privirea. Era creionul imprimator al lui 
Tăun. Se aplecă să-l ridice, dar în aceeași clipă o străbătu un fior rece, căci mai 
văzuse ceva. Pe oglinda lacului plutea gluga mantalei lui Grigore. 

Cîteva clipe se simţi ca paralizată de groază și de durere. Se gîndea la starea 
sufletească care pusese stăpiînire pe Tăun în ultimele zile, mai ales de cînd aflase că 
părinţii lui muriseră, unul după altul, cu cîţiva ani în urmă. 

Trebuie să dau alarma ! Toată lumea să-l caute ! spuse tare Ilona. 

O porni în fugă spre sanatoriu. Era atit de tulburată, încît apucă pe un drum 
greșit. O luă la dreapta, la stînga, apoi dintr-o dată ajunse într-o regiune a parcului 
pe care nu o cunoștea. 

Picioarele ei, încă neadaptate pe deplin mersului pe pămînt, nu puteau susține 
mult timp un asemenea efort. începu să se poticnească tot mai des. Cădea și se 
ridica mereu, fără să observe măcar că genunchii îi sîngerau. 

- Trebuie să dau alarma, își spunea ea mereu. 

La un moment dat, i se păru că aude niște glasuri și începu să strige. Deși nu 
primi nici un răspuns, porni hotărită în direcţia de unde veniseră zgomotele. 

Curînd se afla în faţa unui perete înalt, a cărui jpoartă tocmai se închidea. Alergă 
spre ea, dar o găsi încuiată. Deși picioarele o dureau tot mai rău, Ilona se căţără pe 
Zid și sări pe partea cealaltă. 

în faţa ei se ridica acum o clădire ciudată, de forma unui trunchi de con. Doi 
oameni, dintre care unul era fără îndoială doctorul Na- ser, intraseră tocmai înăuntru. 


Tînăra fată o luă spre poartă, hotărită să plece. Dar se opri, înmărmurită. 


Printr-o mare fereastră ovală se vedeau discutind trei oameni. Din cînd în cînd 
arătau spre un al patrulea, aflat mai la o parte. Şi acesta nu era altul decit... Grigore 
Tăun, care se mișca, gesticula. 

llonei îi veni inima la loc. Vasăzică trăia, era sănătos - fu primul ei gînd. Dar ce 
căuta acolo ? Ascundea deci faţă de ea unele lucruri. Acest gind o întrista. 

Din nou făcu cîţiva pași spre clădire. Curînd fu însă cuprinsă de o nedumerire și 
mai mare. Grigore era acolo înăuntru... şi nu era înăuntru. Deși se afla în casă, îl 
vedea în aer liber, în fața unui șantier de construcție. 

Dintr-o dată pricepu. în odaie nu era el, Tăun, în carne și oase, ci un aparat de 
televiziune în relief. 

Ca pentru a-i confirma presupunerea, imaginea de pe ecranul electronic se 
schimbă brusc. îl văzu acolo pe fratele ei Şandor, citind în bibliotecă, așa cum îl 
lăsase la întoarcerea din plimbare, apoi pe rînd pe alţi bolnavi din sanatoriu. 

Acum totul era limpede. În clădirea ironconică se găsea o cameră de urmărire 
prin televiziune a celor internaţi în sanatoriu. Medicii puteau astfel afla ce fac. 
bolnavii, urmărind într-o zi pe unii, în- tr-alta pe alții. 

ilona era buimăcită. în gură avea acum un gust amar. Ideea că erau în felul 
acesta supravegheați o făcea să-și resimtă existenţa fizică ca o povară. 

Poate că o văzuseră stînd alături de Grigore în grădiniţă ; poate că văzuseră și 
lacrimile lui la amintirea Roxanei. Şi, desigur, auzeau și cuvintele lor. Disecaseră 
ideile lor. Era oribil, oribil ! 

Dorea mai mult ca oricînd să vorbească cu Grigore, să se sfătuiască cu el, să 
hotărască ce era de făcut. Fratele ei nu ar fi înțeles-o. Parcă-l vedea spunîndu-i : 

- Ei și! C-ţi pasă ? Totul se face doar pentru însănătoșirea noastră, spre binele 
nostru. De ce să ne împotrivim sau să ne supărăm ? 

- Nu, asta nu! spuse hotărît fața, răspunzîndu-i parcă. 

Se gândi o clipă să se ducă la oamenii aceia care urmăreau imaginile televizate 
și să le spună tot ce avea pe inimă. Cum de au născocit așa ceva"? Lor le-ar fi 
plăcut să... 

Brusc, se răzgindi. 

Mai întâi voia să cunoască părerea lui Tăun. 

își părăsi punctul de observaţie, sări iar zidul grădinii și porni pe aleile parcului, 


strigîndu-l din cînd în cînd pe Grigore. 


Dar glasul ei nu stiîrnea decât ciripitul păsărilor cuibărite în coroanele bogate ale 


pomilor. 


Capitolul 7 
O HOTĂRIRE IMPORTANTĂ 

Grigore manevra agitat la televizofon, un aparat cu aspect de ceasornic, pe care-l 
purta la braţ. Funcționarea acestuia era cât se poate de simplă. Pe marginea lui se 
găseau 12 butoane, dintre care 10 numerotate. Apăsînd succesiv pe acestea și 
formînd diferite numere-indicative, de cîte 15 cifre, se putea stabili legătura cu orice 
posesor al unui astfel de aparat emiţător-receptor de pe cuprinsul globului 
pămîntesc. Cel chemat simțea o ușoară furnicătură între cot și mână. Dintre cele 
două butoane nenumerotate, unul servea la întreruperea legăturii, atunci cînd 
purtătorul aparatului nu voia să fie deranjat, iar altul la punerea în funcţiune a micului 
cadran-televizor. O ieșitură conică îndeplinea funcţia de antenă. 

Pe minusculul televizor apăruse de cîteva clipe imaginea unei femei mai în vîrstă, 
care începu să vorbească cu o voce piţigăiată. 

- Toată lumea credea că vei fi de față. Institutul meteorologic te sărbătorea doar 
pe tine, trezirea la viață a omului de știință care îl reprezentase la Congresul din 
1992. 

- Crede-mă, mătușă Maria, că am încercat tot ce era omenește posibil pentru a 
convinge medicii de aici. Şi nu numai fiindcă voiam să fiu de faţă la sesiune. Sînt 
convins că venind acolo, m-aș fi simţit mult mai bine. Mai trăiesc doar atiţia oameni 
care m-au cunoscut, care mi-au fost prieteni. Dar nu au vrut să mă lase să plec și 
pace ! Toate insistenţele și rugăminţile au fost -zadarnice. 

- Mare păcat! răsună de partea cealaltă a televizofonului. Dac-ai ști ce frumos a 
vorbit profesorul Gromov despre tine ! 

Tăun tresări. 

- Cine?! Gromov! Profesorul meu. Bătrînul meu, bunul meu Gromov ! Mai 
trăiește ? Spune-mi, mătușă, știi cumva unde lucrează acum ? 

- Cum să nu ! A spus-o doar în cuvîntare. Nu prea departe de tine. Undeva în 
Sahara, adică în Sahariana, cum i se spune acum, în- tr-un oraș nou... Dacă nu mă- 
nșel, la El-Soiohu. De altfel, îi găsești adresa în cartea populaţiei. 


- îți mulțumesc pentru această veste ! 


Un timp nimeni nu spuse nimic. Apoi mătușa începu să vorbească, cu glas 
schimbat. 

- Mă tot gindesc ce bine ar fi fost dacă te-ai fi trezit cu cîțiva ani mai devreme. 
îmi amintesc că ultimele cuvinte ale mamei tale au fost pentru tine. Nici nu-ţi poți 
închipui ce îndurerată era că nu te-a avut lângă ea, cînd s-a stins. Ani și ani la rînd a 
trăit urmărind veștile care veneau din sanatoriul vostru, citind tot ce se scria despre 
tratamentul aplicat singurului ei copil, nădăjduind că te va mai putea strînge o dată în 
braţe... 

Vorba îi fu întreruptă de un hohot de plins. 

Tăun închise ochii. Chipul blînd al mamei sale îi apăru atit d limpede, de parcă |- 
ar fi avut în faţa ochilor. Şi din foșnetul frunzelor părea că se desprind versurile 
poetului : 

„O, mamă, dulce mamă, din negură de vremi, 

Pe freamătul de frunze, la tine tu mă chemi". 

- Să știi, dragul meu, continuă bătrîna cu vocea ei subţire și stridentă, că sînt 
hotărită să vin la tine. în ultima vreme, mă simt tare șubredă. Am 103 ani. Asta n-ar fi 
nimic în vremurile noastre, dar tratamentul de longevitate au început să mi-l aplice 
abia de la 65 de ani. Cine ştie cît o mai duc. Mama ta m-a rugat în ultimele ei ceasuri 
să te îmbrăţișez din partea ei. 

- Te aştept cu drag, mătușă... De altfel, nădăjduiesc să vin și eu, cît mai curînd, 
pe acolo. 

- Bine-ai face. Şi acum, la revedere, Grigore! încheie bătrîna cu un tremur în 
glas. 

- Pe curînd, mătușă, și nu uita să mă anunti cînd vii. 

Imaginea de pe ecranul televizofonului dispăru. 

Tăun se sculă alene de pe bancă și porni prin parc cu capul plecat. 

De citeva zile, totul i se părea întunecat și gîndul de a revedea orașul, casa unde 
trăise în copilărie și tinereţe, îl năpădi. 

Ar fi vrut să fumeze o ţigară, dar așa ceva nu mai exista de mult. își amintea de 
explicaţiile pe care i le dăduse curînd după trezirea sa medicul coordonator, cu 
vocea lui gravă, însoţindu-și spusele cu gesturi largi și egale. 

- Tutun, băuturi alcoolice, stupefiante - din toate acestea nu a rămas astăzi decit 


o amintire urită. Viaţa e atit de plină, de bogată, încît nu simţim nevoia nici unei 


amăgiri. îi compătimim pe oamenii care în trecut fugeau de realitate, ameţindu-se cu 
alcool sau intoxicîndu-se cu un fum care le distrugea căile respiratorii. Trebuie să te 
obișnuiești să trăieşti și fără aceste otrăvuri. 

Avea dreptate, desigur... 

- Trebuie să încep să învăţ, să învăţ zi şi noapte, izbucni deodată cu voce tare 
Tăun. 

Cu o săptămână în urmă îi dăduseră pentru prima dată voie să cerceteze 
publicaţiile meteorologice. Aștepta de mult această clipă. Dar dezamăgirea fu 
cumplită. Constatase curînd că nu pricepea mai nimic din articolele publicate. Ştiinţa 
ajunsese pe culmi noi și el rămăsese, uitat, în urmă. 

Studiile şi cercetările pe care le făcuse cu aproape jumătate de secol în urmă nu-i 
mai foloseau prea mult. îşi dădea seama că va avea nevoie de multă vreme pentru a 
se pune la curent. începuse să se obișnuiască cu acest gînd, și cîtva timp citi cu 
pasiune, alături de alte cărți, lucrări din specialitatea sa. Acum însă, în starea sufle- 
tească în care se găsea, se strecura ușor deznădejdea. 

- Da, da , începu să îngiîne singur. Redevin student. O iau de la început cu toate. 

Pe de altă parte știa că numai cu lectura nu va face mare lucru. Trebuia să ia 
contact cu oamenii de știință, cu cercetătorii vremii, să stea de vorbă cu ei, să vadă 
cum lucrează. Dar medicii sanatoriului nici nu voiau să audă deocamdată de așa 
ceva. De curînd îl opriseră să ia parte la o dezbatere în legătură cu dirijarea climei, 
care avusese loc într-o localitate învecinată. își amintea și acum, cu enervare, 
cuvintele doctorului Naser, rostite sentenţios : 

- Nu, dragul meu ! Sănătatea dumitale înainte de toate. Riscul e prea mare. Să 
nu ne pripim ! 

Cite nu-i spusese el atunci. îl apucase pe acest omuleţ mic și îndesat de umeri, îl 
forțase să stea nemișcat și îi vorbise despre firea lui. Fusese un alpinist încercat, un 
călător pasionat, un om care nu suportase niciodată să fie condus de alţii. Cînd 
elabora un studiu științific, îi plăcea uneori să doarmă ziua şi să lucreze noaptea... 

Degeaba. 

- Tratamentul e tratament ! răspunsese doctorul, sec. Te vei obişnui. îţi spun din 
nou : să nu ne pripim ! 

Din cer începuseră să cadă picături grele. 


Grigore surâse. 


- E zece dimineaţa! A venit, ca de obicei, la ora anunţată. Totul merge perfect, 
ca un cronometru de mare precizie. Aici nimeni nu se poate plînge că ploaia l-a prins 
pe neprevăzute. 

Se revoltă singur împotriva nemulțumirii care răzbătea în cuvintele sale nerostite. 
Tocmai acesta era marele progres. De la prevederea vremii, meteorologii trecuseră 
la dirijarea ei - visul lor din totdeauna. ŞI el, tocmai el... 

începuse să plouă des. 

Grigore scoase dintr-un buzunar al hainei mantaua confecționată dintr-un 
material plastic extraușor, care strînsă nu era mai mare decit o batistă. O îmbrăcă. 
Nu-şi puse însă gluga, ci o viri neglijent într-un buzunar al hainei de ploaie. Nici nu 
observă cînd căzu de acolo, smulsă de o rafală de vînt. 

îi plăcea să simtă picăturile biciuindu-i fața, răcorindu-l. Mergea fără să se 
oprească, cu pași egali și nu prea mari. Ajuns în apropierea lacului, se opri puţin, 
privind cum picăturile loveau suprafața apei, cum se lărgeau miile de cercuri, miile 
de unde. 

Unde era acum llona ? în ultimele două zile se văzuseră mai rar. Ea era adesea 
la plimbările organizate pentru adaptarea naufragiaţilor cosmici, iar el se refugia în 
singurătate. Poate că și pe Ilona o obosea dispoziţia lui proastă. Era nesuferit și 
mereu pus pe harţă. O știa prea bine. 

După o jumătate de oră, ploaia conteni. 

Grigore se așeză pe o bancă, scoase din buzunar o revistă și începu să o 
răsfoiască. Vru să urmărească citeva pasaje cu creionul imprimator, dar constată că 
nu-l avea la el. Probabil că-l pierduse, își spuse enervat, gindindu-se că toate îi 
mergeau pe dos. 

își aminti deodată de profesorul Gromov. îi ceru indicativul de la centrala 
televizofonică și peste puţine minute, pe micul ecran apăru chipul unui bătrîn cu 
trăsături de o mare mobilitate. Avea o vorbă repede și blajină. În vocea lui răzbătea o 
undă de duioșie stăpânită. 

- Tocmai voiam să te chem ! fură primele lui cuvinte. îmi pare nespus de bine că 
te revăd, că ești, în sfîrșit, sănătos. Am urmărit toată întîmplarea ta. Acum aș vrea să 
te am pe aproape, băiete. Sînt încă tînăr - că de vîrstă nu-mi prea pasă -, dar dacă 


te-aș vedea, aș mai întineri cu douăzeci de ani. Flăcăule, trage o fugă pînă la Ei- 


Solohu și o să ne depănăm amintirile ! Cînd vii p-aici ? Cred că biblioteca mea are 
cu ce să te tenteze. 

Cînd Tăun ajunse să spună și el cîteva cuvinte, îi mărturisi doar necazul lui, 
dorinţa de a sfirși cu viaţa comprimată. 

Profesorul nu stătu mult pe gînduri. 

- Ascultă, Grigore ! Doar nu vrei invitaţie în scris. Eu și biblioteca mea, institutul 
și Centrul cultural central, întregul Ei-Solohu și tot ce mai vrei pe deasupra, te 
așteaptă. Auzi ? Te așteptăm. Nu se face să refuzi. Stai cîtva timp aici şi, dacă vrei, 
pleci pe urmă la București. Şi acum, te las, că m-au năpădit niște oaspeți. 

După convorbire, Tăun se sculă să plece. Dar i se păru că dincolo de copaci se 
mișcă ceva și o porni într-acolo. 

Ajuns în poiană, se opri, mirat. 

Un grup de mașini complicate, avînd forme pe care meteorologul nu le cunoștea, 
înălţau cu o viteză de neînchipuit o clădire. 

- Noul pavilion sanatorial, de care am auzit vorbindu-se! își spuse Tăun. 

Brațele extensibile ale marilor combine de construcții ridicau în aer, pînă la 
înălţimi considerabile, pereţii prefabricaţi ai unei clădiri - care cuprindeau ușile, 
ferestrele, toate instalaţiile - și le montau în fundaţia existentă. După pereţi, urmă un 
planșeu, pe care braţele mașinii îl îmbinară cu pereții. 

în agitația lor neîntreruptă, combinele păreau făpturi însufleţite, înzestrate cu 
inteligenţă. Ştiau parcă ce materiale trebuiau să aleagă din stivele de elemente 
prefabricate, pînă unde să le ridice, cum să le fixeze unele într-altele. Prin aer 
circulau, în același timp, zeci de piese ale construcţiei, cu o viteză și o precizie 
uimitoare. Totul se petrecea fără vreun alt zgomot decit clinchetul elementelor de 
construcţie, care se îmbucau unul într-altul. 

Tăun examina atent acest șantier de construcţii automatizat. Compara în minte 
forma mașinilor și viteza de mișcare a organelor lor cu cele existente pe vremea cînd 
pornise în lupta cu Sahara. 

Ce imprimă acest aer de eleganță mașinilor, lucrării în general ? Forma simplă ? 
Viteza ? Nu, aici nu se puteau stabili deosebiri esenţiale între mașinile pe care le 
vedea şi cele pe care le cunoscuse. 


Tăun căută din ochi pe omul care conducea operaţia. 


Deodată îl zări, într-o cabină cilindrică, purtată de un autovehicul. Se apropie pe 
nesimţite de el și începu să-l privească cu interes. 

în fața tehnicianului se afla o masă de comandă. Mai multe cadrane îi indicau în 
orice moment mersul lucrării. Din timp în timp, apăsa pe un buton și atunci, pe un 
ecran oval, se ivea o imagine reprezentând acea secţiune a construcţiei pe care 
dorea să o cerceteze 

încetul cu încetul, Tăun înţelese că ceea ce deosebea aceste mașini de cele pe 
care le cunoștea, era transmiterea mișcărilor fără angrenaje și fără axe. Fiecare 
organ de mașină asculta parcă de un creier al mașinii, care transmitea impulsul pe 
calea undelor. Fiecare mașină parţială primea comenzile de la mașina centrală, pe 
care o conducea creierul viu, omul cu planul în mână. Transmiterea comenzii și a 
energiei de mișcare prin unde, acesta era secretul eleganţei și preciziei mișcărilor 
întregului ansamblu. 

Dorea să cerceteze mai de aproape construcţia care se înălța vă- zînd cu ochii și 
porni spre ea. 

Un semnal sonor prelung răsună. Prezenţa îi fusese desigur detectată. Vru totuși 
să înainteze. în faţa lui apăru însă un fel de paravan care-i bară calea. încercă să-l 
ocolească, dar paravanul se mută și el. 

Puțin mai tirziu, tehnicianul, care ieşise din cabină, îl bătu prietenește pe umăr și i 
se adresă cu mustrare în glas : 

- Se poate așa ceva, prietene Tăun ? Vrei să te confunde „elefantul" meu cu un 
element prefabricat ? 

Un pic rușinat, Grigore se dădu cu cîțiva pași înapoi. 

- Ei, cum îţi place? îl întrebă tehnicianul, schimbînd vorba. 

Acum Grigore îl recunoscu. Era mecanicul secund al sanatoriu lui. 

- Ştiu eu ce să spun ? Elefantul dumitale e în orice caz un robot inteligent. Nu 
știu însă dacă aduce oamenilor care l-au creat fericirea pe care o aşteaptă de la el. 
Mă refer la toţi „elefanţii" epocii voastre... noastre, în sfîrșit. 

Se urcară în cabina de dirijare, și mecanicul îi dădu lui Tăun o serie de explicaţii 
despre funcţionarea combinelor de construcţii. Grigore asculta cu multă atenţie. 

- înce priveşte problema pe care ai ridicat-o în legătură cu aportul automatizării 


la multumirea omului, spuse tehnicianul, ţi-aș recomanda o pictură și o simfonie, 


care mi se par cele mai reușite realizări artistice ale decadei noastre. Și una și alta 
sânt intitulate „Omul". 

Cred că cele două opere exprimă - fiecare în felul ei - esenţa actualităţii. Pictura 
reprezintă o făptură omenească, care amintește de sculptura „Gînditorul”, a lui 
Rodin. Numai că în una din mîinile sale, o mână care e fineţe și forță, vezi o mașină 
mică, complicată, care pare în plină acţiune. Privirea omului - gînditorul - exami- 
nează critic mașinuţa. Contemplind pictura asta, te simţi creator, demiurg. 

Cu pleoapele abia întredeschise, tehnicianul părea că privește amănuntele unei 
imagini văzute numai de el. 

lar simfonia „omul" - spuse el după cîteva clipe de tăcere - cîntă o luptă fără de 
sfîrșit și măreţia destinului acestei lupte. Pe calea împlinirii misiunii sale cosmice, 
omul insuflă lutului, materiei, flacăra geniului său, veșnic nestinsă. Asta pare că spun 
motivele simfoniei care revin mereu pe alte planuri de armonie. 

Tăun și mecanicul tăceau. în jurul lor, continua activitatea combinelor automate. 

Ora fixată pentru prânz trecuse de mult, cînd Grigore o luă agale spre sanatoriu. 
îşi aminti de Gromov. Oare era în stare să accepte, să se arunce în vâltoarea vieţii ? 

Preocupat cum era de ceea ce văzuse şi auzise, nici nu observă că cineva se 
apropie de el. 

Abia cînd își auzi strigat numele, tresări și ridică capul. 

Glasul era al llonei. 

- Ce s-a întlmplat, draga mea ? 

Observă cu spaimă că era rănită la genunchi și o întrebă îngrijorat dacă suferise 
vreun accident, ilona era însă atit de tulburată, încît abia putea vorbi. Grigore o 
bandajă în grabă cu o batistă ruptă în două. O luă apoi de braţ și se așeză cu ea pe 
o bancă. Abia aici începu ea să-și revină și izbuti să îngîne primele cuvinte: 

- Ascultă, Grigore, trebuie să facem ceva. Așa nu mai merge! 

O privi mirat, fără să înţeleagă. 

- Spune-mi, ce s-a întîmplat ? 

Cu respiraţia întretăiată, ilona îi povesti tot ce văzuse la staţia de televiziune a 
sanatoriului. 

- înţelegi, Grigore? Fiecare mișcare a noastră este supravegheată. Nu mai avem 
nici un colţișor care să ne aparţină cu adevărat. Pînă şi libertatea de care ne 


bucurăm în plimbările din parc este înșelătoare Dacă ar ști că sîntern acum aici, 


poate ne-ar examina și acum, ne-ar asculta vorbele, șoaptele. Poate că ne urmăresc 
și gândurile abia înfiripate, nerostite încă... 

Tăun mîngiia buclele arămii ale llonei. Nici sieși nu îndrăznea să-și 
mărturisească că se bucura de cele întâmplate. Dar se bucura* Se bucura de prilejul 
acesta care o împingea și mai mult jpe llona spre el. 

O mie de gînduri îi treceau prin minte. Unul dintre ele își făcea drum, printre 
toate, inaintînd în avalanșă. Şi acest gînd împletea dorinţa lui de a păstra, de a 
cultiva dragostea llonei, nerăbdarea de a umple golul de informaţie și cunoaștere 
științifică, cu aceea, pe care nu și-o mărturisea nici lui, de a-și manifesta 
independenţa faţă de medici, fată de Gromov. El era doar Grigore Tăun... 

- Vrei să evadăm către viaţă, Ilona ? o întrebă el, privind-o drept în ochi. 

Și întiîlni în ochii ei ceva care semăna a ștrengărie. 

- Ar fi minunat, Grigore, dacă s-ar putea ! 

- Se va putea, trebuie să se poată! răspunse Tăun hotărît... Tot ne spun ei 
răzvrătiți aici, în sanatoriu. Să le dovedim că merităm porecla, adăugă el rizînd. 

Tăun făcu în glumă un semn conspirativ. 

Discutară aprins despre metode și planuri. 

- Sântem pe cale să facem un pas important, observă Grigore. 

E nevoie de prudenţă și înțelepciune. Ar trebui însă, în primul rînd, să ştim precis 
ce mai au de gînd cu noi. 

Hotărîră ca Tăun să discute problema lor cu coordonatorul sanatoriului. 

în aceeași seară, Grigore se găsea în cabinetul doctorului Beram. Discuţia, care 
dura de peste un ceas, se precipita... 

- Atmosfera în acest sanatoriu este silnică, mijloacele utilizate sînt barbare ! 
izbucni Tăun. 

- Şi totuși, în această atmosferă și cu aceste mijloace așa-zis barbare, noi am 
rezolvat aici pînă astăzi - și doctorul Beram apăsă pe comutatorul integratorului 
statistic - 24352 cazuri de afecţiuni nervoase, 42.000... 

Tăun îl întrerupse. 

- Asta este. 'tocmai asta este! Ne socotiți nebuni și ne trataţi ca pe nişte nebuni. 
Ne spionaţi, ne urmăriți fiecare mișcare, fiecare gest. împingeţi analiza și 
supravegherea voastră mult dincolo de limitele admisibile. Sîntem nişte obiecte de 


studiu, nişte insecte puse sub lupă. Şi asta este insuportabil, insuportabil... 


Doctorul Beram simţea că făcuse o greșeală. Şi era din ce în ce mai încredințat 
că tratamentul lui Tăun trebuie să fie prelungit. Dar totodată înțelegea că o 
modificare a tratamentului se impunea. Era desigur o defectiune în sistemul lor, 
insuficient diferențiat după caracterul individual. Cu acest om, de pildă, nu știa 
niciodată cum să se poarte. 

Cu gîndui la problemele stirnite de cazul Tăun, doctorul căuta acum cuvinte de 
atenuare. 

- Exagerezi, prietene, exagerezi! în primul rînd, nu crezi nici dumneata povestea 
cu nebunii. Noi nu avem aici spital de alienaţi, deși - evident - și spitalele de alienați 
sînt necesare, în număr foarte redus, desigur, în raport cu numărul infim de bolnavi 
de acest fel din epoca noastră. în al doilea rînd, supravegherea se oprește acolo 
unde este nevoie. Nimeni nu este îmboldit de vreo curiozitate bolnăvicioasă. Şi în al 
treilea rînd, sper să lichidăm curînd cu supravegherea în cazul dumitale. 

Cuvintele doctorului nu-l convingeau pe Tăun. Dimpotrivă, hotărî rea lui își găsea 
noi justificări. Acești oameni nu aveau de unde să-l cunoască, să-l înţeleagă. ŞI 
tocmai gîndul că trebuia să termine repede cu sanatoriul, îl făcu să încerce să-l 
liniștească la rîndul său pe coordonator. 

- Recunosc că am exagerat. Dar e bine, credeţi-mă, să renuntati la perfecţiune 
și să lăsaţi puţin loc întîmplării și vieții. 

Cei doi bărbaţi se priveau, se înfruntau. Ei se despărțiseră aparent prietenește, dar 


nu se convinseseră unul pe altul. Şi amîndoi simțeau acest lucru, știau acest lucru. 


Capitolul 8 
Un Act Fără PRECEDENT În SAHARIANA 

Ca în fiecare dimineaţă, aerul parcului fusese ozonizat în mod artificial. Tăun, 
care se sculase o dată cu răsăritul soarelui, inspira adânc în piept. Îi aducea aminte 
de excursiile pe care le făcuse în tinereţe pe culmile stîncoase ale Pietrei Craiului. 
Aici se amesteca însă cu parfumul minunat al portocalilor și mandarinilor, al florilor 
de magnolia și al acaciei odorate. 

Mergea repede, preocupat, scoţind din cînd în cînd din buzunar un carnet în care 
se afla o mică hartă a parcului, pe care o cerceta cu atenţie. Trecuse tocmai de un 
mare bazin, în care se cultivau experimental, în soluţii de săruri, plante nutritive, cînd 


la o cotitură se trezi pe neașteptate faţă în față cu doctorul François. 


Nu-și putu stăpîni o tresărire, pe care medicul o observă. 

- Aşa devreme prin parc ? îl întrebă acesta. 

Tăun ii răspunse ironic că plimbările de dimineaţă îi făceau foarte bine, deși nu 
erau prescrise în tratament. Apoi adăugă : 

- Deci și dumneata spionezi bolnavii ? Frumoasă meserie ! V-aţi transformat în 
umbrele existenţei noastre cronometrate. 

François rise. 

- Auzi idee ! Ești cam pornit, recunoaște ! Mă duc, ca în fiecare dimineaţă, să 
vislesc la centrul sportiv al lacului nostru. Doar nu vei fi crezând că sânt medic și în 
afara orelor de lucru. Nu vrei să mă însoțești ? N-ai decit să schimbi ruta plimbării. 

Vădit încurcat, Grigore nu ştia ce să răspundă. Tăcerea se prelungi îndeajuns 
pentru ca să stiîrnească și mai mult nedumerirea lui François. 

- Dece să vin... biigui Grigore în sfîrșit. Mă duc spre aleea de bananieri. Acolo... 
e mai frumos. 

Medicul îl privi pe Tăun îndelung cu ochii lui mari și limpezi, încercând să 
ghicească ce se petrece cu el. Dar Tăun îi ocolea privirile, fixînd un punct în gol. 
Ceva nu era în regulă, dar ce anume, n-ar fi putut spune. Poate că bolnavul își 
cucerea în felul acesta un crîmpei de libertate nevinovată. De ce să i-o fure? 

- Ascultă, prietene. Nu ne condamna atit de aspru. După cum știi de mult, și eu 
sânt de părere că vi se aplică un tratament prea riguros, nu tocmai ușor de îndurat. 
Totuși, mai devreme sau mai tîrziu, vă va vindeca. Gândeșşte-te cum te simţeai cînd 
te-ai trezit din somnul terapiei și cum te simţi acum. Ai fost pus pe picioare. 

Tăun zîmbi. 

- Fiziceşte da, dar restul ? îmi simt uneori nervii întinși ca nişte coarde gata să 
se rupă. Nu oricine se complace în situaţia unui cățeluș purtat de zgardă. Cunosc 
argumentele colegului dumitale, doctorul Naser: „Caz unic", „mai bine prudenţă 
excesivă decît eșecuri”, „Curînd se va obişnui". Dar ce-mi pasă mie de toate astea ? 
De ce să mă aleg eu cu ponosul prudenţei voastre ? 

- E ușor de spus. Dar noi, medicii, sântem aceia care purtăm răspunderea 
însănătoșirii dumitale. Privirile întregii lumi sînt aţintite spre sanatoriul nostru, în care 
sînt tratați bolnavi atit de neobișnuiţi, cum e climatologul Tăun și naufragiaţii cosmici. 


Tăun se hotărî să curme discuţia : 


- Va să zică e vorba de renumele sanatoriului. Sigur - argumente se găsesc ! 
Dar ce sens are tot ce vorbim noi ? Ştiu că nu vă pot convinge. Numai să nu fie 
nevoie, după readaptare, de un nou tratament, pentru remedierea efectelor 
tratamentului actual... Şi acum, la revedere. 

Doctorul reţinu câtva timp mâna întinsă a lui Grigore într-a sa 

- Sînt multe lucruri adevărate în ceea ce spui. Prea le vezi însă, pe toate în 
negru. într-un caz ca al dumitale, bijbiim și noi. Eu îţi doresc să intri mai curînd în 
viaţa noastră de toate zilele. La revedere! 

Fiecare porni pe drumul său. 

Tăun era acum și mai grăbit. După ce merse o bună bucată de drum, începu să 
alerge, cu carnetul deschis în mână. 

Cînd ajunse, în sfîrșit, în fața zidului care înconjura staţia sanatorială de 
televiziune, se uită atent de jur împrejur. Apoi se ghemui într-un tufiș. Voia să 
confirme înțelegerea pe care o luase cu profesorul Gromov, cu două zile mai înainte, 
după ce llona Erdely descoperise stația. 

Formă un indicativ televizofonic și curînd pe ecranul micului aparat- apăru chipul 
bătrînului. 

- Ei, tinere, cum merge cu necazurile readaptării ? Pe cînd la treabă ? Sau 
poate că au de gând să te pună în spirt și să păstreze ca piesă de muzeu... 

Grigore șopti repede în televizofon: 

- Menţii propunerea, profesore Gromov ? 

- Sigur că da, mai mult ca oricînd. Abia aştept. Dă-i drumul, frate Grigore ! 

Glasul lui Grigore căpătă un accent cald : 

- Îţi mulțumesc mult, mult de tot! 

După ce convorbirea luă sfîrșit, Tăun spuse aproape cu voce tare: 

- Dacă de data asta televizorul sanatoriului n-a fost tocmai ¿n urmărirea mea, 
avem toate șansele să scăpăm pentru totdeauna de ei. 

Cu un gest rapid, sări peste zidul de piatră și se ascunse repede îndărătul unui 
arbore. 

Ciudata clădire tronconică părea goală. După cum se așteptase, la ora aceasta 
televizorul sanatorial nu era în funcţiune. 

Grigore simţea acum o strângere de inimă Era pe cale să comită o faptă care era 


probabil fără precedent în secolul al XXI-lea. Totuși, la naiba ! Viaţa nu știe să 


aștepte. Doar nu-și putea îngădui s-o risipească pentru cheful unor doctori. Şi apoi, 
ceea ce fac ei, acești medici, e moral ? Cine le dă dreptul să-l cerceteze ca pe o giză 
sub lupă ? 

O porni hotărît spre staţie. Deschise ușa cu ușurință, prin simpla apăsare a 
butonului pe care scria „Intrare”. L'n mic antreu și apoi pătrunse în încăperea care 
adăpostea instalaţia. 

Trebuia să acţioneze repede. Dar cînd începu să cerceteze cu atenţie aparatura 
care se afla în faţa sa, îl cuprinse îndoiala. 

Se așteptase să găsească ușor piesa centrală a televizorului. Se gindea la un 
transformator de alimentare sau la transistori, piese mici, al căror element esenţial îl 
formează semiconductori de ger- maniu sau de oxizi metalici și care au un rol 
esenţial în dispozitivele de televiziune. îşi închipuia că demontarea a una sau două 
piese de acestea ar fi însemnat scoaterea din funcţiune a agregatului, pînă la 
găsirea defectului și punerea a noi piese. 

Dar lucrurile nu stăteau așa cum nădăjduise Tăun. 

Trei oglinzi metalice, așezate în planuri care făceau intre ele unghiuri diferite, 
formau partea cea mai masivă a instalaţiei. Dar nu asta căuta el. Trebuia să 
descopere piesa cu adevărat esenţială, elementul sensibil, acela care transformă 
radiaţiile luminoase în impulsuri electrice. 

Se apropie de ferestrele clădirii. Le examină. Păreau făcute dintr-o sticlă perfect 
transparentă. Să spargă o fereastră ? Ar fi făcut zgomot și nu avea nici un sens. Se 
pregătea să examineze restul pieselor, cînd îl fulgeră un gînd. 

Se întoarse din nou către una dintre ferestre O cercetă cu mai mare atenţie și 
observă abia acum nişte striaţii fine, paralele, pe suprafaţa sticlei. Se scotoci prin 
buzunare. Ştia că are o lupă puternic măritoare. O găsi. Privi atent, cu ajutorul 
instrumentului, striaţiile. Nu încăpea nici o îndoială. O pulbere fină, argintie, le 
umplea. Grosimea striaţiilor era cam cât a zecea parte dintr-un fir de păr. Nu putea 
să se dumirească asupra rolului lor. Dar era sigur că formau piese de importanţă 
capitală pentru întregul dispozitiv. 

începu să zgirie sticla cu virîni de diamant artificial al creionului său de 
înregistrare. Treaba mergea ușor și repede. Făcu repede operaţia la toate ferestrele 
clădirii tronconice. 


După ce termină tot ce îşi propusese, părăsi staţia. 


Curînd se afla din nou pe aleele umbroase ale parcului. Ora în- tilnirii cu Ilona 
trecuse. Era însă sigur că o va găsi în punctul stabilit și porni repede într-acolo. 

Deodată zări o siluetă neagră, care se mișca chiar în poienița unde era fixată 
întîlnirea. 

Se îmbrăcase în negru ? De ce oare ? 

Grăbi pașii, dar după citeva clipe se opri brusc în loc. Nu era Ilona ! Unul dintre 
horticultorii sanatoriului își făcea de lucru pe lângă nişte tufe 

Tăun simţi că îi năvăleşte sângele în cap. Cite ghinioane ! Mai întîi întîlnirea cu 
doctorul François, apoi greutăţile de la staţia de televiziune, acum asta... 

Unde putea fi Ilona? Ce era de făcut? 

Dacă pornea în căutarea ei, risca să fie zărit, căci trebuia să dea în primul rând 
ocol poieniţei. Dacă nu o căuta, așteptînd să plece omul cu florile, se făcea prea 
tîrziu. În parc ar fi venit tot mai mulţi bolnavi și proiectul lor ar fi eșuat. 

Din spatele lui. cineva îi acoperi ochii cu degetele. 

- Ilona, în sfîrșit ! șopti Tăun, întorcîndu-se repede și cuprin- zînd-o cu braţul. 

Îi spuse că nu mai aveau să se teamă din partea staţiei, pentru cel puţin două-trei 
ore. O porniră împreună pe drumul care ducea spre o îeşire dosnică a parcului, pe 
care Tăun o descoperise cu o zi în urmă. 

Pășeau alături, braţ la braţ, cu sentimentul unei mari îndrăzneli. Freamătul 
vegetației multicolore, în bătaia vîntului de dimineaţă, li se părea amiîndurora 


preludiul unei noi etape a vieții. 

O VIZITĂ NEAȘTEPTATĂ ŞI TARDIVĂ 

Mătușa Maria, o femeie mărunţică și fără astimpăr, aștepta de multă vreme 
nerăbdătoare, într-unul din saloanele sanatoriului saharian. 

La coborârea din racheta intercontinentală nu se simţise tocmai bine. Medicii din 
sanatoriu ii restabiliseră însă ușor buna dispoziţie, supunînd-o unui tratament care 
influența asupra stării generale a organismului, prin intermediul unei combinaţii de 
senzaţii de culoare și miros. 

La sosirea ei, Tăun nu se afla în clădirea sanatoriului și trimiseseră de aceea 


după el. Se resemna deci să-l aștepte. 


- Asta-i riscul cînd vrei să faci surprize nepoților și vii neanunţată ! își zise 
bătrâna. Dacă lui Grigore i-o fi plăcând și acum s-o ia razna pe coclauri, ca pe 
vremuri, apoi ţin-te bine și așteaptă-l pînă ţi se urăște. 

își” deschise geanta și începu să înșire pe masă lucrurile pe care le adusese cu 
ea. Erau fotografii ale părinţilor climatologului, imagini din orașele ţării așa cum 
arătau în deceniul al II-lea al veacului al XXI-lea, cîteva scrisori de la prieteni, tăieturi 
din ziarele anului în care avusese loc Congresul de la Tuanin, vechiul aparat 
fotografic al lui Grigore și alte obiecte. Adusese și cîteva monezi din secolul al XX- 
lea, cînd oamenii se mai serveau de bani pentru a plăti diferite mărfuri și servicii, un 
toc rezervor cu cerneală, un mic bec electric şi alte cîteva relicve. 

Timpul trecea. 

Coordonatorul sanatoriului venise tocmai să-i spună că va mai trebui să aștepte 
puţin, cînd doctorul Nasser intră în salon, vizibil tulburat. 

- A fost cercetat tot parcul. Lipsește și Ilona Erdely. Mă tem 
că... 

Doctorul Beram îl întrerupse nervos. 

- Şi tocmai astăzi s-a stricat televizorul special ! N-a fost încă reparat ? Mecanicii 
noștri... 

- Cu stricăciunea asta e ceva ciudat, îl întrerupse doctorul Naser. Ferestrele 
receptoare au fost - pur și simplu - zgiriate. 

- Plutim, cu alte cuvinte, în plin mister, observă coordonatorul, încercînd să 
suridă. „Răzvrătiţii" au șters-o. Mă rog, ca în romanele de aventuri de acum o sută 
de ani. 

în clipa aceea pătrunse în salon doctorul François. 

- Poarta mascată din fundul parcului a fost găsită întredeschisă ! strigă el de la 
ușă. 

în odaie se lăsă o tăcere care se prelungi multă vreme. 

Toţi știau acum ce se petrecuse. Prima care începu să vorbească fu însă mătușa 
Maria. 

- Auzi ce pacoste! Măcar de l-aţi mai fi reţinut o zi două pe aici. Ce i-aţi făcut 
maică, de n-a mai putut să rabde? Orice mi-aș fi putut închipui, dar nu mă aşteptam 


să fac o călătorie de atitea mii de kilometri pe degeaba ! 


Medicii nu-l răspunseră. Părăsiră unul după altul încăperea. Ultimul care ieși fu 
François. Ajuns în ușă, se mai întoarse încă o dată și o privi îndelung pe bătrînă. 
Apoi plecă și el. Nu știa prea bine dacă era bucuros sau nemulțumit de cele 


petrecute. 

EVADAREA 

Trecuse vreo oră de cînd Tăun izbutise să scoată din funcţiune staţia de 
televiziune, cînd două umbre se strecurară, nevăzute de nimeni, prin poarta din 
fundul parcului. 

Ajunși dincolo de zid, Grigore și Ilona se opriră locului. Tăun, care nu mai ieşise 
în stradă, avu nevoie de citeva clipe de adaptare. Mișcarea care se desfășura în fața 
lui era de-a dreptul ameţitoare. Rachetele, helicopterele și platformele individuale 
zburătoare, care decolau și aterizau în piaţa din apropiere, circulaţia rapidă a 
benzilor de transport, încărcate cu diferite produse, pe una din laturile străzii, formele 
foarte variate ale construcțiilor care se ridicau de ambele părţi ale drumului, - toate îi 
dădeau un simțămiînt ciudat. 

Cei doi fugari, adăpostiți de o boltă din zidul sanatoriului, priveau neobservaţi 
lumea din faţa lor. 

După ce se obişnui întrucitva cu mișcarea vehiculelor, Tăun își dădu seama 
încetul cu încetul că unele lucruri făceau din strada aceea, cu toată mișcarea rapidă, 
un loc îmbietor. în primul rînd, feţele oamenilor. Varietatea tipurilor: blonde - slave și 
germane - oacheșe: indiene, chipuri măslinii și mongole, chipuri smeade arăbești. Și 
chipurile acestor oameni erau vesele, limpezi. Arareori puteai zări cîte un om singur. 
Mergeau în grupuri de cîte trei-patru, fie pe jos, fie în vehicule. 

Erau apoi gesturile acestea firești cu care tinerii țineau talia fetelor. Erau hainele 
acelea simple, largi, divers colorate, alcătuind un ansamblu animat. Strada era 
veselă. Și era curată ca o figurină de cristal de munte, proaspăt ștearsă. 

Ilona se strînse lîngă Tăun. Senzaţia de neliniște în faţa mulţimii o mai cuprindea 
și acum. îl îndemnă pe Grigore să se grăbească, arătindu-i cabinele viu colorate din 
mijlocul străzii. 

- Cu un vehicul dintr-acesta vom călători ! spuse ea. 


- Ce fel de vehicul ? întrebă Tăun, neîncrezător. Unde-i sînt roţile ? 


- Şi totuși, ne va duce foarte bine, zise llona rizînd. Să ne grăbim, căci pleacă. 
Nici nu știi ce noroc am avut că am găsit drumul staţionînd ! 

Grigore Tăun făcu ochii mari. Ar fi vrut să ceară lămuriri asupra expresiei „am 
găsit drumul staţionînd", dar nu era timp de așa ceva și o urmă în grabă pe llona. 
Citeva secunde mai tirziu, ședeau amândoi pe canapeaua comodă a unei cabine. 

Vehiculul se puse într-adevăr curînd în mișcare. Dar nu se deplasa numai el, ci 
toate celelalte cabine aflate în partea centrală a străzii. Mai precis, se mişca banda 
principală a drumului pe care se aflau, purtînd toate cabinele, cu o viteză apreciabilă. 

Din cînd în cînd, un vehicul luneca s>pre dreapta, pînă ajungea pe o bandă- 
laterală. Aceasta începea atunci să înainteze mai încet, pînă ce se oprea cu totul. 
Pasagerii ajunși la destinaţie coborau. 

De o parte și de alta a străzii clădirile orașului defilau într-o trecere rapidă. Unele 
păreau adevărate palate, cu un aspect monumental, dar majoritatea construcțiilor 
aveau dimensiuni mai mici. Acestea din urmă erau clădiri de 5-6 etaje, cu siluete 
simple, dar elegante, așezate în mijlocul unor parcuri. Numeroasele verande și 
acoperișuri-terase erau bogat ornamentate cu arbuști și flori. 

- Un adevărat oraș-grădină ! observă Grigore, care începuse să se obișnuiască 
cu ritmul rapid al circulaţiei și nu se mai sătura contemplând aspectul acestui centru 
urban. 

îlona, care se afla lîngă tabloul de comandă al vehiculului, nici nu-l auzi. O 
preocupa cu totul altceva. Şi, ca întotdeauna cînd îşi concentra atenţia, buzele i se 
formau ca acelea ale unui copil care se răsfaţă. 

- De unde spuneai că trebuie să luăm trenul subteran spre El- Solohu ? întrebă 
ea cu o voce din care răzbătea o oarecare nemulţumire. 

- De la Kadar, răspunse Grigore. Așa mi-a explicat cel puţin Gro- mov. Dar de ce 
întrebi ? 

- Cred că am încurcat-o ! Ne găsim pe un drum rulant care nu duce într-acolo. 
Pe tabloul de comandă nu e nicăieri însemnată această localitate. Ce e de făcut ? 

Grigore se gîndi puţin, apoi spuse : 

- Ştii care e părerea mea ? Apasă pe un buton oarecare. Vom cobori la staţia 
respectivă și ne vom interesa cum putem ajunge la Kadar. 


Ilona îl ascultă. 


Acum drumul mobil ieșise din localitatea unde se afla sanatoriul. Trecea printre 
lanuri bogate de cereale care păreau că nu se mai sfir- șesc, orintre crînguri de un 
verde intens ; străbătea diferite așezări, care fiecare în felul ei forma un ansamblu 
arhitectonic distinct. Comun tuturor așezărilor erau zonele colorate, grupe de plante 


verzi, roşii, albastre, violete. 

TROMBA DE Apă 

Erau instalaţi de mai bine de jumătate de oră în cabină, cînd deodată aceasta 
a'unecă spre dreapta, pe o bandă secundară. Vehiculul continuă să înainteze un 
timp,, cu o viteză din ce în ce mai redusă și apoi se opri într-o mică piaţă. Aceasta se 
găsea pe un platou înalt, de unde se zărea ţărmul mării. Ușa se deschise singură și 
coborâră am în doi. 

Nu se vedea în apropiere nici un om, și Grigore Tăun, obosit de întîmplările 
acestei dimineţi agitate, ar fi dorit să se odihnească cîteva clipe. 

Voia tocmai să-i împărtășească acest gînd llonei, cînd dinspre mare începu să se 
audă un vuiet surd, care creștea treptat în intensitate. Privind într-acolo, nu zăriră un 
timp nimic care să le atragă atenţia. Pe urmă, dintr-o dată, apa începu să se 
învolbureze. Valurile care loveau în maluri se succedau tot mai repede. 

La vreo câteva sute de metri în largul mării ţișni, cu un zgomot puternic, un 
gigantic șuvoi de apă. 

Ținîndu-se de mînă, cei doi evadați priveau speriaţi tromba amenințătoare. 

Aceasta se ridică repede până la o înălţime considerabilă. Pe cer se desena 
acum un curcubeu multiplu, care-și tremura în zări faldurile diafane. 

Valurile marine urcau tot mai sus colina, amenințând să înghită și platoul pe care 
se găseau Grigore și Ilona. 

începură să alerge, depărtîndu-se de mal. După puţină vreme, Ilona se împiedică 
și căzu. 

- Nu are nici un rost să fugim, Grigore, îi spuse ea, în timp ce acesta o ajuta să 
se ridice. Mai bine să ne adăpostim undeva. 

La cîţiva metri de ei se afla intrarea unui tunel, care cobora pieziș în pămînt. O 
luară spre deschizătura, lui. Cînd ajunseră la cîţiva pași de gura tunelului, ieși 


șuierînd un venicul de forma unui fus, care se opri în faţa lor. Ușa acestuia se 


deschise larg, invitând parcă pe niște pasageri nevăzuţi să urce. După citeva 
secunde, se închise la loc și vehiculul o porni pieziş în sus, asemenea unei păsări 
care-și ia zborul. 

Grigore și llona se priviră nedumeriţi. 

în acest timp, coloana de apă care se ridicase din mare, se desfăcea în jerbe 
colosale. Pe cei doi fugari îi cuprindea o neliniște, ca în fața semnelor care 
prevestesc erupția unui vulcan. Trebuiau să se adăpostească cu orice preț. 

Un al doilea vehicul își făcu apariţia din tunel. 

Grigore Tăun se hotărî să nu mai aștepte. În cîţiva pași fu împreună cu llona 

Vehiculul avea şase locuri și era construit dintr-un material transparent. Decolă 
lin, fără cea mai mică zdruncinătură. 

Abia plecase, cînd llona scoase un strigăt de bucurie : 

- Uită-te la tabloul de comandă, Grigore ! 

îi arătă unul dintre zecile de butoane ale plăcii triunghiulare. Deasupra lui, pe un 
disc argintiu, era însemnat cu litere albastre numele localităţii unde doreau să 
ajungă. 

EL-SOLOHU 

Tăun apăsă pe buton cu un simțămînt de ușurare. Nava aeriană execută un viraj 
larg spre stânga și, după puţin timp, începu să zboare iar în linie dreaptă. 

Tromba de apă nu se mai vedea. Dedesubtul vehiculului aerian se desfășura 
însă o privelişte tulburătoare. 

Sahariana... 

Țara viselor tinereţii, ţara pentru cucerirea căreia venise de pe malurile dunărene 
să lupte cu dunele de nisip. O contempla cu emoție, cu o nesfârșită duioșie. 

O adevărată geometrie telurică, alcătuită din feţe de cerc, lacuri cu argintul apelor 
scînteind în soare, paralelipipede verzi de arbori în rînduri strînse, o vastă reţea de 
canale, - toate acestea împodobind podișuri largi, înconjurate de terase în trepte. 
Semăniînd cu niște valuri încremenite, dealurile își înfățișau podoabele verzi. 

Benzile șoselelor urmau elegant linia de pantă lină și atingeau cu nenumăratele 


lor ramificații grădinile, lacurile, livezile. 


Vedeau prin aparatele de apropiat oamenii, vegetaţia, clădirile din care ieșeau 
vehicule încărcate cu uriașe cantități de produse de tot felul. Ansamblul și fiecare 
amănunt în parte îţi dădea o impresie de vigoare și siguranţă. 

Aici a fost deșert, șoptea Tăun, cu un fel de evlavie. Omul a ajuns să lucreze la 
scară planetară. Şi va veni vremea cînd va lucra la scară cosmică... 

Se aflau într-un vehicul de excursie de mică viteză. Aparatele de bord indicau o 
viteză constantă de 1.000 kilometri pe oră, adică o viteză de aproximativ 20 de ori 
mai mică decit a obișnuitelor avioane stratosferice, despre care citiseră în toate 
ziarele Saharianei. 

Ilona se întinse leneș în scaun. Privea acum în sus, spre cer, prin luminatorul 
superior al vehiculului aerian. Observă surprinsă că bolta nu mai era de un albastru 
pur. Avea nuanţe cenușii-roșiatice. Soarele se vedea ca printr-o sită fină de nori. 

- Privește, Grigore, la cer ! De ce o fi avînd culoarea asta ? 

- Sîntem înaintea ploii, îi explică el. Ceea ce vezi sînt filtrele calorice, pulberi fine 
de siliciu, amestecate cu îngrășăminte pulverizate. Ele reduc prin absorbţie radiația 
solară, care altfel ar ajunge integral la pămînt. Ploaia antrenează cu ea aceste 
pulberi răspîndite în cursul dimineţii. După precipitație, cerul devine perfect senin. lar 
rolul de agent răcoritor îl ia evaporarea apei căzute. 

llona îl privi mirată. 

- De unde ştii tu toate astea ? 

- Păi măcar atit să fi aflat pînă acum din puţinele lecturi de specialitate, spuse 
Tăun surizînd. 

- Dartromba aceea, ce să fi fost ? 

Grigore se gândi un timp înainte să răspundă. 

- Ştiu eu ? Acum, că mă gîndesc liniștit, cred că ne-am speriat degeaba. 
Probabil că face parte din complexul de măsuri menite să provoace ploaia. Îl vom 
întreba neapărat pe profesorul Gromov. 

Vehiculul începu să coboare. 

- Nădăjduiesc că la El-Solohu traficul nu e așa de intens ca în localitatea de 
unde am plecat, observă llona. Drept să-ţi spun, mă cam apucă amețţeala cînd mă 
gîndesc să mai am de-a face cu străzile secolului al XXI-lea ! 

Cînd mă gindesc la cele ce vedem noi azi, mi se pare că trăim în sens invers 


aventurile eroului lui Ma'rk Twain, yankeul de la curtea regelui Arthur, care s-a întors 


din veacul al XIX-lea în veacul al VI-lea. Cred că dacă unul din cavalerii regelui 
Arthur s-ar fi găsit dintr-o dată în mijlocul unei mari pieţe din Budapesta anului 1956, 
ar fi fost tot atit de zăpăcit, cum sîntem noi cînd luăm contact, pentru prima oară, cu 
circulaţia de astăzi. 

- Exagerezi, Ilona ! La urma urmei, acest așa-zis ritm trepidant este cu totul 
suportabil. Mi-a trebuit doar un elementar efort de adaptare ca să mă obișnuiesc. 
Nu, nu sînt și nu voi fi un cavaler ar- thurian ! 

- Pe satelitul nostru n-am avut însă nici tramvai, Grigore. Mie mi se pare ceva 
mai greu. Deși m-am mai plimbat de cîteva ori pe aceste străzi. 

- Voi fi bătrînul tău cavaler, de tip veac XXI. 

- Tînărul meu cavaler, Grigore, spuse llona, lipindu-și obrazul de braţul lui și 
privindu-l de jos în sus, cu ochii larg deschişi, în care surprindeai o scînteiere 
șăgalnică. 

Acum nava nu mai era decit la vreo două sute de metri înălțime. Dedesubtul ei se 
desenau construcţiile rustice ale unei mici localităţi. Privită de sus, părea un cartier al 
unui oraș aruncat departe de centru, dar legat de el printr-o șosea lungă, dreaptă și 
mobilă. Privind mai atent, puteai observa că de jur împrejurul orașului către care 
zburau se găseau din loc în loc asemenea mici așezări. Dacă le-ai fi unit pe toate 
printr-o linie, obţineai un poligon uriaș, care înconjura orașul El-Solohu. 

După coborârea din vehicul, se odihniră un timp pe o bancă din grădina centrală 
a localităţii. Apoi o porniră spre casa profesorului Gromov. 

Acum, cînd erau atît de aproape de ţintă, cînd izbutiseră să scape de lumea 
închisă a sanatoriului, începu să-i macine o nouă îndoială. Vor fi oare în stare să 
reziste iureșului vieţii noi ? Nu întrerupseseră prea devreme viaţa în sanatoriu ? 

Și deși nici unul, nici celălalt nu spuse nici un cuvînt, își ghiciseră unul altuia 
gîndurile și simțeau nevoia să se apropie și mai mult, pentru a-și alunga reciproc 


temerile. 


Partea a Il-a 
SECOLELE FAŢȚĂ-N FAȚĂ 

ÎNTÎLNIREA Cu GROMOV. A DOUA RENAȘTERE 


Orice s-ar spune, întîlnirea profesorului cu Tăun și „fata cerului”, cum o botezase 
bătrînul pe llona, nu era ceva obișnuit. Se aflau față-n față oameni care reprezentau 
două veacuri și două lumi deosebite. Se întilneau prieteni vechi, care aveau să 
reînnoade firul rupt cu zeci de ani în urmă. 

Gromov şi Tăun se îmbrăţișară. Cu toată emoția care-l stăpînea, Gromov 
zîmbea. Tăun nu-și putea stăpiîni lacrimile. 

Ilona stătea sfioasă la o parte. Simţea o durere surdă. | se părea că prietenul ei 
începe, din clipa aceea, să se înstrăineze, că îmbrăţișarea celor doi bărbaţi 
pecetluiește o înţelegere care o exclude. 

Întorcîndu-se spre llona, profesorul simţi în ochii ciudati ai fetei, cu iriși de un 
albastru neobișnuit, cu pupilele larg deschise, scânteierea unei minii tulburi. El îi 
strânse mîna și, privind-o drept și prelung în ochi, îi rosti de cîteva ori numele până 
ce simţi cum rezistenţa ei se risipește. 

Peste cîteva clipe erau toți trei așezați în jurul unei mese scunde. 

Mic de statură, cu o frunte bombată și ochi mobili, Gromov nu avea nimic din 
înfățișarea respectabilă a unui savant de altădată. Nici ochelarii și nici vreo barbă 
stufoasă nu te împiedicau să descoperi acele trăsături deschise care trădează 
dragostea de viaţă, de oameni. Bătrân ? Da, desigur, căci pielea obrajilor nu avea 
strălucirea tinereţii, iar zimbetul, în care se amestecau bunătatea și ironia, îi încreţea 
adânc colţurile pleoapelor. Dar nici unul dintre acele semne dureroase ale bătrîneții 
betege, nici o infirmitate vădită nu-ţi dădeau sentimentul că te afli în fata unui om 
sfîrșit, slab, neajutorat. 

Cu ochii cînd la Grigore, când la ilona, schimbînd tonul de la un cuvînt la altul, 
astfel încît nu știai niciodată unde se sfârșește cu seriosul și unde începe gluma, 
Gromov porni discuţia. 

- Recunoaște, Tăune, că datorezi ceva veacului nostru. Renăscut ca pasărea 
Phoenix din cenușă, o iei de la capăt. Cînd te văd cum arăţi, nu mă mir, zău, de fata 
aia cu păr de aramă, care n-a găsit ceva mai bun de făcut decit să te însoţească... 

Tăun roși ca un elev prins cu fițuica, încurcat, închidea și deschidea un briceag 
cu un gest care-i era familiar încă de pe vremea primei lui tinereți. 

Ilona, amuzată și împăcată acum, privea cînd la unul, cînd la celălalt. Profesorul 
începuse să-i placă. îi plăcea și sfiiciunea lui Tăun faţă de dascălul său, o sfiiciune 


pe care n-o cunoscuse până acum. 


- Profesore, aş da înfățișarea mea și vreo douăzeci de ani din viață pentru a nu 
mă simţi atît de ignorant, atît de nepregătit, atât de gol - atit de rupt de toate cite se 
întâmplă în lume. 

- O, o! Să lăsăm dramele astea supraintelectuale. Crezi că toţi oamenii veacului 
nostru sânt biblioteci ambulante? îţi pot prezenta mii de indivizi profund mulţumiţi, 
utili societăţii noastre, care nu știu să rezolve o integrală simplă. 

- Bine, bine, dar eu am fost obișnuit să., 

- Să fii întotdeauna primul... interveni Ilona. 

- Şi crezi că este suportabil să fii printre ultimii ? spuse repede Tăun. 

Gromov simţea că discuţia lunecă spre un impas. Se lovi cu mîna peste frunte, 
ca și cum ar fi uitat un lucru de seamă: 

- Bine, dar sînt o gazdă cu totul imposibilă! Nu v-am oferit nici măcar o gustare ! 

Apăsînd pe un buton, făcu să apară alături de el o măsuţă de serviciu, cu vase 
de cuarţ colorate în cele mai fine nuanţe, adevărate opere de artă, după părerea lui 
Tăun. Vasele erau pline cu un lichid verzui. Fiecare dintre ele avea un tub 
transparent și îndoit ca o lulea. 

Profesorul își îmbie oaspeţii să guste băutura. Era un amestec de arome și 
gusturi deosebite. llona și Tăun sorbeau cu vădită plăcere. Simţeau cum o bună 
dispoziţie înviorătoare punea încetul cu încetul stăpinire pe ei. Aceasta nu avea însă 
nimic de-a face cu amețeala pe care o produce alcoolul. Erau treji, proaspeţi și sătui. 

Tăun se simțea acum în stare să descifreze zece meteorograme - acele 
documente meteorologice cu care lucra el pe timpuri, când mai era cunoscutul 
climatolog Grigore Tăun, creatorul sistemului de previziune a fenomenelor 
meteorologice pe timp de un an, cu abatere maximă de 20 de ore. 

Şi Tăun îl copleși pe Gromov cu un potop de întrebări. 

Voia să ştie ce deveniseră oamenii cu care pornise împreună în lupta cu deșertul. 
Voia să știe care este stadiul actual al ştiinţei, ce paşi esentiali a făcut tehnica. 
Amesteca întrebări generale cu chestiuni particulare. Ce rol au cei șase sateliți 
tereștri ficși, despre care auzise vorbindu-se adesea la programele radar-televizate ? 
Ce era cu tromba oceanică ? 

Voia să știe cum s-a născut Sahariana, de ale cărei începuturi era legată prima 
lui viaţă. 


Voia să știe, să știe... 


Tăun își exprima setea sa aprigă de cunoaștere a tot ce s-a realizat pe Pămînt, a 
tot ce a devenit, în timpul somnului său, omenirea. 

Pe llona o uimi și o impresionă această avalanșă. Nu-și luase privirile de pe 
buzele lui Tăun câtă vreme durase îndelunga sa peroraţie interogativă. Acum îl 
privea pe profesor ca și cum ar fi spus: „Ei, să te văd, maestre !" 

Gromov clătină din cap cu sprâncenele încruntate a mirare prefăcută, cu buza 
lăsată în jos. 

- Uite ce-i, Grigore, începu el, aplică un coeficient de reducere de 90% la 
întrebări şi-i dau drumul. Îmi vine să cred că vrei să mă blochezi definitiv, ca să n-am 
timp să-i fac curte „fetei cerului”. Să știi că la noi, aici, nu faci treabă cu exclusivismul 
și graba asta. 

Ilona își trase scaunul lângă Gromov. Şi, răspunzînd glumei, îi spuse cu un aer 
familiar: 

- Nu mai e nevoie de curte. M-aţi cucerit, și încă definitiv. 

Gromov mângâie cu degetele buclele arămii ale llonei. De pe chipul său se risipi 
însă repede zîimbetul şiret. Trei cute verticale adinei îi brăzdară fruntea. 

- Dacă stai să te gindești bine, începu el, nici nu sînt prea interesante și nici 
prea plăcute toate. închipuiţi-vă, de pildă, că m-aș apuca să vă descriu cazurile de 
dezertare de la lupta pentru învierea Saharei, de pe vremea cînd nisipul, vîntul și 
cele 50° la umbră erau „plăcerile" obișnuite, iar scorpionii nu ezitau să-ţi viziteze 
cortul. Dar fiindcă intraţi în veacul acesta cu o întirziere de 50 de ani, mă simt dator 
să-l judec în faţa voastră. 

- Prietene Gromov, înainte de judecarea veacului, spune-mi ce s-a întîmplat cu 
canadianul Lindsay. Îţi aduci aminte de el ? Lucra la studiul microbilor rezistenți la 
soare puternic, îmi era prieten, bun prieten, cu toate ciudăţeniile lui... 

- Şi de ce mă întrebi tocmai acum de el? 

- Pentru că vorbeai de dezertori. Și nu știu de ce, dar... 

- Da, da! Ai presimţit bine. Lindsay este unul dintre cei care s-au frînt. Numai că 
el s-a frînt sub povara propriei lui pasiuni. Nu-și îngăduia nici somn, nici odihnă. Era 
atât de prins în mreaja preocupărilor lui, atât de nerăbdător să descopere, să 
cucerească, să-și atingă obiectivele, încît a mers mult peste 'limitele rezistenţei sale 


fizice și mai ales psihice. 


Sfîrșitul lui a început prin alcoolizare. Şi-a pierdut, încetul cu încetul, echilibrul. 
Toate încercările de a-l reeduca, de a-l redresa au dat greș. Era prea slab și prea 
puternic. Într-un moment de nebunie, blestemînd Sahara și pe saharieni, a încercat - 
în văzul tuturor - să arunce în aer edificiul central al federaţiei din El-Solohu, care pe 
atunci era un grup de corturi în jurul unei construcţii de piatră. Lin- dsay n-a dezertat, 
și s-a frînt. Și el n-a fost singurul din această categorie. Alţii s-au speriat repede de 
soare, de nisip, de viaţa în corturi, de nereușita primelor încercări, întorcîndu-se spre 
locurile lor de baștină. 

Ilona se chirci, se ghemui pur și simplu sub braţul lui Gromov, ca și cum s-ar fi 
adăpostit. îl întrerupse. 

- Bine, dar Lindsay trebuie să fi suferit teribil, iar cei care au plecat... în definitiv, 
ce aţi fi vrut de la ei ? Să aștepte să se prăbușească şi ei ? 

Gromov tăcu o clipă. Privea o cutiuţă de fildeș, pe care o scosese din buzunarul 
tunicii. Obiectul părea o jucărie. El atrase privirile Ilonei. 

- Vedeţi, copii. Procesul Lindsay și, în general, procesul dezertărilor a fost 
necesar pentru nașterea Saharianei. Aș spune că nici nu se putea altfel. A fost un 
proces de selecţie, iar oamenii cernuțţi prin sita greutăților au alcătuit o temelie 
serioasă pentru această societate, pentru această naţiune internaţională. lar Lindsay 
ne-a învăţat, prin jertfirea lui, cît de absurdă este forțarea limitelor puterii omenești. 

în pauza care se lăsase între cei trei, fiecare urmărea gînduri proprii. Grigore îl 
revedea pe Lindsay atit de aproape încît parcă-i asculta hohotul acela supărător cu 
care canadianul își întimpina prietenii. în vîna de pe fruntea lui Grigore zvicnea 
dureros sîngele. Ilona întinse mâna spre „jucăria" pe care Gromov o lăsase să 
lunece pe jos. 

- Vedeţi, continuă Gromov, după citeva secunde de tăcere, ne-am luat cu vorba 
și nu v-am spus esentialul. Uite, facem o convenţie. Nu mă întrerupeţi timp de citeva 
minute și pe urmă întrebaţi tot ce vreţi, iar eu răspund tot ce pot... De acord ? 

- De acord ! spuse llona, sucind pe toate părţile cutiuţa de fildeș. lar Tăun repetă 
ca o îngiînare : „De acord !". 

Ilona și Tăun sorbiră din paharele de cuarț băutura, cu care se obișnuiseră foarte 
repede. 

- Veacul nostru, copii, reîncepu Gromov, veacul acesta al XXI- lea, culege harnic 


roadele seminţelor pe care le-a aruncat veacul al XX-lea, curajosul, risipitorul, 


darnicul, generosul veac al XX-lea. Să nu mă spuneţi la nimeni, dar părerea mea 
este că n-am realizat noi creații științifice mai importante decit teoria cuantelor, teoria 
relativităţii, mecanica ondulatorie și toate teoriile fizicii întemeiate în primul pătrar al 
veacului trecut. Sigur că unii s-ar putea lăuda cu sistemul nostru de cercetare a 
fenomenelor naturale - sistematic, în ansamblu și nu numai pe ramuri, nu „bucăţică 
cu bucăţică", cum spun unii în deridere despre cercetarea științifică de acum o sută 
de ani -, s-ar mai putea lăuda cu transformarea biologiei, din ceea ce a fost acum o 
sută de ani, în știință adevărată, cu prefacerea artei medicale în știință. Alţii ar putea 
să vă aducă drept dovadă a superiorității veacului nostru faptul că noi am reușit să 
creăm metode și dispozitive practice pentru transformarea economică a oricărei 
forme de energie în energie atomică, chimică, biologică, fără să fie nevoie să trecem 
prin forma greoaie și risipitoare a energiei termice. Ar putea să vă arate că imensele 
centrale termonucleare de altădată s-au transformat în instalaţii suple, de dimensiuni 
mici, și că aburul a fost izgonit de pretutindeni, pînă și din locurile unde e pregătită 
mâncarea. în sfîrșit. unii v-ar putea uimi cu amănuntul că în epoca noastră nu mai 
există orbi - orbi adevăraţi, cu defecte de vedere, că de ceilalţi, care au... orbul 
găinilor, nu ne putem plînge, avem destui -, dar toate acestea și o mie de altele ca și 
imensul material informativ strîns și noile legi descoperite în fizică și biologie, 
matematica nouă, nu sânt decit aplicaţii, extinderi și generalizări ale descoperirilor 
veacului al XX-lea. 

în veacul nostru, în societatea noastră sahariană, este însă transformată din 
rădăcini viața oamenilor. Noi sîntem culegătorii roadelor bogate ale celei de-a doua 
Renașteri. 

Prima Renaștere, cea din Europa secolelor al XV-lea și al XVI-lea, scuturînd 
lanţurile ruginite ale întunecatului Ev Mediu, a chemat omenirea la conştiinţa 
dreptului de a lupta pentru propria ei fericire, Dar armele pentru această luptă nu 
erau încă făurite. Omului îi erau închinate scrierile lui Erasmus din Rotterdam, 
operele și gîndurile lui Leonardo da Vinci, picturile lui Rafael, știința lui Galileu, 
invenţia lui Gutenberg. înflorise în orașe năzuinţa spre frumos și libertate. Dar totul 
semăna cu visul nutrit de niște întemnițați care n-aveau cu ce să dărâme zidurile ce-i 
despărțeau de lumină. 

A fost prima Renaștere, prima zvicnire a conștiinței omenirii pentru dreptul ei la 


fericire. Abia cînd s-au făurit armele luptei pentru fericire a putut fi cucerită libertatea. 


lar eliberarea de exploatare, libertatea tuturor oamenilor și a fiecăruia în parte, a 
însemnat a doua mare Renaștere. Ea a transformat visul la fericire în dreptul la 
muncă și fericire. 

Veacul nostru aduce oamenilor, fiecăruia dintre ei, o parte din fericirea omenirii, 
iar dreptul la muncă s-a transformat în dragoste, în pasiune pentru creaţie. Asta mi 
se pare esenţialul. 

Se opri zâmbind. 

- ŞI, după cuviîntarea asta, sînt gata să devin ţinta atacurilor. Daţi-i drumul ! 

- Eu întîi, spuse llona, ridicînd un deget, ca o elevă cuminte. 

- Aveţi cuvîntul, spuse cu solemnitate prefăcută Gromov. 

- Mai există vis în viaţa saharienilor ? Sau totul e definitiv și 
sigur ? 

- O, draga mea. Aș spune mai degrabă că toţi trăim. în fiecare zi, cîte un vis, o 
aventură. Trăim, aproape fiecare dintre noi, la niveluri diferite, aventura cunoașterii. 
E atit de mult de cunoscut! E atît de pasionantă lupta pentru cunoaștere! Trăim 
aventura dragostei, a construcţiei, a călătoriilor de-a lungul și de-a latul lumii. 
Deosebirea față de trecut este doar că aventura o trăieşti și n-o visezi numai. Tu 
însăţi, Ilona, vei trăi o mie de aventuri. Şi Tăun la fel. 

Trăim, afară de asta, o mare aventură, prin care trece orice membru al societății 
sahariene, aventura pedagogică. Noi creăm în această aventură individualitatea 
puternică a cuceritorilor planetei. 

Și trăim marea aventură a zborului interastral. N-avem suficientă vreme, Ilona, să 
trăim toate aventurile și de aceea luptăm pentru prelungirea vieţii. Şi nimic nu-i 
definitivat, Ilona. Toate-s doar începuturile unor mari aventuri. 

- Așa e bine, conchise llona, cu ochi strălucitori. 

Tăun o privi și simţi începutul vag al unei îndoieli. Şi pentru că avea impresia că i 
s-ar putea citi pe figură ce simte dacă ar fi tăcut, întrebă într-o doară : 

- Ce rol au sateliții artificiali care se rotesc în jurul Pămîntului cu aceeași viteză 
ca și aceea a planetei noastre ? 

Aproape că nu ascultă răspunsul lui Gromov. 

- Sateliții artificiali sînt staţii de absorbţie a energiei cosmice și de transmitere a 


ei spre Pămînt. Sînt strîngătorii cuminţi ai unei părţi din energia infinită a spaţiului 


cosmic, pe care omul de azi o folosește pînă și pentru salubritatea orașelor în care 
locuiește. 

După cum vezi, Tăune, par cu adevărat copilărești socotelile savanților din veacul 
trecut care calculau disponibilul mondial de energie dună uraniul și thoriul din 
zăcăminte. Ne stau la îndemină resursele fără limite de energie ale universului. 

Abia la ultimele cuvinte se trezi Tăun din inerția lui. Şi, aproape mecanic, puse a 
doua întrebare, pe care şi-o pregătise de mult: 

- Şi cum stăm cu substanţa, cu materialele ? 

- Ei, asta-i treaba dumneaei, a chimiei, zise Gromov. Ea proiectează și făurește, 
la comandă, substanţe cu cele mai năstrușnice proprietăţi. Nu sînt chimist. Dar 
pentru a vă face o idee despre ce pot înfăptui făuritorii substanţelor, priviţi în camera 
asta, priviţi în parc, priviţi materialele din care sînt alcătuite vehiculele terestre, 
aeriene și interplanetare, patinaţi pe masa plastică cu însușiri de gheaţă, care poartă 
pe drept cuvînt numele de gheaţă caldă. Toate materialele pe care le vedeţi s-au 
născut din nisipul deșertului, din apa oceanului, din aerul atmosferic și din geniul 
acestei științe, care se numea, mîndră, încă de pe vremea cînd nu era decit o 
ocupaţie minoră,- „arta sfîntă", ca și cum şi-ar fi cunoscut destinul minunat. 

Glasul profesorului era tot mai cald. 

Astăzi chimia, înfrățită cu biologia, sintetizează substanţa vie. Nu face, desigur, 
oameni ca aceia visaţi de nişte minţi ciudate din veacul trecut, oameni care să fie 
fericiţi că sînt sclavi sau destinaţi din eprubetă să fie conducători. Dar creează 
microorganisme antipa- togene, creează plante criptogame, în sfîrșit merge cu pași 
hotăriîţi spre dezlegarea misterului vieții. 

Cit privește problema producţiei de bunuri materiale, limitele celor mai optimiste 
prevederi din trecut au fost cu mult depășite. Statisticienii dorințelor societăţii, cum 
se numesc cei care studiază nevoile oamenilor, transmit lunar comenzile sociale 
uzinelor, care le execută cu coeficienţii de siguranţă necesari. 

Gromov se opri iar. Privi rînd pe rînd la cei doi oaspeți. 

- Cred că vă obosesc, dragii mei, oferindu-vă această pilulă concentrată, 
observă el după o vreme. De altfel, încercarea de a spune totul în cîteva cuvinte nu 
prea are sens. Viaţa este un profesor cu care nu mă pot lua la întrecere. Aș vrea 
doar să accentuez asupra unui lucru care mi se pare o cucerire capitală a secolului 


nostru. Este vorba despre scurtarea pînă la ani, luni și cîteodată pînă la zile a 


intervalului dintre descoperirea teoretică, aplicarea tehnică și generalizarea aplicaţiei 
tehnice. Cred că acesta este esentialul: 

La ultimele cuvinte ale lui Gromov. Ilona ridicase din spriîncene în semn de 
mirare. 

Profesorul pricepu. 

- Draga mea, spuse el cu un suris pe buze, pe Pămintul nostru nu a fost ca pe 
satelitul vostru. Era firesc ca cei cîțiva robinsoni cosmici să cadă repede la învoială 
asupra necesităţii și modului de a aplica descoperirile unuia sau altuia. La noi însă, 
ideile răzbăteau cu greu. în veacul al XX-lea erau centrale nucleare în orașele mari, 
pe cînd în unele regiuni ale lumii oamenii mai foloseau unelte de piatră. Se 
elaboraseră metode de producţie a zahărului din substanţele atmosferei“ dar existau 
încă milioane de oameni care nu cunoșteau încă gustui acestui aliment. Existau 
ţinuturi în care relaţiile de colaborare dintre oameni luaseră locul relaţiilor de 
exploatare și regiuni în care părinții își vindeau copiii ca sclavi. 

Pămiîntenii erau risipitori și zgirciţi, savanți și ignoranţi, puternici și nevolnici. Veţi 
mai întâlni și astăzi destule rămășițe ale inerţiei și lanțurilor trecutului, veţi întîlni și 
invidia, gelozia, ura, zgir- cenia - o zgircenie de un alt soi, dar o veți întâlni -, veți 
întîlni îngîmfarea - de obicei la cei mai puţin înzestrați dintre oameni, grosolănia, 
lașitatea, mă rog, toate florile mucegaiului uman. Dar efectele acestor slăbiciuni, 
vechi cât lumea, asupra marii mase a oamenilor sînt neînsemnate. Veţi întilni şi 
ignoranta, deși mult, mult mai rar decit în trecut. 

Ilona privea atentă cutiuța de fildeș. Un ac, din același material, atârna de un 
lănţișor de o fineţe ireală. Capul de leu cu gura deschisă de pe fața superioară a 
cutiei părea executat cu dălţi de mărimea acelor cu gămălie. 

Gromov îi întrebă pe musafiri dacă vor să asculte o emisiune din spaţiile cosmice 
sau o operă clasică. 

Tăun ceru să asculte simfonia „Omni". Profesorul consultă codul muzical și formă 
numărul corespunzător. Notele izvoriră discrete, clare. 

Şi după ce muzica le aduse tuturor destinderea și liniștea dorită și începu să facă 
parte din atmosfera încăperii, gazda povesti mai departe, răspunzînd la noi întrebări 
despre evoluţia științei și societăţii. Cele mai multe convergeau acum spre ţinutul 
care fusese altădată marea împărăție a dunelor, Sahara trecutului. Sahariana de 


astăzi. 


Capitolul 13 
CIBERNONUL 

Rizînd cu poftă la una din glumele lui Gromov. Ilona scăpă din mînă cutiuţa de 
fildeș. Atunci se petrecu ceva cu totul neașteptat. 

înspăimîntată, ea înregistra neputincioasă sarabanda de sunete și imagini 
ciudate, care populaseră dintr-o dată încăperea, s-tirnite parcă de o baghetă magică. 
își ridică braţul la cap, în semn de apărare. Poate că își pierduse minţile - o 
străfulgeră un gînd... 

Gromov rîdea în hohote, fără să fie în stare să se oprească. 

Tăun se ridică de la locul lui, luă în mînă cutiuţa de fildeș și o așeză în poziţie 
normală pe masă. O linişti pe llona, care se aninase de braţul său. 

Hohotind încă, Gromov introduse acul de fildeș într-un mic orificiu al cutiuţei și 
opri astfel iureșul nebunesc al imaginilor în relief, care se desfășuraseră în faţa lor 
de-a-ndaratelea și cu capul în jos. 

- Bine, dar asta ce-i ? izbuti, în sfîrşit, ilona să întrebe. 

- Spune-i tu, Tăune, că eu nu sînt în stare. Tăun înţelesese, încă din clipa în 
care se pornise iureșul de imagini, că era vorba despre un cibernon, aparat inventat 
prin anul 1985 și care ajunsese în anul 2050 la proporţii atît de reduse încît putea să 
încapă într-un spaţiu de cîțiva centimetri cubi. Şi-i spuse llonei că aparatul acesta își 
are originea pe de o parte în mașinile de calcul electronice, care aveau memoria 
cifrelor, iar pe de altă parte în filmul în relief. Era în primul rînd un aparat de recepţie, 
un fel de magnetofon care înregistra pe o bandă extrem de subţire sunetele și ima- 
ginile. 

Gromov îl completă spunînd că banda a dispărut și că aparatul are acum drept 
receptor de sunete și imagini un fir invizibil cu ochiul liber, care se înfășoară și se 
desfășoară pe o suveică de un milimetru diametru și trei milimetri lungime. Sub 
influența sunetelor și razelor de lumină, acest fir suferă modificări de structură, care 
pot fi apoi retransformate în sunetele și imaginile care le-au produs. 

După această intervenţie, Tăun continuă explicaţiile. Pereţii concavi ai camerei 
erau, probabil, construiți în așa fel încît să devină ecrane pentru imagini în relief. 

- Așa este, confirmă Gromov. Dacă veţi examina bine pereţii, veţi observa o 


structură de fagure, cu suprafeţe reflectoare îndreptate după anumite unghiuri. 


- Acum înţelegi ce s-a întâmplat, llona ? întrebă Tăun. 

- Da, sigur, șocul a declanșat aparatul și, din întîmplare, a declanșat mersul 
înapoi, iar poziţia întoarsă a cutiei făcea să apară imaginile cu capul în jos. Bine, dar 
asta e o jucărie minunată, e o adevărată... amintire mecanică. la să încerc. Și după 
ce învăţă cele cîteva mînuiri, iar Gromov întunecă un spaţiu anume ales al camerei, 
Ilona, cuibărită între cei doi bărbaţi, dădu drumul aparatului. în fața lor se 
desfășurau, în mijlocul încăperii, întîmplări petrecute cu zeci de ani în urmă. Oamenii 
erau acolo și le puteai vedea pînă și tresăririle mușchilor feţei. îi vedeai rizînd și 
plîngiud. 

Nici Tăun, nici Ilona nu băgau de seamă că înserarea începe să șteargă 
contururile obiectelor, căci pe nesimţite se revărsa de sus o lumină identică cu cea 
de zi. Plafonul radiant intră treptat în funcţiune, inundînd partea de încăpere în care 
se găseau cu o lumină dulce, fără umbre. 

Filmul „Așa s-a născut Sahariana" se desfășura în faţa celor trei prieteni. în unele 
locuri, acţiunea se întrerupea, iar comentatorul apărea și expunea întîmplări care nu 
putuseră fi prinse cu cibernonul sau dădea explicaţii acolo unde era nevoie. 

- Ştiţi... îmi place uneori la voi, pe Pămînt, șopti Ilona. 

- Şi ce te face să spui asta tocmai acum ? întrebă Tăun. 

- Ştiu eu ? Poate pentru că retrăiesc ceva din istoria voastră. 

Tresăriră amîndoi la auzul numelui lui Grigore. Comentatorul vorbea despre 
accident, despre moartea lui aparentă. Şi continuă : 

- întreaga organizare a experienţelor în regiunea pustiului Ka- lahari a fost 
schimbată după criticile care s-au adus conducerii științifice a operaţiilor, mai ales că 
se produseseră și alte accidente. 

Grupul libian își continua în acest timp neîntrerupt lucrările. Planurile de acțiune 
erau deseori refăcute și se propuneau soluţii noi. Priviţi-i pe libieni la lucru ! 

Şi comentatorul dispăru, lăsînd locul unor scene care se petreceau în 
laboratoare, în uzine subterane, pe terenurile deșertului. 

Comentatorul reapăru. 

- Cercetătorii ştiinţifici din toate continentele, spunea el, contribuiau la marea 
acțiune și comunicau rezultatele cercetărilor întreprinse în sprijinul ei. Pagini de 
glorie nemuritoare au înscris în cartea istoriei omenirii în acei ani curajoșii scafandri 


ai nucleului. Așa erau numiţi de către ziarele vremii fizicienii care participau, în toate 


continentele, la rezolvarea problemelor pe care le punea gigantica acțiune 
întreprinsă. 

Se realizau pe rînd dispozitivele de sinteză a atomilor naturali și a atomilor de 
materie cu semn schimbat. Nu trecea lună fără să se comunice o nouă descoperire : 

- Sinteza atomului de litiu din heliu și hidrogen ! 

- Sinteza atomului de beriliu ! 

- Sinteza borului. 

- Sinteza carbonului! 

Şi fiecare sinteză nouă devenea în același timp un nou mijloc de producere, mai 
simplă, mai economică, a unor uriașe cantităţi de energie. 

în acea vreme au fost lansați sateliții ficși, cosmocer.trairele planetei. Ei trimit 
spre noi energia colectată, energie care este focalizată către substanţe formate din 
atomi grei. Aceşti atomi absorb selectiv energia, și astfel se produce excitarea lor 
pînă la fisiunea nucleară. 

Colectarea energiei de către aceste „cosmocentrale burete" și producerea 
energiei nucleare prin sinteză dădeau posibilitatea executării unor operaţii de o 
anvergură fără precedent. 

Curînd n-au mai fost probleme de nerezolvat; nici încălzirea apelor de lângă 
coasta vestică a Saharei, nici spargerea munţilor vestici, nici ridicarea unor cantităţi 
uriașe de vapori suplimentari din Atlantic prin suflătorul atomic. Un suflător atomic nu 
este altceva decit o instalaţie submarină de sinteză nucleară, care produce o căldură 
capabilă să ridice cu 10-15 grade Celsius temperatura apelor oceanului. Ea le ridică 
astfel în trombe uriașe, capabile să îmbogăţească considerabil atmosfera în vapori 
de apă. 

Dușmanii de ieri ai Saharei, vînturile dinspre Mediterana, deve- niră niște servitori 
docili, care cărau imense cantităţi de apă spre inima deșertului. 

lonizarea artificială a atmosferei - vechea idee a fizicienei romîne Ştefania 
Mărăcineanu - se făcea acum cu mijloace potrivite spaţiilor sahariene. Pulverizarea 
apei marine, realizată prin suflătorul atomic, trimitea în atmosferă, o dată cu picături 
fine de apă, sărurile conţinute de apa oceanului. 

Existau posibilităţi de a ridica la zeci de kilometri înălţime pulberi de silice, mai 
bine decit o făceau vulcanii tereștri, mai bine decit a făcut-o, de pildă, în 1033, 


vulcanul Krakatua sau, în Í912, vulcanul Katman, când erupții de pulbere şi cenușă 


vulcanică au redus timp de ani de zile transparenţa atmosferei, pe întregul glob 
pămîntesc, cu 15-20%. 

Mijloacele necesare erau gata. Erau gata mijloacele pentru a produce ploaia și a 
transforma Sahara într-o grădină înfloritoare. Omul putea acţiona asupra radiațiilor 
solare prin filtre calorice (trimiterea pulberilor în straturile stratosferei), asupra 
însușirilor solului (fixarea dunelor și acoperirea lor cu rășini care menţin umiditatea), 
asupra mișcării maselor de aer încărcate cu vapori. 

în anul 2010, lumea întreagă aștepta grandioasa experienţă. 

Şi comentatorul începu să citească dintr-un reportaj apărut în ziarele vremii. 

-.Cerul libian este mai albastru ca niciodată. Dar sîngele curge astăzi parcă mai 
repede în vinele oamenilor. 

O tăcere solemnă acoperă lumea. Stațiile meteorologice transmit , comunicatul 
obișnuit. Cuvintele acestui comunicat sună însă altfel decât de obicei: 

- Temperatura în scădere. Presiunea în scădere. La ora 9,20, cerul va fi înnorat 
peste toată regiunea libiană. Ploaia va începe la ora 10,20. Cerul se va 
limpeziAcomplet la ora 10,50. 

în construcțiile provizorii“ale centrului de operaţii s-au terminat toate pregătirile. 
Nimeni nu are însă răbdare să rămînă în camerele răcoroase. Cercetătorii năvălesc 
afară, sub cerul liber, acolo unde se va înfăptui miracolul. 

Alături de ei, sute de milioane de oameni din lumea întreagă nă- dăjduiesc astăzi 
să vadă un spectacol deosebit la aparatele de televiziune. Sute de milioane de ochi 
urmăresc imaginea unei bucăţi d« cer 

Peste 100 de ciberne-operatori se găsesc instalaţi pe un platou special, înălţat 
lîngă cartierul centrului libian de operații. 

Este ora 9. La orizont apar imagini de nori tiviţi în sângeriu. Cu o viteză de 
necrezut, norii negri acoperă cerul. Către acești nori sînt aţintite astăzi privirile 
cetățenilor din Alaska și Australia, din Panama și Kamciatka, din Arctica și 
Antarctica. 

Ciberno-operatorii urmăresc cu aparatele lor detaliile fenomenului, iar pe firul 
cibernonului se înscriu cele mai fine nuanţe de cenușiu. 

Ora 3.50. Cerul libian este negru. Fulgerele brăzdează tot cuprinsul lui. în inimile 
oamenilor răsună o melodie care este preludiul victoriei. Rostogolindu-se, tunurile 


bubuie ca tobele unei fanfare cosmice. 


Ora 10.00. Cronografele îşi mișcă nepăsător de încet indicatoarele. 

Ora 10,01. Pe tabloul de comandă al centrului de operaţii, benzile înregistratoare 
se mișcă către o linie roşie înscrisă pe hirtia aparatului în dreptul orei 19' 59". 

Linia roșie a fost atinsă. Sub arcul de triumf al cerului, strigătele de bucurie ale 
oamenilor anunţă marea victorie a omului. Ele au izbucnit o dată cu răpăitul primei 
ploi sahariene smulse oceanelor și atmosferei. 

în deșertul libian, mii și mii de luptători ai bătăliei pentru viaţă, uzi pînă la piele, 
dar cu sufletul plin de entuziasm, au rămas cu ochii aţintiţi la cer. Şi apa aducătoare 
de prosperitate sărută solul care milenii la rînd fusese încins de dogoarea soarelui 


Așa s-a născut Sahariana._ 


Capitolul 14 
EROUL 

Cîteva zile după sosirea celor doi fugari la El-Solohu, Gromov, llona și Tăun 
asistau în aceeași lojă, la desfășurarea celui de-al XII-lea Congres al Saharianei. Era 
a doua zi a dezbaterilor. Se anunţaseră rapoartele comisiei de literatură, de 
medicobiologie, de tehno- fizică. 

Ascultînd expunerile și discuţiile, Tăun se simţi mulţumit că nu mai e ţinut departe 
de viaţa științifică a epocii. Dar, pe de altă parte, încerca un sentiment dureros de 
neputinţă. Abia reușea să urmărească în linii mari problemele dezbătute. Nu limba 
folosită îl împiedica să înțeleagă. Noile sisteme de calcul, cu simboluri recunoscute, 
ca și noile principii teoretice la care vorbitorii se refereau fără încetare, formau o 
barieră de netrecut, depășind cu mult pregătirea lui. 

Biblioteca mult visată a profesorului Gromov, fișele acestuia, cibernonul, vizita la 
institutul meteorologic nu-i ajutaseră până acum prea mult. Citea și asculta, dar nu 
înțelegea mai nimic. 

Tăun suferea la gindul că e nevoit să înceapă cu alfabetul științei noi, că va trebui 
să ucenicească ani şi ani pentru a putea participa - când oare ? - la munca de 
creaţie a societăţii în mijlocul căreia îşi începuse viaţa cea nouă. 

Un prieten al profesorului, medic renumit din localitate, îl sfătuise să nu încerce în 
nici un caz să plece în Europa. Schimbarea de climă ar fi produs în mod cert o 


înrăutăţire a stării lui fizice. Şi aceasta era pentru Tăun o nouă și grea lovitură. 


Ilona privea atentă oamenii și lucrurile din jur. O stăpînea un sentiment complex 
de neliniște, de curiozitate avidă și de oboseală. 

Profesorul Gromov lua note, privind cu coada ochiului la Tăun. 

Deodată, raportorul de la pupitru îşi întrerupse expunerea. 

Privirile tuturor fură atrase de ecranul cilindric suspendat în mijlocul sălii, pe care 
apăru figura vădit tulburată a secretarului de ședință. Cu o voce gravă, în care 
străbătea un tremur abia perceptibil, el pronunţă câteva cuvinte neobișnuite pentru 
ședințele de lucru ale congreselor sahariene. 

- Atenţie, atenţie, prieteni ! 

Un freamăt ușor cuprinse sala. Participanţii ascultau încordaţi, așteptînd vestirea 
unui eveniment extraordinar. 

- Sântem nevoiţi să întrerupem ședința. Echipa de control a dat alarma de la 
Centrala de alimentare. Automatul de întrerupere a rezonatorilor s-a defectat. Zona 
din apropierea centralei e radioactivizată. Este necesară o intervenţie imediată 
pentru întreruperea rezonatorilor. Pericolul avalanșei radioactive fiind iminent, se 
face apel la voluntari... Sahar Djen, din departamentul Berbera, este chemat să preia 
conducerea operaţiilor. 

O tăcere de mormiînt se așternu în sală. 

Sahar Djen păşi spre pupitru. 

El pronunţă, pe un ton în care răzbătea gravitatea momentului, cuvintele : 

- Lista este deschisă ! 

Oamenii priveau la cronometru! din centrul sălii cu respirația tăiată. Se luminau, 
rînd pe rând, indicatoarele de secundă. Nu se scurseseră încă 60 de secunde, și în 
jurul mesei din centrul sălii erau strînși opt oameni de virste diferite. 

- Lista este închisă ! rosti cu un glas solemn Sahar Djen. Toţi ceilalţi participanţi 
sînt rugaţi să pornească imediat spre uzinele în care își fac schimbul, să îmbrace 
costumele de protecţie și să controleze atent servoirnpulsoarele. Orice variaţie 
anormală a curbelor de serviciu va fi comunicată postului 163. 

Pe Grigore Tăun îl gituia emoția. Acum el pășea în urma llonei și a lui Gromov 
spre ieşirea din sală. Voise să se înscrie pe lista voluntarilor. De fiecare dată cînd se 
ridica vreunul din cei care plecau spre masa secretarului, avea impresia că este 


lăsat în fundul unei gropi, din care nu va mai putea ieși niciodată la lumină. 


Ar fi vrut să se ridice de pe scaun, dar îl ţintuise teama că lipsa cunoștințelor 
tehnice necesare și boala l-ar fi împiedicat să ajute, că ar fi încurcat doar operaţiile. 

Se simţea ridicol și neputincios. 

încetul cu încetul, pe măsură ce se apropiau de ieșire, bătăile inimii lui Grigore se 
liniştiră. Tulburarea însă persista. În timpul drumului către locuinţa lui Gromov - care, 
datorită vîrstei sale, nu mai făcea schimbul la uzine, ci lucra exclusiv în laboratoarele 
Institutului meteorologic -, Tăun îi puse profesorului diferite întrebări. O făcu de 
această dată mai puţin din curiozitate, cît din dorința de a-și adormi frământarea. 

- Spune-mi, te rog, ce rol au rezonatorii care trebuie întrerupţi ? începu el. 

- Rezonatorii, dragă Tăune, sînt dispozitive foarte larg folosite * în tehnica 
actuală. Ei produc unde electromagnetice de excitare a diferitelor tipuri de atomi grei 
și deci reacţii nucleare înlănţuite care dau energia utilizată pentru punerea în 
mișcare a dispozitivelor mecanice. Rezonatorii primesc la rîndul lor energia de la 
izolatorii de particule cosmice și transformatorii energiei acestor particule, care se 
găsesc instalaţi pe sateliții ficși. 

Evident, rezonatorii trebuie să funcţioneze strict dirijat, ieșind din funcţiune în 
momentul în care fisiunea nucleară a substanţelor atacate a început. Dacă continuă 
să funcţioneze peste durata normală, ei produc dezintegrarea substanţelor stabile 
care apără și conservă dispozitivele mecanice, punînd în pericol de dezintegrare în- 
treaga instalaţie și apoi instalaţiile alimentate de centrală... 

Profesorul continua să explice, dar Tăun nu-l mai asculta, căci 
abia acum sezisa adevăratele proporții ale pericolului. 

Un sfert de oră mai tîrziu erau în locuinţa lui Gromov. 

llona, care privise pe fereastra camerei niște straturi de flori de culoare purpurie, 
se întoarse brusc spre ei. 

- Şi eu care credeam că pe Pămînt toate sînt stabile, că pămiîntenii nu știu ce 
este teama de moarte! 

Felul în care rostise aceste cuvinte descreţi pentru cîteva clipe fruntea lui 
Gromov. El roti comutatorul televizorului și își pofti oaspeții să se apropie. 

- Să urmărim operaţiile de salvare ! 

Pe un ecran de doi metri pătraţi se desfășura în faţa privirilor celor trei spectatori 
un episod al lucrărilor de la centrală. Se auzeau clar, ca din aceeași cameră, 


ordinele scurte ale lui Sahar Djen. 


- Controlaţi legăturile costumelor! Georg și Ivany trec în camera rezonatorilor! 

Cei doi'"'oameni se apropiaseră de un perete care se desfăcu în faţa lor, lăsînd să 
se întrevadă interiorul unei camere cilindrice, cu tuburi transparente, dispuse în cerc 
în centrul încăperii. 

- Fixaţi ecranele suplimentare de protecţie pe receptoare ' 

Georg și Ivany executară mișcările indicate. 

- Verificaţi sumar instalaţia. Opriţi curentul de ambele părţi ȘI ieșiţi imediat ! 

Atunci se produse un lucru ciudat. 

Pe cînd Ivany se îndrepta spre partea din stânga a tabloului de comutatoare, 
Georg începu să privească atent detectorul pe care-l avea la braţ. O clipă se văzu că 
ezită. Pe urmă, dintr-o dată, o luă la fugă spre ușă. leși și alergă spre blocul medical. 

După un timp, Ivany, care înviîrtise comutatorul din stânga și verificase starea 
instalaţiei, se întoarse la rîndul lui și o porni spre ieşire. Observă însă dispariţia lui 
Georg. Se îndreptă, calm, dar repede, spre dreapta, învîrti comutatorul și părăsi 
încăperea. 

Cele două laturi ale ușilor blindate se închiseră în urma lui. 

În sălile blocului medical, activitatea era în toi. Sala de palpare radioactivă 
devenise acum principalul punct de examinare. 

Toţi cei opt participanţi la operaţiile de salvare se aflau acolo, întinşi pe mesele 
speciale. Generatorul de radiaţii moi, semidure și dure funcţiona neîntrerupt. 

La pupitrul de observaţie, medicii examinau cele trei copii ale filmului care se 
desfășura pe ecranul înclinat. 

Benzile receptoare se imprimau cu repeziciune şi pe baza lor se transmiteau 
către sălile de chemoterapie, fizioterapie și intervenţii chirurgicale indicaţiile 
examinatorilor. 

Trei mese cu examinati lunecau fără zgomot spre sala de chemoterapie. O dată 
cu deplasarea lor, parveneau medicilor de acolo diagnosticele rezultând din palparea 
radioactivă. 

- Nimic grav, traumă dermică banală. 

- Inflamaţie epidermică termală. 

- Ușoară congestie emoţională. 

Patru mese se îndreptau spre sala de odihnă, în vederea ieșirii din blocul 


medical. 


Masa pe care era întins Ivany se mișca către sala de intervenţii chirurgicale 

- Atenţie, calciu radioactiv în parietalii! drept și femurul stâng ! 

în televizorul din casa lui Gromov nu se mai văzu după aceea nici o imagine. 
Emisiunea se întrerupse. 

Ilona, mai palidă ca de obicei, rămase cu privirea pironită pe ecran. Tăun închise 
ochii. 

Gromov rupse tăcerea. 

- Sînt sigur că Ivany va fi salvat. | se va aplica metoda înlocuirii oaselor cu ţesut 
calcic sintetic. Metoda a fost preconizată săptămîna trecută, la unitatea de chirurgie 
a stației biologice experimentale. Anterior fusese aplicată la antropoizi, dând 
rezultate excelente. Observațiile efectuate timp de doi ani asupra celor trei antropoizi 
trataţi în acest fel au dus la concluzia că asigură o consolidare perfectă a ţesuturilor, 
fără influenţe negative asupra restului organismului. 

Ilona făcea mari eforturi ca să se smulgă din tulburarea pe care i-o pricinuise 
urmărirea operaţiilor de salvare. Dar vocea îi era schimbată cînd i se adresă lui 
Gromov. 

- Ce s-a întîmplat în camera rezonatorilor? Bănuiesc ceva, dar nu mi-e totul clar. 

- După toate probabilitățile, spuse Gromov, care, în picioare în mijlocul odăii, 
întindea către ea un pahar de iacbi - o băutură specific africană, care se prepară din 
seva palmierului de curmale - în camera rezonatorilor s-a petrecut un act de eroism. 
Eroul este Ivany. 

£ limpede că Georg, urmărând detectorul lui, s-a speriat la apariţia primelor 
înregistrări ale radiaţiilor nocive. Poate chiar înainte de a fi existat un pericol efectiv. 
Așa cum aţi văzut, şi-a luat tălpășiţa, fără măcar să-l prevină pe Ivany. 

Ivany a fost deci nevoit să-și prelungească șederea în incintă cu timpul care a 
durat pînă să-și dea seama de dispariţia lui Georg, cu timpul necesar pentru a se 
duce către al doilea comutator, care trebuia întrerupt și apoi cu timpul de care a avut 
nevoie pentru a se întoarce de la al doilea comutator pînă la culoarul din mijlocul 
sălii. 

- Georg s-a comportat îngrozitor. N-aș fi în stare niciodată de așa ceva, exclamă 
pe neașteptate Tăun. înţeleg teama, mă rog, înţeleg forța instinctului de conservare, 
dar - se întrerupse o clipă - era vorba de un tovarăș de acţiune. Şi pe urmă... nimeni 


nu l-a silit... La urma urmei, mai știi ? Poate că și eu... 


Se opri. 

Gromov se apropie de fotoliul lui și-i puse mâna pe umăr. 

- Nu, Tăune, tu ești om. Deocamdată mai plătești tribut bolii, (lar de asta doar 
nu ești vinovat. N-ai motive să te îndoiești la fie- care pas. Vei fi, vei deveni ceea ce 
ai fost și ai rămas. Și chiar mai mult, căci viaţa noastră îţi va oferi prilejul unor 
desfășurări mai largi... Acum să ne reluăm programul. Despre Georg și Ivany vom 
mai avea prilejul să vorbim cînd se va „judeca" - ca să folosesc un termen care-ţi 
este familiar, Tăune - „Cazul Georg-lvany”. 

- Despre ce judecată e vorba ? interveni llona. 

- Cum să-ţi spun, draga mea, este și nu prea este judecată ceea ce se va 
întîmpla. 

Pentru a lămuri problema, ar trebui să ţin o cuvîntare despre morală și drept. 
Cred însă că ai să auzi așa ceva la judecată. Eu îţi pot spune doar că noi, saharienii, 
nu prea avem drept. Granița dintre ceea ce este neadmis de lege și ceea ce este 
neadmis de conștiința oamenilor a dispărut. A rămas o singură păzitoare a relaţiilor 
dintre oameni, o singură judecătoare a acţiunilor omenești - conștiința colectivă. 

Vezi tu, dacă eu și cu tine și cu Tăun sîntem la fel de revoltați de atitudinea lui 
Georg și la fel de bucuroși, ba chiar mîndri de curajul lui Ivany, înseamnă că 
majoritatea oamenilor vor privi la fel acţiunile lor. Şi dacă este așa, unul va fi răsplătit 
și celălalt sancţionat. Așa-zisa „judecată" este înfățișarea celor doi oameni în fața 
semenilor lor, discutarea modului în care au acţionat. E un prilej pentru conștiința 
colectivă de a-și spune cuvîntul. 

În acest moment, crainicul staţiei locale de televiziune, care își reluase 
funcţionarea după o scurtă întrerupere, anunţă că avalanșa radioactivă fusese 
oprită. Răsuflară cu toţii ușurați. 

Cîteva minute mai tirziu, Gromov simţi în mînă undele semnalizatoare ale 
televizofonului. 

Ridică brațul, pentru ca să vadă cine îl cheamă. Recunoscu imediat vocea și 
chipul lui luk, profesorul de tehnofizică de la Școala de cultură Intermediară numărul 
1. Zîmbetul lui deschis se distingea clar pe ecranul rotund. 

- Precum vezi, pericolul a trecut, bătrîne. Pot veni pînă la tine ? 

- O clipă. Nu sînt singur. Să-mi întreb oaspeţii... Sînteţi dispuși să primiţi acum 


vizita prietenului luk, ghidul pe care vi l-am ales pentru zilele următoare? 


- Să vină, spuse llona, să vină! 

Tăun făcu un semn stânjenit de încuviinţare. 

Gromov răspunse interlocutorului său. 

- Poţi veni, te așteptăm! 

llona se duse să se schimbe în camera ei. După ce o conduse, Gromov se 
întoarse la Tăun și ieşiră am în doi pe terasa locuinţei. 

Tăun privea cu aceeași curiozitate ca întîia oară cerul, pe care se stingea licăritul 
stelelor abia apărut. Lumina artificială nocturnă, cu nuanţa ei vag albăstruie, 
acoperea lucrurile, care-şi pierdeau treptat umbrele. Răcoarea și mirosul florilor 


învăluiau totul, Noaptea sahariană cobora peste El-Solohu. 


Capitolul 15 
LOCAL VEAC XXI 

O dată cu luk pătrunse în locuinţa lui Gromov o undă plăcută de agitaţie. 

întreaga lui făptură respira echilibru și forță. înalt, suplu, cu umerii largi, se mișca 
atit de firesc, încît părea de cînd lumea prietenul llonei și al lui Tăun. Părul lui bogat, 
blond, încorona o figură ovală, cu ochi migdalaţi, mongolici, cu fruntea largă și 
netedă. Zîm- bea prietenos. 

Tunica largă cu mîneci scurte, verde deschis, se îmbina armonios cu pantalonii 
scurt', de culoarea nisipului. Sub tunică avea o cămașă de culoarea ivoriu lui, mulată 
perfect pe corp, iar peste haină se răs- fringea un guler dintr-un material care părea 
că nu are grosime. 

Se apropiase de Ilona ca de o veche cunoștință, de îndată ce intrase în cameră. 
O privi o clipă drept în ochi și spuse : 

- Da, Ilona. Semeni cu imaginea pe care mi-am făcut-o despre tine după 
descrierea sumară a profesorului Gromov. 

Şi, întorcîndu-se spre Tăun : 

- Am fost nerăbdător să te cunosc, Tăune. De altminteri, îţi datorez primele mele 
cunoștințe de climatologie. Una dintre cărţile de popularizare pe care le-ai scris este 
și astăzi în biblioteca mea. Am răsfoit-o înainte de a veni aici. 

Tăun simţea că roșește. îi făcea plăcere să audă pomenindu-se despre lucrările 
lui, despre epoca sa de creaţie. Dar cât de departe erau acele vremuri... 


Discuţiile porniră vii. 


luk glumea, răspundea la întrebări, făcea planuri de excursii și de vizitare a ţării. 
Era deosebit de atent cu Tăun. Răspundea amănunţit la întrebările pe care acesta i 
le punea. Exprima totul cu simplitate, ușor. Uneori, atunci cînd i se părea că nu 
poate da un răspuns competent, spunea : 

- Nu știu. Trebuie să mă mai gîndesc la problema asta, să mai consult niscaiva 
lucrări de specialitate. 

Alteori îi cerea lui Gromov să-i dea o mînă de ajutor. 

Ilona era cuprinsă de o voioşie neobișnuită. Punea întrebări cu privire la elevii din 
clasa lui luk, despre progresele medicinei, despre sport, despre excursiile 
interplanetare. Uneori răspunsurile primite o făceau să râdă din toată inima. 

- Spune-mi, luk, întrebă Tăun, s-a creat hipnobioscopul - aparatul cu ajutorul 
căruia înveţi dormind - preconizat de americanul Hugo Gernsbach în cartea lui din 
1911 „Ralph 184 0 41"? 

- Nu, asta nu. S-a experimentat însă - mi se pare - un sistem asemănător. 
încercînd să înveţe în somn noul sistem de calcul variațional, cei mai mulţi... au avut 
coşmaruri. Așa că s-a renunţat la idee. De altfel, continuă el, este, desigur, absurd 
să atribui creierului adormit funcţii active. Scoarța trebuie să se odihnească. 

- Nu-mi prea făceam nici eu iluzii, dar trebuie să mărturisesc că mi-ar fi plăcut 
un asemenea sistem. Şi desigur că nici ziarul nu se citește dormind ? 

- Se mai întîmplă să adormi citind ziarele, mai ales dacă ai nefericita inspiraţie 
să urmărești pagina umoristică a gazetei noastre locale... Dar să citești dormind, 
asta nu. 

Ilona rîdea și-i molipsea și pe ceilalţi cu rîsul ei, oprindu-se uneori brusc cînd 
observa cum prin ochii lui Tăun trecea o umbră de amărăciune. 

Gromov le aminti deodată de mîncare, și Ilona se declară gata să înghită trei 
porții de gulaș, cu găluștele respective. 

- Dar unde mîncăm ? întrebă ea. 

. - în esenul locatoriului meu, dacă vreţi, spuse luk, 

- Ce înseamnă „esen", ce înseamnă „locatoriu" ? vru să știe llona. 

- Esen, de la cuvîntul german respectiv, înseamnă sala în care mănînci. lar 
locatoriu este blocul care cuprinde apartamentele individuale de locuit și sălile 


comune de citit, de sport, de studiu, esenurile și așa mai departe. Casa profesorului 


Gromov, în care locuiti voi de cînd aţi venit la El-Solohu, este o casă individuală - 
„pătriî- nească", cum i se spune acum. Eu prefer locatoriul - pentru comoditatea lui. 

- Nu, nu vreau la esen, spuse Ilona. Se gândi o clipă și apoi, cu degetul la 
timplă - ca și cum j-ar fi venit o idee ieșită din comun -, declară : 

- Vreau să mergem la un local! 

De astă dată, luk fu cel nedumerit. 

- Local? Ce-o mai fi şi asta ? Rădăcina este sigur latinească - locus, loc - ca și 
în cuvîntul locatoriu; terminația însă nu-mi spune nimic. 

- Prea multe amănunte n-aş putea să-ţi dau nici eu, spuse Ilona, deoarece pe 
satelitul nostru jupiterian n-am avut localuri. Am citit însă o descriere într-un roman 
italian și cred că mi-ar plăcea. Se mănîncă, se dansează, se cântă și se petrece. Cei 
doi pămînteni îţi vor putea, desigur, da lămuriri suplimentare. 

Gromov surâse. 

- Cred că n-o să-ţi putem satisface acest capriciu, în afară de cazul cînd luk va 
organiza un local ad-hoc. Să te vedem, tinere, se adresă el acestuia. Cred că ai 
înţeles că este vorba despre sistemul folosit de oamenii trecutului pentru a fugi de 
singurătate adunîndu-se laolaltă în case unde se înveseleau în mod artificial. 

- S-a făcut, exclamă vesel luk, făcîndu-i cu ochiul lui Gromov. Vă voi conduce la 
un local, la un local veac XXI. 

Profesorul îl privi mirat, dar nu zise nimic. 

leșiră cu toții. 

Hotăriseră să meargă pe jos. luk și Ilona pășeau alături în urma lui Tăun și a lui 
Gromov. Seara sahariană îi învăluia pe toţi cu arome de portocali și floarea 
amurgului. O boare plăcută bătea dinspre lacul central. Ca și ei, în grupuri de doi sau 
trei, iar uneori în grupuri mai mari, saharienii se plimbau pe aleile pentru pietoni. 

ilona privea în jur. De ce i se păreau toate atit de calde, de apropiate ? Oare 
vocea de bariton a lui luk să fi avut acest efect? Sau faptul că în cartierul în care se 
găseau nu domnea mișcarea febrilă de pe străzile centrale ale orașului saharian ? 

Din cînd în cînd, cîte un helicopter cobora din înălţimi și se așeza cuminte pe 
marginea aleii, lăsînd să coboare bărbaţi și femei. Unii aveau atîrnate de umeri niște 
obiecte care erau desigur cutii pentru diferite instrumente muzicale, ca viori, flaute, 


clarinete, ferăs- traie. Pretutindeni domnea animația, veselia, exuberanţa. 


Privirea llonei fu atrasă de un grup de trei fete și trei băieți îmbrăcaţi în costume 
neobișnuite. Păreau ieșiţi din paginile unui roman descriind viaţa de la curtea regilor 
Franţei din veacul al XVIII-lea. Se remarcau rochii cu fuste înfoiate și pantofi cu 
tocuri foarte înalte. 

- Ce-i cu ăștia, luk ? Mama îmi povestea că așa se îmbrăcau oamenii la balurile 
costumate de la Budapesta. 

- Merg și ei la local, răspunse el zimbind cu subinţeles. 

-- Poate că trebuia să mă fi îmbrăcat și eu într-un anumit fel? 

- Nu-i nevoie, răspunse luk, abia stăpânindu-se să nu râdă. 

Ajunseseră într-o piaţetă rotundă. Spre ea se scurgeau numeroase 
grupuri de pe aleile radiale. Acum cei mai mulți străbăteau piaţeta, luînd-o în aceeași 
direcție. 

Curînd se deschise în faţa lor un mare parc-arenă. Mii de oameni ocupau aici un 
fel de loji-boschete, în care se găseau scaune și măsuţe. Lojile-boschete erau 
așezate la diferite înălţimi, în mai multe rînduri, formînd niște potcoave, paralele 
unele cu altele, în jurul unei scene centrale. Privită mai îndeaproape, scena se 
dovedea formată din mai multe platouri circulare, înălțate pe niște suporţi metalici. 

luk conduse grupul printre loji, până ce găsi una liberă. Îi pofti să se aşeze pe 
scăunelele din jurul mesei. Deschiderea largă a loji lor-boschete era îndreptată spre 
arena centrală. Din toate punctele se vedea la fel de bine. 

Interiorul lojei avea o amenajare specială. Ca și pe aleile grădinilor și parcurilor, 
solul era acoperit de o masă plastică verde, la- vabilă și elastică. în centrul lojei se 
afla o mică fântină arteziană, cu cîteva butoane. Unul dintre ele comanda ţișnirea 
apei, iar altele a băuturilor răcoritoare ; patru butoane comandau băuturi nutritive. 

Ilona se juca apăsând pe butoane, muindu-și vîrful limbii în băuturile care erau 
prinse într-un fel de pahare. Acestea se fabricau pe loc, dintr-un lichid viscos, care 
se scurgea în jurul unei forme -și se usca la aer aproape instantaneu. 

ilona îi servea pe toți. îi obliga să bea. Apoi, vrând să-l necăjească pe luk, spuse : 

- Bine, dar eu vreau gulaș, vreau pâine, vreau să mușc! 

Cu un aer mucalit, dojenitor, luk răspunse: 

- Asta nu se cuvine într-un local veac XXI. 


În acest timp, Tăun și Gromov discutau. 


Bătrînul profesor simţea că prietenul lui era încă cu gîndul aiurea. Bănuia și 
motivul neliniștii care punea încetul cu încetul stăpînire pe ei. 

Veselia llonei îl rodea pe Tăun ; îl fermeca și-l rodea. Discuţia dintre ea și luk, 
vioaie și proaspătă ca o dimineaţă de primăvară, îl tulbura. Ar fi dorit, da, ar fi dorit 
ca acest om să nu fi apărut în calea lor niciodată. 

Zumzetul general care acoperea parcul întreg, strigătele vesele și risetele care 
țișneau din loc în loc lăsară locul unei linişti care devenea din ce în ce mai 
transparentă. Şi în mijlocul ei, toată lumea putu auzi limpede vocea unui crainic care 
anunţa: 

- Astăzi se prezintă departamentul Igargar. 

Tăcerea deveni generală. Ochii tuturor erau aţintiţi spre podiumul central, care se 
înălța lent. Purta pe el un grup de cinci fete și cinci băieţi, ale căror corpuri și 
veșminte, în ansamblul lor, îţi dădeau impresia unui val de nisip mișcător. 

luk puse la punct dispozitivul optic de pe măsuţa la care stătea alături de Ilona. 

Acum cei de pe scenă erau aproape. Se putea distinge fiecare fald aî rochiilor, 
fiecare trăsătură a feţei băieţilor și fetelor. 

O melodie dulce și molcomă, venită parcă din mari depărtări, însoțea mișcările 
lente, dar de o puternică expresivitate, ale grupului. Apoi mănunchiul se desfăcu, 
lăsînd să apară în toată splendoarea lor trupurile graţioase și elastice. 

Dansau. Dansul, cînd liniștit ca apele lacului, cînd învolburat ca talazurile 
furioase, cînd piîlpâitor, spunea o poveste. 

Era o poveste de dragoste. 

Pentru llona, totul era atît de nou, atît de neașteptat, încît restul lucrurilor dispăru. 
Exista numai acel podium, strălucitor ca fildeșu Înșiruit, pe care se împleteau 
armonios cele zece trupuri. 

După aplauze, o voce rosti numele celor care dansaseră. 

Rînd pe rînd urcară pe podiumurile centrale cele mai diferite formaţii. Cîte unul, 
cîte trei, cîte zece - dansatori, cîntărețţi, inimi. 

Se întîmpla ca toate cele trei podiumuri să fie ocupate simultan. Atunci luk cerea 
părerea celorlalți. întorcea apoi două comutatoare și nu se mai auzeau decit 
sunetele podiumului ales. Numerele prezentate pe celelalte podiumuri deveneau 


atunci un decor mut. 


O singură dată își manifestă Tăun preferința pentru unul din podiumuri. O tînără 
din Igargar cînta „Cântece de-ale bunicii”. Da, acolo, în mijlocul Saharianei, răsunau, 
dulci și melancolice, sunetele unor cântece populare romînești. 

Și Tăun trăi clipe de amintiri vii, în care se amestecau priveliști carpatine cu 
chipuri dragi, înveșmîntate în ii și fote. Dacă nu s-ar fi stăpiînit din toate puterile, 
ceilalţi ar fi putut vedea lacrimi pe chipul lui. 

Câteva podiumuri erau rezervate spectatorilor care voiau să danseze. 

Cu greu s-ar fi putut preciza clipa în care încetaseră reprezentațiile și începuseră 
dansurile în doi. Ba chiar în timp ce pe unul din podiumurile centrale se mai putea 
urmări sceneta „violonistul și elevii săi", susţinută de un pantomim, podiumurile 
speciale primeau dansatori-perechi de toate vîrstele, înveșmântaţi în costume 
multicolore. 

Ilona nu mai cunoscuse niciodată veselia din seara aceasta. Râdea la fiecare 
glumă, la fiecare cuvînt neașteptat. Dar luă o figură gravă cînd în faţa ei se ivi un 
tînăr înalt, cu părul ca tăciunele. Îi vorbea și ea nu ştia ce are de făcut. Se uită pe 
furiș la luk și la Grigore. 

Băiatul îi spunea că n-a mai văzut-o niciodată, dar că o roagă să danseze cu el. 
luk zîmbi, și Ilona plecă spre unul din podiumuri, condusă de acel tînăr necunoscut. 
Privirea tristă a lui Grigore o urmări pînă ce se pierdu în mulţime. 

Dansa între perechi pline de voioșie. Făcuse încă în sanatoriu scurte exerciţii de 
dans, recomandate de medici. Erau singurele exerciţii mai plăcute. Şi deși obosea și 
acum, iar picioarele începuseră s-o doară, în ciuda ritmului destul de lent al 
saharianului - dans asemănător cu valsul - Ilona gusta cu toate fibrele făpturii ei 
această senzaţie de nou, ameţitoare și plăcută. 

Nu înţelegea bine ce-i spunea partenerul. Dar rotirea aceea pe luciul podiumului, 
privirile celorlalţi, aerul înmiresmat și muzica limpede, învăluitoare, făceau să se 
șteargă limitele. | se părea că e acolo de mult... 

Partenerul ei se opri. O conduse spre locul de unde o luase și se pregătea să-și 
ia rămas bun de la ea. 

Ilona se întreba ce-i spusese oare în tot timpul cât dansaseră ? Nu reușise să 
reţină nimic. îşi puse singură diagnosticul stării ei : „Prea multe impresii pe un fond 


psihic neobișnuit cu variația rapidă!" 


Şi, întorcîndu-se către tînărul ei partener, privindu-l cu ochii ei neobișnuit de 
albaştri. îi zise rizînd ; 

- M-am purtat ca o proastă, nu ? Sînteţi binevoitori și drăguţi voi, saharienii, 
dacă m-ai suportat fără să cricnești. 

Tînărul saharian zimbea. 

- Sînt gata să mai suport calvarul ăsta de multe ori... 

Nu acest răspuns, care-i făcea plăcere, ci senzaţia că el părea să fi înţeles 
repede că ea dansase pentru prima oară cu un bărbat străin, pe meleaguri 
pămîntești, o făcu pe llona să exclame, adresîndu-se lui luk ; 

- Sint inteligenţi saharienii - ăsta-i un lucru sigur ! 

Mai era ameţită. Nu-și dădea seama de starea celorlalţi. Nici de încordarea lui 
Tăun, pe care altădată ar fi simţit-o chiar înainte de a manifesta într-un fel oarecare. 

Gromov aminti într-un tîrziu de plecare. Trebuiau să se odihnească. El mai avea 
doar cîteva ore pînă la începerea programului de lucru. Urma să facă o comunicare 
la Congresul Saharianei, care-și relua a doua zi lucrările, întrerupte de accident. 

Cu toate protestele lionei, care ar fi vrut să rămînă toată noaptea acolo, plecară. 

Conducîndu-i spre locuinţa profesorului, luk le explică celor doi evadați că „localul 
veac XXI" era de fapt unul dintre sutele de parcuri ale orașului, în care se produceau 
saharienii care socoteau că au foc sacru. Toate înregistrările fotosonice se adunau 
În faţa comisiei artistice, care tria talentele cele mai expresive și le aduna pentru 
întrecerea centrală, care avea să aibă loc la serbările aniversării transformării 
marelui deșert african. 

După baia cu săruri și după dușul rece, Gromov, Tăun și Ilona se retraseră 
fiecare în camerele lor. în patul cu așternut elastic și poros, Ilona trecu în cîteva clipe 
în lumea visurilor. 

Visă despre cîmpuri întinse, peste care zburau fluturi viu colorați ; despre lacuri 
liniștite, a căror oglindă era despicată de luntri de forme elegante; despre peșteri, 
unde lumina lanternelor descoperea contururi neașteptate. Mulţimi imense și pestrițe 
de oameni se agitară apoi în faţa ei, unduind cînd într-o parte, cînd într-alta. 

Și totul se petrecea parcă în ritmul unei melodii indiene pline de o graţie 
minunată, care chema la dans întreaga făptură. 

lar luk, apărînd în mijlocul scenei, dansa frenetic și vesel ca Puk, din „Visul unei 


nopţi de vară". Și Grigore era trist, nespus de trist... 


Capitolul 16 
PROCESUL (Morală și drept) 

Ziarele departamentale și centrale dezbăteau pe toate feţele cazul lvany-Georg. 
în primele trei zile după operaţie, comunicatele asupra evoluției stării bolnavului 
apărură din şase în şase ore. în a cincisprezecea zi se anuniă prin toate mijloacele 
de difuzare : 

- Ivany este complet restabilit. . în revista „Litere" apărură trei poezii închinate 
acţiunii eroice a lui Ivany. 

Săptămînalul „Psihos" publică două studii cuprinzătoare despre curaj și laşitate, 
despre educarea rațională a tineretului. 

„Cîmpul nuclear", o cunoscută revistă de fizică, trata problema rezonanţei dirijate 
și supunea unei critici nimicitoare construcţia centralei de alimentare. Era absolut 
necesară neutralizarea ei şi construirea unei noi centrale. Ce rost mai aveau 
dispozitivele cu ecrane de protecţie, cînd laboratorul central de tehnofizică elaborase 
un proiect de rezonatori inversori, care în momentul cînd substanţele excitate 
ajungeau la un anumit grad de emisie începeau să acţioneze în sens opus, devenind 
absorbanțţi de particule emise și neutralizatori ? 

Revista „Veacul al XXI-lea" trata problema din punctul de vedere al omului nou, al 
omului societăţii înaintate, și pregătea opinia publică pentru ședința de examinare a 
acțiunii de la centrala de alimentare. 

Şi ziua ședinței veni. 

Sala era arhiplină. Oamenii ședeau tăcuţi, iar chipurile lor exprimau seriozitatea 
cu care priveau întîmplările puse în discuţie. 

Tăun și llona îi recunoscură pe Georg și Ivany, pe care îi urmăriseră în televizor 
în timpul operaţiei de salvare. Se mai aflau acolo - le spuse luk - reprezentanţi ai 
publicaţiilor, reprezentanţi ai autorităţilor locale (aleși pe cîte un an), oameni din toate 
părţile Sa- harianei, precum și invitaţi din alte confederaţii. Nu lipseau nici 
conducătorii uzinei unde-și făceau cei doi schimbul, foștii lor profesori și colegi. 
Feţele unora dintre ei exprimau amărăciune, ale altora - compătimire sau miînie ; în 
orice caz se vedea participarea deplină la proces. Privindu-i, aveai certitudinea că în 


sală nu se găsesc oameni indiferenți față de cele ce se întâmplă. 


La acești participanţi prezenţi trebuiau însă adăugaţi cei care urmăreau ședința 
cu televizoarele, asistenţi nevăzuţi, dar cu mult mai numeroși. 

Colectivul prezidial era alcătuit din colegi de uzină ai lui Ivany și Georg. 
Conducerea ședinței fusese încredinţată lui Gromov. 

La ora stabilită, președintele se ridică și rosti, în mijlocul unei tăceri depline. 
cuvintele de deschidere : 

- Supunem discuţiei publice atitudinea lui ivany și Georg în cursul operaţiilor de 
salvare de la centrala de alimentare. Ivany are cuvîntul. 

Privirile tuturor se îndreptară spre Ivany, care pornise spre pupitru. Un ropot de 
aplauze îl împiedică cîteva minute să-și înceapă declaraţia. 

Gromov ceru să se facă liniște. 

Și Ivany vorbi. 

El începu prin a spune că a acţionat împins de simțămîntul că de fiecare mișcare 
a lui depind vieţi omenești, vieţile dragi ale prietenilor, ale copiilor, ale profesorilor, 
vieţile a milioane de oameni pe care nu-i cunoștea. Arătă apoi că Sahar Djen a 
condus în mod exemplar operaţiile, calculînd cu precizie durata admisibilă a 
rămiînerii în sala rezonatorilor. 

Ivany mărturisi că a avut și el un moment de spaimă cînd a observat înregistrările 
detectorului de radiaţii, dar încrederea în oamenii care i-au trimis, dragostea pentru 
cei dragi care așteptau în afara zidurilor, conștiința că mișcările lui sînt urmărite de 
milioane de oameni i-au condus pașii. 

După părerea sa, vina lui Georg nu trebuia exagerată. Atitudinea unui om nu 
poate fi judecată în afara condiţiilor în care s-a manifestat. În timpul acţiunii de 
salvare, Georg se găsea într-o stare sufletească foarte proastă. El - Ivany - ştie că 
Georg suferise o dureroasă dezamăgire. Citeva zile înaintea congresului, referatul 
său supus discuţiei colectivului de fizică al departamentului Tugur fusese respins, 
fără un cuvînt de încurajare, fără o indicație pentru viitor. 

Oferindu-se voluntar, în ciuda stării în care se afla, comisese de fapt un act de 
desperare. Desperarea nu este însă o bună sfetnică... 

Sute de priviri erau aţintite asupra lui Ivany. Cei care nu-l cunoșteau crezuseră la 
început că descoperă tilcul acestor cuvinte neașteptate : era erou şi voia să apară ca 


un erou generos. Dar prietenii și colegii lui nu îl bănuiau de o asemenea micime. Și 


pe măsură ce vorbea, timbrul cald și convingător al cuvintelor sale pleda pentru 
sinceritatea lui și îi cucerea pe toți. 

Cei care l-au împins la acest act de desperare sînt cel puţin la fel de vinovaţi ca și 
Georg. continuă Ivany. El cere sancţionarea șefului catedrei de fizică din Tugur și a 
reprezentantului educaţiei universitare din Comisia de coordonare a Tugurului. Celor 
care mînuiesc inimile și minţile oamenilor nu li se poate îngădui nici nepriceperea, 
nici nepăsarea și, mai puţin decit orice, cruzimea. Asemenea oameni erau ţintuiţi la 
stâlpul infamiei și cu o sută de ani în urmă. 

- După părerea mea, spuse el în încheiere, Georg are toate circumstanţele 
ușurătoare de partea sa. Aş îndrăzni să afirm că societatea noastră nu face încă 
îndeajuns pentru a cultiva în om dragostea de om. Da 1 Eu socotesc că o schimbare 
în această direcţie, care să se facă simțită în literatură, în artă, în școala iniţială și în- 
termediară, ar fi de dorit. lar ședința noastră de astăzi trebuie să se ocupe și de 
toate acestea, sugerând ce este de făcut. 

Cuvîntul lui Ivany lăsă o impresie puternică. În sală domni cîtva timp liniştea. Apoi 
tot mai mulţi ochi se îndreptară spre cel care pusese în pericol viața acestui om. Ce 
gîndea oare el ? 

Georg simţea că-i fuge pământul de sub picioare. Îl frămînta un singur lucru : voia 
să scape, să scape, să scape. îl ardea ca un fier roșu privirea Indirei, prietena dragă, 
aţintită desigur, de undeva, de departe, asupra lui. 

își pregătise de zeci de ori o declaraţie plină de abilități și scuze. Voia să-și 
recunoască o parte din vină. Apoi intenţionase să invoce în mod subtil o greșeală a 
conducătorului operaţiei (unele publicaţii împărtășeau acest punct de vedere), pentru 
ca să-și apere comportarea. îi zbîrnîiau prin minte resturi ale discursului pregătit: 
„Sahar Djen n-ar fi trebuit să le dea detectoarele cu ei"... „De ce nu a încercat mai 
întâi o altă întrerupere a rezonatorilor, de pildă prin detectarea lor din afară ?"... „Aș fi 
vrut să-l strig pe Ivany, dar astfel aș fi compromis întreaga acţiune determinîndu-l și 
pe el să plece".- 

Dar toată pledoaria lui începuse să se clatine atunci cînd auzise primele cuvinte 
rostite de Ivany. Şi ea se năruia acum definitiv în faţa acestei tăceri, pe care el 
trebuia s-o curme, a acestei tăceri care creștea cu fiecare fracțiune de secundă, 


mută, imensă,- grea ca oţelul. 


Se ridică ca un automat de pe locul lui și se îndreptă spre pupitru. Tîmplele îi 
zvicneau, privirile-i rătăceau în neștire. Ce avea să spună tuturor acestor oameni ? 
Intenţia lui de a ocoli adevărul îi apăru acum în toată hidoșenia ei atavică. 

Și în tăcerea sălii se auziră cuvintele lui, reproduse de zeci de megafoane. 

- N-am nimic de adăugat. Atitudinea mea a fost inumană și antisocială. Daţi-mi 
mijlocul de a-mi răscumpăra greșeala. 

Cu privirile rătăcite, se îndreptă spre locul lui și se prăbuși pe scaun. 
Președintele se sfătui cu cei din jur. Se discuta propunerea lui Gromov de a 
suspenda ședința, tinind seamă de starea lui Georg. Tăcerea publicului din sală era 
plină de frământare, de încordare. După cîteva minute, juriul confirmă propunerea 

unui membru al colectivului prezidial - de a se continua și termina soluţionarea 
cazului. 

Se simţi, deși neexprimată, aprobarea sălii. Gromov dădu cuvântul lui Sahar 
Djen. 

Cei cincizeci de ani ai lui Sahar Djen se puteau ghici doar în Felul cumpănit în 
care se mișca. Privirile limpezi ale ochilor lui negri, umbriţi de sprâncene îmbinate, 
exprimau siguranţa și puterea. Te izbea un amănunt în îmbrăcămintea lui : o centură 
lată de piele, brodată cu fire, care aveau o strălucire metalică și cu buzunărașe în 
care apăreau tocurile unor instrumente. Părea un vestigiu al unor vremi trecute, 
aduciînd cu brîul unui vînător. 

Sahar Djen vorbi. Vocea lui de bas era profundă, calmă. 

începu cu o istorisire despre tribul arăbesc în care trăise bunicul său. 

- N-o să surprindeţi, poate, de la început, legătura dintre cele ce vă voi povesti și 
întîmplările despre care vorbim aici. Dar vă rog să mă ascultați. 

Cu mai bine de un veac în urmă, un tînăr arab, întors dintr-o călătorie 
îndepărtată, și-a găsit iubita, care jurase să-i fie credincioasă și să-i aștepte, 
batjocorită de fratele șefului de trib, ocolită și hulită de oameni. Jură să se răzbune. 

în casa lui, cel vinovat aștepta cu groază actul răzbunării purificatoare. Nimeni 
nu-l mîngiia și nu-l încuraja. Nimeni nu-i oferea sprijinul. 

Tânărul care suferise ofensa îşi ascuțea armele albe. Sigur de dreptatea Lui, el 
se pregătea pentru momentul răfuielii. Apoi se îndreptă spre casa celui condamnat. 

S-ar putea să vă întrebaţi cine-l osîndise pe fratele șefului de trib. Vreun organ de 


judecată? Nicidecum. El fusese condamnat de legea nescrisă a tribului. 


Nu i-ar fi folosit nici o armă de foc, nici fuga, nici îngenunchierea. Trebuia să stea 
față-n faţă cu răzbunătorul. 

Lupta se desfășură în prezenţa întregului trib. Nimeni nu interveni. Tăișul 
pumnalului pătrunse în inima celui vinovat. 

De aceeași moarte muri și tinăra fată. 

Nimeni din trib nu avea ceva de spus împotriva arabului care respectase legea 
tribală nescrisă, dar „sfintă", morala tribului. Aveau însă de spus ceva organele de 
drept ale statului feudal de atunci. Legile scrise fuseseră încălcate. Tînărul fu 
condamnat, pentru omor cu premeditare, la temniţă grea pe viaţă. 

Morala - cu legile ei nescrise - și dreptul - cu legile lui scrise 
- se deosebeau net. Această ruptură dintre morală și drept a dăinuit vreme de 
milenii. în unele părţi ale lumii era „imoral" să-ţi vinzi copiii pentru a-i feri să moară de 
foame, dar aveai „dreptul", era legal s-o faci. în alte locuri și în alte vremi, era imoral 
să iei miilor de oameni dreptul la muncă, dar capitaliștii aveau dreptul s-o facă 
închizînd fabricile. 

în vremea noastră, morala și dreptul sînt lâna. Legile noastre scrise sînt tot mai 
puţine și ele exprimă doar ceea ce știm și simţim cu toţii că este drept, moral. 

Fapta lui Georg - care dintre noi se îndoiește oare de aceasta ? 

- este profund imorală. Şi aceasta chiar dacă eu am greșit conducînd operaţiile așa 
cum le-am condus, după cum au scris unele ziare. Cred că nu despre asta trebuie 
să vorbim acum. 

Să spunem lucrurilor pe numele lor adevărat, așa cum n-a făcut-o Ivany. 

Georg a dat dovadă de lașitate. Aceasta n-ar fi încă de ajuns pentru ca să sufere 
din plin lovitura pedepsei, că a nesocotit însă principiile colaborării și solidarităţii, 
care leagă societatea noastră mai puternic decit toate legăturile dintre membrii 
societăţilor trecute. 

Georg a dat dovadă de lipsă de stăpiriire de sine. Aceasta ar putea fi iertat în 
parte unui om care se găsește, fără voia lui, într-o situaţie rea sau care e pus să facă 
o treabă care-l depășește. Dar Georg a ales, a hotărit. nesilit de nimeni, să ajute 
colectivitatea și a părăsit postul pe care i l-a încredinţat colectivitatea. 


Glasul lui Sahar Djen creștea ca tunetul care se rostogolește înaintea furtunii. 


Datoria elementară a unui om din zilele noastre, continuă el, este să știe să-și 
măsoare forţele, să dea ceea ce poate da societăţii, de la care primește tot ceea ce 
aceasta creează. 

Ivany ne-a vorbit aici despre lipsurile societății noastre, despre necesitatea unei 
cotituri în educarea oamenilor. în parte are, desigur, dreptate. Aș voi însă să-i 
amintesc că el, Ivany, este un produs al aceleiași societăţi, ca și Georg. E 
neîndoielnic că pedagogia și organizarea școlilor noastre nu sânt ideale. Numai că 
încercarea de a anula răspunderile omului, individului, trecând totul pe seama 
societăţii este greșită în esenţa ei. 

Omul răspunde de actele lui, altminteri societatea omenească își pierde 
caracterul ei. Avem fiecare viața, speranţele, îndoielile și certitudinile. dar totodată 
datoriile noastre. 

Georg trebuie să fie pedepsit. Sancţiunea trebuie să fie aspră și pilduitoare. 

Propun repausul silnic pe cinci ani. Interdicţia de a munci îl va face mai conștient 
de ceea ce datorează celorlalți oameni, de ceea ce îl leagă de ei, de ceea cea 
făptuit împotriva lor ! 

„Repausul silnic" - lîona și Grigore schimbară priviri uimite. Ce fel de pedeapsă 
era asta ? luk zîmbea, privindu-i, fără să-și poată ascunde un sentiment de mîndrie. 

Georg ascultase ameţit declaraţia lui Sahar. Ultimele vorbe însă îl uluiseră, 
trezindu-l la realitate. 

Se ridică. Palid, făcând eforturi să vorbească, ceru juriului să ţină seamă de 
împrejurările deosebite în care se produsese actul său antisocial. Susţinu că nu va fi 
în stare să suporte pentru atita vreme scoaterea lui din rîndul oamenilor. 

Aproape tot timpul cât vorbiseră Sahar și Georg, Gromov privise în sală. ÎI 
cercetă mai ales pe Tăun, a cărui expresie de deprimare îl îngrijora. înțelegea foarte 
bine ce se petrece cu el. își dădea seama cât de răscolitoare trebuie să fie această 
ședință pentru un om care era obsedat de ideea că împrejurările l-au pus în afara 
societăţii în mijlocul căreia trăiește. Desigur că fostul său elev se socotea un osîn- dit 
fără speranţă, un condamnat la inactivitate. Şi Gromov îşi spuse că nu a făcut destul 
pentru a-l ajuta să se elibereze din lanţurile îngrozitoare ale neputinței. 

Cînd Georg sfârși noua lui declaraţie, Gromov întrebă pe cei din sală și pe toţi cei 
care ascultau dezbaterile, oriunde s-ar fi găsit, dacă mai au de spus ceva înainte de 


retragerea juriului pentru deliberare. 


Pe televizorul central al sălii de dezbateri apăru atunci figura unei tinere. Glasul ei 
răsună limpede în tăcerea sălii : 

- Prieteni, mă numesc Indira și cred că am o parte mare din vină în comportarea 
lui Georg. lubirea noastră a fost egoistă. Eu i-am vorbit mereu de absurditatea 
eroismului. Eu am încercat să-l conving că viaţa și fericirea noastră sânt mai 
importante decit lumea întreagă. Chiar dacă nu mă găsesc printre voi, mă simt 
judecată alături de omul pe care-l judecaţi. Vă sînt recunoscătoare că m-aţi făcut să 
gîndesc asupra faptelor și atitudinilor mele. Vreau să-l asigur pe prietenul meu că-l 
iubesc și înţeleg să fiu alături de el. Atît am avut de spus. 

După ce trecură trei minute de la intervenţia din depărtare a Indi- rei, în care timp 
nimeni nu ceru cuvîntul, Gromov anunţă închiderea ședinței. Jumătate de oră mai 
tirziu, juriul se pronunţă : 

Georg era pedepsit la un repaus, silnic de un an. Profesorul de fizică și 
reprezentantul educaţiei universitare din Tugur erau obligaţi să expună atitudinea lor 


în public și să tragă consecinţele ce se vor impune din discutarea ei. 


Capitolul 17 
Un JOC PERICULOS 

Georg... Georg... Georg... 

Numele acesta ajunsese să-l obsedeze și, fără să vrea, Tăun se surprindea 
repetîndu-l la nesfirșit. 

La stânga și la dreapta drumului care străbătea cîmpia, lanurile de grîu, proaspăt 
stropite de ploaie, rămîneau unduind în urmă. Mergea repede, deși nu avea nici un 
motiv să se grăbească. Impresiile de la procesul care avusese loc dimineaţa îl 
goneau parcă. 

Aici, pe drumul acesta de șes, unde mirosul pămîntului reavăn îi pătrundea în 
nări, se simţi cîtva timp mai la largul său, de parcă s-ar fi întors în veacul pe care-l 
părăsise. Dar îşi aminti curînd că totul nu era decit o evadare fugară, că lumea cea 
nouă, cetatea aceasta care îi părea tot atît de îndepărtată ca grecilor antici Olimpul, 
avea să-i apară din nou în faţă. 

O pasăre zbură cîtva timp deasupra capului lui. Se așeză apoi pe, craca unui 


arbore aflat înaintea sa, de parcă-l aștepta să se apropie. 


De s-ar putea opri aici... Să stea de vorbă cu pasărea, să-i asculte ciripitul, să 
îmbrăţișeze trunchiul copacului ca în copilărie. 

De s-ar putea opri... Ce absurd ! 

Trecu mai departe. 

Se simţea fără vlagă, epuizat. Deşi nu se privise de mult în oglindă, era sigur că 
arăta palid ca un mort. 

Cît de singur era ! Secolul cel nou îşi trăia viața lui zbuciumată și creatoare, 
înaintînd ca un talaz imens pe oceanul timpului. lar el nu era decit o giză gata să se 
înece. Cu sau fără el, talazul își va urma, glorios, calea. La El-Solohu se simțea 
înafara vieţii, deși era mai aproape de viaţă și de semenii săi decît în închisoarea 
sanatoriului. Cît de greu îi venea să-i înțeleagă și să trăiască în rînd cu ei, cît de 
nesigur se simţea în prezenţa lor! 

îl vedea cu ochii minţii pe luk, optimist și sigur de el, omul echilibrat al veacului al 
XXI-lea. Cum să nu se ducă spre el Ilona? Şi gîndul acesta începu să pătrundă în el 
ca un burghiu minuscul. 

Georg... Ilona... luk... luk... luk,. 

în ritmul pașilor lui se amesteca numele monosilabic. 

La cîteva sute de metri în faţa sa văzu o construcţie înaltă cu două turnuri în 
formă de obelisc. Nu, nu voia să ajungă acolo, căci n-avea de gînd să se întilnească, 
să vorbească cu cineva. 

Se opri. La stânga lui se afla acum o plantație de tufișuri scunde, cu frunze 
prelungi bătînd în violet și fructe galbene, aducând ca formă cu pătlăgelele. Nu 
văzuse niciodată așa ceva, dar acum nu-i interesau. Voia să umble, să umble fără 
să se oprească, pînă noaptea tirziu. 

O luă de-a curmezișul cîmpului, printre tufe. 

Privite din mijlocul plantaţiei, frunzele plantelor aveau un luciu obositor, cu sclipiri 
multicolore. Din cînd în cînd, Tăun închidea ochii, pentru a-i odihni. 

Avea sirnțămîntul ciudat că tufișurile erau niște aniimale care mișunau în jurul 
său, agitindu-se neîntrerupt, ca niște pelicani la ivirea primilor exploratori ai 
continentului Antarctic. 

Unde era acum llona ? Cu luk ? Râde de glumele lui luk ? învaţă cu luk pașii 
unui nou dans ? Se smulse din gindul acesta. O fi cu Gro- mov ? Ride la glumele lui 


Gromov ? Ba nu, cu luk, cu luk, cu luk... 


Trebuie să fie generos ca Ivany. Generos. Nu. Nu-i în stare să fie generos. El nu 
poate fi Ivany, nu poate fi nici Georg și nici luk, luk... 

Cite întâmplări în aceste cîteva săptămîni de cînd părăsiseră împreună sanatoriul 
! Şi cite dezamăgiri ! Biblioteca profesorului Gromov era deocamdată pentru el plină 
de hieroglife greu de descifrat, iar explicaţiile bătrînului îi erau de folos doar atita 
timp cit se refereau la probleme generale; când era vorba de demonstraţii teoretice 
sau de practica cercetării, nu mai pricepea nimic. Se simțea ca un analfabet... 
pasionat pentru știință. 

Deodată simţi o durere ascuţită într-un picior. Se opri. Ramura unui tufiș îi 
sfișiase pantalonii și-l rănise. Observă că hainele îi mai erau rupte în diferite alte 
locuri. Ramurile tufelor aveau un soi de ţepi scurți și roșii. 

Soarele nu mai era decit la cîteva palme deasupra orizontului. 

Grigore hotărî să pornească mai departe. încercă să nu se gîn- dească la nimic, 
dar nu izbuti. 

își aminti de un joc din copilărie și încercă să vadă cîţi pași poate să facă cu ochii 
închiși fără să se împiedice. Pentru aceasta avea nevoie de o mare concentrare a 
atenţiei, care izgonea orice alte preocupări din conștiință. Trebuia să facă o evaluare 
exactă a drumului din faţa sa, să păstreze cu grijă direcţia iniţială. Primii 10-15 pași 
mergeau ușor, dar pe urmă fiecare pas îi părea nesigur. 

Cînd era mic, încercase să bată recorduri luîndu-se la întrecere cu prietenii săi. 
Atinsese 128 de pași cu ochii închiși, fără a devia de la parcursul propus. Acum nu 
reușea să treacă de 60. 

O ambiţie fără rost îl împingea să încerce cel puţin 100. Și - în ciuda stupidității 
jocului - era mulţumit că reușise să izgonească gîn- durile care îl obsedau. 
Mușcîndu-și buzele, se hotărî... 

89, 90, 91... Terenul cobora. Ar fi trebuit să deschidă ochii. Ce sens avea ?... 92, 
93... De ce să se oprească ? Nu era în stare să facă nici ceea ce izbutea în 
copilărie?... 94, 95... 

Acum coborîrea era mai lină, dar alunecoasă. încă cinci pași, un fleac... 96... 
Curios, parcă avea acum sub picioare noroi... 97... Tot pantoful stâng i se înfundase, 
dar nu vru să se oprească. Trebuia să-și dovedească că e în stare să ducă un lucru, 


cît de neînsemnat, la bun sfîrșit... 


Când făcu pasul următor, simţi însă cum piciorul întreg îi pătrunde în masa 
viscoasă. încercă să-l scoată, sprijinindu-se pe celălalt picior, însă și acesta începu 
să se scufunde. Tot corpul se scufunda. 

Lent, dar fără oprire, noroiul urca tot mai sus, de-a lungul trupului său. 

Deschise ochii. Soarele era după orizont. Se afla într-un fel de căldare ciudată, 
deasupra căreia se vedea braţul unei instalaţii complicate. 

începu să se zbată, încercând să iasă la malul care era la numai cîţiva metri de 
el. Dar mişcările pe care le făcea se întorceau împotriva lui, accelerînd scufundarea. 
Mâlul roşiatic îl trăgea tot mai adînc. În curînd ajunse pînă la brîu. 

Renunţă să se agite. în felul acesta, se scufunda cel puţin mai lent. 

începu să strige, să strige cu deznădejde. Dar nu-i răspunse decit un ecou, care 
repetă de cîteva ori cuvintele lui, parcă în batjocură. 

Deodată un gînd puse stăpiînire pe el. La drept vorbind, de ce să se zbuciume ? 
Nu era aceasta soluţia cea mai bună? Pentru el, pentru Ilona, poate și pentru 
Gromov, căruia îi devenise, desigur, o povară. 

Hotărîndu-se să aștepte sfîrșitul, se simţi mai liniștit. încercă să-și amintească de 
ultima excursie pe care o făcuse împreună cu Roxana în munţii Rodnei, citeva zile 
înaintea plecării la Congresul de la Tuanin. Dar, deodată, se simţi cuprins de un val 
de căldură, iar o pînză deasă ii cobori în faţa ochilor. Trupul îi era moale ca milul 
care-l cuprinsese acum pînă la umeri. Mai auzi parcă din depărtare citeva zgomote 
metalice, asemenea bătăilor unui gong ruginit. 

Capul îi căzu greu pe spate. Ultima lui senzaţie fu aceea că părui | se prinde și el 


în masa cleioasă de noroi... 


Capitolul 18 
LECȚIA DE TEHNOFIZICĂ 

Astăzi asistenta lui luk era o fată cam ciudată. Asupra acestui lucru erau de 
acord toţi cei douăzeci de elevi ai clasei de tehnofizică. 

Ilona stătea cuminte la masa aparatelor de demonstraţie. 

Suridea în așteptarea comenzilor lui luk. Suridea privind printre tuburile și 
serpentinele de cuarţ, printre aparatele de numărat mezonil - mezonocontorii -, 
printre instalaţiile în miniatură de solidificare a gazelor. Suridea privind spre mesele 


în formă de potcoavă, la care ședeau cite patru elevi și eleve între 15 și 16 ani. 


De la locul lui, aflat în centrul clasei, în mijlocul elevilor, luk putea comanda 
aparatele de desenat și reprodus hărți, portrete, diagrame și formule pe ecranul 
central, și, la un semn al său, asistentul manevra butoanele aparatelor de 
demonstrat. 

Vitraliile ferestrelor filtrau radiaţiile solare și le difuzau către interiorul camerei, 
răspîndind o lumină uniformă. 

La nevoie, pentru a se urmări scînteierile produse de particulele atomice pe 
ecrane sau descărcările luminoase, asistentul putea comanda acoperirea vitraliilor 
cu ecrane negre. Atunci în sală domnea un întuneric deplin, iar efectele luminoase 
ale fenomenelor prezentate nu mai erau tulburate de radiații externe. 

Pe ecranele mici ale băncilor apăreau reproduse imaginile de pe ecranul central, 
astfel încît elevii puteau urmări formulele, diagramele, curbele, ca și cum le-ar fi avut 
în caietele personale. Lecţia orală se înregistra pe foi flexibile, pe care elevii le 
strângeau în caiete speciale, după care puteau repeta lecţiile. 

în timp ce elevii continuau să privească pe furiș la asistentă, luk își începu lecţia. 

Era una dintre lecţiile ciclului „Calitățile mișcării”, intitulată „Istoria elementelor 
naturale. Reproducerea elementelor în laborator și uzină”. 

Elevilor le erau de mult familiare figurile oamenilor de știință care contribuiseră la 
descoperirea legilor mișcării materiei. Ei ar fi putut povesti pe larg despre „bătrânii 
noștri", cum îi numea luk pe filozofii atomiști greci Leucip, Democrit și Epicur, despre 
inspiratul poet și gînditor roman Lucrețiu, despre calmul englez Isaak Newton, 
despre fiul de pescar rus Lomonosov, despre marele Maxwell, despre profesorul din 
Manchester, Dalton, despre creatorul alfabetului naturii, Alendeleev, despre familia 
Curie, despre rusul Ivanenko și danezul Bohr, creatorii primelor modele atomice, 
despre Planck, Einstein, Fermi, Vavilov, Skobelţin, Sziiard, Chadwick, întemeietorii 
Științei care se ocupa de nucleul atomic. 

Fiecare dintre acești eroi ai istoriei științei era legat în mintea elevilor de o 
trăsătură caracteristică. 

Dalton nu era numai descoperitorul legilor proporțiilor multiple, ci și omul bolnav 
de ochi care și-a urmărit propria boală ca o 'problemă științifică și de la care vine 


numele de daltonism. 


Joliot-Curie nu era numai creatorul primei pile și descoperitorul piezo-electricității 
cuarțului, ci și omul care însufleţea prin cuvintul său congresele și conferințele 
apărătorilor păcii de pe la mijlocul secolului trecut. 

Sahar Djen nu era numai descoperitorul undelor cu ajutorul cărora se capta, la 
limita atmosferei pămîntești, energia radiaţiilor cosmice, ci și conducătorul recentei 
expediţii de salvare de la centrala de alimentare. 

Cu aceste personaje elevii făcuseră cunoștință ascultînd lecţiile anterioare și 
vizionînd filmele de istorie a științei. De aceea luk putea folosi la deschiderea lecţiei 
sale un astfel de limbaj, care altfel ar fi fost de neînțeles : 

- Bătrînii noștri vorbeau despre virtejurile care mișcă atomii, îi fac să se 
ciocnească şi să se unească între ei, dînd naştere la nenumărate lumi, unele 
echilibrate, stabile, altele gata să piară chiar în clipa în care s-au născut. 

Oare n-aveau dreptate bătrînii noștri ? Priviţi cascada de me- zoni care duce la 
izotopii carbonului și spuneţi-mi dacă nu poate fi asemuită cu un virtej care mînă 
particulele de materie în mișcare, adunându-le în lumi noi, în atomi sintetizați. 

în acest moment, Ilona apăsă pe declanșatorul generatorului de mezoni. Elevii 
urmăreau pe ecranul fluorescent imaginea mișcărilor care se schițau acolo, apariția 
și dispariția acestora, traiectoriile frînte, curbe, în formă de spirală, pe care se 
mișcau particulele. 

- Şi acum să oprim o clipă neastîmpărata vijelie, spuse luk. Priviţi schema 
îngheţată a atomului de carbon obișnuit. 

Ilona manevră cu siguranţă comutatoarele aparatelor de proiecţie cu vedere în 
relief. În faţa elevilor din clasa de tehnofizică apăru, ca un uriaş sistem solar, nucleul 
de carbon, cu protonii și neutronii lui. Unii neutroni se vedeau întregi, iar alții erau 
înfăţișaţi chiar în clipa în care se producea fenomenul desprinderii unui electron. 

- Uitaţi-vă în partea stângă, la grupul de patru nucleoni. Nu vă pare un nucleu de 
heliu gata format ? 

Şi lecţia continua... 

iuk era un bun pedagog. Expunerile lui erau urmărite întotdeauna cu pasiune. De 
data aceasta însă, mai exista un obiect al atenţiei aproape generale. 

Elevii admirau fata aceea frumoasă, pe care aparatele o ascultau cuminti, 
asistenta care luneca cu degetele pe comutatoare, ca un pianist virtuos pe clape. 


Avea în ochii ei ciudaţi o lucire caldă, iar tenul ei părea cizelat în marmoră. 


Din cei nouă băieţi, șase erau pe cale să se îndrăgostească de llona, iar doi erau 
îndrăgostiți pînă în virful urechilor. Nutnai llan nega în sinea lui cu încăpăţinare că 
noua asistentă l-ar fi fermecat. 

luk privea , la cronograf. Trecuseră 20 de minute din lecţie. Mai avea 10 minute, 
dintre care 5 pentru expunerea teoriei și aplicaţiilor ei și 5 pentru concluzii. 

- Prezentarea în amănunt a sintezelor nucleare o vom face în laborator; acum 
să trecem la ecuaţiile de transformare a elementelor naturale. 

Pe ecran apărură simboluri matematice. 

luk sublinia sensul transformărilor matematice. Desfășurînd calculul matematic, 
el nu pierdea nici o clipă din vedere fenomenul fizic, exprimat prin formule. 

- Nu uitaţi, spunea el adeseori, că litera grecească este un simbol, dar noi 
studiem fenomenul viu, bogat, plin de surprize» inepuizabil. Nu uitaţi că matematica 
este o limbă, o limbă foarte expresivă, o limbă minunată, dacă vreţi, dar numai atit. 
Izvorit și el din analiza fenomenului, calculul îţi ajută cînd îi ceri ce-ţi poate da ; cînd 
îi ceri însă mai mult decit poate, decit este, se răzbună și nu-ţi mai dă nimic. 

Explicaţiile teoretice luară sfîrșit. Elevii notau întrebările adresate profesorului pe 
transmiţătoarele montate la fiecare masă. luk ajunse la concluzii. 

- Dragii mei ! Sîntem pe drumul pe care l-a urmat natura cu mult înainte de a fi 
apărut omul, acest erou al naturii, care a creat în visurile sale din copilărie zeii, 
simboluri ale puterii transformatoare : 

Elementele naturale s-au născut din materia fără început și fără sfîrşit, în veșnică 
prefacere, pe care bătrînul Anaximandru o botezase acum 2.600 de ani: Apeiron. 
Într-un anumit moment al evoluţiei materiei a apărut hidrogenul, în alte etape ale 
evoluţiei - oxigenul, carbonul, fosforul, sulful. Apoi thoriul, uraniul. Elementele 
chimice s-au născut în condiţii diferite de temperatură, presiune, viteză, prin mişcări 
mecanice, oscilatorii, chimice, electrice, prin infinitatea de forme ale mișcărilor 
materiei. 

Noi, oamenii, am pipăit natura, i-am ascultat pulsaţiile, am învăţat unele dintre 
legile ei de transformare, am înţeles cîteva din formele ei de mișcare. Şi asta a fost 
de ajuns pentru a izbuti să realizăm în laborator și uzină toate elementele naturale. 
Ba chiar să creăm elemente ce nu se găsesc în natura actuală. lar uzinele noastre 


prefac repede descoperirile din laborator în lucruri pentru noi. 


Astăzi se produc, de pildă, tone de diamante sintetice. Molssan izbutise să 
producă cîteva fire de diamant la sfîrșitul secolului al XIX-lea, iar prin 1950 oamenii 
au izbutit abia să realizeze diamante de un carat. 

Noi creștem cu fiecare an, cu fiecare ceas şi devenim - ca să folosesc un termen 
cu un înțeles vulgar odinioară - mai bogaţi. Devenim mai puternici. 

Există vreo limită, există vreun hotar care să îngrădească drumul nostru înainte ? 
Nu există un asemenea hotar. Această siguranţă izvorăște din întreaga istorie a 
omenirii ca un adevăr de netbiruit. Acest adevăr dă aripi tuturor visurilor noastre de 
astăzi ca și celor care se vor înfiripa de acum înainte. 

luk își terminase lecţia. Niciodată nu se oprea el la enumerarea seacă a 
concluziilor. Dar nu fusese de astă dată mai elocvent, mai grav decit altă dată ? De 
obicei, încheierea era o glumă. 

La masa aparatelor, Ilona uitase să închidă comutatorul ecranului. Imaginea 
atomului de carbon rămăsese acolo, imensă și încremenită, cu norii reprezentînd 
electronii, cu spiralele largi înfăţi- șînd orbitele electronilor la diferite nivele de 
energie, cu particulele gata parcă să pornească într-o mișcare de virtej, pentru a se 
ciocni cu cine ştie ce alte particule, pentru a zămisli cine ştie ce formă nouă de 
existenţă a substanţei. 

- Ei, drăcie, cu luk se-ntîimplă ceva ? gîndi llan ieşind din clasă. 

în parcul școlii se discuta aprig. Ilan susţinea că llona este o fată 
ca multe altele și că nu înţelege ce au găsit ceilalţi extraordinar la ea. 

- Ilan, nepăsarea ta mi se pare ciudată, remarcă lanca - cea mai bună prietenă a 
lui. 

Roșeaţa din vîrful urechilor lui Ilan demonstra că și în veacul al XXI-lea bătăile 
inimii şi circulaţia sîngelui ascultă de aceleași legi ca în secolele anterioare. 

luk și Ilona rămăseseră singuri în sala de pregătire a cursurilor. 

Ilona îl ajuta pe luk să descifreze și să sistematizeze întrebările și observaţiile 
scrise ale elevilor. Cele mai multe priveau demonstraţia matematică a trecerii de la 
element la element. 

Unele întrebări priveau însă alte aspecte ale lecţiei. 


lanca, de pildă: 


„Ne-aţi recomandat închiderea comutatoarelor după terminarea demonstrațiilor. 
De ce a rămas comutatorul deschis după prezentarea schemei atomului de carbon 
n 

luk și Ilona zîmbiră la citirea acestei întrebări și se opriră din lucru. luk se apropie 
de Ilona, se așeză pe un scaun și, cu mîinile pe genunchi, o privi drept în faţă. 

Ilona plecă ochii. Dădu să se ridice, îndreptîndu-se spre casetele de plăci care 
conţineau întrebări. Dar luk o prinse de mînă și o sili să rămînă în faţa lui. 

- Ilona, am impresia că te-am așteptat douăzeci de ani. Ai venit și nu te mai pot 
lăsa să pleci, orice-ar fi. 

llona tăcea. Ridicase ochii și-l privea pe luk. 

Parcă acum îl vedea pentru întiia oară. Se petrecea cu ea un lucru de neînțeles. 
Simţea cum se risipesc temerile obișnuite, neliniştile pe care le avea ori de cite ori 
trebuia să facă față unei împrejurări noi. 

Se simţea parcă eliberată de nu știu ce poveri. 

- Te iubesc, Ilona ! 

Nu prindea sensul acestor cuvinte. în fond... și ea îl iubea pe Tăun, nu? Şi 
totuși... 

- Avem de trăit o fericire, care începe acum, llona ! 

Un val cald o inunda. Fericire, fericire! Ce cuvînt puternic și minunat! 

Nu spuse decit atit: 

- luk... dragul meu, trebuie să plec, să înțeleg... 

luk o conduse în cursul aceleiași pauze la locuinţa lui Gromov, în- torcîndu-se 
apoi îndată la școală. 

Orbi să fi fost elevii săi și tot ar fi putut să vadă că profesorul lor trăise o 
„transmutaţie". 

Cît de vioi se mișca ! Umplea clasa toată. Răspunsurile lui erau limpezi, vesele, 
pasionate. 

- Şi tu, închise șirul răspunsurilor luk, tu lanca, să știi că uneori - este adevărat, 

foarte rar - comutatoarele trebuie să rămînă deschise. Altfel n-ai putea 


înțelege de ce, în general, trebuie să fie închise. 


Capitolul 19 
În ULTIMUL MOMENT 


Era întins pe un pat moale. Unde - nu ştia. În primele clipe după trezire, nici nu 
avu puterea să deschidă ochii. Auzea însă limpede convorbirea care se purta în 
imediata sa vecinătate. 

Recunoscu mai întîi vocea lui luk. 

- Nu-mi vine să cred, zicea acesta. Spune-mi, ca tehnician, dumneata crezi într- 
o tentativă de sinucidere ? 

- Ştiu eu ? răsună o voce groasă și monotonă. Bazinul era clar marcat. Numai 
cine n-ar fi vrut să-l vadă nu l-ar fi văzut. Dacă mai întiîrziam cinci minute, era de 
acum prea tirziu. 

- Doctore, crezi că își va reveni curînd ? mai întrebă luk. 

Acum se auzi cea de a treia voce, care părea aceea a unui om 
foarte tînăr. 

- în orice caz, e în afară de orice pericol. Peste puţin timp îl vom putea întreba 
cum s-a produs accidentul. 

- Să fim atenţi cu întrebările, interveni luk. Are un psihic cam zdruncinat. 

Grigore simţi cum un mușchi al feţei începe să-i joace sub piele. Trezirea aceasta 
îi amintea de întimplările din sanatoriu. Pe atunci dorea încă cu atita ardoare să 
poată deschide ochii, să umble, să se întilnească cu alți oameni, în timp ce acum ar 
fi vrut să amine la infinit întîlnirea cu viaţa. 

Cineva îi puse un aparat metalic pe frunte. 

- Așa, va să zică! se auzi peste puţin timp vocea medicului. Auzi poveste ! 

- Ce s-a întîmplat ? se interesă uimit tehnicianul. 

- l-am montat iar noul dispozitiv pentru determinarea gradului de cunoștință, 
inventat acum trei săptămîni de doctorul Francois, de la sanatoriul de readaptare. 

- Şi ce spun indicaţiile ? 

- De data asta arată că ar fi în aceeași stare... ca mine și dum< neata. 

- Deci e treaz și ne-a ascultat convorbirea? 

Urmă o tăcere prelungită. Apoi se auziră pașii unui om care pă* răsea încăperea. 

Tăun deschise ochii şi își plimbă privirea prin încăperea cilindrică, încărcată cu 
aparate medicale. Se uită, puţin ruşinat, la medic. 

Acesta zimbea. Avea o expresie prietenoasă și îi luă mîna într-a sa. 

- Unde-i luk? fu prima întrebare a lui Grigore. 


Medicul surise. 


- Nici n-a fost pe-aici. 

- Nu-i adevărat, doar i-am auzit vocea, ripostă Tăun, supărat la gîndul că e 
minţit. 

- Vocea da, dar n-a fost aici în carne și oase. Ne-a chemat la televizofon. 

Grigore înţelese. Surise de astă dată și el. 

- Cum te simţi ? la încearcă să te scoli ! îl îndemnă medicul. 

Tăun se ridică în capul oaselor. Apoi făcu cîțiva pași prin odaie 
și se așeză într-un fotoliu. Doctorul își trase un taburet lîngă el. Se priviră mult timp 
unul pe altul, fără să vorbească. 

- Vă mulţumesc, începu Grigore. Probabil că mi-aţi aplicat vreun tratament, căci 
simt că puterile îmi revin treptat. 

- Mă bucură... Dar să știi că asta nu-i destul... Îţi cunosc cazul din presa 
medicală. Ştii ce cred că-ţi lipsește în primul rînd ? 

- Multe, încercă să glumească Tăun și oftă. 

- Îţi lipsește înainte de toate răbdarea, seninătatea, observă medicul, privindu-l 
drept în ochi. Celelalte vor veni toate. Dar îţi repet, trebuie să ai mai multă răbdare! 
Prea te zbuciumi, prea te frămînţi. Nu poţi sări într-o clipă prăpastia dintre două vieți. 
Nu te omori cu firea. Cînd te vei obișnui, cînd îţi vei găsi făgașul, se vor lecui toate 
rănile şi vei avea satisfacţiile căutate. 

- Satisfacţiile căutate... șopti Tăun ca pentru sine. 

Aceste cuvinte îi amintiseră de vechile dureri. 

Medicul răspunse parcă gindurilor sale. 

- Uneori poţi preface în tărie chiar suferința; conștiința că o înfrunţi cu demnitate 
și curaj e un izvor de încredere în tine. 

Grigore îl privi îndelung. Îi ghicise oare gîndurile cu vreun aparat recent inventat ? 
Dar în orice caz s-ar fi putut să aibă dreptate. 

- îți mulțumesc încă o dată, doctore! Şi voi încerca să-ţi urmez sfatul, spuse el 
într-un tîrziu. 

Tehnicianul, care intrase tocmai în încăpere, le întrerupse convorbirea. Un 
helicopter din El-Solohu venise să-l ia pe Tăun. 


- Mai multă răbdare și seninătate! 


Se gîndi la aceste cuvinte ale medicului în tot timpul călătoriei. Nu era ușor deloc. 
Dar era necesar, începînd cu lucrurile cele mai grave, cele mai dureroase, care-l 


așteptau. 


Capitolul 20 
DOUĂ DISCUȚII DESPRE FERICIRE 

Plafonul radiant răspîndea în încăperea de lucru a locuinţei lui Gromov lumina lui 
bogată și uniformă. Așezaţi față în faţă, în două jilțuri comode, Tăun și llona se 
priveau ca și cum nu s-ar fi văzut de multă vreme. 

Pentru fiecare dintre ei, ultimele zile însemnaseră mult în noua lor existenţă. 

Grigore se restabilise de pe urma accidentului, dar în ochii lui se citea oboseala 
și tristețea. Cît despre Ilona, gesturile și privirile ei exprimau o stînjeneală, care era 
la ea un lucru neobișnuit. După ce se jucă citva timp nervoasă cu un bibelou de sidef 
de pe masă, ea întrerupse cea dintâi tăcere. 

Ce este fericirea, Grigore ? 

întrebarea venise pe neașteptate. Tăun tresări. Şi înţelese că era începutul unei 
pagini noi în viaţa ei și a lui. 

Se frămîntă mult timp pînă să-i răspundă. Clipele de tăcere erau pline de 
deznădejde. O pierdea, o pierdea definitiv. Punctul de sprijin, ultimul punct de sprijin, 
dispărea. 

îl bătu o clipă gîndul s-o implore, să-i vorbească despre datorie, despre trecutul 
lor comun, care n-a avut vreme să se șteargă. Să-i vorbească din nou despre prima 
lui dragoste, abia înfiripată și frîntă de moarte, despre iluzia renașterii. Dar își dădu 
seama că n-ar fi putut trezi decât compătimirea ei. 

Fugi de gîndul acesta. 

Să o biciuiască cu ironie sarcastică, să ridă de „mobilitatea" ei sufletească, să-i 
cînte batjocoritor „La dona e mobile" ? N-avea rost ! Ar fi rîs de propria lui ființă. Cît 
de mult o iubea ! 

Şi hotărî să fie obiectiv, ca un străin, ca un om din afară. 

- Fericirea este participare, ilona... 

llona strînse puternic bibeloul între degete și dădu din cap nedumerită. 

- De fericire se pot bucura numai oamenii, Ilona. Și dintre oameni, numai cei 


care pot fi și nefericiti. 


- Nu înţeleg nimic. 

- Giîndește-te la Georg. El este nefericit pentru că nu mai poate participa citeva 
luni la viaţă. Este scos înafara limitelor firești ale existenţei reale. E o pasăre cu aripi 
legate. 

Poate mai există și acum oameni-viermi, mulţumiţi să trăiască pasivi, ca niște 
plante sau animale inferioare, să măniînce, să bea, să doarmă, să se plimbe. Dar 
asemenea oameni, rupti de restul omenirii, nu pot fi nici fericiţi, nici nefericiţi. Așa 
cum o reptilă nu poate trăi decit cel mult senzaţia tubului digestiv plin... 

llona îl privi cîteva clipe îngîndurată, își țuguie buzele și spuse cu voce 
schimbată: 

- Dar Georg o are pe Indira, care-l înțelege, îl ajută. 

- Văd că tu ai o idee foarte precisă despre fericire, observă Tăun, cu un zîmbet 
amar pe buze. Eu cred însă că Indira - aici parcă ar fi spus Ilona și gusta un fel de 
răzbunare - poate cel mult... să-l facă pe Georg mai puţin nefericit pe calea lui către 
adevărata fericire. 

Ilona nu simţea nici accentele ciudate, nici ezitările lui Grigore. Ea întrebă mai 
departe. 

- Poate da un om fericire altuia ? 

- Părerea mea este că un singur om nu poate da celuilalt ceea ce numai 
întreaga comunitate umană îi poate da. Poate doar să-l ajute să găsească fericirea, 
ceea ce este destul de mult. 

- Să vorbim despre noi, Grigore. Tu ești fericit? 

Pe faţa lui Tăun treceau umbre de amărăciune. 

- Am fost, Ilona. Demult. Aproape că nu-mi mai aduc aminte. Era în viaţa dintii, 
cînd simțeam că munca mea era o părticică din efortul întregii omeniri, cînd cuvintele 
mele, cercetările întreprinse de mine în laboratoarele institutului, ideile mele slujeau 
altora, cînd participam la viaţa celorlalţi oameni și mă simțeam mai legat de ei decit 
acum. Atunci odihna după muncă era plină de bucuriile înfăptuirilor trecute și ale 
celor care aveau să vină. Eram fericit, Ilona, profund fericit. Eram înţeles, Ilona. 
Participam la viaţă. 


- Şiacum? 


* Acum mă simt atît de obosit la gîndul că nu fac nimic. În jurul meu curge un 
șuvoi care mă lasă agăţat de toate cioturile. E groaznic să fii inutil ! Da, draga mea, 
cred că sînt nefericit. 

- Dacă ești nefericit, înseamnă că poți fi și fericit! Trebuie să fii fericit ! Ai spus-o 
doar tu. Voi fi lîngă tine, te voi ajuta să pătrunzi în șuvoi. Uite, și eu... 

Glasul ei suna nefiresc. Ultimele cuvinte păreau forțate, și acest lucru o enerva. 
Bibeloul îi scăpă din mînă și se rostogoli pe spongina poroasă a dușumelei. 

Se opri o clipă, apoi reluă ideea. 

- Da, Grigore, voiam să-ţi spun că am simţit că devin utilă, că ..particip"”, cum zici 
tu. Şi acum înțeleg de ce sînt sau mi se pare că încep să fiu fericită. La lecţia ţinută 
acum citeva zile de luk, l-am ajutat, am colaborat cu el. în sfîrșit, am făcut o treabă. 
Elevii mă acceptau, ba chiar... aveau nevoie de mine. 

Tăun o privi îndelung și spuse încet. 

- Acesta este oare singurul lucru care te-a făcut să te simţi fericită ? 

Nu se opri la capătul acestei întrebări. Continuă să vorbească cu o vioiciune care 
avea ceva straniu : 

- Fericitul Goethe a trecut și el prin frămîntările acestea ale noastre. El a încercat 
să răspundă la întrebarea ta. Şi l-a creat pe Faust, cea mai frumoasă poveste 
despre năzuința omului spre propria lui fericire. 

Dacă mă gindesc bine, sînt un Faust la executarea contractului cu Mefisto. Mă 
aflu în cea de-a doua viaţă și plătesc polita pe care Faust n-a plătit-o. Am cunoscut 
gloria, prietenia și dragostea recunoscătoare a oamenilor. Am avut parte de tinerețe, 
cu iubirea și toate frumuseţile ei. lar dacă acum, în această a doua viaţă, nu mă 
înconjoară flăcările iadului, dacă mediul meu de viaţă este agreabil, dacă nu sufăr de 
foame, dacă trupul nu-mi este ros de vermina mizeriei, sufăr însă la fiecare tresărire 
de viață pe care o văd în jurul meu, sufăr fiindcă sînt... mai bine zis fiindcă nu sînt 
nimic. Mă simt ca o reptilă într-o lume-de păsări cu aripi minunate. Ca o reptilă, mă 
auzi ? 

- Grigore! 

- Nu mă întrerupe ! continuă el cu febrilitate. Sufăr fiindcă trebuie să te pierd. O 
știu prea bine, am înţeles-o de mult... 


Se apropie de ea: 


- Ascultă, Ilona. Vorbeai despre fericire. Pentru tine se deschide acum cărarea 
spre ea. Pășește fără ezitare pe această cale. Braţul lui luk e puternic... tînăr, sigur. 
Mi-ar fi de o mie de ori mai greu să îndur mila decit nepăsarea ta. 

Cu bărbia în palme, cu coatele sprijinite de masă, Ilona îl privea pe Tăun. 
Reflexele violete care cădeau de pe vitraliile camerei pe faţa lui îi dădeau o înfățișare 
ireală. într-un tîrziu, se scutură, ca și cum ar fi vrut să se smulgă dintr-un vis. 

- Grigore, nu vreau să fii nefericit, nu trebuie Să fii nefericit ! Nu te voi părăsi. Nu 
știu încă prea bine ce se va întîmpla cu noi, dar sînt încredinţată că inima ta mare se 
va umple de bucuriile pe care le rivnești. Şi voi fi lîngă tine... oricît va fi nevoie. 

Ar fi vrut să se oprească înainte de a fi rostit ultimele cuvinte, dar cuvintele 
fuseseră spuse, și acum îi venea să plîngă de ciudă. 

Tăun ar fi vrut să glumească, să zică ceva liniștitor, dar orice îi venea în minte i 
se părea ridicol, nefiresc. Îl năpădea o senzaţie de uscăciune. 

O tăcere grea se așternu în odaie. 

După citva timp, se auziră de dincolo de ușă pașii măsuraţi și ritmici ai lui 
Gromov. Curînd profesorul intră în cameră. Se apropie vesel de ei, fără să remarce 
încordarea care plutea în aer. 

își trase un scaun lîngă fotoliul lui Tăun și începu să vorbească pe nerăsuflate. 

- Grigore dragă, societatea noastră are grijă de membrii ei. Va trebui să 
recunoști acest lucru. Sînt bucuros să-ţi dau o veste mare. Comisia tehnică centrală 
a discutat problema ta. Eşti invitat să participi la lupta împotriva cutremurelor. 

Au fost amintite la ultima ședință - și crede-mă că te-am invidiat pentru cuvintele 
care s-au spus - observaţiile pe care le-ai făcut în 1990-1991 cu privire la 
modificările microclimatului datorită fenomenelor radioactive subpămintene. Am 
însărcinarea să te rog să iei parte la lucrările de organizare a unei campanii de studii 
și cercetări, care începe foarte curînd, încheie el cu un aer de triumf. 

Spre mirarea profesorului, nimeni nu zise nimic. 

- Tăune, nu spui nici un cuvînt ? întrebă uimit profesorul. Se așteptase la o 
explozie de entuziasm. Ce-i cu voi ? Şi tu, fată a cerului, parcă ai amuţit. Dar ce s-a 
întîmplat ! 

Grigore ascultase la început cuvintele profesorului cu indiferenţă, cu impresia 
celor întâmplate. Dar pe măsură ce sensul lor i se întipărea în minte, simţi cum în el 


cresc apele unei bucurii nemăsurate. 


Se ridică de pe jilt și făcu cîţiva paşi spre Gromov. Apoi se opri locului. Şi, 
întorcîndu-și privirile spre Ilona, rosti apăsat, ca și cum abia acum ar fi răspuns la 
prima ei întrebare: 

- Fericirea este luptă și nădejde ! 

Pe malul lacului-patinoar, întinși leneși la soare, Ilan și lanca vorbeau despre 
fericire. 

O perdea de lumină, colorată în nuanţe schimbătoare, înconjura lacul, al cărui 
contur era un cerc perfect. Apele străvezii, ca de cleștar, lăsau să se vadă fundul 
albastru. Ozonizoarele și generatoarele de ultraviolete împrospătau și sterilizau 
mereu apa. 

În mijlocul lacului, pe platforma-patinoar, mai mulţi tineri executau figuri măiestre 
de patinaj artistic. Patinele, dintr-un material asemănător cu lemnul de abanos, 
lunecau pe platforma, a cărei plasticitate și al cărei luciu nu se deosebeau de cele 
ale gheței. Era „gheaţa caldă", substanţă sintetizată din elemente a căror combinaţie 
dădea o „apă" avînd punctul de congelare la 25 grade Celsius. 

De la mal veneau în zbor „pescărușii", bărci ușoare cu aripi, al căror motor 
funcţiona numai o fracțiune de minut. Era însă de ajuns pentru a da imbold 
pescărușilor, care planau apoi citeva minute deasupra apei, după ce miîngiiau cu 
tălpile lor frunzele sălciilor care înconjurau lacul. La urmă amerizau lin. 

în cele citeva minute de zbor, mînuitorii „pescărușilor" aveau posibilitatea să 
schimbe direcţia, să întoarcă aparatul cu burta în sus, să sară în apă din zbor. Era 
sportul preferat al multor tineri. 

Un miros vag de levănţică umplea văzduhul. 

llan și lanca vorbeau despre fericire. 

Un strop de apă argintie căzuse tocmai pe cîrlionţii negri ai lui Ilan și de acolo se 
prelinsese pe nasul lui, stricînd efectul de gravitate și seriozitate pe care voia să le 
producă figura lui încruntată, preocupată de gîndurile cărora le căuta cea mai 
potrivită expresie. 

- Mi-e sete, lanca, de cunoașterea adîncă a lucrurilor. Aș fi fericit numai dacă aș 
ști tot ce este esenţial din ceea ce se ştie astăzi și ceva în plus. 

- Şi ce vei face cu știința, după ce te vei fi umplut cu ea ca un pepene? îl întrebă 


ea, gata să pufnească în ris. 


- Voi crea mijloace tehnice noi pentru producţie, voi crea noi specii de animale și 
plante, voi cerceta aștri depărtaţi la milioane de ani-lumină. Voi crea elemente noi. 
Voi... 

- Ajunge, llan ! îl opri lanca. Fericirea ta este uscată ca o smochină conservată. 

Eu voi fi fericită cînd voi putea umple de frumos viața oamenilor, cînd îi voi putea 
ridica prin artă pe culmile dragostei. Voi dansa, Ilan. Voi învia în faţa oamenilor, în 
ritmul versurilor shakespeariene, povestea lui Romeo și a Julietei, voi înfățișa luptele 
trecutului și prezentului, voi interpreta pe femeile luptătoare pentru libertatea ome- 
nirii. O voi interpreta pe Marie Curie, voi înfățișa eroismul educatoarelor noastre, îi 
voi face pe oameni să se iubească tot mai mult. Frumosul este suprema fericire ! 

Ilan o privea fermecat pe „dansatoarea dramatică". Scenele interpretate de lanca 
la adunările de artă a'e elevilor școlii lor nu puteau fi uitate atit de ușor. O vedea și 
acum, cu ochii minţii, ca de atitea alte ori, evoluînd pe scenă, exprimînd prin 
mișcările ei graţioase, subtile, învăluitoare durerea și bucuria, suferința și nădejdea, 
desperarea și victoria. 

Aceasta să fie fericirea? Ameţeala aceea, tulburarea pe care o stir- nea o pînză 
sau un trup viu evoluînd pe scenă ? Nu ! Nu ! Chiar dacă trupul acela era al lancăi ! 

- Asta-i vrajă, lanca, nu fericire, izbucni llan. E un mijloc oarecare pentru 
adormirea oamenilor. Îți aduci aminte de povestea lui Sadko, care se luptă cu 
pasărea fericirii ? Pasărea din povestea 'ui Sadko, care-i adormea pe cei care 
cutezau să încerce s-o cucerească, este frumosul tău, năzuința asta goală spre 
înălţare în lumea idealului. Numai știința dă putere, numai geniul uman ridică pe om 
tot mai sus, pe spirala adevărului și deci a desăvirşirii ! Fără ea, arta este ca o nucă 
fără miez. 

- Ştiinţa și tehnica fără vis și dragoste sînt pustnicie, nu fericire ! 

lanca se ridică zveltă ca un arc întins. Alergă cu părul în vînt spre valurile 
albastre. Trupul ei ţișni săgeată spre fundul bazinului. Picioarele băteau regulat apa, 
și înotul ei părea un dans acvatic. llan înota rapid alături de tînăra lui prietenă. 

Departe, lîngă platforma de patinaj, se opriră în apropierea unei geamanduri. 

- Patinăm, lanca ? 

- Trebuie să plec. Am de rezolvat problema aia afurisită inventată de luk și, drept 
să-ţi spun, nu prea merge. 


- O facem împreună, vrei ? 


- Savantule! 

- Dansatoare dramatică ! 

Copiii veacului nou izbucniră în rîs. Apoi patinară. Două ore mai tirziu, erau cu 
capetele plecate peste planșetă și rezolvau problema de fizică. 

Convorbirea dintre Tăun și Ilona continua. îl antrenaseră și pe Gromov, care 
tocmai își încheia observaţiile. 

- Cum v-am mai arătat, eu nu m-am prea gindit la lucrurile astea. Dar fiindcă pe 
voi vă frămiîntă atit de mult, vă voi spune că, după mine, fericirea începe de la 
conștiința măreției omenești. Şi această conştiinţă se naște o dată cu adevărata 
libertate, când forța productivă a societăţii a ajuns la acel nivel care asigură un ritm 
vertiginos al producţiei, cînd omul a scăpat de nesiguranța zilei de miine. Atunci a 
încetat înstrăinarea individului, atunci au început să moară slugărnicia, viclenia, 
teama de viață - dușmanii fericirii omenești. 

Omul a început de atunci să se îndrepte cu pași repezi spre adevărata fericire. 
Da, fericirea este de fapt mișcarea spre fericire. Şi fiecare atingere a ei nu este decit 


un început. Ca și viaţa, fericirea e fără de sfîrșit... 


Capitolul 21 
MIRAJUL COSMODROMULUI 

Cu greu şi-ar fi putut închipui cineva doi oameni mai diferiţi ca înfățișare. 

Unul era mic și vioi, celălalt înalt și cu mișcări solemne, grave. Sub fruntea 
bombată a celui dintii jucau doi ochi neastimpăraţi, cu irişi albaștri ca cerul, în timp 
ce fruntea înaltă și osoasă a celuilalt dădea și mai multă adîncime unor ochi negri, 
pătrunzători. Dar contrastul apărea şi mai puternic cînd îi auzeai vorbind. Primul 
avea un glas plin de intonaţii bogate și variate, celălalt o voce groasă, autoritară și 
monotonă. Primul vorbea repede și glumea des, celălalt avea un limbaj sobru și 
tăios. 

Doi oameni atît de nepotriviţi s-ar fi putut oare vreodată înțelege ? Așa ar fi gîndit 
poate mulţi privindu-i și ascultîndu-i. 

Profesorul Gromov și doctorul Beram, coordonatorul sanatoriului de readaptare, 
se înfruntau de mai bine de jumătate de oră într-un cabinet al Institutului 


metereologic din El-Solohu. 


- Specialitatea dumitale este meteorologia, nu-i așa ? întrebă coordonatorul și, 
fără să aştepte un răspuns, continua. Medicul sînt eu. Dumitale ţi-ar place să mă 
amestec în prognozele vremii, pe care le întocmești, sau în măsurile de dirijare a 
climei ? Desigur, nu ! Deci... 

Profesorul Gromov își întrerupse, surizînd, interlocutorul. 

- Nu te grăbi, doctore ! De ce să subapreciem contribuţia nespecialiștilor în 
știință? Giordano Bruno n-a fost astronom, Pasteur n-a fost medic, nici Țiolkovski - 
inginer. Dar de fapt nici nu-i vorba de asta. Eroarea de la care pornești dumneata nu 
e medicală, ci umană. Eu îl cunosc mai bine pe Tăun, crede-mă. A fost doar 
studentul meu. « 

- Cu vreo şase decenii în, urmă observă sec doctorul Beram. 

- E același. Are o fire care nu suportă cușca, nici măcar tapisată cu catifea. 

Cîtva timp, nimeni nu spuse nimic, Gromov străbătea încăperea dintr-o parte într- 
alta, în timp ce coordonatorul, nemișcat într-un fotoliu, privea drept înaintea lui. 

Beram vorbi primul: 

- Vă repet. Comitetul medical al sanatoriului a hotărît, după dezbateri bine 
chibzuite, reinternarea lui Tăun. Nu l-am reclamat pînă acum, nu l-am urmărit, nu l- 
am obligat să revină, tocmai pentru că încercam să observăm efectele vieţii asupra 
lui. Fata este într-un stadiu de adaptare care îi permite să se integreze într-o 
activitate normală. Nici ei nu i-ar fi stricat un plus de tratament, dar pentru el este 
indispensabil. Accidentul acela straniu, care nici pînă acum nu a fost lămurit, 
dovedește, fără posibilitate de tăgadă, că viaţa, în starea lui de acum, îl copleșește, 
îl distruge. 

După o scurtă pauză, continuă. 

- Am discutat problema și la consiliul nostru departamental. Am arătat că noi 
purtăm răspunderea readaptării bolnavului și înțelegem să ducem această sarcină la 
bun sfîrșit, așa cum am dus la bun sfîrșit și tratamentul fiziologic, prelungit de-a 
lungul atîtor decenii. Consiliul a aprobat acest punct de vedere. 

Dacă oaspetele dumitale, dezechilibrat cum este încă, continuă să trăiască în 
modul acesta dezorganizat, va trebui să tratăm un bolnav mintal sau... poate, că nici 


nu vom mai avea pe cine să tratăm. 


Vorbise grav, ferm, ca un om care nu admite nimic altceva decit un răspuns de 
încuviințare. Dar profesorul nu avea de gînd să se sperie. Se opri din plimbarea lui 
prin încăpere, drept în faţa medicului. 

- Sîntem deci la concluzii, zise el. Bine ! Părerea mea este că reinternarea ar fi 
pentru el o nenorocire sigură. Momentan, „bolnavul" - cum îi spui dumneata - are 
nevoie de un tratament susţinut cu... viață. Am început să-i aplic tratamentul acesta 
medical. Merge greu. dar merge. De citeva zile sînt pe cale să-l readuc pe linia de 
plutire. Poate că accidentul la care v-aţi referit a fost criza după care vindecarea va 
merge cu pași tot mai repezi. Curînd va intra într-o acţiune de cercetare științifică. 
Aceasta va fi o fereastră spre viață. Se va convinge că e folositor societății, va 
deveni încetul cu încetul tot mai competent, în sfîrșit se va simţi om întreg. 

Nădăjduiesc că nu vei reuși să mi-l iei. Dacă ai izbuti să între- rupi „tratamentul" 
pe care i-l aplic, ar fi, îţi repet, o nenorocire pentru psihicul lui, de care tocmai 
vorbeai... 

Continuînd să discute, Gromov nici nu observă că ușa se deschisese fără 
zgomot. Tăun, care venise să discute cu profesorul despre participarea lui la lucrările 
de cercetare a mijloacelor de luptă împotriva cutremurelor, rămăsese înmărmurit în 
pragul ei. leşi, fără s-o închidă, cu sufletul strîns de neliniște. 

Acum vorbea din nou doctorul Beram. 

- ...Comitetul spitalului, conducerea departamentală, nu vor permite niciodată 
acest lucru. îţi iei o mare răspundere și faci un lucru nechibzuit. Atitudinea dumitale 
dovedeşte că... 

Profesorul îl întrerupse din nou. 

- Să ne oprim aici, doctore ! Nu vezi că degeaba discutăm ? Cînd un curent 
oceanic rece se întilnește cu o masă de apă caldă, moare peştele. Am impresia că 
noi doi nu vom rezolva cazul Tăun. 

EI-Solohu - continuă el - face parte din alt departament decit sanatoriul de 
readaptare. Trebuie, de aceea, să supunem problema consiliului interdepartamental. 
Sînt convins că argumentele mele, întărite de mărturiile celor care l-au văzut pe 
Tăun în ultimele zile, vor face să învingă punctul de vedere pe care-l susţin, spre 
binele fostului meu student și al... fostului dumitale bolnav. 


Coordonatorul se sculase în picioare. 


- Fie! Dar să ştii că socotesc atitudinea dumitale nejustă, nesemiifică, fără 
precedent. 

Gromov îl privi senin. 

- Fără precedent, spuneţi ? Aș fi mindru să fie așa. Ştiinţa progresează numai 
atunci cînd merge pe căi nebătătorite, adică tocmai atunci cînd procedează... fără 
precedent. Noul, invenţia, inovaţia - toate-s „altceva" decât a fost mai înainte. Un 
exemplu elocvent este chiar tratamentul fiziologic de reconstituire, aplicat pentru 
prima dată cu succes lui Tăun. Și multe alte tratamente renumite aplicate pentru 
prima dată în sanatoriul dumneavoastră. Nu-i așa ? 

Cînd medicul porni spre ieșire, Gromov remarcă mirat că ușa cabinetului era larg 
deschisă. Se uită la cronograf. Ora la care ar fi trebuit să vină Tăun trecuse. Sub 
impresia discuţiei aprinse care avusese loc, nu făcu însă nici o legătură între aceste 
două fapte. 

Grigore nu auzise nimic din convorbire. Dar nici nu avea nevoie de așa ceva ca 
să înțeleagă totul : coordonatorul venise ca să-l ia înapoi. 

Gromov îi luase, desigur, apărarea, dar ce argumente ar fi putut invoca el, ca 
profesor de meteorologie ? Totul era pierdut. Să se întoarcă la programul fix și la 
lumea limitată a sanatoriului ? Ce ar fi putut fi mai groaznic ? S-ar fi sufocat. 

O luă la goană prin coridorul înalt al institutului. Cercetătorii și studenţii se uitau 
lung în urma lui. Cineva îl strigă pe nume, dar el nu-l auzi. 

Ajuns la ieşire, cobori în fugă treptele care duceau în parc, străbătu, fără să vadă 
nimic în jur, aleea de bananieri și se găsi în plină stradă. 

Nu se opri nici aici. 

Se aruncă într-un vehicul. Drumul tocmai pornea din loc. Apăsîndu-și ochii cu 
mîinile, Grigore se cufundă în îmbrăţișarea unui fotoliu... 

Când deschise ochii, se gîndi că trebuie să apese pe un buton pentru a indica 
destinaţia. Dar încotro ? Parcă știa unde voia să ajungă? 

îl cuprinse furia împotriva celor care îi voiau cu tot dinadinsul binele. De cîteva 
zile ajunsese să se simtă ceva mai mulţumit, mai aproape de ceilalți oameni. Şi 
acum era din nou aruncat în frămiîn- tarea aceasta chinuitoare. 

Apăsă la întîmplare pe un buton. Deasupra acestuia strălucea în litere de argint : 
COSMODRONM. 


Timpul trecea și clădirile orașului El-Solohu rămîneau în urmă. 


Cosmodrom, cosmodrom, cosmodrom... 

Ca o bătaie de ceasornic răsunau aceste cuvinte în capul lui. Se împleteau cu 
bătăile inimii, pe care le auzea limpede, asemenea unor lovituri de ciocan, de cînd 
văzuse scena aceea din cabinetul profesorului Gromov. 

- Departe, cît mai departe! rosti Tăun tare. 

Vehiculul își încetinise mersul și luneca spre marginea drumului, pe benzile 
laterale. Puțin timp mai tirziu se opri, și ușa se deschise singură. 

Tăun cobori în faţa unei clădiri impunătoare, care avea forma elegantă a unei 
nave interplanetare. 

Parcurse, ameţit încă, marea sală de așteptare și ieşi în cîmpul de lansare, unde 
zeci de corăbii astrale își așteptau pasagerii, în timp ce altele țișneau în sus, spre 
albastrul bolţii, sau coborau, planînd ca niște păsări leneșe. 

Din cînd în cînd, difuzoarele intrau în funcţiune, anunţind plecările și sosirile. 

- Atenţie! Atenţie! Cosmobusul B-64 sosește peste 10 minute în punctul A 4 X, 
din excursia de o săptămînă în Lună. 

- Atenţie ! Atenţie ! Racheta Z-3, a staţiei locale de astrofizică, pleacă peste 5 
minute din punctul B 3 V pe ruta Asteroidul Hermes, Planeta Venus, Planeta Alercur. 

- Atenţie ! Atenţie ! Peste 3 minute pleacă din punctul M 13 L racheta W-18, cu 
personalul de schimb al satelitului artificial numărul 3. 

m- Atenţie ! Atenţie! Racheta L-81 pleacă peste 15 minute din punctul X 9 C în 
croazieră pe ruta Marte, sateliții lui Jupiter, înconjurul planetei Saturn, vizitarea 
asteroidului Ceres, străbaterea capului cometei 2021 111 și retur. 

O croazieră cosmică ! Ghidul îl ispitea. 

O porni cu pași hotăriîţi spre punctul X 9 C, după ce cercetă cu atenţie harta 
cosmodromului. Mai era doar la o mică distanţă de navă, cînd auzi începutul unei 
convorbiri. 

- Ai găsit certificatele medicale ? La tine erau ! Fără ele doar nu intrăm în navă... 

Se opri. Certificat nu avea. Nici n-ar fi putut căpăta. Să se furișeze în rachetă ? 
Cîteva clipe îl stăpîni acest gînd. Şi apoi, dintr-o dată, ca și cum piedica ce se ivise 
pe neașteptate l-ar fi făcut să reconsidere însăși intenţia sa, începu să chibzuiască. 

Fără să-și dea seama, o luase înapoi, spre clădirea cosmogării, ciocnindu-se în 
neștire cu oamenii care se grăbeau spre racheta de croazieră. La un moment dat, se 


izbi atît de puternic cu braţul drept de o valiză, încît își auzi televizofonul pîrîind. 


Poate că se pripise... Gromov nu va ceda așa ușor... Avea să se opună ca om, 
nu ca medic... Putea să ceară o nouă examinare... 

Dar dacă învingea doctorul Beram ? îi cunoștea doar argumentele, perseverenta, 
«mai ales perseverenta... 

Nu i-ar fi venit deloc ușor să dea ochii cu coordonatorul, după convorbirea pe 
care o avusese cu el în ajunul evadării, după actul lui care putea să pară necugetat 
și mai ales ridicol. Să scoată din funcţiune o instalaţie a unei instituţii obștești, iar 
apoi să fugă, ca un adolescent, cu o fetișcană... 

Da, toate aceste lucruri i le-ar fi putut spune doctorul Beram. 

- Totuși... Era oare cu putinţă să te ascunzi în secolul al XXI- lea ? Şi apoi fuga 
lui nu confirma oare ideile lui Beram ? 

Se trezi înapoi în stradă și urcă într-un vehicul. Cîtva timp privi în neștire tabloul 
de comandă. Apoi degetul arătător i se îndreptă spre butonul deasupra căruia se afla 
inscripţia : 

CENTRUL CULTURAL EL-SOLOHU 
Voia de mult să cunoască acest palat al culturii. Acolo va avea prilejul să 


hotărască în linişte ce trebuia să facă. 


Capitolul 22 
O ZI AGITATĂ LA CENTRUL CULTURAL 

luk și Ilona aflaseră vestea : doctorul Beram îl cerea pe Tăun, Gromov se 
opunea, și întreaga problemă avea să fie pusă în discuţia consiliului 
interdepartamental. 

Voiau să stea de vorbă cu Grigore, să analizeze împreună cu el situaţia și să ia o 
hotărîre. Dar Tăun nu era de găsit. Televizofonul lui nu răspundea. 

- Să nu i se fi întîmplat ceva ! spuse llona îngrijorată. 

luk formă indicativul televizofonic al profesorului Gromov și îl întrebă dacă Tăun 
nu trecuse pe acolo. Nu, nu fusese pe la el, deși trebuia de mult să vină. Gromov nu- 
i pomeni de ușa găsită deschisă, deoarece bănuia că mecanismul ei se defectase. îl 
chemă pe luk la el, ca să discute felul în care trebuia să prezinte cazul în fața con- 


siliului. Obţinuse o ședință pentru aceeași seară. 


Rămasă singură, ilona se frămîntă mult timp, neștiind ce să facă pentru a ajunge 
la Grigore. Nu găsi însă nici o soluţie. într-un tîrziu, se aruncă într-un jilt și deschise 
aparatul de televiziune. 

Se transmitea tocmai un program de la Centrul cultural. Crainicul anunţă că în 
cele douăsprezece săli principale de dezbateri se discuta pe o singură temă: 
„Probleme actuale ale științei și tehnicii”. 

Cînd pe ecranul electronic începură să evolueze primele imagini dintr-una din 
săli, Ilona simţi că nu are răbdare să privească și dădu să închidă aparatul. Dar se 
opri uimită, cu mîna pe buton. 

în fundul sălii în care se discuta despre problema alimentelor sintetice, îl zărise 
pe Grigore Tăun, îngîndurat și palid, într-un fotoliu al ultimului rînd. 

„Sala 3", îşi memoră llona și ieși repede din încăpere, uitînd pînă și să închidă 
aparatul. 

Cînd ajunse în marea clădire a Centrului cultural, pe care o mai vizitase cu luk, 
se duse de-a -dreptul în sala 3. Tăun nu mai era însă acolo unde îl zărise pe ecranul 
televizorului. 

În timp ce îl căuta cu privirea la parter şi în loji, auzea și cuvintele pe care le 
rostea unul dintre vorbitorii aflați pe un podium semicircular. 

Ochii îl căutau pe Tăun, iar urechile ei înregistrau pe jumătate cuvintele. 

- în concluzie, ţin să subliniez că astăzi putem produce sintetic orice aliment 
necesar dezvoltării organismului uman. Socotesc, în consecinţă, fără rost să ne mai 
ocupăm de agricultură și creșterea vitelor. Foarte curînd, ele vor aparţine trecutului. 
Sarcina noastră este să perfecționăm sinteza alimentelor. Aceasta e calea 
progresului, calea pe care trebuie să mergem. 

Pe urmă începu să vorbească altcineva, care nu era nicidecum de acord cu 
spusele antevorbitorului. 

- Cred că în afirmaţiile care s-au făcut, sînt conţinute greșeli dintre cele mai 
serioase, un îndemn spre o aventură periculoasă. Voi încerca să vă arăt de ce 
această teză a lichidării agriculturii și creșterii vitelor este un act irațional, de ce 
trebuie să mergem mai departe pe linia creării de noi și noi specii de animale și 
plante, tot mai folositoare omului. 

Organismele vegetale și animale sânt de fapt cele mai adaptate laboratoare de 


utilizare a energiei solare. Aceasta, pe de o parte ; pe de altă parte, existenţa lor 


este o condiţie a echilibrului biologic pe pămînt. Ele regularizează compoziția 
atmosferei și contribuie la regenerarea continuă a solului. în sfîrșit, alimentele nu 
sânt numai un amestec de celuloză, zaharuri, grăsimi, albumine, vitamine etc. Fruc- 
tul sau tuberculul, frunza sau laptele - toate alimentele naturale - aduc în organismul 
uman și tot felul de viruși, de formaţii organizate, al căror rol antipatogen și de 
auxiliar preţios al asimilării a fost demult cunoscut. 

Tăun nu era nicăieri. Ilona ar mai fi vrut să asculte discuţia, dar trebuia mai întîi 
să-l găsească, să vadă ce se întimplase cu ei. 

Când ieşi afară din sală, se întrebă încotro s-o ia. Voia să se convingă dacă mai 
era în Centrul cultural. Dacă se mai afla în clădire, trebuia să fie în bibliotecă sau 
într-una din sălile de dezbateri, îşi spuse ea. 

în bibliotecă se convinse însă curînd că nu se afla. 

De acolo se duse de-a dreptul în „salonul de selecţie". Era numit astfel fiindcă cei 
care intrau în Centrul cultural își puteau alege aici, în cele mai ideale condiţii, sala 
unde voiau să-și petreacă timpul. 

în salon se aflau 80 de cabine cilindrice, iar Ilona intră în aceea care tocmai se 
eliberase. Aici se afla un ecran electronic și un difuzor, care permiteau să vezi și să 
auzi ce se întîmplă în orice punct din clădire, pentru a-ţi alege locul unde voiai să te 
duci. 

llona apăsă pe un buton, făcînd să apară sala de dezbateri. 

Imaginea prezenta alternativ publicul și pe vorbitor. 

începu să urmărească cu privirea fiecare rînd de scaune în parte. Dar nici cele ce 
spunea conferenţiarul nu puteau scăpa interesului ei. Cînd intrase, acesta se afla în 
mijlocul unei fraze pe care o rostea cu destulă vehemenţă: 

- „căci este indiscutabil că peste 70.000-80.000 de ani vom avea o nouă eră 
glaciară. Altădată aceasta însemna un cataclism general, împotriva căruia făpturile 
planetei noastre nu se puteau apăra în nici un fel. Dar astăzi ? Mă întreb, de aceea, 
cînd vor începe, în sfîrșit, institutele noastre de specialitate să ia serios în mînă 
această chestiune, cînd se vor hotărî... 

Tăun nu era nicăieri., 

O apăsare pe un alt buton și pe ecran apăru de astă dată sala de dezbateri 4. în 


timp ce llona cerceta cu privirea fiecare fotoliu în parte, un om dintr-o lojă vorbea : 


- ...mai vreau să atrag atenţia asupra unei probleme nerezolvate de filologi. 
Asistăm astăzi la procesul formării limbii noastre zonale. În condiţiile societăţii 
sahariene, nu mai există o serie de fenomene, de realităţi aparţinînd trecutului. De 
aceea dispar şi cuvintele respective. Totuși avem nevoie de ele pentru a traduce 
marile opere literare de altă dată, ca și pentru studiul ştiinţific al trecutului, căruia i se 
acordă astăzi, pe drept cuvînt, o importanţă atît de mare. De obicei se utilizează 
termenii respectivi în forma pe care o aveau în una dintre marile limbi ale secolului al 
XX-lea. 

Nu sînt de acord cu aceasta. După părerea mea, arhaismele, ca plată, furt, 
prostituție, epidemie, trăsură, represiune, război, exploatare, colonie și atitea altele, 
trebuie să aibă o formă proprie în limba noastră. Nu pot fi de acord cu ideea 
susținută aici că rolul filologului trebuie să se mărginească la cuprinderea și 
descrierea fenomenului natural de evoluţie a limbii. Această teză putea fi valabilă 
altădată, când ar fi fost iluzoriu să-ţi propui să dai directive și îndrumări esenţiale de 
folosire a vocabularului. 

Gradul general de cultură al societăţii noastre ne îngăduie azi să propunem cele 
mai raţionale forme de expresie. Circulaţia rapidă a ideilor, a cuvîntului scris, a celui 
transmis pe calea undelor, perioada de școlarizare suficient de lungă ne îngăduie să 
intervenim activ în procesul formării limbii noastre... 

Ilona apăsă pe un alt buton, apoi pe încă unul. Neliniștea ei creştea, căci Tăun nu 
era nicăieri. Nici în sala 1, unde se dezbătea problema introducerii unui nou sistem 
de calendar „raţional”, nici în sala 8, unde un vorbitor critica Centrul meteorologic 
internaţional. fiindcă „tărăgănează în mod inadmisibil experimentarea climei 
uniforme, fără anotimpuri, pe insulele stabilite încă de mult în acest scop". nici în 
sala numărul 6, unde era vorba de popularea altor planete, şi nici în celelalte săli, 
unde se discutau probleme arzătoare de psihologie, pedagogie și medicină. 

Unde se afla oare Tăun ? 

Ilona era gata să iasă din cabină, cînd se gîndi să apese și pe butonul sălii 67, a 
„evenimentelor la ordinea zilei". Şi, într-adevăr, acolo, într-o lojă laterală, se afla 
Grigore. 

Pe chipul lui se zugrăvea acum o emoție puternică, a cărei cauză llona nu reuși 
să o seziseze din primul moment. își concentrase toată atenţia asupra lui Tăun și nici 


nu ascultase cuvintele care răsunau în difuzor. 


Deodată imaginea de pe ecran se schimbă, prezentind nu publicul, ci scena sălii. 
Acolo se aflau profesorul Gromov, luk, doctorul Beram și alte persoane, pe care nu 
le cunoștea. 

Ilona înţelese. în cadrul „evenimentelor la ordinea zilei" se-desfășura dezbaterea 
cererii de reinternare a lui Tăun. 

Grigore nici n-o observă cînd intră în loja lui. Privea ca hipnotizat scena. 

Acum se ridică secretarul consiliului interdepartamental. Acesta începu să 
vorbească. 

- Consiliul nostru a ascultat referatele, mărturiile și documentele prezentate. 
Lipseşte un singur element, ca să ne socotim pe deplin edificaţi : un sumar examen 
medical al lui Grigore Tăun, pe care să-l comparăm cu ultima fișă din sanatoriu. Cum 
ne-am putea oare altfel exprima asupra cazului ? 

A fost găsit ? se adresă el cuiva care se afla în dreapta sa. Nn ? Atunci nu ne mai 
rămîne decit să rugăm pe cei ce vizionează programul de televiziune consacrat 
dezbaterii noastre să ne dea concursul. Altfel sîntem nevoiţi să amînăm pronunţarea. 

Daţi legătura cu sălile de vizionare ! 

Se așternu o liniște adîncă. în mijlocul ei răsună o voce puternică, care vibra 
uşor. 

- Sînt aici, în sala 67 a Centrului cultural din El-Solohu. Dezbaterea aceasta m-a 
convins că-mi pot încredința soarta, năzuințele și visurile judecății voastre. Spuneti- 
mi ce am de făcut. 

Sala fremăta. în picioare, în loja sa, Tăun își recîştigase în mare măsură calmul și 
privea spre scenă. 

Chipul secretarului se lumină de bucurie. 

- Treci, te rog, în cabinetul sanitar al Centrului cultural, în spatele lui Tăun. Ilona îl 
urmărea cu privirea. Ea strivea cu pleoapele o lacrimă... 

O oră mai tirziu, spectatorii sălii 67, care între timp vizionaseră alte evenimente, 
aflară hotărîrea consiliului interdepartamental. Acesta respinsese în mod provizoriu, 
cu majoritate de voturi, cererea coordonatorului Beram. Peste patru luni, starea lui 


Tăun avea să fie din nou examinată, pentru a se lua o hotărîre definitivă. 


Partea a lll-a 
REPTILA SE PREFACE În PASĂRE 


Capitolul 23 
SUBMARINUL TRANSPARENT 

Cercetarea fenomenelor seismice de pe coasta vestică a Africii avea să înceapă 
cîteva săptămîni după întîmplările de la Centrul cultural. 

Tăun consuma acum serios din rezervele de somn pe care le acumulase timp de 
zeci de ani. Din 24 de ore, timp de 20 de ore era într-o activitate neîntreruptă. în 
orele de dimineaţă, lucra împreună cu ceilalți cercetători, participa la cursurile de 
pregătire, examina datele radiologice ale observatorului seismic. Dar munca lui 
adevărată începea abia după cele patru ore de pregătire colectivă. Se simţea ca la o 
alergare. Era hotărit să ajungă la timp la potou, indiferent de efort. Trebuia să 
străbată materialul care se strînsese în timpul somnului său. 

în camera pe care i-o pusese la dispoziție Gromov, Tăun avusese la îndemină, 
încă din primele zile ale sosirii la El-Solohu, tot ce-i trebuia. Aparatura documentară 
a profesorului, în care se descurca acum tot mai bine, îi era de mare folos. Cu 
ajutorul aparatului de clasare, fişele se puteau aranja după autori, după subiecte, 
după datele de apariţie. Şi toate materialele de specialitate se găseau în casete de 
microfilme, de unde puteau fi scoase și proiectate pe ecranul de citire, prin simpla 
miînuire a comutatoarelor. Cibernonul îi era și el de un ajutor de nepretuit. 

în săptămiînile care urmară hotărîrii consiliului interdepartamental, Tăun citi sute 
de pagini pe zi. Pe lingă aceasta, reproducea schiţe și desene sau viziona de unul 
singur filmele care prezentau activitatea diferitelor expediţii științifice. 

Cu toată mulțumirea pe care i-o prilejnia această activitate febrilă de Informare, 
se îngrozea adeseori la gîndul a ceea ce mai avea de făcut. încercînd să străbată în 
mod sistematic tot ce se scrisese, înainta cu paşi de melc. După două săptămîni de 
muncă încordată, ajunsese în 1998 și nici pentru perioada parcursă nu izbutise să 
asimileze totul. Mai avea în față jumătate de veac de cercetări. Era cu neputinţă să 
citească, să înveţe tot. 

Copleșit, se zbătea în oceanul de da'te, ipoteze, teorii, formule. Şi nu şi-ar fi 
îngăduit să sară peste nimic. Totul era interesant. Totul. Chiar ipotezele infirmate de 
cercetările ulterioare, căci Grigore știa prea bine că numai urmărind căile străbătute 
de înaintași putea evita rătăcirile inutile. în vremea tinereții sale, nu lăsa nici o publi- 


cație necercetată. 


Dar acum ? Ce putea face pentru a străbate epoca în care fusese absent de la 
procesul gândirii omenești ? 

Nu mai era om de știință, nu se mai simţea în stare să redevină om de știință. 

Și cînd oboseala îl făcea să închidă comutatorul aparatului de proiecţie, îl bătea 
uneori gîndul să renunțe. Să renunţe definitiv. Poate că ar fi fost totuși bine să-și 
completeze blestematul de tratament de readaptare. Pe urmă va începe altă viaţă. 
Va face o treabă oarecare, într-un laborator, la culturile agricole, undeva, oriunde, și 
va contempla viaţa nouă care curge în jurul lui. 

Da, trebuie să renunţe la aripi. Nimeni nu poate trăi două vieți. 

Gîndurile acestea nu-i aduceau însă liniștea rivnită. 

într-o zi fu chemat de cercetătorul cu care urma să colaboreze - Stevens -, în 
camera de lucru a acestuia de la Institutul de seismologie. Ochii lui Grigore luceau în 
friguri, iar cearcănele trădau oboseala acumulată în nopţile nedormite. 

Stevens, un bărbat slab, de statură mijlocie, strînse mîna colaboratorului său și - 
ca și cum n-ar fi observat nimic pe faţa lui - începu să-i vorbească despre obiectivele 
pe care le aveau de atins, despre posibilitățile aparatelor cu care urmau să lucreze. îi 
înfăţișă limpede, sistematic, variantele de lucru, însoţind cuvintele cu gesturi ferme. 

Pentru a pune în valoare posibilitățile geopalpatorului dat în seama lor, puteau să 
folosească un submarin din flotila de submersibile transparente ale institutului sau 
costumele speciale de scafandru, pentru adîncimi de 2.000 pînă la 4.000 de metri, 
întrebuințind pentru deplasări pe coastă un helicopter. 

Avantajul submarinului transparent era securitatea deplină pe care o oferea 
cercetătorilor. Dezavantajul consta în depărtarea destul de mare de coastă, de la 
care trebuiau să fie făcute determinările] Scufundarea individuală avea marele 
avantaj că făcea posibilă cercetarea directă a punctelor de mare tensiune. 

- Ce mai încolo, încoace, le pipăi cu mîna, spunea Stevens cu privire la metoda 
scufundării individuale. 

îi ceru și lui Tăun părerea. 

- Cu submarinul utilizat ca bază de operaţii și scafandrul folosit pentru 
cercetarea punctelor esenţiale, răspunse scurt acesta. 

- Ai exprimat și părerea mea, observă Stevens. Luptă fără riscuri nu există. Asta 
vom propune la consfătuirea cu Gorano. Să trecem la elaborarea planului În 


amănunt. Dar... şi Stevens părăsi brusc problema în discuţie. Spune-mi, Tăun, ce te 


frămîntă iar? Nu-ţi pot ascunde că înfățișarea asta nu-mi place. Pari obosit, chinuit. 
Trebuie să recunoști că nu este cea mai potrivită condiţie pentru treaba pe care o 
avem de făcut. Sînt obligat să te previn că eforturile pe care va trebui să le depunem 
cer un depozit intact de energie nervoasă și musculară... 

Tăun încercă să răspundă evaziv. Nu-i plăcea subiectul atacat de Stevens. 

- O indispoziţie momentană. Nişte lecturi științifice care mi-au cam dat de furcă. 
în sfîrșit, nu merită să ne oprim asupra acestei chestiuni... Aș vrea să observ, în 
legătură cu palparea regiunii de fund, că... 

- Prietene Tăun, şi figura lui Stevens căpătă un aer grav, aspru, te voi întrerupe, 
pentru că nimic nu este mai important acum decit condiţia noastră fizică și 
sufletească. Dormi zece, douăsprezece, douăzeci şi patru de ore și discutăm după 
aceea... Pentru perioada cercetărilor, disciplina se referă și la viața noastră 
particulară. Doar nu plecăm în croazieră. 

Rezistenţa lui Tăun se risipi. Nu mai era în stare să rămînă singur cu frământarea 
lui. De altfel, tot ar fi trebuit pînă la urmă să spună că renunţă la cercetări, că pleacă 
să-și vadă de sănătate. în sfîrşit, că nu mai are de gînd să însoţească expediţia, că 
mulțumește pentru încrederea și bunăvoința care i-au fost arătate... 

Şi începu să-și descarce sufletul. 

Lăsă deoparte toate reticenţele. îi spuse lui Stevens totul, iar acesta nu-l 
întrerupse nici o singură dată. Cercetătorul ascultă atent mărturisirea lui Tăun. 


Ascultă fără nici un semn de nerăbdare. Spovedania lui Tăun se termină cu cuvintele 


- Mă simt un om sfîrşit. Sînt conștient de aceasta și sînt gata să arunc peste 
bord toate nădejdile deșarte pe care mi le-a trezit propunerea voastră de a participa 
la expediţie. Este inutil să mă purtaţi în cârcă. Nu pot suferi ideea că sînt un balast. 
Aportul meu ar fi infim. îmi voi căuta altă cale. Aţi făcut pentru mine tot ce era 
omenește posibil. De altfel, chiar concluzia la care am ajuns este un lucru bun și îmi 
va fi de folos. Vă urez tot succesul în lupta pe care o porniţi. 

Stevens se sculă în picioare şi izbucni violent, de parcă ar fi răspuns la o ofensă 
personală : 

- Dar ceea ce spui este absurd, de o mie de ori absurd. îţi închipui poate că ne- 
a îndreptat spre tine un simțămînt de compătimire. Crezi că jucăm aici un fel de 


comedie, avînd ca unic scop salvarea ta? Ei bine, această idee trebuie să-ţi iasă din 


cap. Nu uita că ești aici pentru a participa la verificarea - cu mijloacele tehnice ac- 
tuale - a ipotezei pe care ai elaborat-o cu jumătate de veac în urmă. 

Dacă ar fi vorba de cine știe ce sentimentalisme, poate că am stărui să te întorci 
la sanatoriul de readaptare. Vreau să știi că renunţarea de care vorbești ar echivala 
cu o dezertare, o de-zer-ta-re..., că îţi pretindem să-ţi dai concursul la o problemă pe 
care ai pus-o și care se cere rezolvată. Sîntem convinși că ești în stare s-o faci ; de 
aceea ţi-o cerem. 

Sub iureșul imputărilor, Tăun se destindea ca sub un duș rece, împrospătător. 
Stevens pricepu ce se petrecea cu el. Se opri cîteva clipe şi apoi continuă : 

- Cît privește lupta pe care o duci cu studiul materialelor științifice acumulate, cu 
toată prețuirea pe care o am pentru un om care a dat omenirii tot ce ai dat pînă 
acum, nu mă pot opri să-ţi spun că este de-a dreptul pueril să încerci să înghiţi cu 
furca comunicări, tratate, articole și cine ştie mai ce, pentru a ajunge la zi cu toate 
cunoștințele. îţi risipeşti inutil forțele încercînd să cuprinzi tot ce s-a gîndit și s-a 
înfăptuit. 

îți închipui că vei fi singur? Sau poate, te vei socoti umilit dacă vei fi ajutat, dacă 
rezultatele vor fi interpretate de alţii, dacă vor aduce și alţii, mulţi alţii, o contribuţie la 
lămurirea problemelor pe care le avem de rezolvat ? 

Cred că discuţia noastră trebuie să se încheie aici și să rămînă între pereții 
acestei camere. Îţi repet sfatul meu : dormi pînă la saturație înainte de a reîncepe 
lucru! 

Tăun îi răspunse doar atât: 

- Mă duc să dorm, Stevens ! Mă duc să dorm douăzeci și patru de ore. 

Din portul Dakar porniseră șase submarine mici. avînd fiecare pe bord doi 
cercetători, doi navigatori și un asistent voluntar. 

Grupele de cercetători aveau de studiat structura coastei vest- africane, folosind 
metoda palpării radiante. Fiecare ambarcaţiune avea costume de scafandru pentru 
diferite adîncimi și cîte un geopalpator, aparat care emitea raze pătrunzătoare de 
diferite durități și totodată înregistra radiaţiile trimise de scoarță. Cu ajutorul acestui 
aparat se puteau stabili o serie de date privitoare la structura subsolului pînă la mari 
profunzimi : compoziţia rocilor, zăcămintele, aglomerările radioactive, fisurile, 


presiunea sub care se găseau straturile. Geopalpa- torul „fotografia" interiorul 


scoarței pe o adâncime de cîţiva kilometri. Era un aparat transportabil: cu ajutorul 
scafandrilor, putea fi chiar adus în imediata apropiere a coastei, la diferite adîncimi. 

Micile submarine, înzestrate cu motoare atomice, aveau pereţii construiți dintr-un 
material perfect transparent. întreaga priveliște submarină se putea astfel observa 
atunci cînd adîncul era iluminat. 

Submarinele pluteau acum la suprafaţă, înaintînd cu patru kilometri pe minut spre 
insulele Capului Verde. După înconjurul lor, urmau să se îndrepte fiecare spre 
punctele prevăzute în planul de cercetare. Toate operaţiile erau conduse de pe uscat 
de cercetătorul ştiinţific Gorano. Acum el dădea ultimele instrucţiuni. Pe ecranul de 
recepție apăruse harta și mîna lui, care indica încă o dată punctele de oprire. 

Apoi răsună glasul de bas al lui Cariaghin, conducătorul navigator. 

- Pentru imersie, deschideţi supapele! 

Submarinele se scufundau, coborînd sub un unghi de 40° spre zona abisală. 
Indicatoarele de presiune exterioară se mişcau uniform, spre valori tot mai mari, pe 
scara de măsurare: 500 kg/dmz, 700 kg/dmz, 1.000, 1.500, 2.000. 

Indicatoarele de temperatură exterioară se opriră la cîteva sutimi de grad peste 
temperatura de înghețare a apei. Acolo rămaseră imobile, indicînd o temperatură 
practic constantă. 

Nu se înregistra nici un curent marin, astfel încît micile perturbații produse de 
animalele acvatice erau ușor de identificat. 

în faţa privirilor cercetătorilor se desfășura imensitatea întunecată a adîncurilor 
oceanului, punctată ici și colo de lucirile verzi ale gorgonidelor, animale de fund, a 
căror piele scînteiază atît de puternic încît la lumina lor poti citi textul unei cărți. 

Pe bordul submarinului numărul 3 se aflau, în afară de Stevens și Tăun, 
navigatorii Polio și Ali Mahram, precum și asistentul voluntar Ilan, elevul de școală 
intermediară, care cîștigase dreptul de a participa la cercetarea întreprinsă de 
Institutul de seismografie ca răsplată pentru articolele publicate în revista școlară 
locală. Aceste articole stîrniseră un deosebit interes în cercurile cercetătorilor naturii. 
„Micul savant", cum i se spunea, își trăia acum unul din visurile lui. 

Submarinul numărul 3 se îndrepta spre Camerun. La patru ore de la plecare, 
Stevens aprinse reflectoarele de adincime. Acestea erau, de fapt, aparate de emisie. 
Ele trimiteau raze invizibile care excitau calciul din calcar, sodiul și potasiu], fierul și 


celelalte elemente fă- cîndu-le luminiscente. În felul acesta apărea un tablou al lumii 


submarine de o neasemuită frumusețe. Firele cibernonului înregistrau în culori 
naturale viermii, stelele de mare și crevetele trandafirii, coralii roşii, albi și galbeni, 
aricii de mare și rechinii de fund, crabii și peștii luminoși, peștele boa și "melcii 
zburători, crinii de mare și bureții sticloși. 

La bordul submarinului, navigatorul AH Mahram fredona un cîn- tec marinăresc, 
iar lîngă el llan privea fermecat feeria adîncurilor. Stevens și Tăun revizuiau pentru 
ultima oară aparatura de cercetare, pregătindu-se pentru înregistrările care aveau să 
fie făcute în apropierea coastei. În cabina de odihnă, Polio dormea dus. 

Submarinul numărul 3 se apropia de coastă cu o viteză de 2 kilometri pe minut. 
Aveau de cercetat zona care se întindea de la orașul Ba- rani pînă dincolo de gurile 
Nigerului. Cînd ajunseră în dreptul orașului Baraui, o luară de-a lungul coastei, 
menţinîndu-se mereu la 2-3 kilometri de țărm, coborînd spre adîncuri şi urcînd spre 
suprafaţă, astfel încît drumul urmat de vas era o curbă sinusoidală, cu văi și culmi. 

în fața coastei liberiene, la 800 de metri adîncime, ecranele de recepţie a 
radiaţiilor începură să scînteieze atît de puternic încît nu mai izbutiră să 
deosebească nimic. 

Stevens îi ceru lui Ali Mahram să micșoreze viteza pînă la 30 de metri pe minut, 
llan părăsi locul de pe bancheta de conducere și veni să privească ecranul. 

Tăun cercetă indicaţiile geopalpatorului. După micșorarea vitezei, se puteau 
deosebi clar radiaţiile calcarului radioactivizat. 

Tăun manipula cu grijă „antenele" geopalpatorului. Se găsea în faţa unei cavităţi 
subterane. Pipăia limitele ei, cerceta rocile din jur. Aici se produsese, fără îndoială, o 
prăbușire. De obicei la adîncimea aceasta sînt straturi de o compoziţie destul de 
uniformă. În acest caz, însă, era un amestec haotic. 

După părerea lui Stevens, era vorba de calcar animal. Receptoarele de radiaţii 
provocate doar nu se puteau înșela. Şi ele indicau calcar animal în scoarță, într-o 
concentraţie surprinzătoare pentru o regiune în general lipsită de calcar. 

- Prietene Stevens, propun „pipăirea" radiantă de aproape, spuse Tăun. 
îngăduie-mi să mă apropii cu scafandrul și să palpez acolo. 

- Da, cred că se poate culege un material interesant. Să ne ridicăm la suprafaţă, 
Ali, pentru coborîrea scafandrului. 

Submarinul urcă pînă la oglinda apei. Tăun îmbrăcă costumul de adincime, în al 


cărui înveliș se realiza o presiune sporită, corespunzătoare cu creșterea presiunii 


apei. Scafandrul era legat de submarin prin conducte flexibile. Un proiector puternic 
cuprindea în conul de lumină scafandrul, urmărind toate mișcările lui. 

Stevens anunţă grupul de coordonare de pe uscat despre acţiunea întreprinsă, 
indicînd punctul în care se găseau. Apoi îl însărcină pe Ilan să consemneze 
indicaţiile lui Tăun. 

Scafandrul urma submarinul în drumul de scufundare. La 1.600 de metri 
adincime, Tăun transmise : 

- Opriţi! 

Submarinul rămase pe loc. Elicea cu care era înzestrat apa- ratul-scafandru în 
care se afla Grigore se puse în mişcare, și acesta se îndreptă spre coastă, luminat 
de fascicolul proiectorului. 

La trei metri de o stîncă a coastei, acoperită cu alge de fund, Tăun puse în 
funcţiune geopalpatorul. Transmitea indicaţiile, pe măsură ce reușea să descifreze 
geograma. 

- Perimetrul zonei cu calcar animal este de aproximativ șase kilometri. Lungimile 
fracțiunilor izolate de calcar variază de la cîțiva centimetri la 15-20 de metri. Un 
adevărat cimitir, un cimitir de reptile uriașe... Reptile, repetă Tăun 

- Reptile. S-a înţeles, spuse llan. Cuvîntul acesta devenea pentru el fascinant. 

- Reptile de zeci de metri lungime. Finele oase par să aibă, după indicaţiile 
palpatorului forma unui schelet cu aripi. 

- Cercetează restul rocilor, răsună indicaţia lui Stevens în casca scafandrului. 

Tăun cercetă compoziţia pietrelor din spatele peretelui coastei ca și cum ar fi 
urmărit cu degetul conturul unei hărţi pe o foaie de calc. Totul părea străveziu. El 
corecta acum poziția aparatului de radioactivizare. 

- O secundă mai la stînga. Mai sus. Așa. Notaţi poziţia aceasta. Mă întorc. 

După vreun ceas reveni la submarin, care urcă din nou la suprafață. 

Cînd Stevens îl văzu pe Tăun intrînd în salonul vasului, avu un simțămint de 
eliberare. 

- Omul acesta nu mai renunţă, șopti el, mulţumit, pentru sine. 

Din același loc unde se găsiseră înainte, cu aparatul de radio- 
activizare fixat în poziția corectată de Tăun, acţionară cu precizie asupra regiunii 


reperate. 


Stevens Tăun şi Ilan contemplau acum un spectacol impresionant. Aparatele de 
bord, și printre ele geopalpatorul, reproduceau cu fidelitate scheletele radioactivizate. 

Ca un reporter care descrie o demonstraţie, Stevens transmitea spre continent: 

- Un uriaş cimitir de reptile ocupă aici o zonă de circa 16 kilometri pătraţi, în 
punctul anunţat. Nu putem interpreta apariţia acestui grup animal. Din indicaţiile 
geogramelor, se pare că s-ar fi produs cîndva un cataclism terestru în apropierea 
zonei în care ne aflăm. Poziţia scheletelor este aceea a unor animale surprinse în 
cursul fugii. Forma oaselor indică labe și începuturi de aripi. 

Pe mal, biologul Celi, din grupul de coordonare a operaţiilor, urmărea cu 
deosebită atenţie cuvintele lui Stevens. 

- Să nu pierzi cumva vreo poziţie, Stevens, îl rugă el. Cred că este vorba despre 
turme de reptile-păsări împinse de o revărsare de ape spre o regiune unde s-a 
produs o prăbușire de straturi. Aceasta a acoperit animalele în timpul fugii. Strînge 
cu grijă toate materialele. 

- Fii liniştii, Celi. Sînt cu mine Tăun și... Ilan, cel mai grijuliu asistent voluntar din 
cîți am cunoscut. 


- Continuati drumul spre Camerun ! indică Gorano. 


Capitolul 24 
ERUPȚIA 

Se apropiau de Camerun. Ali Mahram fredona leneș un cîntec. Tăun răspundea 
la întrebările lui Ilan, care devenea treptat, în drum spre Camerun, un interpret 
iscusit al geogramelor. 

La 20 de kilometri de Camerun, la 600 de metri adincime, submarinul se opri. 
Către continent porni un mesaj care suna a avertisment. 

- Aparatele noastre de ascultare înregistrează puternice zgomote subterane. 
Temperatura scoarței sporește încet, dar continuu. Presiunea scoarţei crește 
apreciabil. Toate indicaţiile confirmă presupunerea că e de așteptat o izbucnire 
vulcanică. Aşteptăm confirmarea coordonatorului pentru a rămîne în faţa 
Camerunului, în vederea urmăririi fenomenului. 

După cîteva clipe de tăcere, se auzi răspicat răspunsul lui Gorano : 


- Rămineţi în fața Camerunului ! 


Stevens îi trimise pe Mahram și pe llan la odihnă. Lenevosul Polio veni să-și ia 
locul la bancheta de conducere. Dar nici Ilan, nici Ali nu aveau chef de odihnă. Voiau 
să urmărească şi ei cele ce se petreceau acolo. Doar Polio părea nepăsător. 
Contempla priveliștea adîncului și fluiera în surdină. 

Oscilaţiile scoarței deveneau tot mai intense, și valuri din ce în ce mai puternice 
porneau de la coastă înspre larg. 

Timp de trei ore, Stevens și Tăun nu se cilintiră de la masa de lumi. Examinau 
radiaţiile scoarței și mișcările seismice. 

în mintea lui Tăun se îmbulzeau tot felul de gînduri. își amintea de vechea lui 
presupunere formulată într-o lucrare care stirnise mult interes. 

„„„«îngrămădirea de substanţe radioactive produce căldura suplimentară necesară 
dilatării rocilor, pînă la apariția unor fisuri apreciabile. Gazele și lava migrează prin 
aceste fisuri. Golurile lăsate devin regiuni de minimă rezistenţă, de prăbușiri și pot 
astfel provoca cutremure locale. 

Pentru a stabili însă la ce adincime se găsește lava în migraţie, este necesar să 
se cunoască concentraţia de potasiu 40. Stabilirea procentului de potasiu 40 
radioactiv în lava vulcanică în timpul ascensiunii ei, înainte de a se dispersa pe 
regiuni mari în atmosferă și în rocile înconjurătoare, constituie cheia problemei..." 

Georadiologul Stevens preţuia în mod deosebit ipoteza formulată de Tăun. 

Acum se ivise o ocazie unică pentru verificarea ei. în cel mult șase ore, urmau să 
înceapă fenomenele vulcanice acti've. 

Cei doi cercetători nu aveau timp de pierdut. Erau hotărîţi să exploreze vulcanul. 

Le trebuiau însă mai întîi două ore pentru calculul exact al duratei fenomenului și 
al tuturor fazelor lui, pentru efectuarea pregătirilor necesare. în acest timp, 
submarinul avea să urce pe valea rîului Camerun pînă în apropierea imediată a 
zonei vulcanice, 

Hotărîrea lor se contură imediat. Vor îmbrăca pe coastă scafan- drierele ușoare 
de suprafață, avînd astfel posibilitatea de a se alimenta cu a»r necontaminat, iar 
stratul izolant al costumului le va asigura protecţia împotriva căldurii. Astfel echipați, 
vor porni să cerceteze vulcanul. 

Cuprinşi de febrilitatea calculelor și pregătirilor, cei doi cercetători comunicară 
laconic centrului de coordonare : 


- Trimiteţi un helicopter pentru cercetări pe coastă. 


Stevens dădu instrucţiuni rapide lui Ilan. Urma să ţină legătura cu el. să transmită 
comunicările primite grupului de coordonare și să-i indice acestuia, la fiecare cinci 
minute, poziţia lor exactă. 

Cele două ore stabilite pentru operaţiile preliminare trecură pe nesimţite. 

îmbrăcaţi în costume de scafandru, cei doi cercetători debarcară și se îndreptară 
spre locul unde presupuneau că se va forma craterul vulcanului. Cunoscînd perfect 
masivul, Stevens înainta cu siguranţă pe cărările cu panta cea mai dulce, urcînd tot 
mai sus. Cu casca costumului de scafandru lăsată pe spate, purtînd aparatele pe 
umeri, cei doi călători aveau o înfățișare stranie. Nu-i întilnea însă nimeni, deoarece 
întreaga zonă fusese alarmată și evacuată. 

Cu jumătate de oră întirziere faţă de prevederile graficului de parcurs, cei doi 
cercetători ajunseră pe creasta vulcanului. De acolo se zărea în! depărtare, la 
picioarele lor, oglinda sclipitoare a oceanului. La douăzeci de metri unul de altul, 
instalară aparatele de recepţie a radiaţiilor naturale. 

Zgomotele subpămiîntene creșteau în intensitate. Nu se auzeau unul pe celălalt și 
le era foarte greu să deslușească comunicările lui Ilan. Gazele emanate îi siliră să-şi 
pună casca. 

Temperatura urca. Tăun descoperi cu detectorul vîna de lavă. Fixă aparatul de 
recepţie pe trepied, scoase cronograful și urmări atent mișcările acului. Secundele 
se scurgeau încet, iar vuietul subteran se apropia ameninţător. Tăun nu mai avea 
ochi decit pentru ecranul receptorului. Pelicula pe care se imprimau urmele radiațiilor 
potasiului 40 se înfășură încet pe tambur. Grigore nici nu băgă de seamă ţișnirea 
aburului fierbinte din crăpătura ivită la stînga lui. 

Acele cronografului se mișcau uniform și încet. 

Lava urca în coșul vulcanului. Tăun și Stevens, fiecare în punctul său de 
observaţie, se pregăteau de plecare. Strînseră aparatele în cutii. Conform înţelegerii, 
o făceau concomitent. 

O explozie izbucni atunci, cutremurînd tot muntele. Din fisura prin care ieşise 
aburul fierbinte, ţișnea un val de noroi, urmat de un curent de lavă. Retragerea lui 
Tăun era tăiată. Aruncat la pămînt de presiunea exploziei, el se tîrî spre cutia 


aparatului de recepţie. 


Aburul și gazele învăluiau regiunea. Valul de lavă fierbinte creștea mereu. Tăun 
se sprijini de aparat și încercă să se ridice. Dar temperatura nu mai era suportabilă 
decit în apropierea solului. Se re- semnă să rămînă culcat. 

După prima ţişnire, urmă o pauză. Tăun presupunea că avea să dureze cel mult 
30 de secunde. Hotări să se ridice, înfruntînd căldura și să pornească în căutarea lui 
Stevens. Se sculă cu mare greutate. Ținîndu-și răsuflarea, porni cu aparatul legat la 
spate. Stevens nu era însă nicăieri. Nu făcu mai mult de zece pași și auzi o voce 
puternică, ciudat de aproape. 

- Culcă-te cu faţa la pămînt! 

Fără să ezite, ascultă de această indicație. 

După cîteva secunde, fu prins și ridicat în sus atit de repede încît abia avu timp 
să simtă fierbințeala gazelor vulcanice care îl înconjurau. 

Suspendat în aer, Tăun văzu dedesubtul lui craterul ameninţător. Deosebi apoi 
vocile celor din helicopter. Curînd se afla în cabină, dezbrăcat de costum și așezat 
pe o banchetă. 

- Unde-i Stevens ? fu prima lui întrebare. 

îl pescuim și pe el, răspunse calm un bărbat din echipajul helicopterului. 

Și, într-adevăr, peste puţin timp, helicopterul trimis de grupul de coordonare după 
indicaţiile lui llan îl salvă și pe Stevens. Coborînd la zece metri deasupra punctului în 
care se afla acesta, nava lansă lanţuri cu inele de salvare, care se prinseră de 
cercetător și-l aduseră cu ajutorul unui palan electric, pînă la marginea cabinei. 

Tăun și Stevens se îmbrăţișară. Inimile lor băteau în același ritm. Gustul 
neasemuit al victoriei le umplea fâptura. Peliculele şi firele pe care le purtau cu ei 
conţineau primele înregistrări radioactive luate în timpul ridicării lavei într-un vulcan. 

Tăun ceru televizofonul, care-i fusese luat o dată cu îmbrăcămintea. Şi, după ce 
stabili legătura cu Ilona, rosti cîteva cuvinte, al căror tilc cei din jur nu-l înţeleseră : 


- Repitilei îi cresc mugurii aripilor, Ilona. 

Helicopterul îi aduse pe cercetători la submarinul numărul 3. Polio și Ilan se 
învîrteau în jurul lor. Ultimul prelua cu grijă aparatele și le duse în cabina cu 


materiale ştiinţifice. 


De obicei plictisit, niciodată grăbit, oricînd gata să doarmă, Polio era acum vioi ca 
un titirez. Aduse ceai fierbinte, băuturi întăritoare, haine de schimb. Spunea 
admirativ: 

- Asta zic și eu treabă! Bravo ! O viaţă are omul. 

Numai Ali Mahram era supărat. El nu aproba aventura celor doi cercetători. 

- Curaj ? Fleacuri! Lipsă de răspundere, inconșştienţă. închipuiţi-vă că v-ar fi 
pirjolit de vii. Cui i-ar fi slujit treaba asta ? 

Bombăni mult timp pe această temă. 

Tăun simţea cum îl năpădeşte o nevoie aprigă de somn, o oboseală cumplită. 
Trebuia să doarmă, să doarmă. Şi era atit de plăcut să guste aceste ultime secunde 
de oboseală, care se amestecau cu voluptatea destinderii care era aproape. 

Se îndreptă spre camera de odihnă, unde-l aștepta unul dintre cele două paturi 
albe, elastice. Se întinse așa cum era, pe jumătate îmbrăcat, în pat. Nu se mai 
sinchisea nici de zgomotul radiotelevizorului. De acolo se auzeau frînturi dintr-o 
piesă istorică descriind lupta oamenilor împotriva războiului. Descrierile grozăviilor 
războiului se amestecau în mintea lui cu imaginile erupției vulcanice.« 

Nu dormea încă, dar era atît de aproape de somn, atît de... Şi somnul veni... 

Colinele sînt verzi și caldarimul străzilor e curat, doar cizmele miros a grăsime și 
sudoare, a gaz vulcanic. Miroase puternic a gaz vulcanic. O sută, o mie, o mie de mii 
de cizme pășesc peste colinele verzi, peste caldarim. 

Opriţi-vă! Opriţi-vă ! Un milion de cizme pășesc, și oasele copiilor piriie sub 
călciîiele lor. 

Ce înfățișare dureroasă are această fată despletită! 

De ce mi-aţi omorît părinţii ? Bestii ! Bestii ! 

Călcîiul cizmei năclăite de sînge zdrobește ţeasta. 

Sfișiaţi ! Incendiaţi! Nici un om viu, nimeni nu trebuie să scape! 

Pluton, drepţi ! Foc ! Foc! Foc! Foc! 

Culcat, drepţi ! Culcat, drepţi ! 

Soldatul întinde mîna spre o floare care vestește primăvara. Mina înţepenește 
înainte de a atinge floarea. 

A murit un om. 

- Hai, băiatule, hai cu mine la Hiroșima! Hai la Nagasaki! Nagasaki, Hiroșima ! 
Ha! Ha! ha! 


Un diavol vișiniu ţopăie. 

O cuvintare despre demnitatea omenească, despre drepturile omului, despre 
libertate, fraternitate, egalitate. Cine ţine cuviîntarea ? O ! Dar e nebunul plîngăreţ din 
Boris Godunov. E nebunul căruia copiii i-au furat bănuţul. 

Prin fisură ţișnește lava. Curge lavă peste tranșee și șosele. Oameni în uniforme 
cenușii, trîntiţi la pămînt, mestecă lavă fierbinte. 

Explozia! A explodat bomba nucleară. Mașina de calcul statistic scuipă o bandă 
uriașă de cifre. O sută de mii de morţi, cinci sute de mii de răniţi... 

- Cauţi potasiu 40? Poftim, maestre! îţi dau potasiu 40. Sânt umbra umbrei 
omului spulberat la Hiroșima. 

Diavolul vișiniu ţopăie. 

- Vrei acasă ? Vrei la mama ? Rămii aici. Aici va fi linişte - liniștea nesfârşită a 
morții. Ascultă povestea mea : 

A fost odată o civilizaţie. Civilizaţia era puternică și măreaţă. Eu am distrus-o. Eu, 
eu sînt stăpînul cimitirului! 

Un cor de glasuri se aude de departe. Crește vocea corului. Se aude puternică 
vocea corului, în care se distinge limpede timbrul glasului puternic al lui llan. Şi 
diavolul se chircește, se face mic ca o rimă. Dispare. Vocea corului cutremură 
zidurile. 

- Cinste celor care au luptat pentru ca omul să-și recapete demnitatea... 

Tăun se trezi brusc și sări din pat. 

- „„„demnitatea. 

Cuvintul ţișnea din difuzorul radiotelevizorului. 

Inima lui Tăun bătea să-i spargă pieptul. Se frecă la ochi. Se pipăi. Ce coșmar 
absurd ! Din ce străfunduri întunecate au mai apărut acești strigoi blestemaţi ai 
trecutului ? Ar fi vrut să vorbească cu cineva, să se scuture de imaginile coșmarului, 
care stăruiau în mintea Lui. 

Apoi îi înflori un zîmbet pe faţă. își descifra visul. Auzise în somn fraze din piesa 
istorică radiotelevizată. Ele stirniseră amintiri din diferite cărţi citite în timpul 
convalescenţei. Totul se suprapusese, se prefăcuse în imagini : oboseala lui fizică, 


amintirea mirosului de gaz vulcanic, în sfîrșit, senzaţia de eliberare pe care o trăise. 


Ilan intră în cabina de odihnă. Îl văzu pe Tăun pe marginea patului, cu părul 
răvășit, cu braţele atirnind de-a lungul trupului, și dădu să se retragă. Dar Tăun îl 
opri. 

- intră, llan. Vreau să stăm de vorbă. 

- Credeam că dormi. Te-ai dus la culcare acum un sfert de oră... și 
presupuneam că, după o zi ca asta, ai adormit de mult. 

- Am adormit, llan. Şi am avut un vis. Un vis rău și stupid. 

- Visezi și dumneata ? Nu știu de ce credeam că oameni ca dumneata nu 
visează. 

Crisparea de pe figura Lui Tăun se topea. Lumina zimbetului îi stăruia pe obraji. 

- O ipoteză greșită, Ilan. Visez destul de des. Visul este și el un fel de 
confruntare cu lumea, în care ideile sînt înlocuite cu imagini izvorite din trecut și 
prezent, din întîmplări trăite sau auzite, din temeri și speranţe. Trebuie să spun chiar 
că visurile îmi ajută uneori să-mi limpezesc gindurile. Uite, chiar coșmarul prin care 
am trecut mi-a deschis o perspectivă nouă. 

- Dar ce-ai visat ? 

- Am avut viziunea trecutului omenirii, a epocii în care milioane de oameni, 
milioane de forțe active, erau măcinate de război. 

Și am ajuns să înțeleg mai bine frumuseţea vremurilor pe care le trăim. Cît de 
neînsemnate îmi apar acum neliniştile mele, cît de absurdă mi se pare acum ideea 
de a mă retrage din munca de creație a saharienilor. 

- Tu, prietene Tăun, care știi atîtea, te-ai putut gîndi să renunti ? Este într-adevăr 
atît de greu să devii cercetător? Dintre toți elevii clasei mele, sîntem doi care am 
hotărît să luăm calea aceasta. Mă sfătuieşti să mă opresc ? 

- O, nu, nu I Ceea ce a fost valabil, sau mi s-a părut valabil, pentru mine nu este 
în nici un caz valabil pentru voi. Epoca de astăzi, epoca voastră, ne îngăduie într- 
adevăr să năzuim la ceea ce făurim şi să făurim ceea ce năzuim. Urmează-ţi calea, 
llan. Visează și înfăptuieşte! Aceasta este legea zilelor noastre, pentru care au luptat 
generaţii de eroi. Este legea demnităţii omenești. 

- Şi despre dragoste ce părere ai, prietene Tăun ? 

întrebarea lui Ilan ţişnise pe neașteptate. 

Tăun se ridică în picioare, făcu cîţiva pași prin cabină, apoi se întoarse către 


tînărul lui prieten și, mîngiindu-i cîrlionţii, răspunse la întrebarea lui. 


- Amo părere foarte bună despre dragoste... Este începutul și lumina vieţii. Tu 
iubești, desigur, nu ? 

- Nu sînt încă sigur. Vezi, prietena mea are o altă concepţie despre viață. As-ta 
ne cam desparte. 

Tăun ar fi zimbit, poate, dacă micul savant din faţa lui nu j-ar fi fost atît de drag, 
dacă nu s-ar fi temut să-și rănească prietenul de 16 ani. 

- Şi ce anume gîndeşte prietena ta ? 

- Ea crede că este suficient să te dăruiești cu trup și suflet unei pasiuni minore 
pentru a-ţi umple viaţa. Vrea să-și închine existența dansului și neglijează toate 
celelalte preocupări. £ gata chiar să renunţe la școala teoretică. între noi se cască 
astfel o adevărată prăpastie. 

Tăun îl apucă pe llan de umeri, mîngiietor, cu duioșie. 

- lubește fata, dragul meu! Las-o să danseze! Dansul ei va da aripi visurilor 
omenești, visurilor tale științifice. 

- Şi ce va fi mai tirziu ? 

- Mai tirziu vei înţelege că știința și arta sînt surori gemene și că amîndouă 
izvorăsc din dragostea pentru om, pentru viaţă. Şi acum, să ne culcăm. Visează la 
prietena ta, la viitorul vostru. Voi visa și eu la fel - la tinereţe, la viitorul omenirii și la 
dragoste, llan. Da, 
la dragoste! 

Se culcară, după ce hotărîră ca Tăun s-o cunoască și el pe lanca. 

încordarea dispăru curînd din ultima fibră a fiinţei lui Tăun. Se cufundă de astă 


dată într-un somn adînc, fără vise - primul lui somn fără vise. 

LA ZEUL VIEŢII 

Cîtă vreme se temuse pentru Grigore, Ilona nu se prea gindise la propria ei 
soartă. Era stăpînită de un sentiment de remușcare. Se întreba dacă are dreptul să- 
și trăiască propria ei existenţă, dacă are dreptul la iubirea clocotitoare a lui iuk. 

în perioada de pregătire a expediției, cînd Tăun se cufundase într-o singurătate 
populată doar de cărţi, filme și reviste științifice de specialitate, Ilona avusese 
deseori prilejul să discute problema lui cu fratele ei, Şandor, care terminase de 


curînd tratamentul de adaptare în sanatoriu. 


Lui Şandor îi era greu să înţeleagă frămiîntările surorii lui, după cum îi era greu să 
înțeleagă orice probleme sufletești delicate. 

- Cînd în jurul tău sînt atitea lucruri care așteaptă să le vezi, să le încerci, să le 
înţelegi, să le transformi, îi spusese el o dată, ce rost ar avea să cauţi mereu în tine, 
să-ți pui întrebări fără rost, să-ţi creezi probleme de conștiință ? 

Şandor își întocmise, cu ajutorul Lui luk și al lui Gromov, care se interesaseră de 
„tehnicianul cosmic" încă de pe vremea cînd se mai găsea în sanatoriu, un plan 
amănunţit de vizitare a marilor unităţi de producţie, a staţiilor de comandă a ploii, a 
uzinelor producătoare de cosmoavioane. Pe el nu-l îngrozea cîtuși de puţin mulțimea 
cunoștințelor tehnice pe care trebuia să și le însușească, pentru a se putea încadra 
definitiv în viaţa sahariană. 

- Ce-au putut să facă alţii voi putea și eu, avea el obiceiul să spună. Totul e o 
chestiune de timp și de organizare. înţelegi, fetițo, de organizare. 

Și nu se grăbea. Cînd se găsea în faţa unui mecanism nou, îl examina atent, mai 
întîi ca formă generală, apoi piesele componente fiecare în parte. întreba, își nota 
răspunsurile, se întorcea a doua și a treia oară și, dacă era nevoie, a zecea oară, iar 
pe urmă - după ce totul era clar - făcea cu minuţiozitate schiţele, își însemna cotele 
și trecea mai departe. 

La fel de sistematic cum trata problemele tehnice, discuta Şandor și problemele 
de viaţă. 

- Eşti o femeie tînără. Acesta-i punctul 1. luk este de o vîrstă apropiată de a ta. 
Acesta-i punctul 2. Se pare că vă simţiţi bine împreună. Acesta-i punctul 3. 
Concluzia logică : uniţi-vă și încercaţi să vă faceţi unul pe altul fericiţi, dacă socotiti 
că în asta se găsește fericirea... 

Ce obligaţii ai față de Tăun ? De altfel, el nici nu-ţi pretinde nimic. Ai dat dovadă 
de suficientă naivitate și donchișotism evadînd împreună cu el din sanatoriu ca dintr- 
o închisoare. 

- Echilibru nestabil! îi strigase, la ultima demonstraţie de acest fel, Ilona. Tu n-ai 
inimă, ești un automat de raționamente. 

- Şi crezi că echilibrul nestabil este de preferat ? Crezi că născocirea dramelor 
sufletești înnobilează cumva viaţa? 

- Cred... cred... că nu te deosebești cu nimic de o mașină de calculat ! 


răspunsese llona enervată. 


Asemenea discuţii aveau deseori loc între cei doi fraţi. Şandor nu înceta s-o 
îndemne să se integreze în viața adevărată, să devină - cum spuea el - un șurub în 
această minunată mașină a omenirii. 

llona ar fi fost de acord cu acest sfat dacă n-ar fi venit de la Şandor. Adesea o 
ispitea dorinţa să pornească la o muncă organizată. Treburile ocazionale la care o 
punea iuk la școală sau în laborator nu-i mai ajungeau. 

într-o zi, după convorbirea televizofonică cu Tăun, se afla cu luk și cu fratele ei 
pe terasa locatoriului. Ilona îi puse lui luk, fără ocolișuri, întrebarea care o frămiînta în 
ultimul timp. 

- Unde mă sfătuiești să muncesc? 

- În sfîrșit, o preocupare înţeleaptă, remarcă Șandor. 

- Nu te-am întrebat pe tine, statuie a cuminţeniei! spusese îmbujorată Ilona. 

luk o învălui cu-o privire plină de dragoste. Analizase de o sută de ori această 
problemă. Se giîndise, de pildă, la casele de copii, la munca de educaţie de acolo, 
dar socotea că Ilona nu avea încă stabilitatea sufletească și nici experiența necesară 
pentru o activitate atit de complexă cum e creșterea copiilor. Şcoala punea aceleași 
probleme, educarea tinerilor cere forță, stăpiînire de sine, siguranţă. Faţă în faţă cu o 
clasă, profesorul își găsește sprijinul în cunoașterea și stăpînirea sufletelor celor pe 
care trebuie să-i educe. Duioșia, dragostea de oameni nu sînt suficiente. Ar fi putut 
oare llona mînui sancţiunea ? Nu, hotărît că nu. Cu toată educaţia primită în anii 
petrecuţi în casele de copii, adolescenţii mai sînt în stare să lovească în sfiiciune cu 
cruzimea inconștienţei. 

Munca medicală? Pregătirea ilonei ar fi asigurat adaptarea eî rapidă. Dar o 
asemenea ocupaţie nu era, după părerea lui, destul de interesantă. Așa era oare 
într-adevăr ? Poate faptul că tocmai această muncă era mai străină de preocupările 
lui luk îl făcea să gindească în felul acesta. Dar, în definitiv, n-avea el dreptul s-o 
ajute în fiecare pas, s-o sprijine în prima ei perioadă de muncă organizată ? 

Răspunsul pe care-l dădu acum fusese pregătit demult. El era justificat de o serie 
de argumente : cunoștințele biologice ale ilonei, metodele fizice folosite în industria 
biologică - deci apropierea de specialitatea Lui luk - interesul pe care i-l stirnise 
llonei activitatea microorganismelor sintetice, cu prilejul primei ei vizite la uzina de 
sinteză a zahărului din bioxid de carbon. 


- La uzina Bios-Alfa” 


Ilona se așteptase la o sugestie mai vagă. Indicaţia directă, concretă a prietenului 
ei o descumpăni. Nu știu citeva momente ce să zică și îl privea cu întrebări nerostite 
în ochi. 

- De îmbătrinit, n-ai să îmbătrînești acolo, continuă luk, după citeva clipe de 
tăcere. Vei avea însă prilejul să participi la rezolvarea unor probleme pasionante. Vei 
învăţa în domeniul în care ţi-ai început pregătirea, vei cunoaște acolo oameni noi și 
vei lega prietenii cu fete de virsta ta. Vei intra definitiv în activitatea Saharianei. 

luk, la rîndul Lui, avea să fie destul de mirat la auzul răspunsului hotărît al llonei. 

- Mă duc la uzina „Bios-Alfa" ! Dar să știți că nu mă va conduce nimeni. Nici tu, 
luk, nici tu, Şandor. Sînt hotărită să pornesc la drum fără ca nimeni să mă ţină de 
mînă. Spune-mi numai cu cine trebuie să vorbesc. 

Şandor nu se putu stăpîni să observe răutăcios : 

- Eroina pleacă la cucerirea lumii! 

Dar nici Ilona și nici luk nu luară în seamă ironia. 

- Trebuie să vorbești cu Zeul vieţii. Așa i se spune biologului Habarani, care a 
studiat timp de 70 de ani biochimia plantelor și coordonează astăzi activitatea uzinei 
de sinteze biologice. Îl găsești oricînd în laboratorul central al uzinei. Ar fi fost poate 
bine... 

- Nu, luk, nici o recomandare! Fii fără grijă! Și acum să mergem. Era vorba să 
vedem azi „Reflectare"”. Nu mai este decit un sfert de oră pînă la începerea 
spectacolului și, de data aceasta, nu vreau în nici un caz surogat televizat. 

Citeva minute mai tirziu, admirau tustrei echipa Teatrului clasic, care prezenta 
strălucita piesă a dramaturgului saharian Ones Sartan. Era o dramă de idei pe tema 
: spiritul omului neechilibrat, cu răni sufletești, oglindește deformat lumea. 

+ 

Uzina vieţii se înălța pe o colină de la nordul orașului. Pe o rază de 500 de metri 
de jur împrejurul clădirilor mu circula nici un vehicul. În vecinătatea zonei prohibite, 
se întindeau „zonele colorate", întinderi acoperite cu o vegetație pigmentată în cele 
mai diferite nuanţe. Erau plantațiile experimentale ale uzinei, unde se încerca 
vitalitatea organismelor vegetale sintetizate. 

Cu părul strîns sub o panglică verde, llona pășea pe una dintre aleile care 


duceau către poarta principală prin care se intra în uzină. Nu mai era decit la o mică 


distanţă de aceasta, cînd se auziră trei semnale scurte. Becuri roșii de semnalizare 
se aprinseră pe întreg frontispiciul circular al clădirii. 

llona nu dădu nici o atenţie semnalelor. Se îndrepta spre poarta de intrare, cu 
toate gîndurile concentrate asupra apropiatei ei întîlniri cu Zeul vieții. 

Dar deodată începu să se întimple ceva care nu mai putea scăpa atenţiei ei. 
Clădirea uzinei se scufunda, devenind tot mai scundă. Mișcarea era destul de 
rapidă, căci Ilona vedea cum ferestrele se apropie de sol și intră în pămînt. Încercă, 
fără succes, să lupte împotriva senzaţiei de ameţeală care o cuprinsese. 

Acum uzina dispăruse pur și simplu, iar aleea pe care pășea se deplasa lin spre 
golul rămas în mijlocul clădirii. Din toate părţile, de jur împrejurul prăpastiei căscate, 
aleile radiale se îndreptau spre centru în cîteva secunde, ele se îmbucară. Platforma 
astfel creată, pe care se găsea și llona, începu apoi să coboare. Deși scufundarea 
nu era mai rapidă ca aceea a unui ascensor, fata simţea un gol ca acela de care se 
plingeau pasagerii aerieni ai trecutului cînd avionul intra într-o zonă rarefiată. 

Era inutil să încerce să atragă atenţia prin strigăte. Pe deasupra îi era și groază 
de ridicolul situaţiei în care se găsea. 

Cam la zece metri deasupra capului llonei, apăru o nouă platformă. Acum se 
găsea într-un spaţiu închis, puternic iluminat. 

Totul mu durase mai mult decit cîteva zeci de secunde. 

Nimic nu se mai mișca. 

După trecerea primei spaime, llona examină cu atenţie locul unde se afla. Văzu 
niște palete a căror subţirime le făcea transparente. leşiseră din pereţii laterali ai 
incintei, purtate de cîteva axe fine. 

Dar ce se întîmpla oare cu ea? Să fi fost de vină emoția? Simţea o greutate din 
ce în ce mai mare la respiraţie. O senzaţie de lipsă de aer, de sufocare, punea 
treptat stăpiînire pe ea. 

Şi, dintr-o dată, simţi că puterile o părăsesc. Se clătină. În minte i se învălmășeau 
amintiri îndepărtate. O străfulgera gîndul morţii. Cu un efort suprem, se apropie de 
instalaţia de palete transparente și se prăbuși fără simţire peste un ax, care se frinse 
sub greutatea trupului ei. 

Tehnicianul de serviciu de la postul de termostatare al uzinei era uimit. Nu 
înţelegea ce se petrecea astăzi cu indicatoarele de temperatură. Stabilizarea 


temperaturii era o condiţie esenţială pentru cercetare. Scufundarea uzinei, pe lîngă 


celelalte mijloace obișnuite, asigura nu numai o temperatură constantă, ci evita și 
perturbații datorită curenților de aer. De obicei, stabilizarea temperaturii, pînă la 
miime de grad, era o problemă simplă. Se scufunda uzina, iar după închiderea celor 
două platforme și rarefierea aerului din spaţiul dintre ele (în scopul creării unui spațiu 
izolant față de mediul exterior), după punerea în funcţiune a termoregulatoarelor, 
temperatura necesară în laboratoarele izolate era întotdeauna perfect asigurată pînă 
la zecimi, de miime de grad și pînă la milionime în cazuri speciale. 

Ora termostatării absolute, adică ora scufundării, era timpul celor mai interesante 
experienţe în laboratoarele uzinei. 

Acum, însă, acele indicatoare nu voiau să stea locului. O încăpăţinată miime de 
grad suplimentară și o tendinţă ușoară de creştere indicau o sursă de căldură 
undeva în spaţiile izolate. Şi în timp ce manevra supapele de evacuare, încercînd să 
învingă neregularitatea ivită, semnalul de alarmă luminos îi indică ruperea axului la 
aparatul care înregistra viteza mișcării moleculare. 

O intervenţie imediată era necesară. 

Tehnicianul de serviciu anunţă pe coordonator și staţiile de cercetare. Deschise 
pe urmă repede canalul de acces către spațiul care trebuia controlat, lăsînd să 
pătrundă acolo aerul atmosferic. 

însoţit de membrii echipei de depanare, el se urcă cu ascensorul în zona 
indicată. 

S-ar fi așteptat la orice altceva decit îi fu dat să vadă. O femeie în nesimţire 
zăcea prăbușită peste axul aparatului de măsurat viteza mișcării moleculare în 
camera de vid. Un accident fără precedent la Elos-Alfa ! 

llonei i se făcu imediat tratamentul de readucere în viaţă, folosindu-se mijloacele 
de intervenţie potrivite. Ea se trezi pe jumătate biiguind cuvinte fără sens pentru cei 
din jur: „participare", „submarin", „luk". Apoi din nou „luk". ÎI chema pentru a treia 
oară în clipa cînd se trezi de-a binelea. 

O liniștiră zîmbetele oamenilor din jurul ei, îmbrăcaţi în salopete care păreau de 
mătase viorie. 

| se dădu să bea un lichid înviorător și curînd își aminti de împrejurările care o 
aduseseră acolo. Roși pînă în vîrful urechilor. 

Făcuse o boacănă şi începuse să-i pară râu că nu se lăsase condusă. 


În camera coordonatorului general, agitația era neobișnuită. Zeul vieţii era furios. 


- Cine a îndrăznit să tulbure activitatea uzinei ? Ce sînt aceste povești bizare ? 
Să fie scoasă imediat din uzină musafira nepoftită! 

Asistenta Lui Habarani, Magda, aşteptă ca maestrul să-și verse focul, interveni 
abia după ce-l văzu mai liniștit. 

- Este vorba de un caz cu totul deosebit. Tînăra vine pentru întiia oară în uzină, 
după ce i s-a făcut un tratament complex de readaptare. Şi-a pus toate nădejdile în 
noi. Ar fi bine s-o vedeți. 

Habarani nu obișnuia să-și întrerupă studiile şi să flecărească de-a surda cu 
oamenii. Dar cuvintele asistentei îl făcură să treacă peste obiceiurile de toate zilele. 
Mai bombăni cîtva timp și apoi spuse scurt: 

- În sfîrșit. Trimiteţi-o la mine. 

Mona păși în cabinetul Zeului vieţii cu inima cît un purice. Altfel, cu totul altfel își 
închipuise ea condiţiile în care avea să înceapă discuţia cu el. Acum trebuia să se 
prezinte ca o vinovată, ca o școlăriță care a făcut o poznă. 

Se îndreptă totuși fără ezitare spre masa de lucru a lui Habarani, masă care era 
de fapt platforma unui microscop electronic orizontal. 

Dar ce era oare cu aceste priviri ale savantului ? Ce avea de gind omul din fața 
ei, care o privea ca pe o arătare ? 

Ilona se opri buimăcită. învățatul n-o pofti să șadă, nu făcu în general nici un 
gest. Privea ca hipnotizat la capul, numai la capul ei. 

llona biigui ceva, Dar se opri imediat. Căutătura lui Habarani îi tăia curajul din 
rădăcini. O nedumerire amestecată cu spaimă o îndemnau să plece, să fugă din fața 
Lui. 

Ridicîndu-se cu un zîmbet triumfător, care avea ceva solemn, Habarani exclamă : 

- Pigmentul jupiterian! 

Imediat după aceasta, savantul se trezi parcă dintr-o reverie. își ceru iertare 
pentru atitudinea lui ciudată și o rugă să-l înţeleagă. Apariţia ei însemna pentru el o 
surpriză pe cit de neașteptată, pe atît de deosebită. 

O pofti să șadă și îi explică, în sfîrşit, motivul primirii pe care i-o făcuse. Părul 
llonei avea o culoare și strălucire identică cu aceea a unor fibre vegetale realizate de 
el în laborator. Acestea fuseseră obținute în condiţii similare celor care ar fi existat 
într-o seră cosmică aflată'pe un satelit jupiterian, sub tripla influenţă a radiaţiilor 


solare, a radiaţiilor reflectate de Jupiter și a radiaţiilor cosmice. 


Arareori îl înșelau pe el impresiile directe, senzoriale. Era convins că la analiză 
se va dovedi că firele de păr ale llonei conţin pigmentul pe care el îl numise 
„jupiterian". Şi dacă era așa, întreg eșafodajul teoriei pe care o construise cu privire 
la raportul dintre condiţiile complexului de radiaţii și pigmenţii animali și vegetali 
trebuia abandonat ca nevalabil. 

însemna că și în alte condiţii, în condiţii terestre, se pot forma pigmenţi cuprici. 
Infirmarea teoriei Lui era tot atît de importantă ca o descoperire. Pînă acum 
pigmentul fusese descoperit numai în condiţii extraterestre sau realizat în 
laboratoare. 

- înţelegi acum de ce te-am privit atît de stăruitor, încheie el. Trebuie să știi că 
ești purtătoarea unui argument experimental unic. Ești singura purtătoare animală, 
terestră a pigmentului pe care l-am botezat jupiterian. De aceea nu mă pot opri să-ţi 
cer o buclă din păr. 

llonei îi venise inima la loc. Era chiar bucuroasă că lucrurile luaseră această 
întorsătură. Şi, întelegînd că învățatul nu știe nimic despre originea ei cosmică, îi 
spuse: 

- îmi pare bine că nu infirm, ci confirm teoria pe care aţi elabo- rat-o. M-am 
născut pe un satelit al lui Jupiter. 

Habarani, bătrînul Habarani, Zeul vieţii, sări ca un adolescent din fotoliul său. 
începu să alerge prin cameră fără noimă, bolborosind cuvinte al căror înţeles Ilona 
nu-l cunoştea. Apoi, ca și cum şi-ar fi amintit de un lucru esenţial, trecu repede în 
faţa televizofonului de masă și strigă : 

- Magda, Magda! Adu-mi cultura de mușchi jupiterieni ! 

în aşteptarea asistentei, Habarani se așeză pe un taburet lîngă llona. Privea 
fascinat, cu ochi de îndrăgostit, părul ei. Fata aceasta îi aducea pe neașteptate un 
răspuns pe care numai o întîmplare extraordinară, cu totul ieșită din comun, putea 
să-l aducă. Natura îi făcuse un dar minunat. ŞI el trăia cu intensitate, cu o adevărată 
voluptate, bucuria descoperirii, acea bucurie care-ţi umple făptura cu senzația 
înfăptuirii. 

Magda sosi, aducînd un platou de sticlă încărcat cu o vegetaţie arămie. Chiar o, 
comparaţie făcută cu ochiul liber îţi dădea certitudinea că Habarani nu se înșelase. 
Trebuiau totuși făcute analizele. Ilona își desfăcu panglica, și părul undui strălucitor 


peste umerii ei. Tăie apoi o buclă cu bisturiul pe care i-l dăduse Magda. 


- Prima jertfă a jupitericnei pe altarul științei, spuse Habarani, luînd din miinile 
llonei bucla purpurie și punînd-o cu grijă pe platoul cu mușchi. 

Magda zîmbi șiret. 

- Maestre, vă atrag atenţia că era cît p-aci să comiteţi o neîn- găduită eroare 
științifică cînd v-am anunţat-o pe accidentata noastră. 

- Recunosc, recunosc de o mie de ori, draga mea. Și vreau să-mi ispășesc 
greșeala. Spune, trimisă a plaiurilor jupiteriene, ce dorești" îţi vom îndeplini orice 
dorinţă, ca în basmele orientale. 

- Vreau să lucrez aici, spuse fără ocol llona. 

Habarani rise din toată inima. 

- Bine, dar asta-i prea puţin. Ne dai, în loc să ceri ! Hai, Magda, să conducem pe 
oaspetele nostru prin uzină. Şi să facem așa încît să rămînă la noi. 

- AŞ vrea să spun că știu cite ceva despre... începu llona. 

- Chiar dacă n-ai şti nimic, ai şi dat suficient științei pentru a merita să lucrezi cu 
noi, o întrerupse Habarani. Dar cred că vei putea da mai mult. Ai dovedit stăpînire de 
sine, atit cu prilejul închiderii în camera de vid cît și atunci cînd te-am întîmpinat ca 
un zănatic. Ai deci o calitate importantă, care se cere cercetătorului. Restul va veni 
de la sine. Să dăm o raită prin secţiile casei noastre. 

Porniră tustrei. în sala sintezelor de albumină, Habarani îi descrise llonei 
aparatajul de producere a cîmpurilor magnetice, care creau una dintre condiţiile 
necesare pentru sinteza componenților optic-activi ai albuminei. 

- Azotul, carbonul, hidrogenul, sulful și oxigenul se combină aici, dînd amino- 
acizi cu aceleași proprietăţi ca ale amino-acizilor naturali. Visul lui Pasteur şi al 
zecilor de chimiști ai veacului trecut, de a realiza sinteza substanţelor optic-acti've, 
este aici realitate de fiecare zi. 

- Aceasta este materia primă pentru sinteza albuminelor. Producem aici 840 de 
tipuri de albumină. Ovalbumina este substanţa de consistenţa și aspectul albușului 
de ou, pe care o vezi acolo, curgînd din reactorul de cuarţ, înspre secţia de sinteză a 
microorganismelor. 

în secţia unde se sintetizau microorganismele, Ilona avu prilejul să observe 
procesul de creare a unor bacterii inexistente în natură, a căror folosire o cunoscuse 


cu prilejul vizitei făcute la uzina de zahăr sintetic. 


În vase transparente, de diametre uriașe, se vedeau aici mase colorate care 
păreau inerte. Privite însă cu macro-microscopul, aparat optic de mărire cu un 
obiectiv de un metru diametru, puteai observa mișcarea complicată a unor 
microorganisme monocelulare de cele mai diferite nuanţe. 

- Ce este cu aceste culori ? întrebă dona. 

- Sînt substanțe introduse în mediul de cultură al bacteriilor, substanţe care 
determină cele mai complicate reacții acolo unde aceste bacterii sînt folosite. Unele 
dintre ele sînt toxice și ucid bacteriile producătoare de boli, altele sînt catalizatori 
chimici de mare eficacitate, care ajută la sinteze de substanţe organice. 

Ilona urmărea atentă explicaţiile. Tehnicienii din laboratoare o priveau cu interes 
pe această vizitatoare deosebită. Îi descriau procedeele de lucru, îi prezentau 
detaliile tehnice ale observării proceselor de dezvoltare a culturilor. 

Și Ilona nici nu simţea cum trece timpul. Ea urmărea, trecînd din sală în sală, 
drumul sintezelor substanţelor vii, al sintezei organismelor. În camera presiunilor 
mari, se familiariza cu metodele de realizare a unor presiuni de milioane de 
kilograme pe centimetrul pătrat, care comprimau substanţele pînă la dispariția 
spaţiilor intermoleculare. Temperaturi apropiate de zero absolut și temperaturi de 
zeci de mii de grade, presiuni de a miliarda parte dintr-un milimetru de coloană de 
apă şi presiuni de milioane de atmosfere erau condiţiile de lucru care se realizau în 
aparatajul din diferitele incinte ale uzinei. 

Un amănunt îi atrase în mod deosebit atenţia. Cei mai mulţi dintre tehnicieni 
mînuiau cu aceeaşi ușurință aparatura cu mîna stîngă ca și cu mîna dreaptă. În sala 
instalaţiilor electronice de măsură văzu, de pildă, un tehnician care bătea clapele 
unei mașini de calculat și „țesea" cu cele cinci degete ale miinii stîngi, înarmate cu 
niște degetare ascuţite, o țesătură formată din fire mai subţiri decît acelea ale pînzei 
de păianjen. Era o grilă specială, pe care tehnicianul Yorg o proiectase și acum o 
executa calculînd cu grijă fiecare ochi al ei. 

llona avu prilejul să afle că tot mai puţini saharieni au rămas cu defectul de a fi 
dreptaci. Acest defect, care se datorează asimetriei ponderale a corpului omenesc, 
adică faptului că ficatul face mai grea partea dreaptă a corpului, ceea ce duce la o 
dezvoltare inegală a mâinii și piciorului drept, față de mîna și piciorul stîng, se 


îndrepta prin gimnastică specială și diferite exerciţii fizice făcute încă din copilărie. 


- Oameni care lucrau cu dreapta și stinga la fel existau și în trecut, îi explică 
Yorg. Leonardo da Vinci este un exemplu cunoscut. Mulţi muzicieni celebri au fost 
ambidextri. În epoca noastră avem nevoie de multă dibăcie manuală și de aceea 
încercăm să ne facem miini ca ale Lui Leonardo, Paganini sau Pavlov. Nu reușim 
chiar toţi, observă Yorg zimbind. 

- Dumneata însă cred că îl întreci pe Paganini, spuse llona admirativ. 

- Exagerezi! Vei avea poate prilejul s-o vezi pe Magda mînuind numărătorul de 
bacterii și înregistrînd cu stînga comunicarea rezultatelor și interpretarea lor. 

- Mă speriaţi ! Şi eu care credeam că în secolul automatizării, mîinile servesc 
doar ca ornament, că oamenii sînt în pericol să li se atrofieze totul, în afară de creier. 
Dar ce-i de făcut cu oamenii înapoiaţi, ca mine, rămași cu defectul de a fi dreptaci ? 

- Nue grav. Faci parte din majoritatea care mai suferă de pe urma acestui 
inconvenient pe planeta noastră. Le este deschisă posibilitatea de a realiza cu 
dreapta minuni, rămînîndu-le stînga drept rezervă și... ornament. 

Magdei nu-i prea plăcea sporovăiala lui Yorg. O luă de braţ pe ilona, îi spuse să 
nu-l mai asculte pe acest nesuferit Paganini și să treacă mai departe, prin celelalte 
secţii ale uzinei. 

Între timp, Habarani, care examina din loc în loc desfășurarea operaţiilor și 
discuta cu tehnicienii, se apropie de cele două tinere. Trecu împreună cu ele în sala 
de producere a alimentelor artificiale inalterabile și a ţesuturilor vii pentru intervenții 
chirurgicale. 

ilona nu-și putu reţine o exclamaţie de uimire văzînd între altele niște ouă care se 
deosebeau de cele naturale prin dimensiunile lor uriașe și prin faptul că aveau o 
membrană transparentă, ce lăsa să se vadă întregul conţinut protoplasmatic. 

După ce mai colindară prin uzină, Habarani, Magda și Ilona se întoarseră în 
cabinetul maestrului. 

llona simţea că nu se va mai dezlipi multă vreme de acest loc de creaţie, unde 
ghicea că se petrec lucruri și mai interesante decit cele pe care le putuse vedea în 
vizita ei fugară. Şi deoarece Zeul vieţii îi devenise atît de apropiat, de parcă l-ar fi 
cunoscut de cînd lumea, îl întrebă fără sfiiciune : 

- Pînă unde va putea merge omenirea pe calea sintezelor biologice ? Vreau să 
știu dacă credeţi că vom putea crea animale vertebrate, dacă vom putea crea omul 


în laborator. 


Zeul vieţii zimbea. Nu se grăbi cu răspunsul. Privind vitrina din faţa lui, care 
cuprindea produse ale uzinei, Habarani părea absent. în cele din urmă, se hotărî să 
vorbească. Pentru llona ? Pentru Magda ? Pentru sine însuși ? 

- Oamenii, începu el, societatea, își pun probleme pe care le pot rezolva cu 
puterile epocii lor. Așa spunea Karl Marx. Nu sînt tocmai acestea cuvintele folosite 
de părintele spiritual al societăţii noastre, dar ideea aceasta este. Şi ea e tot atit de 
actuală acum ca și cu 260 de ani în urmă. Ar fi bine să-și amintească de ea mulţi 
saharieni. 

Este tot atît de important să cunoşti limitele posibilităților epocii, pe cît este de 
important să întrevezi perspectivele deschise de cuceririle științei și tehnicii, de 
cultura omenească. Visul își are şi el locul lui însemnat. Dar ce rost are să visezi 
lucruri fără sens ? 

Mă întrebi dacă vom putea crea... omul sintetic. Trebuie să spun mai întîi că 
viaţa, așa cum o vedem noi azi, este rezultatul unui lung proces de evoluţie în care 
condiţiile de mediu, de-a lungul milioanelor de ani, și-au pus adînc amprenta pe 
întreaga structură fizică a plantelor și animalelor. în plus, la om cred că ar trebui să 
ținem seama de faptul că el nu este numai un produs al istoriei naturii, ci şi al istoriei 
societăţii. Dacă în unele împrejurări putem repeta în laborator ceva din istoria 
naturală, nu se poate face același lucru şi cu istoria societăţii. Doar nu vom putea 
repeta în eprubete perioada comunei primitive, a sclavagismului, a feudalismului, a 
capitalismului, a socialismului. Munca și condiţiile ei l-au creat pe om, cizelînd pe cel 
mai perfect vertebrat, produs al istoriei naturale și sociale, pînă la desăvirșirea 
geniului uman, pînă la apariţia unor oameni ca Newton, Shakespeare, Darwin, Marx, 
Lenin, Einstein. Asemenea condiţii nu se pot repeta în camere de laborator. Nu! Este 
absurd visul claselor exploatatorilor de a crea roboţi umani. 

Cunoașterea este mama înfăptuirii. De aceea nici nu-mi trece prin gînd să neg 
puterea omenească de a pătrunde pînă în tainele cele mai adînci ale anatomiei, 
fiziologiei și psihologiei vertebratelor superioare. Şi, desigur, mai sînt foarte multe 
lucruri de descoperit pe acest drum. 

în secolele trecute, oamenii ridicau ei înşişi ziduri chinezești în calea fericirii lor. 
Oprelişti de tot felul născute din structura societăţii îi împiedicau să folosească 
uriașele posibilități ale ştiinţei și tehnicii. Aceste ziduri au căzut. Sîntem constructorii 


fericirii omenești, ai fericirii noastre, înfăptuitorii visurilor noastre. 


Habarani se opri și, ca trezit din visare, spuse: 

- Dar unde am ajuns cu întrebarea ta, Ilona? Am început să filozofez. ŞI, fiindcă 
nu mă pricep, fac filozofie ieftină. Deocamdată o să-ţi spun miine în amănunt cum 
stăm cu sinteza mușchilor nutritivi. Este una dintre problemele noastre cele mai 
actuale. Şi tu vei lucra la ea. Dacă nu-ţi va plăcea, vom mai sta de vorbă. Şi acum, la 
culcare! 

Duceţi-vă acasă ! La revedere și... pe miine ! 

Pe aleea care ducea spre poarta uzinei, llona şi Magda pășeau alături. Ilona 
aflase poveștile de dragoste trăite de Magda, iar Mag da devenise prima confidentă 
terestră a llonei. Se despărțeau două prietene. Şi în inima ilonei înmugurea o 


bucurie nouă. 


Capitolul 27 
INTERMEZZO 

Străbunicul lancăi, pictorul Gunarsen, era - cu cei 165 de ani ai săi - unul dintre 
oamenii cu adevărat bătrîni din Sahariana. O asemenea virstă nu avea, la drept 
vorbind, ceva cu totul extraordinar, încă din secolul trecut se cita cazul unei osetine 
care trăise 180 de ani, iar doi soți unguri se bucuraseră de cea mai lungă căsnicie 
din lume : 147 de ani. 

Dacă în veacurile al XIX-lea și al XX-lea asemenea cazuri erau citate în tratate 
medicale și în cărțile de popularizare a ştiinţei, ca ceva ieșit din comun, în anul 2055 
- datorită complexului de măsuri de longevitate, - fiecare centru orășenesc mai 
important se mîndrea cu citeva zeci de locuitori de peste 180 de ani. 

Asemenea Lui Gunarsen, mulţi dintre acești longevivi contemporani erau foarte 
activi. Pictorul organizase, de pildă, recent o expoziţie, prezentînd pînzele realizate 
într-o călătorie întreprinsă în Ţările Scandinave. La 143 de ani se apucase să înveţe 
să cînte la pian. 

încăperea în care lanca îl primise pe Ilan în după-amiaza aceea purta în toate 
amprenta gustului acestui om, a cărui vîrstă se apropia de două secole. Pictorul îşi 
amenajase aci o odaie în stil vechi, care să-i amintească de tinereţea lui. lluminaţia 
se făcea cu becuri electrice, ţesăturile mobilelor erau din fibre vegetale, într-un colţ 
atirna pe perete un străvechi orologiu, iar pe birou erau citeva obiecte care aminteau 


și ele de vremuri de mult apuse. 


Şedeau alături, pe canapeaua cu spătar înalt. Ilan povestea. îi vorbea lancăi 
despre călătoria submarină, despre geopalpator. înfățișa cu aprindere succesul 
cercetării, îi descria amănunțit aparatele, instalaţiile. 

Dar lanca părea absentă. 

- La ce te gîndeșşti, lanca ? 

- La ce nu-mi povestești tu, Ilan, astăzi, ca altădată 

- Şi despre ce ai vrea tu să-ţi povestesc ? 

- Despre sufletul lucrurilor. Astăzi aș fi vrut să-mi vorbeşti despre sufletul 
lucrurilor submarine. 

- Prostii, fantezie de copil! se revoltă Ilan. Rezultatele expediției noastre vor 
constitui o bază importantă în lupta împotriva calamităţii cutremurelor, pe care, de 
milioane și milioane de ani, făpturile pămîntești o îndură neputincioase. Şi tu îmi ceri 
să mă perpelesc pentru un decor. 

- llan, llan, nu trece pe lîngă viaţă cu nasul în rigla de calcul! Trăiești din cifre și 
din formule și uiţi de sufletul oamenilor și lucrurilor care te înconjoară! 

- Sufletul oamenilor - înțeleg. Dar al lucrurilor ? Ce vrei să spui ? 


- Da, există un suflet al lucrurilor, stărui lanca. Uite, odaia aceasta... 


Hala de vechituri a străbunicului tău, o întrerupse llan. 

- Spune-i cum vrei să-i spui, dar să știi că aici, ca pretutindeni, lucrurile își au 
sufletul lor. Mai bine zis, putem să le însufleţim. 

- Prin magie, poate. 

- Nu. cu mult mai simplu. împrumutându-le, cu fantezia noastră, o parte din 
emoţiile și gîndurile care ne frămîntă, așa cum o fac de milenii artiștii și oamenii care 
știu să guste arta. 

Se opri o clipă. 

- Ştii ceva, Ilan ? Să facem, cum ai spune tu, o experienţă. Dar nu de fizică și 
nici de chimie. îţi voi povesti despre toate cîte sînt şi iu nu le vezi în această odaie și 
vei trăi, împreună cu mine, un episod fugar din viaţa lucrurilor. Vii în călătorie? Dă-mi 
mîna. 

llan surise și se înclină ceremonios. 


- Te urmez, lanca! 


Canapeaua e luminată vag de raza unei lămpi aflate undeva în celălalt colţ al 
odăii. Un văl des, ca o ceaţă, plutește în aer. Privite prin el, obiectele nu vor să-și 
păstreze nici forma, nici locul. 

În sunetele muzicii mozartiene care-și răspîndește suflul peste toate, statueta de 
alabastru a dansatoarei de pe pian şi-a părăsit imobilitatea. își întinde ușor în lături 
brațele, cu care îşi acoperea înainte, pudică, goliciunea, și începe să danseze. Pe 
urmă, cînd suprafaţa de pe pian devine prea mică, coboară, sărind grațios, pe covor 
și-și flutură mișcările delicate dintr-un colţ al odăii în celălalt. Și după ce freamătă 
aşa un timp, cînd prăbușindu-se la pămînt, cînd învîrtindu-se frenetic în vîrful unui 
picioruş minuscul, se oprește deodată privind în sus înfiorată... 

Cine e dușmanul care vrea s-o oprească ? Cine încearcă să sugrume bucuria 
vagabondajului și nebuniei ei de o clipă? Cine e lugubrul personaj care vrea s-o 
întoarcă înapoi, sus - pe pian -, să o facă să fie la fel de tristă și de împietrită ca 
înainte ? 

înmărmurită și speriată, baletista privește în sus. Trupu-i^ zvelt se încovoaie ca o 
ramură de floare tînără îndoită de vintul vrăjmaș. Mozart a amuţit. 

Deasupra e chipul sever al orologiului de perete. 

Totul în el este sobrietate și echilibru. E revoltat de cele ce se întîmplă în jurul 
Lui. Ar voi să le spună tuturor acestor necugetați gîndul său. 

- încetaţi o dată cu năzbitiile! Fiţi cuminţi, liniștiți, vedeţi-vă de treabă ! Fiţi 
ponderati, fiți serioşi, fiţi calmi! Viaţa trebuie trăită cu măsură, cu multă măsură și... 
măsurată clipă de clipă. Luaţi pildă de la mine. Priviţi cum știu eu să împart timpul în 
fracțiuni egale. 

Și limba lui se plimbă tacticoasă, cu o viteză perfect uniformă, de la dreapta la 
stînga, de la stînga la dreapta. De fiecare dată cînd a ajuns la o extremitate, se aude 
o mică pocnitură. Nici o eroare și nici o întîrziere nu este posibilă. 

Tic-tac, tic-tac, tic-tac... 

Cadranul rotund - perfect rotund - primeşte înseninarea exactă -. perfect exactă - 
a arătătoarelor. Are o figură de savant morocănos. Se vede cît colo că totul e la- el 
desăvirşit. Cifrele, negre și reci, se înșiră una după alta în cerc, ca niște personaje 
solemne și simandicoase într-o procesiune. 

Dedesubt atîrnă greutăţile cilindrice - perfect cilindrice -. care-i asigură mersul. 


La el totul este sobrietate și echilibru. 


- Nici o indulgență, pentru nimeni | rostește grav orologiul. Şi ca o încheiere 
peremptorie, își sună din adîncurile fiinţei sale fără greş cele douăsprezece lovituri, 
care trebuie să convingă pe toţi cei ce-l ascultă de zădărnicia lucrurilor omenești și 
de primatul indiscutabil al raţiunii asupra sentimentului. 

Dansatoarea a rămas pe gînduri. Se vede că-i este teamă. Ştie prea bine că a 
făcut un păcat. Şi repede, repede, fuge într-un colţ și se așază cuminte pe un scaun. 

Orologiul a învins. Continuă să numere, superior, clipele - una; două, trei, patru, 
cinci, şase... Asta este: totul se reduce la număr și la judecată. Restul - copilării și 
nonsensuri. 

S-a bucurat însă prea devreme. Portretul lui Liszt de deasupra pianului a început 
să vibreze, să se clatine. Repede, tot mai repede. Un timp nu se mai vede decit un 
vîrtej. Peste cîteva clipe se întregește însă, din învolburare, omul. Părul îi flutură în 
vînt, infinile îi freamătă, ochii îi strălucesc. Deschide pianul, se așază pe taburetul 
mic din faţa acestuia, și mîinile amîndouă se aruncă, avide de viaţă, pe clapele care 
le doresc. 

Tabloul mare, de deasupra canapelei, învie şi el. Tirolezii care dansează în 
mijlocul unei pajiști culeg repede cîteva flori, pe care le aruncă în odaie, și părăsesc 
pînza. Dau covorul înlături, îşi iau partenerele de mijloc și încep să le învirtească. Pe 
urmă le saltă în sus și le învirtesc iar, într-un iureș neîntrerupt. 

Miinile lui Liszt aleargă tot mai repede de-a lungul claviaturii. Uneori se opresc și 
execută un tremolo rlsbun, în care totul ajunge să fie o singură vibraţie. Degetele nici 
nu se mai văd, ca spițele unei roţi care se învirtește cu mii de rotații pe secundă. 

Pe masă, chipul unui Mefisto din pislă nu mai poate de bucurie. Diavolul coboară 
și el, vesel, ia de mijloc tiroleza cea mai frumoasă cu șorţ verde și pălărioară roşie și 
joacă cu ea. Deodată se oprește. Şi ceilalţi se opresc. 

Doar muzica își continuă zbuciumul. Doar ea mai însuflețește odaia. Acum sună 
de parcă cineva ar cobori o mie de trepte în cîteva clipe. Mefisto contemplă ironic 
orologiul, și pasajul pe care-l execută Liszt pare hohotirea lui nebună. 

De sus, chipul cadranului privește cu mustrare toată scena. Limba ceasornicului 
își continuă nestingherită calea, străjuită la stînga și la dreapta de greutăţile 


majestuoase. 


- Nesăbuiţilor! Descreieraţilor! Nelegiuiţilor! Ce e cu voi ? De ce vă bucurati ? 
Nimic nu s-a întîmplat, nimic nu se întîmplă. în loc să jucaţi ca nebunii, aţi face mai 
bine... 

Dar cuviosul pastor Tic-Tac nu are răgazul să-și termine cuvîntarea. Mefisto îl 
apucă de limbă, trage... trage și, tocmai cînd spiritul rapsodiei lui Liszt a ajuns la 
capătul scării, orologiul se prăbușește cu un zgomot infernal de fier vechi pe parchet. 

Cifrele de pe cadran par mai întii moarte, în fracurile lor negre, convenţionale. Pe 
urmă, deodată se înviorează, trezite de muzică. Îşi părăsesc doliul, colorîndu-se 
fiecare cu o altă nuanţă vie, pînă ce cadranul are înfățișarea pestriță a unei cozi de 
păun. Se iau la braţ și încep să danseze și ele, rotindu-se cînd într-o parte, cînd într- 
alta. 

Miini nevăzute ridică de jos greutăţile, apucîndu-le de lanţurile aurii. O dată în 
aer, încep şi ele să se balanseze ritmic. Limba, prăbușită ca o victimă nefericită, se 
mișcă la rîndul ei. Nitel, apoi tot mai mult, pînă ce se ridică de jos și începe să 
execu'te în aer tumbe fantastice, deasupra tirolezilor care și-au reluat dansul. 

Și miimile maestrului agită febril clapele cuprinse de viață. Coardele pianului scot 
sunete care deşteaptă, rînd pe rînd, sufletele aţipite ale obiectelor din odaie. Vasele 
goale se umplu de florile primăvăratece ale covorului, păsărelele tapetului ciripesc 
fericite, metrul de lemn se ridică și el de la locul său și ţopăie vesel, ca pentru a-și 
dezminţi menirea exclusiv utilă. Biroul începe să se clatine greoi, plecîndu-se cînd 
într-o parte, cînd într-alta. Scaunele aleargă agitate de colo pînă colo, în timp ce 
fotoliile adînci par bătrîni înmărmuriţi de spectacolul bucuriei acesteia fără margini. 
Pianul se ridică, împreună cu Liszt, în aer şi începe să cutreiere odaia, învolburat 
într-un abur argintiu. Clapele se aprind ca niște focuri vii cînd maestrul le atinge, iar 
uneori toată claviatura pare cuprinsă de incendiu. 

Dar deodată feeria se destramă. Dansatoarea se așază la loc pe pian, Liszt 
închide în grabă instrumentul și se suie în portret, metrul se duce, rușinat, la loc. 
Mefisto se suie cu coada între picioare pe masă, iar păsărelele tapetului amuțesc. 
Satisfăcut, superior, pastorul- orologiu își întregește mădularele zdrobite și-și reia 
locul cuvenit, ca să măsoare mai departe vremea. 

- De ce te-ai oprit ? o întreabă Ilan pe lanca. De ce s-a terminat ? Era atit de 


frumos ! 


- Din pricina noastră. Orologiul din noi a refuzat să mai pășească pe cărarea 
fanteziei. 

- Hai, învie iartotul. Terog! 

Mefisto deschide prudent un ochi. Cînd vede că nu-i nici un pericol, se ridică tiptil, 
coboară de pe masă şi se îndreaptă spre ceas. Aici se oprește și se strimbă cum 
poate mai urit, ca să scoată figura respectabilului orologiu din sărite. Apoi, cu un 
gest sigur, oprește limba. Şi ceasul pare mort, ca un orator demagog căruia i-a pierit 
brusc, în mijlocul discursului, graiul. 

Mefisto se întoarce cu fața spre canapea, face o piruetă graţioasă în direcția 
celor doi îndrăgostiţi și apoi se instalează, cu pipa în gură, într-un fotoliu comod, de 
unde, pufăind grav, priveşte cu un zîmbet sarcastic limba înţepenită, iremediabil 
verticală, a celui care pretinsese cîndva că, măsurînd vremea, poate să cuprindă 
viaţa. 

Buzele Lui Ilan se apropie visătoare de părul lancăi. lanca șoptește: 

- Vezi, iubitul meu ? Acum timpul s-a oprit în loc. Durata nu mai curge. 

O orchestră nevăzută intonează „Vraja focului" din opera „Walkiria". Pe calea 
arginitie a razelor lămpii de masă, fiicele Lui Wotan au pornit-o în ropotul sălbatic al 
cailor. Razele nu se opresc la plafon, îl străbat și fug tot mai sus, purtînd în lumina 


lor galopul nebun al amazoanelor... 


Capitolul 28 
O ANIVERSARE Cu PERIPEȚII 

Locuinţa Lui Gromov nu mai semăna în seara aceea cu cuibul liniștit al unui 
savant. 

Ușile camerelor erau da'te înlături. Cele trei biblioteci deveniseră o singură 
încăpere mare, în care se mişcau oameni de virste diferite: tineri studenţi și învăţaţi 
vîrstnici, fetișcane cu flori în păr și bătri- nele, ca mătușa Maria. 

Era aniversarea - între prieteni - a 100 de ani de activitate științifică a lui Gromov. 
Bătrînului îi plăceau adunările acestea, în care îl înconjura dragostea studenților, 
colegilor, prietenilor, rudelor sale apropiate. În orice caz, se simţea mult mai bine 
acasă, înconjurat de oameni poftiți de el, decit la sărbătorile oficiale, unde se rosteau 


discursuri oficiale și i se aduceau laude oficiale. 


Celebrîndu-și centenarul de activitate, Gromov era bucuros că poate să 
sărbătorească izbînda definitivă a „tratamentului cu viață" aplicat lui Tăun. De aceea, 
profesorul îl și rugase pe acesta să poftească pe cine dorește. Printre oaspeţi se 
numărau llan și lanca, pe care Grigore urma s-o cunoască astăzi. 

Venise şi pictorul Gunarsen. Gromov și Gunarsen se cunoșteau de peste 50 de 
ani, de la centrul de tratament al bătrîneţii. Gusturile lor comune în arta plastică și 
vederile lor opuse în problemele psihologiei creaţiei închegaseră între ei puternice 
legături. 

Cel mai activ personaj dintre toți oaspeții lui Gromov era, însă, fără îndoială, 
mătușa Maria, care circula mereu între odaia unde se strinseseră primii invitaţi și 
bucătărie. Purta o rochie care stârnea chicotelile lancăi și al studenţilor care o 
înconjurau. Deasupra rochiei avea un șorţ de olandă cu dantelă. 

Adusă puţin din spate, cu trupul pirpiriu, cu părul de zăpadă, mătușa Maria 
trebăluia fără contenire. Şi dacă nu erai de părerea ei, ţi se proptea în faţă și, 
privindu-te prin lentilele invizibile de presbitie, te apostrofa: 

- Poate știți voi mai bine! Comandă-ţi televizofonic puţină minte automată, tinere! 

Mătușa Maria o rechiziţionase pe llona în laboratorul improvizat ca bucătărie, 
pentru realizarea unei mese „ca acum o sută de ani". 

Pe mașina electrică, împrumutată de la Muzeul de antichităţi al orașului special 
pentru aniversarea intimă a centenarului, fierbeau sărmăluțe în foi de viţă într-un 
cristalizator de sticlă greu fuzibilă, iar în cuptorul de calcinare cu inîraroșii se coceau 
cozonacii pregătiți de mătușa Maria după o reţetă cunoscută numai de ea. într-un 
balon uriaș, prins de un stativ, fierbea ciorba de pește, pentru care llona încerca să 
piseze. într-un mojar de agat din laborator, niște boabe de piper. 

Alergînd neobosită de ici pînă colo, mătușa Maria gusta miîncărurile, mirosea cu 
vădită plăcere aburul care se ridica din cratițele improvizate și își exprima nostalgia 
pentru trecutele vremi, pentru farmecul gospodăritului. 

- Ei, fetiţo, ce știi tu! N-ai cum să înţelegi. Ție ţi s-o fi părînd firească moda asta. 
să mănînci mîncare fabricată în automate culinare, să te îmbraci numai cu haine 
făcute de alţii. Ce plăcut era altădată să-ţi împletești cu andrelele o flanea după un 
model personal, să te odihnești după ce deretecai prin casă. să-ţi primeşti soțul la 


masa unde îl aștepta o surpriză: un borş de crap, o ciorbă moldovenească, o piftie 


cu usturoi - ceva bun ca la mama acasă. Sfintă vorbă! Acum tot farmecul acesta s-a 
dus. „Despulverizator automat", „microclimat artificial" și dumnezeu mai ştie ce. 

Amuzată, Ilona pisa piperul, interveni cu un patos prefăcut, numai ca s-o mai 
stârnească pe mătușa Maria. 

- Nute înţeleg deloc. O dată pe an este, desigur, o joacă plăcută să gătești sau 
să ștergi praful. E ca şi cum ai îmbrăca un costum de acum zece secole pentru a 
juca o piesă istorică. Dar în general... Pe mine mă apucă fiorii cînd mă gîndesc că ar 
trebui să-mi pierd ore întregi cu desprăfuitul, măturatul și toate celelalte. Asta-i robie 
sadea: 

Mătușa Maria se opri din treabă. 

- Robie? Asta ţi-o fi băgat în cap nepricopsitul de nepotu-meu ! se aprinse ea. 
Doar nu mă refer la condiţiile capitaliste. Eu vorbesc de condiţiile femeii eliberate, 
care, din dragoste pentru ai ei, îşi folosea priceperea pentru a transforma căminul 
într-o lume intimă, plăcută, deosebită de celelalte. 

- A, nu! llona își scutură coama de păr arămiu. Să mă ierţi, dar cred că bărbatul 
iubit așteaptă de la noi mai mult decit un prînz sau o cină bună, pe care astăzi are 
unde să le găsească oricînd și oriunde. 

- Şi ce crezi, mă rog, că așteaptă bărbatul de la soţie sau de la prietena lui ? 

- Cum vorbeşti și dumneata, mătușă Maria! Ce înţelegi prin „a lui",? 

- Bine, fie, fără „a lui". Soţia..., prietena... aşa, în general. 

- Credcăun prieten adevărat așteaptă de la noi să-i înţelegem aspiraţiile și să 
participăm la lupta Lui, adică exact ceea ce așteptăm noi de la el. 

Un suspin greu răsună în laboratorul bucătărie. Ripostind parcă cuvintelor ei 
neexprimate, veni răspunsul llonei. 

- Mai mult de o zi n-aş suporta ocupațiile astea, nici să mă tai! 

În biblioteca ornamentată cu flori tropicale, se strînseseră vreo zece invitaţi. 

Fratele lui Gromov, un cunoscut geograf, discuta aprins cu cîțiva colegi ai 
acestuia, de la Institutul din El-Solohu, despre posibilitatea prevederii și combaterii 
taifunurilor. Mătușa Maria îl luase la o parte pe Şandor și încerca să-l convingă că 
nicăieri nu există locuri mai pitorești decit în Delta Dunării, unde se ducea de cinci 


decenii în fiecare vară. 


Într-o nişă boltită, luminată de o lampă fluorescentă de forma unui ciorchine de 
strugure, Ilona îi descria lui luk amănunte inedite ale întîmplărilor de la Bios-Alfa. Îi 
vorbea mai ales despre Habarani, despre aprecierile acestuia. 

„- Cred și eu. Cine ar putea fi cu totul indiferent în faţa unei fete a cerului ? L-ai 
ameţit doar și pe Gromov. Faci adevărate ravagii printre savanți... 

Ilona tresări. 

- Unde să fie Grigore și Gromov, luk? Nici unul, nici altul nu sînt de găsit. Am 
format de zeci de ori indicativele lor televizofonice. Ba este ocupat, ba nu răspunde. 
Unde-or fi ? 

luk nu părea neliniștit. Dar era. Era neliniștit mai ales pentru Grigore. 

Vocea sonoră a profesorului Baberik, un coleg al Lui Gromov, atrase tuturor 
atenţia. Majoritatea invitaţilor se strînseseră acum într- un singur grup, unde se 
desfășura o discuţie în care se prinseseră mulți. luk folosi prilejul pentru a evita 
răspunsul la întrebările llonei. O conduse pe aceasta lîngă grupul invitaţilor. 

- Planeta Marte e slab populată, spunea tocmai Baberik. Ar putea primi cu 
uşurinţă 7-8 miliarde de pămînteni. Să mergem mai departe. În anumite condiţii, 
planeta Venus... 

luk interveni. 

- Şi de ce toate astea? Facem neomalthusianisin în toată regula. Pămiîntul va 
mai fi încă, pentru multe veacuri, suficient de încăpător. Cu mijloacele de care 
dispunem, poate hrăni 20, 30, 40 miliarde de oameni. Mai ales după ce toate 
pustiurile vor fi lichidate, iar ghețurile pămînturilor arctice și antarctice topite. 

- Popularea altor planete nu e încă nici necesară, nici raţională, observă și 
Şandor. Se poate calcula uşor ce uriașe forțe și mijloace ar trebui să punem în joc 
pentru a înfăptui asemenea proiecte. Trebuie văzut dacă aceste forţe și mijloace nu 
pot fi utilizate mai eficient în altă direcţie. 

Profesorul Baberik combătu vehement aceste puncte de vedere. 

- Putem face și una, și alta. Populaţia așa-zisei lumi vechi n-a rămas doar 
staționară după ce Colunb a descoperit America. Sînt convins că peste un secol 
noţiunea de om nu va mai coincide cu aceea de om pămiîntean. Acesta e un lucru 
esenţial. Datorită pionierilor cosmici, umanitatea va dobîndi un orizont tot mai larg. 

- Şi mie mi se pare, ca și lui luk, că nu aceasta e problema centrală, interveni 


fratele lui Gromov. Avem încă atitea de îndeplinit pentru a face viaţa oamenilor de pe 


pămînt mai plină, mai frumoasă, pentru a ajuta pe fiecare membru al societăţii 
umane să se realizeze pe linia aptitudinilor și aspirațiilor sale ! 

Mai sînt încă oameni pe care nu reuşim să-i apropiem suficient de știință, ca și de 
culmile gîndirii omenești. Arta nu dă încă destul pentru îmbogățirea sufletelor. În 
viaţa noastră de toate zilele, în relațiile omului cu omul, și mai ales în psihologia 
noastră, mai stăruie rămășițe de întuneric preistoric. Desigur, nu acele monstruozităţi 
de acum un veac - de felul șovinismului, calomniei sau violenței -, ci altele, mai puţin 
grave, dar totuși nedemne de făptura omenească. După părerea mea nu avem încă 
destulă consideraţie, înţelegere, dragoste unul pentru altul. Orgoliul și invidia, 
lașitatea, spiritul de imitație și atitea altele ne mai rod fiinţa și alterează frumuseţea 
morală a omului nou. 

Calea spre desăvirșire e lungă, nesfirșită. Ne apropiem de omul, om, cu fiecare 
pas al progresului, dar la fiecare cotitură ne dăm seama cît de mult mai avem de 
mers... 

Ultimele cuvinte se pierdură în zgomotul strident produs de risul colectiv al 
grupului în mijlocul căruia se găsea lanca. Cît de repede îi cucerise pe studenții 
favoriţi ai Lui Gromov fata asta, în ochii căreia juca neastâmpărul! Și cît de stingher 
se simţea llan în lipsa Lui Tăun. Toţi tinerii ăștia îi păreau nesuferiți. 

Pe măsură ce salonul se umplea, oaspeții se întrebau unde este gazda. 

Trimiseseră după Gromov la institut, dar acolo nu era. Plecase fără să lase vorbă 
unde se duce. Nici Tăun nu putuse fi găsit. 

- Ce s-o fi întîmplat cu ei ? ingina mereu mătușa Maria, agitin- du-se prin 
cameră. 

- Nu fii îngrijorată, încercă s-o liniștească Ilona. Probabil vreo dezbatere care s-a 
prelungit peste așteptări. N-avem, din păcate, nimic altceva de făcut decit să 
așteptăm. 

- în orice caz, interveni luk, o să-l spunem bătrînului că așa ceva nu se face. 
Nu-i tocmai cuviincios să ne lase să așteptăm cu ceasurile ! 

- Adevărat, foarte adevărat, dar n-a fost vina mea se auzi deodată vocea 
profesorului. 

Gromov intrase neobservat de nimeni în încăpere. 

- în sfîrşit! Pentru o astfel de întîrziere neobișnuită ne așteptăm la explicaţii tot 


atit de neobișnuite, spuse fratele profesorului, cu o ușoară dojană în glas. 


- Le veţi avea, dragii mei, le veţi avea! 

După ce primi felicitările călduroase ale invitaţilor, Gromov se așeză pe un jilţ și 
începu să povestească. 

- Tocmai mergeam spre casă, cînd televizofonul mi-a semnalat un apel. 
Președintele Uniunii Internaţionale Meteorologice voia să-mi vorbească. Pe un ton 
care trăda nedumerirea, m-a întrebat de ce nu particip la teleconvorbirea 
conducătorilor principalelor institute meteorologice din lume. Nimeni nu mă anunţase 
însă de așa ceva. Pînă la urmă, totul s-a lămurit. Secretarul uniunii uitase să-mi dea 
de veste. 

Ce să mai lungesc vorba ? A trebuit să mă duc la centrul de tele- dezbateri, să 
mă așez într-un fotoliu, și mai înainte de a avea timp să vă comunic că întirzii 
sesiunea a şi început. 

S-a PUS în discuţie propunerea unui savant norvegian în legătură cu 
transformarea climei Antarcticii, Groenlandei și a unor insule de la nordul 
continentelor american şi asiatic «- în total 13.000.000 de kilometri pătraţi - pe baza 
energiei calorice furnizate direct, prin radiaţii, de o serie de noi sateliți ficși și a 
devierii umor curenţi marini calzi. Un proiect interesant. îndrăzneț și - după părerea 
mea - bine fundamentat din punct de vedere științific. După dezbateri vii, s-a hotărît 
convocarea unui congres internaţional, la care să se discute toată problema. S-au 
fixat data și locul: peste o lună, la București. 

- La noi ? întrebă mătușa Maria cu mîndrie în glas. 

- Da. Ca un omagiu adus savantilor climatologi din acest mare centru ştiinţific. 
Dar unde e Tăun ? Abia aştept să-i dan o veste care îl va bucura mult. 

De data asta interveni llona : 

- N-a fost cu dumneata ? Noi așa credeam. El e cel de-al doilea sărbătorit și 
totodată al doilea întirziat. 

- Şi eu care voiam să-l anunţ că a fost invitat să participe la Congresul de la 
București! remarcă dezamăgit Gromov. Mi-ar părea rău să i-o spună altul înaintea 
mea. 

- îmi pare atit de bine pentru el, izbucni ilona, veselă. 

Frecîndu-și mîinile ca pentru a și le încălzi, Gromov își îndemnă oaspeţii spre 


masă. Nu dădea nici un semn de neliniște. Mătușa Maria și liona însă împărtășeau 


aceeași teamă în legătură cu lipsa lui Tăun. Ilona se ferea din calea lui luk. Nu se 
putea descotorosi de o senzaţie aproape dureroasă de remușcare. 

Atmosfera din cabinetul de lucru, al Lui Stevens era încărcată. Tăun își susținea 
punctul de vedere cu înfrigurare, în ciuda împotrivirii de care se lovea. Nici privirile 
reci ale Lui Stevens, nici observaţiile hotărite ale lui Gorano nu-l făceau să renunţe. 

Cu mîinile la spate, parcurgea odaia în lung și-n lat, pradă unei agitaţii febrile. 

- E vorba de viaţa oamenilor din grupul de cercetare V. reîncepu el pentru a nu 
știu cita oară. Peste trei ore... 

Stevens îl întrerupse. 

- Ascultă, Grigore. Eşti un cercetător de valoare, dar un- exaltat. Gîndește-te că 
nava de supraveghere a grupului se află la 220 de kilometri de epicentrul 
cutremurului experimental. Nu o dată am calculat raza în care este periculos să se 
navigheze. Cele mai largi determinări au stabilit-o la 150 de kilometri. În această 
zonă am avertizat toate vasele să nu pătrundă. 

Tăun se opri din mers în faţa lui Gorano. 

- Fac un ultim apel la dumneata, care ești coordonatorul expediției. Avem de-a 
face cu prima experienţă de producere a unui cutremur artificial submarin. Este 
necesară o marjă de siguranţă cu mult mai mare. Calculele efectuate la Centrul de 
combatere a cutremurelor nu ţin seama, după părerea mea, de toţi factorii locali. Ce 
vă faceţi dacă, în afara elementelor pe care le-aţi luat în consideraţie, intervine, de 
pildă, și o acumulare de gaze de mare adincime, aflată sub o presiune considerabilă, 
sau un efect datorat interacțiunii unor mase puternic radioactive? Poate că... 

Privirea coordonatorului îl făcu să se oprească o clipă. 

- Nimic nu ne îndreptățește la asemenea presupuneri. Geopalpa- torul nu a 
detectat nimic suspect. 

- Ştiţi însă prea bine că în zona respectivă nu s-au putut face determinări precise 
datorită perturbaţiilor acelora încă neexplicate! ripostă Tăun. 

- Asta nu dovedește că ai dreptate. Am în faţa mea cea mai recentă hartă a 
subsolului regiunii respective din Oceanul Atlantic. E stabilită de grupul H de 
cercetare și confirmată de observaţiile grupului M . Dumneata pe ce te întemeiezi ? 

Tăun își mușcă buzele. Era cu atît mai furios cu cit simţea că pare ridicol. încercă 
să se stăpînească, dar nu reuși. Izbucni pe neașteptate. 


- Pe dragostea de oameni, de viață... 


Se opri brusc. 

După o scurtă tăcere, Stevens îi răspunse lapidar. 

- Argumente neștiinţifice. Altceva ? 

Gorano tresărise la auzul cuvintelor lui Grigore și îi aruncă Lui Stevens o privire 
nemulțumită. 

- Trebuie să înţelegi, prietene, începu el, că noi, ca oameni de știință, nu ne 
putem baza pe astfel de ipoteze nefondate. S-ar putea ivi cineva care să sfătuiască 
pe oameni să nu mai meargă la suprafaţa Pămîntului de teama meteoriţilor, care, o 
dată la o mie de ani, ar putea omori pe cineva. Nici o teorie ştiinţifică confirmată 
astăzi nu vine în sprijinul dumitale. 

Tăun se frecă cu mîinile la timple. Ce-l făcea să susțină această idee ? Să fi fost 
doar o festă pe care i-o juca sensibilitatea lui exagerată ?.... Era mai mult decit atit. 
Se simţea irezistibil împins pe poziţia aceasta. Deodată îl străfulgeră un gînd, o 
amintire şi începu să vorbească : 

- În cursul unei cercetări de la Alma Ata, am întocmit o hartă a regiunilor 
maritime de mare potenţial seismic. Se baza pe o teorie neelaborată pînă în ultimele 
ei amănunte. îmi amintesc că am ajuns la unele concluzii care contraziceau datele 
stabilite pînă atunci. 

Explică pe scurt, dar destul de incoerent, bazele științifice ale studiului. Apoi 
continuă : 

- N-am avut timpul necesar să-mi verific presupunerile. Nici datele pe care mă 
întemeiam nu le mai am la dispoziţie. Dar îmi amintesc că punctul unde se află acum 
nava de observaţie a grupului V... 

Stevens nu-l lăsă nici de data asta să termine. 

- De la neprecis la vag. 

- E trist, dar asta înseamnă că deocamdată nu mai am ce spune. 

După citeva clipe, Grigore adăugă: 

- Mă duc. 

Ușa cabinetului se deschise și apoi se închise în urma lui. 

- S-a supărat, dar n-avem ce-i face, observă Stevens. 

Acum, că Tăun plecase, Gorano părea mai puţin sigur pe poziţia lui. 

- Ascultă, Stevens, vino cu mine la centru. Nici eu nu cred să aibă dreptate, dar 


să mai verificăm o dată toate hărţile subsolului maritim. Poate că raportînd zona 


regiunii viitorului cutremur artificial la cele mai bine studiate dintre zonele învecinate, 
vom găsi ceva care să confirme presupunerile Lui Grigore. Să nu pierdem nici o 
clipă! 

- Un nebun aruncă o piatră..., vru să înceapă Stevens. 

De data aceasta însă, Gorano i-o reteză scurt. Îi făcu semn să-i urmeze și porniră 
în grabă spre terasa locatoriului. Da acolo, luară helicopterul spre centrul de operații. 

Sorbeau cu plăcere din borşul acrișor. Cele două gospodine se bucurau din plin 
de laudele binemeritate ale mesenilor, cînd Tăun își făcu, în sfîrșit, apariţia. 

Ilona ieși în întimpinarea Lui. O senzaţie de ușurare o făcea să se miște vioi. 
Gesturile îi erau învăluitoare, de parcă și-ar fi exprimat prin ele o recunoștință caldă. 
L-ar fi îmbrățișat numai pentru că era acolo, pentru că dezminţise presimțţirile ei 
întunecate. Dar expresia lui trăda o nelinişte, care o sperie. 

- Nu te simţi bine? întrebă ea privindu-l în ochi, urmărindu-i cutele de pe frunte. 

- N-am nimic... S-a întîmplat însă ceva... O să-ţi spun, dar nu acum, mai tirziu... 

Ilona îl cunoștea bine. înțelese că nu era momentul să-l tulbure cu întrebări, că 
frămînltarea Lui avea să izbucnească singură, mai devreme sau mai tirziu. 

- Vă rog să mă iiertațţi..., începu Tăun, adresîndu-se invitaţilor. 

- V-am şi iertat pe amindoi, replică luk. Ai luat pildă de la fostul dumitale dascăl, 
ceea ce explică totul. Nădăjduim însă că nu veţi întirzia și la Congresul de la 
București... 

- Care congres ? întrebă mirat Grigore. Nu știu la ce te referi. 

Gromov îi relată pe scurt despre noul proiect. Chipul lui Tăun se lumină pentru 
cîteva clipe. 

- Bucureștii... Bucureștii ! O să-i revăd. Şi încă foarte curînd! ? 

Ce prilej interesant! Profesore dragă, îţi sînt adînc recunoscător! 

- Nu-mi datorezi mie recunoștință, ci dumitale. Ai fost desemnat pe baza 
lucrărilor şi cercetărilor efectuate. 

Tăun simţi din nou aţintiţi asupra Lui ochii mari ai llonei. Voia tocmai să o roage 
să-și spună gîndul, cînd ea începu singură să vorbească. 

- Cit de ciudat mi se pare cînd aud pe cineva spunînd că îi este dor de locurile 
unde s-a născut, unde a copilărit. Dacă mi-ar zice mie cineva să-mi revăd satelitul 
jupiterian, unde mi-am petrecut copilăria și adolescenţa, i-aş spune că... am altceva 


mai bun de făcut. Cînd eram acolo, nu-mi displăcea. Dar de cînd am venit pe 


Pămînt, nu am nici o nostalgie. E adevărat că la București e și congresul, dar pe 
tine, Grigore, te atrage în primul rînd orașul... 

- Da, llona, așa este! Mi-e dor de acele ţinuturi. Tu n-ai avut în cosmos decit un 
adăpost într-un pustiu încremenit, pe care l-ai acceptat, dar de unde ai fi vrut să 
scapi cît mai repede. Eu am trăit însă din plin clocotul unei vieţi care năzuia tot mai 
sus. Sînt nerăbdător să aflu unde au ajuns oamenii de acolo. 

E adevărat că patria noastră este acum globul pămintesc, dar nu voi uita 
niciodată locurile de unde am pornit, pe oamenii cu care am pășit cot la cot în 
tinerețe. Sînt, de aceea, nespus de bucuros că s-a ales Bucureștiul pentru acest 
congres. Altfel cine știe cînd m-aș fi hotărît să plec într-acolo !... 

Se opri brusc. Vorbind, uitase de gindurile care-l chinuiau. Acum se îngrămădeau 
din nou, apăsătoare. 

Între timp, mătușa Maria intervenise și ea în discuţie. Era doar vorba despre 
Bucureștii ei ! Preocupat însă cum era de soarta grupului V, Tăun nu auzea cuvintele 
pe care le rostea bătrîna. 

Și cuvintele pe care Tăun le spusese lancăi, la ivirea ei, adusă de mînă de llan, 
sunaseră reci, convenţionale. Ce impresie oribilă îi făcuse fetei acest om distrat și 
distant! llan înţelese că se petrecuse ceva cu maestrul și se retrase împreună cu 
prietena lui. 

Grigore depăna multă vreme singur gîndurile care îl măcinau. 

Oamenii mîncau felurile gustoase, discutau, rideau, și toate acestea treceau pe 
lîngă el, fără să-l atingă. Spre necazul mătușii lui, Tăun mesteca și înghiţea în 
neștire, fără să simtă gustul bucatelor, fără să spună un cuvint. 

- Ce-i cu tine, băiatule? izbucni la un moment dat bătrîna. De ce nu ne spui ce ai 
pe suflet ? 

Dar Grigore parcă nici n-o auzea. O privea cu ochii lui limpezi, fără s-o vadă. 

Unde era grupul V ? Se uită la cronograf și tresări speriat. Peste exact o oră și un 
sfert, fundul mării avea să se cutremure, apele să se învolbureze, valuri uriașe să se 
ridice din ocean spre înaltul bolţii. 

îi veneau în minte iar şi iar discuţiile din casa lui Stevens. De ce nu voiau să-l 
asculte ? 


Ce rost avea să fie acum aici, așezat la o masă festivă, la o aniversare ? 


Cu o săptămînă în urmă, consiliul interdepartamental hotărîse definitiv că era 
sănătos, că nu mai avea nevoie de tratament de readaptare. Ar fi trebuit să fie fericit. 
Dar noua frămîntare legată de soarta grupului V pusese stăpiînire pe el. Nu făcea 
oare exces de zel căutîn- du-și parcă singur necazuri ? 

În imediata Lui apropiere, auzi o voce care îl striga. Privind în jur, văzu că 
rămăsese singur la masă. Strîngea cu putere între degete o linguriţă, balansînd-o 
deasupra ceștii de compot de ananas. 

- Vino în salon, Grigore. Masa s-a terminat de mult. 

Glasul llonei era cald, (prietenos. 

- Sau mai bine spune-mi acum, aici ce s-a petrecut cu tine, stărui ea. 

Grigore ridică ochii spre ea, ca și cum ar fi revăzut-o după o lungă despărțire. 

- Ai dreptate. Dar nu-i destul să-ţi spun ţie. Trebuie să vorbesc cu mai mulți. 

- Sînt doar destui în casa asta în astă-seară ! încercă într-o doară să glumească 
Ilona. Tăun parcă nici nu auzise ultimele ei cuvinte. 

Se sculă și porni cu paşi mari spre salon. în mînă mai ţinea lingurita de compot. 
Abia în momentul cînd ridică amîndouă braţele, cerîndu-le invitaţilor să-l asculte, își 
dădu seama de acest lucru, surprinzînd zîmbetele care apăruseră pe citeva chipuri, 
pentru a dis părea, de altfel, foarte repede la vederea figurii lui încordate. 

luk opri muzica. 

- Ştiu cît de nepotrivite vor suna astăzi aici cuvintele mele, începu Tăun. Dar nu 
am dreptul să-mi ascund mai departe frămîn- tarea. E în joc viaţa unor oameni... 

Le povesti în amănunt situaţia grupului V, controversa dintre el și ceilalți 
cercetători, teama care îl cuprinsese pentru vieţile tovarășilor săi de muncă. 

Abia terminase, cînd profesorul Baberik, care-l ascultase cu un interes deosebit, 
întrebă unde se află epicentrul cutremurului proiectat. 

- 23° longitudine vestică și 28° latitudine sudică, răspunse Grigore. 

Faţa lui Baberik se întunecă. 

- Cum e mai rău. Am 'primit chiar ieri o comunicare a unui cercetător japonez, 
care, baziîndu-se pe dezvoltarea unor lucrări efectuate acum vreo 60 de ani la Alma 
Ata - Tăun tresări la auzul acestor cuvinte -, conchide că acolo și în alte cîteva locuri 
de pe Întinsul oceanelor sînt zone de mare pericol seismic, nedetectabile cu ajutorul 
geopalpatoarelor datorită acţiunii unor radiaţii complexe. Un cutremur provocat ar 


produce, desigur, o furtună puternică pe o suprafaţă imensă. 


- Cunosc și eu lucrarea, observă Gromov, vizibil tulburat. Ai avut, din păcate, 
dreptate, Grigore. Cît timp mai este pînă la producerea cutremurului ? 

- 56 de minute. 

Gromov sări în picioare. 

- La aerodrom! Tăun, luk, Baberik, veniţi. 

llan, care ascultase cu atenţie încordată relatarea lui Tăun, se apropie de el și îi 
strînse mîna. Fără nici un cuvînt, Grigore îl luă de braţ și porniră împreună în urma 
celorlalți. Ilan privi o clipă spre lanca și-și dădu seama că-l urmărea din ochi. Pășea 
alături de Tăun și simţea ceva cald, o mulţumire cum nu mai cunoscuse. 

Cinci minute mai tîrziu, racheta de salvare „Albatrosul" spinteca cu o viteză de 
12.000 kilometri pe oră ionosfera, îndreptîndu-se spre punctul unde se afla nava 
grupului V. La aerodrom mai luase doi pasageri neașteptaţi : pe coordonatorul 
Gorano și pe cercetătorul Ste- vens. După o ultimă revedere a datelor și calculelor 
de care dispuneau, 
ajunseseră la concluzia că se putea ca Grigore Tăun să aibă dreptate. 

Rosovski, comandantul grupului V, își privea cu nerăbdare cronograful. 

- încă şase minute! șopti el. 

Toate aparatele înregistratoare erau pregătite, și cercetătorii își ocupaseră 
locurile de observaţie în navă. 

Rosovski se pregătea tocmai să mai dea o raită prin vas, cînd auzi apelul 
televizofonic. Se gîndi mai întîi să apese pe butonul de oprire, pentru a întrerupe 
legătura. Mai avea doar atitea de făcut. Cine știe ce prieten, care-și găsea tocmai 
acum să-l deranjeze. 

Dar pe ecran apăruse de acum chipul profesorului Baberik și se făcu auzită 
vocea lui gravă. 

- Atenţie, Rosovski ! Grupul vostru este în primejdie! Peste 15 minute racheta de 
salvare „Albatrosul" va fi lîngă voi. Pregătiţi-vă de îmbarcare. Întrerupeţi imediat 
lucrările de cercetare ! 

Comandantul grupului V dădu imediat alarma. Cercetătorii și echipajul de 
navigaţie se adunară pe bord. Primiră vestea cu sînge rece, dar totodată conștienți 
de pericolul pe care aveau să-l înfrunte. Cîţiva cerură permisia să continue 


observaţiile, cel (puţin pînă la ivirea navei de salvare. 


Douăsprezece minute după ora stabilită pentru producerea cutremurului, un val 
imens, asemenea unui zid de apă, se ivi la orizont, înainta cu mare viteză spre navă. 
Oceanul, pînă atunci neted ca oglinda, începu să se agite. 

În acelaşi timp, la cîteva sute de metri înălțime, apăru un punct argintiu, care 
creștea treptat. Era racheta de salvare. Aceasta își încetini zborul, apoi se opri cu 
totul și, deasupra ei, se iviră palele unei elice gigantice. Racheta se transformase în 
helicopter și începuse să se lase cu mare repeziciune în jos... 

Cînd marele val ajunse la vreo sută de metri de vas, vuietul lui asurzitor acoperi 
complet zgomotul motoarelor aeronavei, Rosovski 
se urcă ultimul în racheta-helicopter. 

Membrii grupului V se găseau acum în siguranţă în „Albatros". 

Dedesubtul călătorilor, oceanul se zbătea furios. Valuri imense, se ridicau la mari 
înălţimi și se aruncau apoi înspumate în jos, iar trombele ţișneau pînă la sute de 
metri altitudine, străpungiînd norii cenușii. Vasul de cercetări era aruncat, ca o 
jucărie, ba într-o direcţie, ba Într-alta. 

Gorano îl duse pe Rosovski, conducătorul grupului V, în faţa lui Tăun. Amîndoi îi 
strînseră acestuia mîna cu căldură: 

- lată pe salvatorul vostru! 

„Albatrosul" se mai roti de cîteva ori deasupra apelor înfuriate, care ofereau un 
spectacol măreț. începu apoi să suie rapid și o porni, cu toată viteza de care erau 


capabile motoarele sale, spre continent. 


Capitolul 29 

Un STATISTICIAN AL TRANSPORTURILOR 

- indivizi plicticoși au existat și vor exista în toate timpurile, își spuse Grigore 
Tăun oftînd din greu. 

Dar omul care se afla lîngă el, în mica rachetă - pe nume Geo Paseta -, nu 
observă starea Lui de enervare și își continuă nestingherit peroraţia. Era mic, slab și 
veșnic agitat. Vorbele îi ieșeau din gură într-un torent neîntrerupt, îmbicsite de da'te 
și cifre. O adevărată mașină statistică în funcţiune. 

- Trebuie să înțelegem cu toţii că transporturile au fost întotdeauna și vor fi 
întotdeauna arterele prin care curge sîngele unei regiuni. într-un singur an se 


transportă în Sahariana 790.000.000 de călători și produse în greutate de peste 


două miliarde de tone. Şi cît de impresionante, prin amploare, ca și prin perfecțiunea 
lor, sînt mijloacele pe care tehnica modernă ni le-a pus la dispoziţie. 

Pe vremea dumitale nu existau nici drumuri mobile, nici aviotre- nuri 
intercontinentale. îţi dai seama unde am ajuns? 

Paseta scoase un carnet de note și continuă netulburat: 

- Locuitorii Saharianei efectuează 72,35% din călătoriile lor de peste 150 de 
kilometri și 89,40% din cele de peste 500 de kilometri cu vehicule aeriene. Pe de altă 
parte... 

Toate aceste lucruri nu erau, desigur, lipsite de interes. Dar nu numai tonul de 
lecţie cu care erau expuse îl împiedicau pe Tăun să le asculte cu atenţie. îi era mai 
ales necaz că nu era lăsat să trăiască emoția acestor ore, cînd se găsea în drum 
spre locurile unde se născuse, pe care avea, în sfîrşit, să le revadă. Acum, mai mult 
ca oricînd, ar fi avut nevoie de singurătate. Și-ar fi pus televizofonul pe toate 
posturile de pe latitudinea 45° și ar fi găsit o doină cîntată oierește ca pe malul 
Oltului, ca în muntii Vrancei. Ar fi ascultat versurile unor poeţi de pe plaiurile 
dunărene. în mintea lui se perindau zeci de amintiri scumpe ale copilăriei, apăreau 
chipuri de oameni și privelişti pe care le cunoscuse. Congresul de la București, la 
care avea să participe, îi amintea de un alt congres, de cel de la Tuanin, spre care 
plecase cu zeci de ani în urmă, ca tînăr cercetător. Şi chipul Roxanei apărea din 
Zările trecutului, viu și dureros de limpede. 

Simţămintele acestea se potriveau cu vorbele lui Geo Paseta ca trilul unei 
privighetori cu zgomotul strident al unei rîșniţe. 

Acum tovarășul de călătorie al lui Tăun se înverşunase să-i prezinte un scurt 
istoric al elementelor de ventilaţie și încălzit folosite de la crearea aviaţiei. Trecu apoi 
la o analiză comparativă a eficienţei diferitelor mijloace de zbor. Se opri mai îndelung 
asupra vitezelor de care erau capabile diferitele vehicule aeriene, întărindu-și 
afirmaţiile prin proiectarea a diferite diagrame, tablouri statistice și grafice. Totul era 
demonstrat riguros, cu argumente precise și complete. 

Paseta trecu după aceea la problema accidentelor, iar după ce le clasifică în 
douăsprezece categorii, după trei criterii de bază - natura lor, cauza lor și urmările lor 


-, observă că, practic, accidentele dispăruseră în ultimele două decenii. 


- Mă înţelegi, desigur, explică el, apucîndu-l pe Tăun de reverul hainei. în acest 
interval de timp s-au petrecut doar cinci accidente aviatice și nici unul dintre ele 
mortal. 

îi arătă climatologului o diagramă reprezentînd curba scăderii numărului 
accidentelor de aviaţie în secolul al XXI-lea și apoi continuă : 

- Astăzi sînt realizate condiţii ideale de siguranţă a zborului. Automatizarea 
aproape generală a circulaţiei aeriene, motoarele de rezervă, dispozitivele de 
redresare, parașutele care se deschid singure - de felul celor pe care le-am îmbrăcat 
noi la urcare - baloanele- parașută pentru cazul unui zbor deasupra mării, toate 
acestea îţi apără de minune viaţa. în plus, știi, desigur, că nici un vehicul aerian de 
pasageri nu poate lua oameni la bord înainte de a efectua, teledirijat și fără echipaj, 
zboruri totalizind minimum 100.000 de kilometri. 

Dacă o astfel de navă experimentală suferă în cursul probelor un accident, ceea ce 
se întimplă foarte rar, este revizuită, și defectele de construcţie sînt înlăturate. Nu 
poate fi pusă în serviciu decit dacă efectuează, fără pasageri, zboruri de cel puţin 
500.000 de kilometri, în perfecte condiţii. în ce privește încercarea prototipurilor, 
aceasta se face fără pilot, zborurile de probă fiind și mai îndelungate, căci... 

Tăun se hotărî să nu mai asculte această revărsare de informaţii. Încerca să uite 
de omul care se afla lîngă el, să se gindească numai la revederea care-l aștepta 
peste jumătate de oră. Nu reuși însă. Cuvintele, rostite uniform și sacadat, îi răsunau 
în urechi ca tic-tac-ul unui ceasornic prea zgomotos, care nu te lasă să dormi. 

îşi reaminti cum dăduse pacostea asta peste el. În drum spre aerodrom 
călătorise cu Geo Paseta în aceeași cabină a drumului mobil. Așa cum era firesc, își 
împărtășiseră reciproc țelul călătoriei. Amîndoi trebuiau să ajungă, într-o primă 
etapă, la Benghazi, pe coasta sudică a Mediteranei. 

Şi de atunci începuse nenorocirea. Paseta vorbea, vorbea, vorbea... 

Nu se oprise nici atunci cînd ajunseră la aerodrom. Tăun voia să se îndrepte spre 
grupul principal al rachetelor de pasageri, dar Paseta se antrenase în mod energic 
spre un panou lăturalnic, pe care era înfățișată vasta reţea a transporturilor aeriene. 
Aici îi dăduse o nouă serie de explicaţii, ilustrate prin exemple numeroase și calcule 
precise. 

Cînd Tăun reușise, în sfîrşit, să-l convingă că era tirziu, Paseta îl luase de braţ și 


pornise cu el, vorbind mereu, spre un grup izolat de patru rachete aflate în 


apropierea panoului. Grigore ar fi vrut să-l întrebe pe însoţitorul său nedorit de ce 
trebuiau să se urce într-una din aceste nave şi nu în cea spre care se vedea 
mergînd șuvoiul cel mare al călătorilor. Dar se temea să nu provoace noi şi noi 
explicaţii obositoare. Deși întrucitva nedumerit, răsuflă ușurat cînd se văzu urcat în 
navă și putu să apese pe butonul „Benghazi”. 

Nu vedea ce importanţă ar fi putut avea, la urma urmei, faptul că nu luaseră una 
dintre rachetele aflate în zona principală de decolare. 

Așa îl cunoscuse pe neobositul său interlocutor... 

Tresări cînd Paseta i se adresă direct. 

- Mă asculţi, nu-i așa ? Voiam tocmai să te rog să-mi împărtășești impresiile pe 
care le avea un călător în vehiculele secolului trecut. Cred că merit pe deplin această 
modestă răsplată, adăugă el, clipind repede din ochi. Uite, sînt numai ochi și urechi. 

Scoase carnetul și îl privi pe Grigore Tăun ca și cum ar fi spus : 

- Plnă acum te-am distrat eu pe tine. Acum mă aştept la relatări absolut inedite. 

Cît mai avea oare pînă la Benghazi ? se întrebă Tăun, exasperat. Dar în aceeași 
clipă se petrecu ceva care îl scuti de răspuns. 

Semnalul roșu al alarmei se aprinse și vorbitorul automat al rachetei anunţă 
scurt. 

- Atenţie! Motorul nu mai funcţionează. Săriţi cu parașuta peste 15 secunde prin 
trapa care se va deschide sub voi. 

Lui Tăun îi trecu ca fulgerul prin gînd că făcuse rău acceptind să se urce la 
aerodrom într-una din navele acelea izolate. Dar nu mai era timp pentru frămîntări. 


Cînd trapa se deschise își dădu primul drumul în gol. 


Capitolul 30 

SAHARA 
Ameţit de cădere, Grigore Tăun dădu să se ridice în picioare. 

Lîngă el se afla o stîncă ciudată, aidoma unui cap de cal. 

Ridicîndu-se, se izbi cu toată puterea de o ieșitură a rocii dure. Simţi o durere 
cumplită în creştet. În faţa ochilor începură să-i joace pete violete, care se înmulţeau 
tot mai mult, se uneau între ele și îi întunecau treptat vederea. Capul îi zbirniia de 
parcă i-ar fi fost plin de bondari. 


Se clătină cîteva clipe ca beat. Apoi se prăbuși greu, ca un bolovan, la pămînt... 


Cînd se trezi din leșin, privi în jurul lui fără să înţeleagă nimic. 

Se găsea în mijlocul unei zone tipice de deșert. Formele terenului dovedeau că 
aici vintul nu era un musafir trecător, ci stăpînul permanent. Nici o urmă de Geo 
Paseta sau de rachetă. 

Valurile barhanelor de nisip, înalte de 20-30 de metri, se întindeau pînă departe, 
spre orizont. Aveau o formă caracteristică, cu panta expusă vîntului puţin înclinată, 
cea neexpusă - abruptă și cu două prelungiri laterale. Ondulaţiile lor erau de o 
regularitate uluitoare. 

Din loc în loc se zăreau stînci cu înfățișări ciudate, care își datorau în mod 
evident formele eroziunii curenților aerieni. „Ciupercile", „sferele" și „mesele colice", 
specifice pustiurilor și altor regiuni bîntuite de vînturi puternice, păreau sculptate de 
dalta unui artist cu o imaginaţie bogată. 

în fundul depresiunilor dintre barhane se vedeau pe alocuri tufișuri și ierburi, 
printre care se iveau din cînd în cînd cîrfitele și șobolanii de nisip. Deasupra lui 
Grigore roiau mii și mii de muște, străvechea plagă a deșerturilor africane. 

Visa oare ? 

Și dacă nu, unde se găsea și ce era cu el? 

în mintea lui își făcu loc, tulburător și dureros, un gind ciudat. La început încercă 
să-l respingă, să-l izgonească, dar în favoarea lui pleda tot ce vedea împrejur. 

Și o voce interioară, vocea îndoielii chinuitoare, începu să vorbească : 

- în jurul tău e Sahara. Ai dormit și ai visat despre Sahariana, despre marile 
progrese înfăptuite de omenire în lupta pentru desă- vîrșire. Un vis frumos... Ilona, 
luk, Ilan nu există și nici nu au existat vreodată. Submarinul transparent, centrul 
cultural, vegetaţia luxuriantă în locul deșertului nu sînt decît plăsmuiri ale minţii tale, 
Grigore! 

Ce gînd îngrozitor! N-ar fi vrut să piardă cu nici un preţ lumea pe care o 
descoperise, oamenii pe care-i cunoscuse! Credea în ea, credea în ei, căci 
împlineau idealuri pe care umanitatea le nutrea de veacuri. 

Urletul fioros al unui șacal, care răsună peste întinderile galbene și înfierbîntate, îl 
chemă la realitate, ca o dezminţire dureroasă a nădejdilor sale. 

Lui Tăun îi era cald, îi era sete și capul îl durea de parcă ar fi fost gata să se 
despice în două. Dar toate acestea erau fără însemnătate față de îndoiala care-l 


tortura. Simţea cum ceva se năruie în el. 


Un șarpe tîşni dintr-o gaură a stincii. Grigore sări repede la o parte. Tiritoarea se 
depărta, fără să-i dea vreo atenţie. 

Vocea interioară devenise acum sarcastică, crudă. 

- Unde ti-e Sahariana, marea oază a Africii, cu eroii și înţelepţii ei, cu etica ei 
înaltă ? Unde-s procesele care se termină prin condamnări la repaus silnic ? Dar de 
legemda naufragiaților cosmici îți aminteșşti ? Ce-i cu somnoterapia care a durat 
decenii ? Amăgiri, amăgiri | Realitatea pustiului e aici, lîngă tine... 

Era nevoit să gonească fără încetare muștele care i se așezau pe obraz și pe 
mâini. 

Gînduri contradictorii îl frămîntau. Poate că de la explozia atomică nu trecuseră 
decit citeva zile... Dar în cazul acesta, cum ajunsese aici ?,. Existase oare sanatoriul 
?... în orice caz, un lucru părea cert: nu se afla în Sahariana, ci în plină Sahară ! 

Dacă însă tot ceea ce - să zicem - „visase" despre „viitor" nu a existat nicăieri, 
atunci... atunci era dator să devină un adevărat profet, să vorbească oamenilor 
despre morala, arta, sistemul de convieţuire, pe care imaginaţia lui le scornise și 
care aveau nenumărate lucruri bune, minunate. 

Dar ideile şi proiectele tehnico-știinţifice pe care le avea în minte? Să fi fost și ele 
rodul fanteziei, cu toată precizia cu care și le amintea ? Sau noile sisteme 
matematice de calcul ? 

începu să-și amintească schemele aparatelor meteorologice din institutul de la 
EI-Solohu, cu toate amănuntele lor. Reproduse în gînd schema și funcţionarea 
geopalpatorului. 

- Toate acestea - un vis ? Nu, era absurd! 

Un om nu putea doar să născocească o întreagă epocă. Un vis nu putea să 
cuprindă o lume. 

Dar atunci, de unde înviase Sahara ? 

Deodată îi veni o idee. Dezlegarea tainei era pe braţul său : tele- vizofonul. N- 
avea decit să se uite. Dacă era acolo, atunci Sahara aceasta era o iluzie, care avea 
să se spulbere mai devreme sau mai tirziu. lar de nu... în orice caz, descoperise în 
sfîrșit cheia cu care putea să lămurească totul. 

Cu un gest rapid, își ridică mîneca. Televizofonul nu era pe braţ. Privi mai atent. 


Se vedeau parcă urmele lui. Dar poate că erau urmele unui simplu ceasornic. Cine 


ar fi 'putut-o spune ? Se crezuse atît de aproape de liman și acum era la fel de 
nedumerit ca înainte. 

Un vînt se stîrni brusc dinspre apus, ridicînd nori de nisip fin. 

- Apă, unde putea găsi puţină apă în această uscăciune? 

În depărtare văzu trecînd siluetele elegante ale unor dromaderi. Poate că acolo 
era o cale de caravane. Porni la drum, hotărît să nu se oprească înainte de a ajunge 
la o sursă de apă. 

încălțămintea i se afunda adînc în nisipul fin al pustiei, dar frămîntarea care îl 
copleșea îl făcea să uite de eforturile fizice. 

Pînă de curînd se simţise atit de puternic, atît de sigur de el și acum... Avea oare 
să devină din nou robul îndoielii, o epavă pe oceanul agitat al neliniștii... o reptilă? 

Tîmplele îi zvicneau. 

Cu un suprem efort de voinţă, încercă să adune laolaltă faptele de care era sigur 
și să le judece în mod lucid. Faţă în față, de neîmpăcat, se ridicau două grupuri de 
imagini, care se contraziceau : pe de o parte tot ceea ce trăise sau i se părea că 
trăise de la deșteptarea din somnul terapie, iar pe de altă parte - acest deșert 
saharian. Sau una, sau alta erau o amăgire. 

Și gîndurile îl hărţuiau fără încetare... 

să fi fost „Sahara" aceasta un coșmar sau, poate, o nălucire datorată unui șoc 
suferit în timpul accidentului ? Atunci totul ar fi fost limpede... Dar prea aveau toate 
obiectele contururi clare, prea se desfășurau toate într-o înlănţuire perfectă și logică 
de cînd se trezise din leşin printre barhane. Atunci nu mai rămînea decit să fie 
aceasta realitatea, și restul... Și-ar fi dat bucuros viaţa să nu fie așa. Să nu fie așa... 
Gemea aproape de deznădejde. Şi în gîndurile lui se confundau preocuparea pentru 
viaţa sa și pentru destinul omenirii! 

Mereu alte urcușuri pe culmile barhanelor și alte coborîșuri în văile cu tufe 
scunde și pe jumătate uscate. 

își simţea gitul din ce în ce mai uscat. înainta din ce în ce mai anevoios, covirșit 
de o oboseală cumplită. Respira cu greu aerul sufocant, amestecat cu pulberea fină 
a pustiului. 

De cîteva ori i se 'păru că izbăvirea este aproape. În faţa lui, la vreo cîteva sute 
de metri, îi apărură grupuri de palmieri, care se oglindeau în apele unui lac, fîntîni la 


care se adăpau animale, turme de antilope graţioase gonind prin savană. Dar cînd 


venea mai aproape, totul dispărea. Simple fenomene de fata morgana, atit de 
obișnuite în deșerturi. 

Și Tăun continua să rătăcească, asemenea unui om beat, prin lumea încinsă a 
valurilor galben-roșcate. Și deși setea devenise acum cumplită, nu căuta numai apă. 
Așa cum îi era sete să bea, așa îi era sete să ştie. 

- Sahara sau Sahariana ? Această întrebare îl frămînta fără încetare, obsedant. 

Pășea clătinîndu-se. Trupul i se lăsa cînd pe un picior, cînd pe celălalt, iar braţele 
se bălăbăneau de-a lungul corpului. Muștele îl înțepau tot mai des pe obraz, iar el se 
simţea prea vlăguit ca să le alunge. 

- Să afle, să afle unde este! 

Acesta era singurul gînd care mai rătăcea prin mintea lui chinuită. Dar și el 
începu să se șteargă, treptat, ca ros de șmirghelul lin al nisipului purtat de vînt. 

O liniște stranie începu să-l învăluie. Din depărtări îi răsunau acum în minte 
versurile lui Puşkin : 

„Singur, în pustie, 

Prin nisipuri roșii și fierbinţi..." 

Numai repetarea lor mai stăruia în mintea-i goală. 

Deodată se opri în loc, uimit, fără să înţeleagă. 

- Capul de cal! Capul de cal! Unde îl mai zărise ? își aminti. Era stînca de unde 
pornise. Nu încăpea nici o îndoială. 

Făcu un ultim efort ca să înțeleagă. De-ar muri după ce va fi aflat adevărul... 

Dar obiectul argintiu care sclipea pe nisip era oare tot o nălucire? Se tîrî spre el. îl 
pipăi. Îl strînse în mînă. 

- Televizofonul! Televizofonul! 

Televizofonul era aici. Deci Sahariana... 

îl mîngiie ca pe o ființă dragă. îl strînse la piept ca pe un talisman. Era mărturia 
indiscutabilă a realităţii vieţii pe care o trăise în ultimul an, a lumii noi pe care 
oamenii o făuriseră. O bucurie imensă îi cuprinse sufletul. 

Umanitatea ajunsese deci într-adevăr pe acea culme înaltă a realizării individului, 
a desăvirșirii societății. 

Niciodată nu-i fusese atît de drag acest aparat, niciodată nu îi apăruse atit de 


frumos ca acum, cînd regăsea prin el o lume întreagă. Orice s-ar fi întîmplat de 


acum înainte, știa că societatea veacului al XXI-lea, așa cum o cunoscuse, există și 


va dăinui. 


Capitolul 31 
RACHETA DE SALVARE 

Grigore forma tocmai indicativul televizofonic al profesorului Gro- mov, cînd simţi 
că cineva îl bate pe umăr. Se întoarse și îl recunoscu pe luk. Se apropiase de el, 
împreună cu încă un bărbat. Ceva mai încolo era un vehicul aerian, care aterizase 
fără nici un zgomot. 

- Grigore, Grigore! Am avut mari emotii cu tine, fură primele cuvinte ale lui luk. 
Și continuă : Cînd am fost înștiinţaţi de la aerodrom că te-ai urcat într-o rachetă 
prototip, în curs de experimentare, ne-am speriat cu toţii. Am pornit împreună cu 
Andrew, de la serviciul de control al aerodromului - arătă spre însoțitorul său -, în 
prima rachetă care a plecat în căutarea ta. 

Se îmbrăţișară. Tăun strînse mîna Lui Andrew, iar acesta îi dădu să bea un lichid 
rece, răcoritor. După ce sorbi tot conţinutul vasului, Grigore întrebă, continuînd să 
gifiie : 

- Dar Geo Paseta, însoţitorul meu din navă ? Ce s-o fi întîm- plat cu el ? Nu 
cumva e rănit ? 

De data aceasta îi răspunse Andrew : 

- Nicio grijă. E bine, sănătos. Parașuta l-a dus la vreo zece kilometri de aici. 
Acum un sfert de ceas, posturile de radiotelevisiune au anunţat că a ajuns la 
Benghazi. 

Tăun privi din nou în jur. Deșertul '- Sahara- - era totuși acolo. Nu pieriseră o dată 
cu ivirea salvatorilor săi. 

- Explică-mi, luk, unde sînt. Ce caută deșertul în Sahariana ? Nu pricep nimic... 

Profesorul de tehnofizic'ă izbucni într-un hohot de rîs, care nu se mai sfirșea. 
Abia reuși să îngine: 

- Auzi întrebare! E rezervaţia, Grigore, rezervaţia. „Mica Sahară", cum îi spunem 
noi. Era cît p-aci să fii primul om sfişiat de fiare sălbatice în secolul al XXI-lea. 

Tăun îl privi mult timp fără să priceapă. 

Rezervaţia, rezervaţia, rezervaţia... 


Cuvîntul îi răsuna în cap ca repetat de un ecou fără sfîrșit. 


Și apoi, deodată, rîsul izbucni și din el, ca un torent, izgonind 
durerile și temerile, limpezind dintr-o dată totul. 

Zburau acum spre departamentul Benghazi, în regiunea Cirncnaicei nord- 
africane. Vorbea luk. 

- „îţi înțeleg nedumerirea. Mă miră numai că la El-Solohu n-ai auzit niciodată 
vorbindu-se despre rezervaţia de pustiu, unde se conservă cu atita grijă, ca o 
amintire a trecutului, un colţ al deșertului de altădată. 

Realizarea acestui muzeu viu n-a fost deloc ușoară. Trebuia împiedicată 
pătrunderea norilor deasupra zonei rezervației, stirnite în mod artificial vinturi uscate, 
asigurată păstrarea florei și faunei specifice și, înainte de toate, trebuia contracarată 
influenţa regiunilor înconjurătoare, a căror climă nu seamănă, precum știi, cituși de 
puţin cu a unui pustiu. Pe de altă parte, era necesar ca insula de nisip fierbinte să nu 
influenţeze în mod defavorabil zonele limitrofe. În calea vînturilor purtătoare de nisip 
ale acestui deșert miniatural, au fost ridicate diguri înalte, iar insectele dăunătoare se 
lovesc, la limitele ei, de perdele radiante, prin care nu pot trece. 

- Interesant, luk, foarte interesant. Dar spune-mi cum se explică faptul că, 
încercînd să ajung la o oază, am revenit în același loc de unde am pornit, deși sînt 
încredinţat că am pășit drept înainte și nu m-am abătut nici o clipă spre stînga sau 
spre dreapta ? 

- Fenomenul este simplu, observă luk. În întuneric şi în locuri lipsite de puncte de 
reper, mergind multă vreme în ceea ce ţi se pare a fi o linie dreaptă, faci de fapt un 
ocol, în cerc, în sensul opus acelor unui ceasornic, de la dreapta spre stinga. Lucrul 
se datorește asimetriei jponderale a corpului omenesc. Ficatul e de vină, după cum 
tot datorită lui sîntem dreptaci. 

Acum Tăun se simţea din nou stăpiîn pe sine. 

Uitînd de frămîntările prin care trecuse, se întreba cum de putuse să se îndoiască 
de realitatea epocii şi lumii în care își trăia cea de-a doua existență. Avea acum din 
nou dreptul să zimbească, să se bucure de viața pe care şi-o cucerise. 

El lăsă cu dinadinsul să-i lunece în gînd imaginea llonei. Era dureros să știe că a 
pierdut-o, că i-ar fi putut lumina fericirea pe care începuse s-o trăiască, că nu știuse 
s-o păstreze. Lăsă cu dinadinsul să-l stăpînească gindul dureros al pierderii 
iremediabile. ŞI, alături de chipul llonei, se ivi imaginea Roxanei. Ilona. Roxana. 


Dragoste! Dragoste! 


Oare se poate sfirși dragostea cu un om! Oare nu începe ea cu fiecare om care- 
și găsește loc în sufletul tău ? 

Dragoste... lubire... 

Nu, iubirea nu poate să moară. Ea reînvie veșnic. 

Racheta se opri pentru cîteva minute la Benghazi, și luk coborî. Apoi Tăun porni 
mai departe, deasupra valurilor albastre ale Meditera- nei. Curînd, pe oglinda apei, 
apărură, ca niște pete verzi, insulele pitorești ale arhipelagului grecesc. 

Și cu cit se apropia mai mult de plaiurile natale, simţea cum tulburarea îl gituia. 

Rînd pe rînd, rămăseseră în urmă peninsula „celor trei degete" - cum îi plăcea lui 
în copilărie să numească Thesalika - apoi fluviul Marița, munţii Balcani... 

Şi iată Dunărea! 

Visase de mult să o revadă, ca pe un prieten drag. își scurgea lin apele printre 
malurile înverzite. în minte îi răsuna minunatul cîntec al „Ciociîrliei”. Apoi alte cîntece 
și iarăși altele. 

O pată pestriță se ivise. Creştea repede. Erau Bucureștii. Gri- gore Tăun privi prin 
lunetă și, cînd deosebi primele blocuri de locuinţe profilîndu-se în mijlocul zonelor 
înverzite, se simţi iarăși tî- năr, tînăr cu adevărat. Fremăta de nădejde, de doruri. 

Racheta începu să coboare rapid spre orașul în care avea să se ţină Congresul 
internaţional pentru transformarea climei regiunilor polare, unde avea să se 
întilnească cu tinereţea lui și să-și cucerească definitiv viitorul. 

Cînd ieși în pragul ușii aeronavei și puse piciorul pe prima treaptă el văzu 
oameni, mulți oameni zîmbitori, care făceau semne pline de prietenie, de dragoste. 
Părea că recunoaște sute de figuri. Dar pe cine întîmpinau acești oameni ? Făcu 
pînă și gestul mecanic de a se întoarce și a căuta să descopere pe cel așteptat. 
Trecură citeva clipe pînă să se dumirească. 

Oamenii aceia veniseră cu toții să-l salute, să salute sosirea lui. Îl sărbătoreau ca 
pe un erou al științei pornit de pe meleagurile acestea, ca pe eroul lor. 

Și Grigore Tăun se simţi copleșit de sentimentul minunat pe cara oamenii îl 


numesc fericire. 


SFÂRȘIT 


